Mestské zastupiteľstvo v Košiciach

Zápisnica
z III. rokovania Mestského zastupiteľstva v Košiciach,
zo dňa 27. apríla 2015

Prítomní: podľa prezenčných listín

	Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Poprosím dámy poslankyne, vážených pánov poslancov, ktorí sa nachádzate v rokovacej sále, aby ste sa prezentovali. Dobré ráno prajem, vážené dámy poslankyne, ctení poslanci, vážení hostia. Dovoľte mi privítať vás na III. rokovaní mestského zastupiteľstva. V úvode chcem ospravedlniť z rokovania mestského zastupiteľstva pani poslankyňu Kijevskú a pána poslanca Sekáča. Konštatujem, že je prezentovaná nadpolovičná väčšina všetkých poslancov a sme teda uznášania schopní.
- - -

K programu rokovania 

p. Raši, primátor mesta - Vážené dámy poslankyne ctení páni poslanci, teraz budeme pokračovať v rokovaní. Program rokovania ste dostali v pozvánke. Dovoľte mi, aby som tento program doplnil, resp. upravil. Na základe stretnutia zástupcu Cechu taxikárov, právneho oddelenia a tak isto po rokovaní legislatívnej komisie, je nutné stiahnuť bod 4, nakoľko po uzávierke materiálu vyšli najavo niektoré aplikačné problémy vyplývajúce z nejednotného výkladu niektorých základných ustanovení zákona o cestnej doprave. Bolo to rozdiskutované so zástupcom Cechu taxikárov, na legislatívnej komisii aj s právnym oddelením magistrátu. A toto VZN bude zaradené na ďalšie mestské zastupiteľstvo, nakoľko musíme počkať na výklad ministerstva dopravy k tejto téme. Takže ako predkladateľ sťahujem bod 4 s tým, že bude po doručení výkladu ministerstva dopravy zaradený na najbližšie rokovanie mestského zastupiteľstva. A po druhé, navrhujem zaradiť bod označený 10/1 Ústna informácia o situácii Bytový podnik mesta Košice verzus zamestnanec a zároveň poslanec Miloš Ihnát, pretože viacerí z vás ste ma oslovili, došli nám emailami rozličné informácie o situácii bytového podniku, o spore, ktorý zrejme tam bude prebiehať a tak isto niektorých odborných záležitostiach. Takže navrhujem zaradiť ústnu informáciu bod 10/1, kde dáme priestor na vyjadrenie obom zúčastneným stranám o situácii v Bytovom podniku mesta Košice. Teraz prosím vaše pripomienky, resp. doplňujúce návrhy. Pán poslanec Polaček.

p. Polaček, poslanec MZ - Ďakujem pekne za slovo. Dobré ráno všetkým prajem. Už tradične sa prvý ozývam. Teda dovoľte mi v mene poslancov, všetkých privítať, ktorí prišli na toto rokovanie. Jak vedenie mesta, hostí aj kolegov. Vážený pán primátor, dovoľte mi navrhnúť niekoľko bodov. Ja pôjdem postupne. 18. marca skupina poslancov doručila mestu Košice návrh na doplnenie bodov na rokovanie mestského zastupiteľstva. Tento termín sme uviedli z dôvodu, aby sme stihli uzávierky, jak mestského zastupiteľstva, tak aj samotnej mestskej rady. Je pravda, že v zmysle § 18 zaraďovanie materiálov na rokovanie, je práve primátor tým, ktorý rozhoduje o tom, či materiály budú alebo nebudú zaradené na rokovanie. Mne je ale veľmi ľúto, pán primátor, aj minimálne slušné, aby sa predkladatelia a spracovatelia dozvedeli o vašom rozhodnutí. To, že referáty nám zaslali neodporúčajúce vyjadrenia k týmto bodom rokovania je len jedna časť. Ale to, že nezaradíte, a my do poslednej chvíle čakáme, či tieto body budú alebo nebudú zaradené, je prinajmenšom smutné. Teda dovoľte mi navrhnúť ako bod s číslom 45.2 „Návrh I. zmeny programového rozpočtu na rok 2015“. Tento bod pojednáva vo svojich dvoch častiach, o dvoch veciach. Prvá vec je, kedy máme za to, alebo chceli by sme v zmysle stravovania dôchodcov, ktorý v rozpočte ráta so sumou 66 tis eur, navýšiť túto sumu o ďalších 54 tis. eur, nakoľko si myslíme, že pri príprave rozpočte došlo ku nedostatočnému rozpočtovaniu, pretože už v samotnej textovej časti rozpočtu, rozpočet nerátal so skutočnosťami, ktoré k dispozícii mal. Rozpočet hovoril o tom, že máme 470 straníkov. A už v tom čase sme mali 420. Čiže pravdepodobne sa stala niekde chyba. Myslím si, že by to bolo dobre naplniť. Teda splniť. A na druhej, strane peniažky by sme chceli zobrať z položky zimnej údržby, nakoľko máme informácie, že tieto peniaze tam boli ušetrené. Zároveň stanovisko, ktoré nám bolo dané odbornou komisiou považujeme za účelové a nedostatočne odborne spracované, nakoľko toto stanovisko, v zmysle zákona o sociálnych službách sa opiera maximálne po § 12. Spracovateľ zabudol, že tento zákon má aj ďalšie paragrafy a teda by som len chcel na to upozorniť, že je tam § 13 Forma sociálnej služby. Je povedané, že sociálnu službu možno poskytovať aj inou formou, nielen formou stravovania v jedálni. A tak isto sú tam ďalšie paragrafy, ktoré by sme chceli v danom bode rozdiskutovať. Zatiaľ toľko. Ďakujem.

p. Raši, primátor mesta - Ďakujem pekne. Pán poslanec Ihnát, po ňom pán poslanec Gibóda.

p. Ihnát, poslanec MZ - Áno, ďakujem za slovo, pán primátor. Ja pod bodom 2.1 navrhujem bod rokovania „Prerokovanie petície za odstránenie osady Mašličkovo“. Ako viete, pán primátor, tak občania Košíc na čele s predsedníčkou tohto petičného výboru majú petíciu, ktorá bola odovzdaná do podateľne tohto magistrátu a predsedníčka žiada o vystúpenie. Takže by som vás poprosil, v zmysle Rokovacieho poriadku, aby dostala slovo a aby mohla upriamiť pozornosť na tento problém, o ktorom všetci vieme. Samozrejme. Pri Luníku IX je Mašličkovo. Sú to nelegálne obsadené pozemky. Otázkou je, či sa riešia. Ja sa na to budem pýtať pána riaditeľa magistrátu v ďalšom bode. Takže 2.1 „Prerokovanie petície za odstránenie osady Mašličkovo“ a zároveň navrhujem, aby mohla vystúpiť občianka, ak bude samozrejme tu zhoda. Ďakujem pekne.

p. Raši, primátor mesta - Ďakujem pekne. Pán poslanec, viete, že zaraďujete bod a nedodržiavate základné zákony pojednávajúce o petícii? Preto, ja navrhujem dať slovo dáme, ktorá podala petíciu, aby nám vysvetlila, ale prerokovanie petície nemôžeme urobiť, pretože bola podaná pred piatimi minútami. Žiaden poslanec s ňou nebol oboznámený, nebolo skontrolované, či spĺňa všetky náležitosti petície. Nebol dodržaný žiaden termín. Čiže ja teda navrhujem dať slovo dáme, ktorá zastupuje petičný výbor a ktorá podala petíciu, ale v žiadnom prípade by som neschvaľoval bod Prerokovanie petície, lebo porušíme zákon a platné pravidlá. Dobre, čiže môžem to zmeniť „Informácia o podaní petície“ a dali by sme slovo. Dobre? Čiže bod 2/1 by bola „Informácia o podaní petície“, aby sme teda neurobili nejaký krok, ktorý by túto, celú tú petíciu, znehodnotil. Dobre. Ďakujem pekne, pán poslanec Gibóda.

p. Gibóda, poslanec MZ - Ďakujem veľmi pekne za slovo. Dobré ráno všetkým. Pán primátor, vážení kolegovia, tak ako pán Polaček spomínal, skupina poslancov predložila niekoľko návrhov na doplnenie programu rokovania tohto mestského zastupiteľstva, ešte pred rokovaním mestskej rady. Bohužiaľ, z nejakého rozhodnutia, nevieme z akého, sa to nedostalo ani na rokovanie mestskej rady ani do programu tohto rokovania. Preto mi dovoľte predložiť návrh na doplnenie rokovania v bode 45.4 „Zmena Rokovacieho poriadku Mestského zastupiteľstva v Košiciach“. Jedná sa o dve jednoduché zmeny, ktorými poslanci mesta, nielen budú deklarovať, ale skutočne otvoria komisie mestského zastupiteľstva verejnosti. Viem, že odborné referáty sa vyjadrili v tom zmysle, že sa pripravuje veľká zmena Rokovacieho poriadku. Chcem len podotknúť, že najbližšie zastupiteľstvo, na ktorom by sme ju mohli prijať bude až o dva mesiace. Dovtedy budú zasadať komisie. A preto nič nám nebráni v tom, aby sme tieto komisie, než túto zmenu schválime, otvorili a následne môžeme prijať tú veľkú zmenu. Čiže ja navrhujem, vám kolegovia, aby sme tieto komisie konečne otvorili verejnosti. A zároveň druhá časť tohto návrhu na uznesenie pojednáva o tom, aby pozvánky na zasadnutie komisií boli nielen zverejňované, ale aj zasielané, napr. všetkým poslancom. Keď niekto o to neprejaví záujem, je to jeho slobodné rozhodnutie, ale ja by som bol rád, veľmi, informovaný o tom, kedy zasadá komisia a aký má program. Ďakujem veľmi pekne.

p. Raši, primátor mesta - Ďakujem pekne. Čiže ako sa ten bod volá, pán poslanec, ktorý chcete? Zmena Rokovacieho poriadku?

p. Gibóda, poslanec MZ - Zmena Rokovacieho poriadku Mestského zastupiteľstva v Košiciach.

p. Raši, primátor mesta - Ďakujem. Pani námestníčka, nech sa páči.

p. Lenártová, námestníčka primátora - Dobrý deň prajem. Vážený pán primátor, ctený poslanecký zbor. Do programu rokovania navrhujem doplniť bod číslo 8/1 „Podanie žiadosti o dotáciu na vytvorenie komunitného centra v rámci výzvy Ministerstva vnútra Slovenskej republiky“. Materiál ste mali zverejnený. A ďalej navrhujem doplniť bod 
č. 44/1 „Návrh na prerokovanie platu primátora mesta Košice“.

p. Raši, primátor mesta - Pán námestník, nech sa páči.

p. Petruško, námestník primátora - Ďakujem pekne. Dobrý deň prajem. Vážený pán primátor, vážení kolegovia poslanci, dovoľte aj mne, aby som doplnil program rokovania o bod číslo 7/1 „Vzdanie sa funkcie konateľa obchodnej spoločnosti Tepelné hospodárstvo s. r. o. Košice“. Materiál bol zverejnený v pondelok. Ďakujem veľmi pekne.

p. Raši, primátor mesta - Pán poslanec Sidor, nech sa páči.

p. Sidor, poslanec MZ - Ďakujem pekne pán primátor. Dámy a páni, dovolil by som si k bodu 9 Koncepcia rozvoja športu v Košiciach na roky 2015 2020 doplniť bod č. 9/1 a to je „Rozdelenie dotácií v roku 2015“. Ďakujem.

p. Raši, primátor mesta - Ďakujem pekne. Pán poslanec Betuš.

p. Betuš, poslanec MZ - Ďakujem za slovo vážený pán primátor. Dámy a páni, navrhujem doplniť program rokovania mestského zastupiteľstva o bod 44/2 s názvom „Informácia o činnosti komisie na ochranu verejného záujmu pri výkone funkcií verejných funkcionárov mestského zastupiteľstva“. Ďakujem. Všetko.

p. Raši, primátor mesta - Ďakujem. 44/2? Ďakujem pekne. Pán poslanec Halenár, nech sa páči.

p. Halenár, poslanec MZ - Ja som chcel predniesť niečo veľmi podobné, ako predo mnou pán poslanec Polaček, doplnenie bodu teda 45.2. Podporujem a súčasne upriamujem pozornosť všetkých kolegýň poslankýň a kolegov poslancov k tomu, že bod stravovania alebo príspevok na stravovanie ľuďom, ktorí sa kvalifikujú na ten príspevok budí značnú pozornosť a niekedy by som povedal aj nevôľu, vzhľadom na stav, ktorý tu je. Ďakujem.

p. Raši, primátor mesta - Čiže, nemusíme dopĺňať? Dobre. Takže nezaraďujete žiaden bod. Pán poslanec Polaček, nech sa páči.

p. Polaček, poslanec MZ - Ďakujem pekne za slovo. Ja by som pokračoval. V návrhu 45.2 je ešte aj druhá časť. Ja ju len prečítam a posuniem sa ďalej. V druhej časti máme záujem  alebo chceli by sme zrušiť časť poverenia primátorovi, nakoľko sa domnievame, že poverenie v rámci uznesenia, ktoré pojednáva o možnosti aktualizácie rozpočtu o nevyhnutné presuny rozpočtovaných prostriedkov pre primátora mesta v rámci schváleného rozpočtu na úrovni celkových príjmov a výdavkov, popiera princíp delenia moci v samospráve v rámci schvaľovacieho procesu rozpočtu. Považujeme za neprípustné, aby Mestské zastupiteľstvo v Košiciach v plnom rozsahu presunulo kompetenciu zmeny rozpočtu a rozpočtových opatrení na jednotlivca, teda štatutára mesta, vo výške 100 %. Čiže to pojednáva druhá časť nášho návrhu na prvú zmenu programového rozpočtu. Budem rád, keď kolegovia k tomu pristúpia zodpovedne. 
Čo sa týka ďalšieho bodu, ktorý chceme navrhnúť, je bod 45.3 s názvom „Personálne obsadenie komisií mestského zastupiteľstva“. Jedná sa o to, že v súčasnosti traja poslanci nepracujú v žiadnej odbornej komisii. Jedná sa o poslancov Polaček, pán Žarnay a pán Jutka. A zároveň ďalší poslanci by mali záujem ešte pracovať a byť dovolení do ďalších komisií. Opäť stanovisko, ktoré nám bolo zaslané považujeme za zmätočné, za stanovisko, ktoré absolútne popiera základné princípy. Pretože ak budeme vychádzať z princípu, že máme tu 41 poslancov a každý jeden poslanec logicky by mal pracovať v nejakej odbornej komisii, a vieme, že v rámci finančného rozdelenia má nárok každý poslanec na maximálne jednu odmenu, teda cca 24 eur, tak ja nerozumiem, kto rozpočtoval a kto pripravoval rozpočet? Pretože 41 × 24 × 12 mesiacov je nejaká suma. A nemôže sa stať, tak ako hovorí samotné stanovisko odborných komisií, že jednoducho traja poslanci nie sú narozpočtovaní a zruinovalo by toto mesto. Zároveň si treba uvedomiť, že v minulosti sme tu mali 50 poslancov, dnes ich je tu 41. Teda o 9 menej. A stále to stanovisko, ktoré tu je, ja mu nerozumiem. Ja neviem, kto tu robí tieto vyjadrenia, odborné. Čiže z toho dôvodu, že určite to finančne nezruinuje mesto Košice. Na druhej strane, ja som ochotný sa tejto odmeny vzdať. Chceme navrhnúť, aby poslanci mohli pracovať v odborných komisiách. A teda aby poslanci rozhodli hlasovaním o tom či áno alebo nie.

p. Raši, primátor mesta - Čiže, ako sa volá ten bod?

p. Polaček, poslanec MZ - Bod 45.3 „Personálne obsadenie komisií mestského zastupiteľstva“. Zároveň som chcel navrhnúť aj bod 45.6 Správa konateľa Bytového podniku mesta Košice o celkovom hospodárení bytového podniká za obdobie menovania do funkcie, a zároveň rozdiskutovať aj problémy, ktoré sú tu. Pán primátor, ďakujem, že ste tento bod zaradili ako 10/1. Naozaj je to veľmi ústretové. Ďakujem.

p. Raši, primátor mesta - Ďakujem. Len, ospravedlňujem sa, ja som ho nezaradil kvôli vám, ale kvôli situácii v podniku. Máme doplňovanie bodov, to je procedurálny návrh, pán poslanec? Nie. Dobre. Poprosím, pán poslanec Ihnát, keďže nemáme otvorenú rozpravu, aby sme mohli dávať faktické, tak máte procedurálny návrh? Nie? Dobre, pán poslanec Rusnák, nech sa páči.

p. Rusnák, poslanec MZ - Ďakujem. Prajem všetkým príjemné dobré ráno. Vážený pán primátor,  ja mám otázku na vás. Zaujímalo by ma, keby ste mohol uviesť aspoň jeden racionálny dôvod, prečo došlo k presunu vašej správy alebo informácie o činnosti z bodu, ktorý, pokiaľ som si naštudoval, od vzniku tohto bodu a zariadenia to bolo ešte za prvého volebného obdobia pána primátora Schustera, tento bod bol na začiatku, v čom sme aj videli logiku, že primátor na začiatku rokovania informuje o svojej činnosti. Čiže, poprosím vás, čo vás viedlo k tomu, aby ste nám navrhol v návrhu programu zaradiť tento bod tam, kde je zaradený? Ďakujem.

p. Raši, primátor mesta - Ďakujem pán poslanec. Potom vám poviem. Pán poslanec Gibóda.

p. Gibóda, poslanec MZ - Ďakujem veľmi pekne, pán primátor, za slovo. Pán primátor, aj mňa by ináč zaujímalo, prečo ste zaradil svoju správu nakoniec? A keďže máme bod rokovania o programe, tak bolo by to celkom férové zodpovedať poslancom, prečo ste sa po dvadsiatich rokoch rozhodol porušiť, neviem či tradíciu. Ale dôvod, kvôli ktorému som sa prihlásil, je doplnenie programu rokovania, v bode 45.5. Názov bodu „Transparentné mesto Košice“. Je to už po niekoľkýkrát, ktorý ho dopĺňam. Nakoľko kolegovia, prípadne aj pán primátor, si nevedeli predstaviť, čo v jednotlivých bodoch myslím a čo to znamená, doplnil som pred rokovaním mestskej rady, na ktorý sme predkladali tieto materiály, aj v rámci dôvodovej správy jednotlivé príklady, o ktoré sa jedná, na základe ktorých bolo vytvorené aj návrh uznesenia v tomto bode. Preto sa nemôžem stotožniť so stanoviskom odborného oddelenia, ktoré tvrdí, že nie je konkretizované nejaké porušenia povinnosti. Myslím si, že som ich konkretizoval dosť dobre. A keď niekto nerozumie, čo to znamená, tie konkretizácie, ktoré sú tam, veľmi rád si to v diskusii s pánmi poslancami vysvetlím. A myslím si, že mestské zastupiteľstvo je práve o tom, aby si vysvetľovalo, že čo tu nefunguje. A teraz to nemyslím v zlom. Ani voči pánovi primátorovi. Nikto nemôže kontrolovať všetkých svojich podriadených úplne na 100 %, a práve preto by bolo možno dobré, aby sme sa zamysleli nad tým, akým spôsobom zlepšiť komunikáciu mesta Košice, prípadne jeho vedúcich zastupiteľov, pretože jeden z bodov pojednáva o tom, že by obyvatelia a všetci, ktorí podávajú nejaké žiadosti, prípadne sa zaujímajú o nejaké stanovisko, mali dostať odpoveď v primeranej lehote. Bohužiaľ, môžem podotknúť, že napriek tomu, že sme pred viac ako dvoma mesiacmi pána primátora požiadali, niekoľkí poslanci, o určitú záležitosť, ktorá sa týkala toho, že má problém so zle nastavenou emailovou schránkou, napriek tomu sme na túto našu žiadosť, ako poslanci mesta Košice, do dnešného dňa, a je to už viac ako 60 dní, nedostali odpoveď od pána primátora. Takže myslím si, že už len toto zakladá zdôvodnenie, prečo tento bod a prečo návrh uznesenia v bode a zabezpečenie kultivovaného a plynulého chodu korešpondencie má zmysel a má zmysel o ňom rozprávať. Ďakujem veľmi pekne. Páni poslanci, dúfam, že to zodpovedne podporíte.

p. Raši, primátor mesta - Poprosím všetkých poslancov, aby naozaj boli zodpovední. Pán poslanec Špak.

p. Špak, poslanec MZ - Vážené poslankyne, vážení poslanci, vážený pán primátor. Ja som síce čakal, že bude odpoveď na otázku pána Rusnáka, ale ja mám druhú otázku. Či bude správa, vaša pán primátor, obsahovať aj informácie z cesty do Hočiminovho mesta? Ďakujem.

p. Raši, primátor mesta - Ďakujem pekne, pán poslanec Ihnát.

p. Ihnát, poslanec MZ - Áno, ďakujem za slovo pán primátor. Ja len trošku chcem pripomenúť jednu vec. Vy ste dal bod 10/1 ústna informácia o niečom, čo sa týka mňa a bytového podniku. Treba povedať, že poukazujem na § 14 platného Zákonníka práce, zákona 311/2001 Zb. zákonov, pán primátor, a to je to, že spory medzi zamestnancom a zamestnávateľom vždy a stále v tejto Slovenskej republike rozhodujú súdy. To je tá jedna stránka veci. A druhá stránka veci, neprajem si, pán primátor, aby ste osobné veci, alebo niečo tu vynášal alebo túto rozhodoval alebo spolurozhodoval s ľuďmi z bytového podniku! Opakujem to ešte raz, v rámci mojich osobnostných práv vás vyzývam, aby ste upustil od tohto konania! To je jedna stránka veci. A druhá stránka veci, vyzýval som vás SMS správami, ktoré mám uložené v telefóne, aby ste problematiku v Bytovom podniku mesta Košice riešil. Napísal ste mi SMS: „Miloš, rieš to tak, ako uznáš za vhodné.“ Bolo to tak, alebo nie? To už viete Vy, pán primátor. Ešte raz, neprajem si, aby sa túto pretriasali pracovnoprávne vzťahy! A nech sa pretriasajú tam, kde sa pretriasať majú. A to sú súdy. Ďakujem.

p. Raši, primátor mesta - Ďakujem pekne, pán poslanec, čiže žiaden návrh alebo nejaký iný návrh máte k programu rokovania?

p. Ihnát, poslanec MZ - Mám návrh, aby ste si uvedomil vlastne, že zasahujete do mojich osobnostných práv. Ďakujem pekne pán primátor.

p. Raši, primátor mesta - Ďakujem pekne. Ja som pôvodne mal na mysli Sládkovičovu a riešenie problému Sládkovičovej. Ale neviem, či je to osobnostné právo. 

p. Ihnát, poslanec MZ - V poriadku. Ak sa jedná o Sládkovičovu, to je to, čo som vám poslal vlastne emailom. Tak to trebalo definovať, potom, pán primátor.

p. Raši, primátor mesta - Som nemal na to priestor.

p. Ihnát, poslanec MZ - No. Prepáčte mi. O Sládkovičovej ulici sa môžeme baviť, a sa môžeme naozaj vyjadriť ako, sú dôkazy, a jednoznačne, ako viem ich tu aj predložiť. Ďakujem pekne.

p. Raši, primátor mesta - Čo sa týka vášho osobného sporu, aspoň nám podáte informáciu, v akom je to štádiu vyšetrovania. A podá nám informáciu aj bytový podnik, lebo dostal som, napriek tomu, ako rozhodne zastupiteľstvo, určite rozhodnú súdy. Pán poslanec Gaj.

p. Gaj, poslanec MZ - Príjemné dobré ráno, vážení kolegovia. Prepáčte, ja som si myslel, že som na zastupiteľstve Mestskej časti Sever. To trvalo 10 hodín. Ale sú veci, na ktoré by som vedel pánom poslancom ihneď odpovedať. Ale asi si to necháme do ďalšej diskusie. Ja len by som sa chcel spýtať ku niektorým návrhom, ktoré predložil pán poslanec Polaček, Gibóda, či treba nejaké odborné stanovisko právneho, či sa dá meniť Rokovací poriadok? Či strava, či boli prejednávané veci? Lebo Mestská časť Sever rieši stravovanie, ktoré momentálne prebieha diskusia na meste. Čiže k týmto veciam, či tieto body, o ktorých budeme hlasovať, či podliehajú procesne možnosti schváliť alebo nie. No a ku pánovi Gibódovi by som sa asi len vyjadril, že hneď na začiatok, presne tak, ako bod bol na Severe preložený „Správa o činnosti starostu“ zo začiatku na koniec, som to bral konečne ako jeden geniálny tvoj názor, toto som zobral s veľkým uspokojením svojím, lebo opäť by sme sa v bode 2 zacyklili, ako minule. Pán poslanec Gibóda, ja viem, že trpíš, ešte si frustrovaný s neúspechom referenda o rodine, ale žiaľ s tým sa treba vysporiadať už teraz. Ďakujem.

p. Raši, primátor mesta - Ďakujem pekne. Čiže, pán starosta, bod Správu o činnosti starostu navrhli dať na tvojom zastupiteľstve ako posledný bod? Hej? Tak som to pochopil, a teraz vadí, že bude posledný. Dobre. Pán poslanec Polaček, nech sa páči.

p. Polaček, poslanec MZ - Ďakujem pekne. Vážení kolegovia, v prvom rade mi dovoľte vás poprosiť, ja som na III. zastupiteľstve mestskom, zatiaľ som sa zdržal osobných invektív. Mienim v tom pokračovať. Ale poprosím kolegov, aby sa tak isto zdržali. Nepatrí to tu. K bodu rokovania. Vážení kolegovia, pán Gibóda, kolegovia zo Siete, pán Halenár, sme vám predložili body, ktoré by sme chceli, aby sa dnes o nich rokovalo. 18. marca sme vám všetkým, vážení kolegovia, poslali plné znenia dôvodových správ, plné znenia všetkých ustanovení, ktoré Rokovací poriadok a zákon pripúšťa. Tzn. všetky informácie by ste mali mať v rámci vo svojich emailových schránkach. Zároveň máme informáciu, že mesto Košice vám zaslalo stanoviská, tie odborné, ktoré my považujeme za neúplné. Čiže budem veľmi rád, ak ste sa s nimi zoznámili, tak som rád. Ak nie, tak budem veľmi rád, keď podporíte tie body, ktoré sme navrhli.

p. Raši, primátor mesta - Máte nejaký bod na doplnenie? Lebo sme v časti dopĺňania a nie rokovania o bodoch. Takže poprosím...

p. Polaček, poslanec MZ - Viete pán primátor, tu všetci kecajú, tak a čo by som si aj ja nepovedal.

p. Raši, primátor mesta - Kto všetci?! Všetci poslanci mestského zastupiteľstva?!

p. Polaček, poslanec MZ - Ako, prepáčte mi, niekoľkí poslanci sa tu vyjadrili bez návrhu na uznesenie, bez návrhu na program rokovania. Tzn. keby sme nemali trojminútový časový interval, určite by som, ak dovolíte, by som to rád ukončil a chcel by som vyzvať kolegov, aby nebrali naše uznesenia ako nejaké provokačné, ale aby sa naozaj stotožnili s nimi, aby v diskusii sme mohli vlastne o nich rozprávať. Niektoré veci už navrhujeme totižto tretíkrát. To je tá podstata, ktorú som vlastne chcel vysloviť. Ďakujem pekne.

p. Raši, primátor mesta - Ďakujem pekne. Takže poprosím naozaj ctených poslancov, všetkých, aby ste sa chovali kultúrne a použijem na dôkaz toho hneď slová pána poslanca Polačeka, aby ste „nekecali“. Dobre? Čiže naozaj kultúrny prejav jeho voči vám. Pán poslanec Špak.

p. Špak, poslanec MZ - Dobrý deň. Ešte raz ja sa chcem opýtať, lebo ťažko nám je zaradiť niektoré body do rokovania, keďže nedostaneme odpovede. A to myslím, že už dve otázky tu boli, pán primátor. Ale ja sa chcem opýtať, či existuje v tomto objekte aktualizovaný harmonogram prác rekonštrukcie električkových koľají? Ak existuje v tomto objekte, tak vás poprosím, keby ste mi vedeli zabezpečiť kópiu v priebehu dnešného rokovania. A keďže nechcem dôjsť k tomu, že by sme teraz ukončili túto debatu a už prídu iba vaše odpovede, tak navrhujem zaradiť do rokovania bod 45.1 „Správa primátora k rekonštrukcii električkových tratí v meste Košice“. Ďakujem pekne.

p. Raši, primátor mesta - Ďakujem pekne. Ukončujem pripomienky a doplňujúce návrhy a budeme hlasovať o jednotlivých návrhoch tak, ako boli predložené jednotlivými poslancami. Začneme hlasovať o jednotlivých doplňujúcich a pozmeňujúcich návrhoch tak, ako boli navrhnuté. Čiže bod 10/1 bola Ústna informácia o situácii v Bytovom podniku mesta Košice, s tým, že samozrejme v tomto bode odznejú len tie informácie, aby sa neporušili žiadne osobnostné práva. Ja napr. tiež som dostal množstvo informácií. Ja sa vždy predtým spýtam pána poslanca Ihnáta, čo povedať môžem a čo nie, aby sme, aby sme sa držali len toho s čím súhlasí. Čiže bod 10/1 „Informácia o situácii v Bytovom podniku mesta Košice“. Prosím hlasujte.

Hlasovanie č. 1 o bode č. 10/1 -	za: 38, proti: 0, zdržal sa: 1

p. Raši, primátor mesta - Bod 10/1 bude zaradený.
Teraz budeme hlasovať o bode 45/2 „Návrh na zmenu rozpočtu“, ku ktorému ste dostali, ako to tu bolo spomenuté, negatívne odporúčania odborných komisií mesta Košice. Prosím hlasujte.

Hlasovanie č. 2 o bode č. 45/2 -	za: 12, proti: 7, zdržali sa: 20

p. Raši, primátor mesta - Konštatujem, že tento bod nezaraďujeme.
Potom je to bod 2/1, ktorý sme zmenili, teda nie Prerokovanie petície, ale „Informácia o podaní petície“ s tým, že by sme poprosili zástupkyňu obyvateľov, ktorá petíciu podala, aby nám podala informáciu ústnu. Čiže bod 2/1 je Informácia o podaní petície. Prosím hlasujte.

Hlasovanie č. 3 o bode č. 2/1 -	za: 38, proti: 0, zdržal sa: 1

p. Raši, primátor mesta - Prejdeme k ďalšiemu bodu, ktorý dal pán poslanec Gibóda. Je to „Zmena Rokovacieho poriadku“ ako bod 45/4. Upozorňujem vás, že som ešte nedostal všetky podnety z komisií od predsedov komisií na zmenu Rokovacieho poriadku. Prosím hlasujte.

Hlasovanie č. 4 o bode č. 45/4 -	za: 13, proti: 3, zdržali sa: 23

p. Raši, primátor mesta - Konštatujem, že tento bod sme neschválili.
Prejdeme k ďalšiemu bodu. Pani námestníčka, je to prvé doplnenie bodu „Podanie žiadosti o dotáciu na vytvorenie komunitného centra“, ktorý bol zaradený ako bod 8/1. Prosím hlasujte.

Hlasovanie č. 5 o bode č. 8/1 -	za: 36, proti: 0, zdržali sa: 3

p. Raši, primátor mesta - Konštatujem, že tento bod sme schválili.
Ďalej je to bod 44/1 „Návrh na prerokovanie platu primátora“, ktoré vyplýva zo zákona. Ale nič sa na ňom nemení, bude stále na minimálnej možnej hladine. Prosím hlasujte 44/1.

Hlasovanie č. 6 o bode č. 44/1 -	za: 38, proti: 0, zdržal sa: 0

p. Raši, primátor mesta - Pán poslanec Brixi, nefunguje vám karta asi. Ďalším bodom bude bod 7/1 „Vzdanie sa konateľa spoločnosti TEHO a návrh na poverenie nového konateľa“. Prosím hlasujte, vzdanie sa konateľa spoločnosti TEHO, ktorý sa písomne vzdal tejto funkcie. 7/1 zaradil pán námestník primátora.

Hlasovanie č. 7 o bode č. 7/1 -	za: 38, proti: 0, zdržal sa: 1

p. Raši, primátor mesta - Bod 9/1 návrh pána poslanca Sidora „Rozdelenie dotácií pre jednotlivé športové kluby v našom meste“. Bod 9/1. Prosím hlasujte.

Hlasovanie č. 8 o bode č. 9/1 -	za: 38, proti: 1, zdržal sa: 0

p. Raši, primátor mesta - Teraz bod 44/2 je to informácia, je to návrh na doplnenie pána poslanca a predsedu komisie Betuša. Je to „Informácia komisie na ochranu verejného záujmu pri výkone funkcií verejných funkcionárov pri mestskom zastupiteľstve“. Prosím hlasujte.

Hlasovanie č. 9 o bode č. 44/2 -	za: 39, proti: 0, zdržal sa: 0

p. Raši, primátor mesta - Ďalej je to návrh pána poslanca Polačeka 45/3 „Personálne obsadenie komisií“. Nech sa páči, prosím hlasujte.

Hlasovanie č. 10 o bode č. 45/3 -	za: 16, proti: 0, zdržali sa: 23

p. Raši, primátor mesta - Potom návrh na doplnenie bodov programu, pán poslanec Gibóda, 45/5 „Transparentné mesto Košice“. Dostali ste aj odporúčanie odborných komisií, pretože mesto Košice všetko zverejňuje tak, ako mu zákon káže. Prosím hlasujte.

Hlasovanie č. 11 o bode č. 45/5 -	za: 12, proti: 0, zdržali sa: 25

p. Raši, primátor mesta - Konštatujem, že tento návrh sme neschválili.
Potom pán poslanec Špak „Správa o rekonštrukcií električkových tratí“. Túto správu vám ale podám ústnu, počas svojej informácie o správe primátora. Prosím hlasujte.

Hlasovanie č. 12 o bode č. 45/1 -	za: 17, proti: 0, zdržali sa: 22

p. Raši, primátor mesta - Konštatujem, že tento bod sme nezaradili.
A teraz budeme hlasovať o programe ako o celku, aj s jednotlivými schválenými, doplnenými bodmi programu. Čiže hlasujeme o programe ako celku. (Pozn.: zo strany poslanca bola mimo zvukový záznam vznesená pripomienka, že medzi elektronicky zverejnenou pozvánkou na web stránke mesta a elektronicky zaslanou pozvánkou poslancom MZ sú nezrovnalosti, podľa tvrdenia poslanca sú to dve rozdielne verzie. Primátor dal preveriť túto skutočnosť referátu samosprávnych orgánov.) Budeme hlasovať o programe, číslo spisu A/2015/12169. Dobre, tak budeme hlasovať o tejto spisovej značke, o tomto programe, ktorý ste dostali ako poslanci. Prosím hlasujte, aj s doplňujúcimi a pozmeňujúcimi návrhmi.

Hlasovanie č. 13 o programe ako o celku -	za: 32, proti: 5, zdržali sa: 2

p. Raši, primátor mesta - Konštatujem, že budeme sa teda riadiť týmto schváleným programom tak, ako ste ho dostali v pozvánkach, plus o doplnený o body, ktoré ste schválili, že doplnené budú. 
- - -

Overovatelia zápisnice: 	Mgr. art. Ľubica Blaškovičová a Ing. Juraj Briškár 
- - -

Návrhová komisia

p. Raši, primátor mesta - A teraz poprosím predsedov poslaneckých klubov, aby navrhli svojich zástupcov do návrhovej komisie. Pán poslanec Jakubov.

p. Jakubov, poslanec MZ - Vážený pán primátor, vážené panie poslankyne, vážení páni poslanci, dámy a páni, do návrhovej komisie navrhujem za klub SMER - Sociálna demokracia pánov poslancov Andrejčáka, Kaifera, Sitkára.

p. Raši, primátor mesta - Keďže neevidujem žiadne iné návrhy, budeme hlasovať o návrhu do návrhovej komisie. Páni poslanci: Andrejčák, Kaifer, Sitkár. Prosím hlasujte.

Hlasovanie č. 14 -	za: 34, proti: 0, zdržali sa: 3

p. Raši, primátor mesta - Oznamujem teda, že návrhová komisia bude pracovať v tomto zložení: Andrejčák, Kaifer, Sitkár. Všetko páni poslanci. Zároveň vás žiadam, členovia návrhovej komisie, aby ste zaujali svoje miesta vo vyhradenom 12 rade. Ostatným poslancom oznamujem, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov. Ďakujem pekne.
- - -

Bod č. 1 
Správa o činnosti Útvaru hlavného kontrolóra

p. Raši, primátor mesta - Prejdeme k bodu číslo 1 dnešného rokovania, poprosím pani Ing. Jakubíkovú, hlavnú kontrolórku mesta, aby uviedla správu o svojej činnosti.

p. Jakubíková, hlavná kontrolórka mesta - Ďakujem za slovo. Vážené mestské zastupiteľstvo a vážený pán primátor, na dnešné rokovanie vám boli doručené správy o činnosti a výkone kontroly v subjektoch Mestský futbalový klub, Správa mestskej zelene, Miestny podnik služieb kúpalisko Triton, mesto Košice, Základná škola Jenisejská 22, Základná škola Postupimská 37 a Základná škola Požiarnická 3. Kontroly boli zamerané na kontrolu hospodárenia nakladania s majetkom príjmových a výdavkových položiek, nákladov a výnosov, dodržiavanie zákona o finančnej kontrole a vnútornom audite, zákona o rozpočtových pravidlách územnej samosprávy, zákona o účtovníctve a iných zákonov a predpisov. 
V krátkosti uvedieme kontrolné zistenia, ako napr. v Mestskom futbalovom klube kontrolné zistenia poukázali na nedodržiavanie ustanovení zmluvy o poskytnutí dotácie na rok 2014, príjem iných finančných platieb na osobitný účet, ktorý mal byť vyhradený výlučne pre dotáciu z mesta, použitie verejných prostriedkov v rozpore s určeným účelom, ako aj porušenie pravidiel a podmienok, za ktorý boli verejné prostriedky poskytnuté.  Boli hradené aj náklady, ktoré súviseli s družstvom dospelých A a B, a tiež boli realizované presuny finančných prostriedkov na iné bankové účty spoločnosti. Ide o porušenie finančnej disciplíny a spoločnosť neuhrádzala záväzky z obchodného styku a záväzky voči zamestnancom riadne a včas. 
V Správe mestskej zelene kontrolné zistenia poukázali na nesplnenie jedného z prijatých opatrení na odstránenie zistených nedostatkov z predchádzajúcej kontroly v nadväznosti na zabezpečenie postupu pri verejnom obstarávaní došlo k porušeniu finančnej disciplíny, nakoľko kontrolovaný subjekt nepreukázal, že obstarávaný tovar nie je bežne dostupný na trhu a jeho dôvod nezrušenia zadávania zákazky neopodstatnený a tým došlo k nehospodárnemu vynakladaniu verejných prostriedkov došlo k porušeniu zákona o verejnom obstarávaní a to výberom nesprávneho postupu pri zadávaní zákazky s nízkou hodnotou, pričom kontrolovaný subjekt mal byť realizovaný zadaním podprahovej zákazky nedodržanie internej smernice pri prekročení určených finančných  limitov týkajúce sa používania a využívania telekomunikačných služieb, nedodržiavanie cenníkových cien pri dodávkach tovarov a poskytovanie služieb poskytovania zľavy aj v obchodných spoločnostiach, čo bolo v rozpore s platným cenníkom, ktorý uvádzal zľavy živnostníkom a tretiemu sektoru. 
V miestnom podniku služieb Košice kúpalisko Triton bolo zistené, že ako príkaz nedodržal ustanovenie 3 bodu 8 príkaznej zmluvy, podľa ktorého zabezpečí vypracovanie podkladov a uskutočnenie postupov pre výber zhotoviteľom na predmet zmluvy v súlade zo zákonom o verejnom obstarávaní, čo nebolo zrealizované. 
V súčinnosti s mestom ako správca miestnej dane bola vykonaná kontrola zo zameraním na miestne dane a dane za ubytovanie, kde daňovníkom je fyzická osoba, ktorá sa v zariadení odplatne prechodne ubytuje platiteľom dane je prevádzkovateľ zariadenia, ktoré odplatné prechodné ubytovanie poskytuje. Zhrnutie zistených kontrolných nedostatkov. Organizácie neviedli knihu ubytovaných hostí, boli nesprávne vedené a neposkytovali presné a správne údaje v mesačnom vyúčtovaní dane za ubytovanie a bola nesprávne stanovená a odvedená daň za ubytovanie. Celkový počet povinných platiteľov dane za ubytovanie v roku 2014 bolo 93 daňových subjektov. Predpokladaná výška výberu dane za ubytovanie, predpis dane v roku 2014, bola v sume 415 tis. eur. Skutočná výška vybranej dane za ubytovanie v roku 2014 bola 411 tis. eur. 
Ďalej bola vykonaná kontrola v Základnej škole, ako Základná škola Jenisejská, Postupimská a Požiarnická. Konkrétnejšie informácie ohľadom kontrolných zistení sú uvedené v správe o výsledkoch vykonaných kontrol. Taktiež máte k dispozícii stanovisko k záverečnému účtu, v ktorom konštatujeme, že predkladaný záverečný účet spĺňa zákonné podmienky podľa zákona o rozpočtových pravidlách územnej samosprávy. Začína následná finančná kontrola v Mestskej polícii Košice, ktorá je zameraná na kontrolu hospodárenia nakladania s majetkom a vybraných položiek príjmov a výdavkov za rok obdobia 2014 a prebieha kontrola na Základnej škole Krosnianska 2. Zároveň plán kontrolnej činnosti na I. polrok 2015 navrhujeme zmeniť nasledovne, a to presunutím kontroly hospodárenia nakladania s majetkom a vybraných položiek výnosov a nákladov spoločnosti Tepelné hospodárstvo na II. polrok 2015 a zaradiť kontrolu hospodárnosti a efektívnosti pri hospodárení nakladaní s majetkom mesta Košice v Bytovom podniku mesta Košice na I. polrok 2015. Zároveň chceme požiadať vážených poslancov, ktorí podali požiadavku o zúčastnenie sa na kontrole, aby v pondelok, ak môžu okolo 15-tej prišli na útvar a to z dôvodu zabezpečenia ich účasti na kontrole. Ďakujem za vašu pozornosť.

p. Raši, primátor mesta - Ďakujem pekne otváram rozpravu k tomuto bodu, prvý sa prihlásil pán poslanec Ihnát, po ňom pán poslanec Gibóda.

p. Ihnát, poslanec MZ – Áno, ďakujem za slovo, pán primátor, dopočul som sa o určitých zisteniach o určitých nedostatkoch v jednotlivých subjektoch, ale som sa nedopočul podľa toho vlastne len konštatovanie nastalo, ale som sa nedopočul aké konzekvencie alebo, aké riešenia vlastne z tohto vyplývajú, takže bol by som veľmi rád, keby som sa dopočul, že čo sa chystá alebo akým spôsobom sa veci budú riešiť alebo nápravné opatrenia vlastne prijímať. To je tá jedna vec. Druhá vec, dopočul som sa vlastne, že presúva sa kontrola, hĺbková kontrola v Bytovom podniku mesta Košice na I. polrok, čo je chvályhodné, naozaj som rád, pani kontrolórka, a chcem prehlásiť, že na základe zákona č. 369/1990 Zb. zákonov zbierky o obecnom zriadení § 25 ods. 4 písm. e) a na základe tohto paragrafu vlastne, budem pokračovať ja tiež ako poslanec ako kontrolný účastník. Osobne sa budem zúčastňovať na previerkach, na kontrolách, na vybavení sťažnosti a oznámení, ktoré uskutočňujú orgány obce, v tomto prípade hlavná kontrola mesta Košice, v nadväznosti na ohlásenú plánovanú kontrolu v Bytovom podniku mesta Košice s.r.o. Naozaj, fyzicky každý detail chcem poznať. Avizujem hlavnej kontrolórke, že ako poslanci, ktorí sme podali tento návrh, tí šiesti poslanci a podnet na kontrolu, aby sme boli a vyzývam ju, aby sme boli v zmysle tohto § 25 a tohto odseku prizývaní pani kontrolórkou, aby sme mohli byť prítomný pri fyzických kontrolách. Ďakujem veľmi pekne.

p. Raši, primátor mesta - Ďakujem pekne, pán poslanec, pani kontrolórka v závere svojho vystúpenia vás pozvala na kontrolu. Teda to, čo ste vraveli, ona urobila predtým a vás osobne pozvala. Zároveň vás chcem, len teda priateľsky upozorniť, dobre si pozrite zákon, lebo kontrola, účasť poslancov, má svoje presné pravidlá, aby náhodou pri kontrole nedošlo k porušeniu zákona, čo by teda mohlo mať dôsledky voči každému, kto ten zákon poruší a samozrejme ste pozvaní tak, ako vás pani kontrolórka pozvala. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne za slovo. Ja by som sa iba chcel opýtať, mesto Košice v riešení problémov s pozemkami a celková situácia ohľadne Mestského futbalového klubu, pristúpilo na dohodu, ktorá v trvaní 10 rokov poskytuje Mestskému futbalovému klubu dotáciu 300 tis. eur, pokiaľ sa nemýlim a predpokladám že nie, na mládežnícky futbal. Teraz sa tu dočítam, bolo to niekedy predpokladám v roku 2014, 13. A teraz sa dočítam, že Mestský futbalový klub nemá ani vnútorný predpis, akým spôsobom vyúčtovával túto dotáciu mestu Košice. Preto sa chcem opýtať, kto je zodpovedný za kontrolu tejto dotácie v sume 300 tis. eur. Podotýkam, že iba 300 tis. eur ideme teraz v rámci rôznych dotácií dať na všetky ostatné športy v tomto meste. Takže než na to pani kontrolórka prišla, že to nie je správne zúčtovavané a že nie je na to predpis, kto má za toto zodpovednosť, aby to bolo správne vyúčtované a, aby tam boli tie veci, ktoré tam majú byť. Ďakujem veľmi pekne.

p. Raši, primátor mesta - Pani hlavná kontrolórka potom vám dám slovo, aby ste zodpovedali na otázky, ktoré budú položené, pán poslanec Polaček.

p. Polaček, poslanec MZ - Pripájam sa k tomu, čo pán kolega povedal a zároveň ma zaujímajú aj aké ďalšie opatrenia mesto Košice príjme na základe tejto správy, lebo tých porušení finančných, disciplíny, tam bolo uvedených niekoľko v samotnej správe. Zároveň kolegovia by som chcel dať aj pozmeňovací návrh na uznesenie Mestského zastupiteľstva v Košiciach k Správe o činností útvaru hlavnej kontrolórky a to je v bode B) schvaľuje v rámci druhej odrážky - zaradenie kontroly hospodárnosti a efektívnosti pri hospodárení a nakladaní s majetkom mesta Košice BPMK s.r.o. za obdobie roka 2014 a doplnená časť o podnet poslancov predložený hlavnej kontrolórke zo dňa 27. 3. 2015. Ja som veľmi rád, že môžeme sa zúčastniť tejto kontroly, ale nakoľko v tejto správe hovoríte o tom, že budeme kontrolovať rok 2014, náš podnet sa týka rokov 2011 a 12, čiže ak by som mohol, by som ho rád rozšíril o podnet poslancov predložený hlavnej kontrolórke, kde je ten časový rámec jednoznačne ohraničený. Veľmi pekne ďakujem.

p. Raši, primátor mesta - Pani hlavná kontrolórka aj k tomuto dajte informáciu, pretože všetkým nám ide o to, aby sa všetko prešetrilo presne tak, ako to pán poslanec Polaček povedal. Pani poslankyňa Iľaščíková.

p. Iľaščíková, poslankyňa MZ - Ďakujem za slovo, ja by som sa chcela opýtať pani hlavnej kontrolórky, na základe vlastne čoho a ako, bude prebiehať poslanecký výkon kontroly, pretože napr. ja osobne si neviem predstaviť, že by poslanci sa mali zúčastňovať na kontrole tak, aby nahliadali do jednotlivých dokumentov, pretože podľa môjho názoru, ak to je pravda, a ak sa to môže, tak by som rada vedela na základe akého zákona. A potom pán kolega, Vy ste spomínal, že vlastne vediete súdny spor s bytovým podnikom. Áno, tak napr. aj vo vašom prípade si neviem predstaviť, ako bude prebiehať kontrola. Vy by ste sa, podľa môjho názoru, mal zdržať kontroly, tak chcela by som poznať názor pani kontrolórky, prípadne aj právneho oddelenia, či je toho v súlade so zákonom a či je to možné.

p. Raši, primátor mesta - Ďakujem pekne, preto som upozorňoval, lebo ten zákon má nadefinovanú jednu účasť poslancov, ale jedna vec je účasť poslancov, druhá vec je nahliadania do materiálov, ktoré obsahujú osobné a iné údaje, takže preto len upozorňujem aj ja, aby išlo všetko podľa zákona, aby sme tu potom nemali náhodou návrh na odvolanie kontrolórky pre nedodržanie zákona. Pani poslankyňa Blaškovičová nech sa páči.

p. Blaškovičová, poslankyňa MZ - Ďakujem pekne, dobrý deň, pán primátor, pani námestníčka, všetky kolegyne, kolegovia. Ja som len čakala, že sa prihlási pani Jenčová, ale vidím, že už sa prihlásila. Mali sme, minulý týždeň, zasadnutie dozornej rady bytového podniku, kde sme sa zaoberali aj problémom, ktorý bol medializovaný. Myslím si, že pani Jenčová o ňom bude hovoriť viacej, ale ja som práve ešte chcela ku tej kontrole v bytovom podniku, keďže stanovisko, nielen dozornej rady, ale vedenia bytového podniku je také, že naozaj aj oni majú záujem, všetci máme záujem na tom, aby tá kontrola prebehla, aby boli jasné aj jednotlivé položky práce, ktoré boli vykonané a tak ďalej, atď. A tak, ako hovorí pán kolega Gibóda, že majú záujem o rok 2011 a 12, pokiaľ som to správne čítala pani kontrolórka, tá kontrola v týchto rokoch v bytovom podniku už prebehla. Neprebehla vlastne, nemáme kontrolu za rok 2013 a 2014, ale položky, o ktoré majú kolegovia záujem, sú práve z roku 2012, myslím. Takže, samozrejme, bude sa iste o tom hovoriť, aj my všetci máme záujem na tom, aby bolo celkom jasné, zrozumiteľné, zreteľné, ktoré práce boli vykonané ako. A podmienky poslaneckého prieskumu sú jasné a dané, dozorná rada je orgán, ktorý ste si vy zvolili páni poslanci a poslankyne, takže verím, že sme si svoju prácu odviedli tak ako máme a závery z dozornej rady bude určite tlmočiť pani predsedníčka Jenčová. Ďakujem.

p. Raši, primátor mesta - Ďakujem pekne, s faktickou poznámkou na pani poslankyňu Blaškovičovú pán poslanec Ihnát, nech sa páči.

p. Ihnát, poslanec MZ – Áno, ďakujem za slovo, pán primátor, vážené vedenie mesta. Zmenila sa situácia, keď prebehla kontrola v roku 2011 a 12, tak sú tu nové skutočnosti, je na svete stavebné povolenie,  atď., čiže to neboli drobné úpravy, ale je to stavebné povolenie. Sú tu závažné okolnosti, takže vás žiadam, veľmi pekne pani hlavná kontrolórka, aby rok 2011, 12, 13 a 14 bol kontrolovaný, aby sme tak, jak ste povedal transparentne, pán primátor, pravdivo, transparentne. Nič iné tu nechceme, aby sme došli k záverom. Som veľmi rád, že aj dozorná rada sa týmto prípadom zaoberala a, že prichádza na to, že nové skutočnosti skôr posúvajú tie myšlienkové pochody do toho roku 2011 a 12. A k tomu stavebnému povoleniu, ktoré máme k dispozícii, takže verím tomu, že jednoducho fakt prebehne hĺbková cieľavedomá a spravodlivá kontrola v Bytovom podniku mesta Košice s.r.o. Potom sa ešte v bode rôzne v dopytoch budem pýtať aj konateľa na určité veci, čo sa týka napr. Lieskovej ulice alebo takto, ako to je všeobecne takto, ďakujem pekne.

p. Raši, primátor mesta - Ďakujem pekne. Budeme mať aj bod informácia o situácii v bytovom podniku 10/1, tak aj tam sa môžete všetci spýtať. Pani hlavná kontrolórka, prosím, zapísať si otázky, aby sme naozaj urobili kontrolu tak, ako všetci chcú. Pani poslankyňa Jenčová.

p. Jenčová, poslankyňa MZ - Ďakujem za slovo pán primátor, keďže bod o bytovom podniku je zaradený ako riadny bod rokovania, tak vyjadrím sa len ku kontrole. Ako spomínala pani Blaškovičová, tak mali sme dozornú radu. Na tejto dozornej rade nás priamo pán konateľ požiadal, aby sme z pozície poslancov urýchlili túto kontrolu na zabránenie ďalším údajným porušovaniam a ďalším nezmyselným obvineniam. Takže, pani kontrolórka, aj ja oceňujem, že ste to zaradili. Predpokladám, že to prebehne veľmi rýchle a nie celý rok, aby celý rok mal ešte niekto priestor rozprávať, ako sa niekde kradne, obohacuje, atď. a pritom dotyční ľudia sa vlastne nemôžu brániť. Preto tá objektívna kontrola je potrebná, aby bola objektívna tá kontrola tak ja predpokladám, že pán poslanec Ihnát, ako zaujatý, keďže je zamestnanec a má pracovnoprávny spor s bytovým podnikom, tak nie je normálne a v poriadku, že sa chce tejto kontroly zúčastniť. Sám hovorí, že vedenie konalo v rozpore s verejným záujmom. Tak dúfam, že všetci sa zhodneme, že aby podriadený kontroloval nadriadeného a je s ním v spore, že toto určite nie je v súlade s verejným záujmom. Ako študent práva vie, že aj sudca je vylúčený z prerokovania veci, pokiaľ má nejaký vzťah k predmetnej veci. A Tvoj vzťah je až príliš blízky. A čo sa týka účasti poslancov na kontrole, ja predpokladám, že ešte sa tu nájde ďalších 15 poslancov, ktorí sa chcú na tejto kontrole zúčastniť, takže moja otázka pre pani kontrolórku je, ako sa vysporiada so situáciou, keď sa jej nahlási ďalších 15 poslancov, či teda príde trestné komando v zložení dvadsiatich ľudí do bytového podniku a začne to tam rozkladať tehličku po tehličke, takže keďže sme boli vyzvaní, že kto má záujem sa môže prihlásiť, ja sa tak isto hlásim.

p. Raši, primátor mesta - Ďakujem pekne. Ja by som teda doporučil, keďže prítomnosť poslancov na kontrole, použijem paralelu, je niečo podobné, ako keď sa robí poslanecký prieskum a vtedy je ten výstup navonok, pretože predpokladám, že po kontrole, ako sme si to už všimli aj pri iných aktoch niektorých poslancov vždy budú čakať média, čiže ja určite navrhujem, keď bude kontrola, aby ste tam prišli, aby vás tam prišlo čo najviac, lebo aj po poslaneckých prieskumoch bývajú výstupy úplne opačné na tú istú vec. Čiže v rámci objektívnosti možno by bolo najlepšie, keby prišlo čo najviac poslancov a určite, nielen tí, čo ju navrhujú ale každý, ktorý má právo, aby sme sa potom, keďže ja na kontrolu nepôjdem, aby sme sa potom dozvedeli naozaj, aký je pohľad jednotlivých poslancov, aby sme nedostali informáciu zaťaženú len nejakým osobným týmto, čiže kľudne všetci 41 poslanci máte na to právo a bude fajn, keď sa kontroly zúčastnite, zúčastní sa vás, čo najviac. Pán poslanec Ihnát s faktickou na pani poslankyňou Jenčovú, nech sa páči.

p. Ihnát, poslanec MZ – Faktická pripomienka. Áno, ďakujem veľmi pekne, pán primátor, nechcem robiť invektívy, ale fakt musím zareagovať. Pani poslankyňa Jenčová v Košice Dnes prehlásila, áno dozorná rada si zavolá zamestnancov, ktorí eventuálne vedia možno o informáciách, atď. nestalo sa. V denníku Košice Dnes o pár dní potom sa vyjadrila, že jednoducho oni nie sú vyšetrovací orgán, oni nie sú prokuratúra, takže toľko na margo, čo sa týka toho, ako sa vyjadrila, že aby sa nekradlo, aby sa nehovorilo, že sa kradne. To nikto nepovedal. Nech pani Jenčová povie, že Ihnát sa vyjadril niekde, že sa v bytovom podniku kradne. Povedal som, že sú podozrenia a to je rozdiel. Viem, čo je právo, ako aj hmotné právo. Verte mi, pán primátor, čiže viem ako sa vyjadriť, aby som nedošiel do krížku potom so zákonom. To je tá jedna vec, takže by som vyzval kolegyňu, aby keď náhodou študuje právo alebo študovala právo, aby si ujednotila svoje myšlienkové pochody a jednoducho tak ich vypúšťala von. To je jedna stránka. Druhá stránka veci, pán primátor, je tá, čo sa týka môjho pracovnoprávneho, možného, súdneho sporu v zmysle § 77 platného Zákonníka práce 311/2001 Zb. zákonov, zamestnanec môže podať žalobu na príslušný súd do dvoch mesiacov od skončenia pracovného pomeru. Môj pracovný pomer sa ešte stále neskončil, takže o čom sa tu bavíme vlastne teraz? Že som ja alebo budem v krížku. Čo keď nepodám žalobu vôbec ako, hej, nepodám a budem mimo toho podniku, kto vie, ak ja sa rozhodnem slobodne ako v tomto prípade, takže by som poprosil pani Jenčovú, aby hodnotila právne stavy ako trošku po svojom a jednoducho nechala to na moju osobu a mojom slobodnom rozhodnutí. Ďakujem veľmi pekne.

p. Raši, primátor mesta - Ďakujem veľmi pekne, na druhej strane v rámci demokracie v tomto mestskom zastupiteľstve, pán poslanec Ihnát, Vaše myšlienkové pochody nikto Vám ich nebráni vyjadriť a ja si myslím, že nie je férové voči pani poslankyni Jenčovej, aby ona svoje myšlienkové pochody nemohla povedať. Ona si je za ne úplne zodpovedná, má právo povedať čokoľvek, takže ja by som nechal zatiaľ ten parlament tak, aby si každý mohol povedať, čo chce. Ja tiež neprerušujem pána poslanca Polačeka, keď sa mi nepáči, čo hovorí. Dobre, čiže myšlienkové pochody nechajme nech si každý zváži, čo povie. Pani poslankyňa kľudne sa môžete prihlásiť aj na budúce. Pán poslanec Halenár, pán poslanec Jakubov.

p. Halenár, poslanec MZ - Celkom zaujímavo tu padlo, že už vlastne kontrola bola v bytovom podniku a je tu návrh pána poslanca Polačeka na rozšírenie uznesenia, ktoré práve prináša tie roky 2011a 2012 opäť do pozornosti hlavného kontrolóra. Čo tým chcem povedať. Vždy od nepamäti jestvuje otázka poviem to česky, lebo česky to veľmi dobre znie: „Kdo hlída hlídače.“ Jednoducho nik z nás nedokáže povedať, že či hlavný kontrolór pozrel všetky absolútne perfektne doklady. Tým nechcem podomieľať jeho autoritu, kompetenciu a odbornosť, ale máme tu jeden príklad z Košického samosprávneho kraja, keď komisia kontrolórov, menovaná predsedom Košického samosprávneho kraja pánom Trebuľom, nenašla na Hotelovej akadémii Polárna nič a hlavný kontrolór, ktorý tam išiel alebo resp. vážne zistenia. Hlavný kontrolór, ktorý tam išiel o pol roka na základe uznesenia poslancov Košického samosprávneho kraja našiel veľmi vážne zistenia smerujúce k  poviem to veľmi jemne k zneužívaniu právomocí verejných činiteľov, niektorých verejných činiteľov Košického samosprávneho kraja smerom k zamestnávaniu externých právnikov na stredných školách Košického samosprávneho kraja. Čo tým chcem povedať. Tým chcem povedať iba toľko, že pokiaľ a ak som dobre pochopil, návrh na uznesenie kolegu poslanca Polačeka neodhlasujeme jeho teda rozširujúci návrh na uznesenie, tak zrejme potom hlavný kontrolór sa bude venovať iba tomu obdobiu, ktoré on naplánoval. A k pánu poslancovi Ihnátovi len toľko, že ja si tiež myslím, že je v konflikte záujmov, je v konflikte záujmov odo dňa, kedy nastúpil do Bytového podniku mesta Košice ako poslanec mesta, pretože každý poslanec mesta, ktorý pracuje. zákon hovorí: že poslanec mesta nesmie byť zamestnancom obce, napriek tomu vo firme, ktorá je stopercentne vlastnená obcou pokojne poslanci pracujú. Je to porušenie minimálne ducha zákona. Zaujímavé, že vtedy to nikomu nevadilo.

p. Raši, primátor mesta - Ďakujem pekne pán poslanec Ihnát s faktickou na pána poslanca Halenára. Potom pán poslanec Jakubov. Nech sa páči pán poslanec, možno aj k duchovi zákona.

p. Ihnát, poslanec MZ – Faktická pripomienka. Aj k duchovi zákona, tak som bol smerák vtedy, no tak, to tak bolo. No tak poďme ďalej, no a poďme ďalej trošku aj by som povedal, také srandičky tu patria. Dobre, poďme vážne.

p. Raši, primátor mesta - Ja len poprosím, len doplňte, či to bolo dôvodom, že ste boli prijatí a nie vaše schopnosti.

p. Ihnát, poslanec MZ – Takto, pán primátor, nechajme teraz, ako takto fakt, ako sme vychádzali veľmi dobre, ako fakt je pravda, vychádzali sme veľmi dobre. Prišiel zlom a jednoducho takto začalo. Dobre, ten zlom potom si môžeme ako vydiskutovať. 
Čo sa týka na pána Halenára. Má pravdu, treba povedať, mame stavebné povolenie z roku 2012, pani kontrolórka ste to vnímala, čo som povedal? Stavebné povolenie z roku 2012. Je to veľmi dôležitý ako aspekt a treba povedať, že v tom stavebnom povolení sú tam informácie veľmi závažné a treba povedať tiež, že týchto prác sa zúčastňovali zamestnanci Bytového podniku mesta Košice. Takže tá kontrola, nielen papierovo akože či papiere sa otáčajú alebo neotáčajú, ale veď to je podstatné vlastne, kde tí ľudia boli aj v rámci zmenoviek, atď., atď. v tom čase. Čiže, to sú veľmi podstatné atribúty, ktoré práve chceme na nich poukázať, pani kontrolórka, a či budem v strete záujmov alebo nie, tak sa nebudem zúčastňovať fyzicky tej kontroly, ale poukázať na veci môžem.

p. Raši, primátor mesta - Vypnite pána poslanca, pretože mala to byť reakcia na pána poslanca Halenára. Prihláste sa do rozpravy, poprosím, normálne do rozpravy. To sú dôležité veci, to treba, aby tu odznelo, ale v rozprave, ale nie s faktickou na pána poslanca Halenára. Pán poslanec Jakubov, po ňom pán poslanec Gibóda.

p. Jakubov, poslanec MZ - Ďakujem pekne za slovo, keďže som nemohol reagovať na faktickú poznámku pána Ihnáta ďalšou faktickou poznámkou, tak som sa prihlásil do rozpravy pred zhruba trištvrte hodinou. Pán poslanec Gibóda si vyžiadal slušné správanie a nepoužívanie osobných invektív, pretože alebo pardon, pán poslanec Polaček, ospravedlňujem sa, myslím si, že sme to mnohí poslanci, ktorí za uplynulé 4 roky sme komunikovali relatívne slušne a snažili sme sa takéto invektívy a takýto spôsob komunikácie nepoužívať. Veľmi ma mrzí, pretože pán poslanec Ihnát, naďalej pokračuje v svojom trende a invektívne osvedčil pani poslankyňu Jenčovú za jej vyjadrenia. Samozrejme, asi od neho budeme ťažko očakávať niečo iné a svedčí to o charaktere daného človeka, ďakujem.

p. Raši, primátor mesta - Ďakujem pekne. S faktickou pán poslanec Ihnát, nech sa páči na pána poslanca Jakubova.

p. Ihnát, poslanec MZ – Faktická pripomienka. Áno, ďakujem veľmi pekne Janko sme vychádzali spolu niekoľko rokov veľmi dobre, si bol predsedom komisie dopravy. Hovorím spolupracovali sme. Žiadna invektíva na pani poslankyňu. Pani poslankyňa, ak sa ťa niečo dotklo ospravedlňujem sa ti teraz verejne, naozaj, hej ako človek, ako chlap, ale jednoducho nemôžeš povedať kolegyňa, že niekto hovorí o kradnutí  alebo niečo podobné. 

p. Raši, primátor mesta - Reagujete na pani poslankyňu. 

p. Ihnát, poslanec MZ – Viem, viem, ale to k tomu patrí, lebo Janko tu povedal niečo.

p. Raši, primátor mesta - Ale prihláste sa, prihláste sa do rozpravy. To je dôležité si to vysvetliť naozaj do rozpravy. Pán poslanec Gibóda, po ňom pani poslankyňa Jenčová ešte na pána poslanca Jakubova, pán poslanec Dečo na pána poslanca Jakubova. Pán poslanec Dečo a potom pokračujeme v rozprave.

p. Dečo, poslanec MZ - Faktická pripomienka. Ďakujem pekne za slovo. Som tiež veľmi, veľmi zásadne proti tomu, aby sme od prvého bodu resp. schvaľovania programu v nejakej atmosfére invektív tu pracovali a zvlášť mi to vadí, ak sa to deje voči ženám, ale na druhej strane by som a nech to ozaj nikto neberie osobne by som dal do kameňa vytesať, že nie je vo verejnom záujme, aby podriadený kontroloval nadriadeného len toľko.

p. Raši, primátor mesta - Ďakujem pekne, do ktorého kameňa, čiže pokračujeme pani poslankyňa Jenčová pán poslanec Petrvalský.

p. Gibóda, poslanec MZ - Ďakujem veľmi pekne za slovo.

p. Raši, primátor mesta - Ospravedlňujem sa pán poslanec Gibóda. Nič sa nedeje nič sa nedeje pán primátor (Gibóda). Som vás nechtiac prehliadol nech sa páči.

p. Gibóda, poslanec MZ - Ja som veľmi rád, že všetci chcú pristupovať ku dnešnej diskusii s vážnosťou a bez osobného osočovania a nejakých invektív. Ja tiež úprimne zoberiem s humorom, ako pán primátor povedal, že pán Ihnát bol prijatý do bytového podniku, pretože je smerák. Rovnako som dúfal, že moja minula poznámka nebude braná doslovne, ale vidím, že niekedy sa dá tak a niekedy inak. Ja iba chcem poprosiť dámy a páni, rovnako ako pán Halenár si myslím, že v určitom ohľade aj pán Ihnát je v konflikte osobných záujmov, ale ako to pán Halenár povedal, v tomto konflikte je už dlhodobo, doteraz to nikomu z tohto, ani predchádzajúceho zastupiteľstva nevadilo. Nevadilo to ani pánovi primátorovi, teda nevidím dôvod prečo zrazu je to taký veľký problém. Čo sa týka toho, čo povedal pán Dečo, aby podriadený kontroloval nadriadeného, no neviem kto je nadriadený bytovému podniku? Či to nie je náhodou mestské zastupiteľstvo. A pán Ihnát je členom mestského zastupiteľstva, čiže to je opäť ten tá otázka toho, že čo a jak, čo bolo skôr, či vajce alebo sliepka. Čiže ja navrhujem, aby sme fakt rozšírili tento bod o tieto roky, aby sa poslanci, prípadne keď majú záujem mohli oboznámiť s týmito dokumentmi. Ako pani Blaškovičová, pani Jenčová, všetci povedali, aby sa to vyšetrilo tak, ako sa to má. A keď sa to má, je potrebné, aby sa tieto roky rozšírili. Zároveň vás ešte chcem poprosiť, pán primátor, niekoho z právneho oddelenia, snažím sa na internete nájsť jednu zmluvu, ktorá súvisí s jedným bodom dnešného rokovania. Bohužiaľ, register zmlúv na mestskej stránke nefunguje. Je to zmluva 2013/01665, ďakujem.

p. Raši, primátor mesta - Nájdite zmluvu pánovi poslancovi a skontrolujte register zmlúv, lebo doteraz všetko fungovalo. Pán poslanec Dečo na výzvu teda, čo bolo skôr.

p. Dečo, poslanec MZ - Faktická pripomienka. To asi netreba, ale to určite najlepšie vie pán poslanec. Mrzí ma jedno, pán kolega, reagujete tu absolútne na všetko, ešte aj na otvorené dvere, ale nedokážete počúvať, čo hovorí kolega.

p. Raši, primátor mesta - Pán kolega je chrbtom k vám otočený teraz.

p. Dečo, poslanec MZ - Ale mikrofón mám takto, že nedočiahne ďalej, takže môžeme aj tak, čiže počúvajme sa a keď nerozumel tomu, čo som hovoril, ja mu to súkromne zopakujem a vysvetlím. A pán primátor, Vy ste sa ma pýtal, že do akého kameňa, tak vám ešte zodpoviem, napr. kľudne do toho z Váhostavu.

p. Raši, primátor mesta - Ďakujem pekne, pán poslanec za nepolitickú vsuvku. Pán poslanec Gaj k pánovi poslancovi Polačekovi.

p. Gaj, poslanec MZ - Faktická pripomienka. Nie, to ja mám faktickú na pána Gibódu. Pán kolega Janko Dečo sám si vedel, že títo dvaja páni ťa školili do volieb na primátora, tak čo čakáš?

p. Raši, primátor mesta - Ďakujem pekne k poznámke o bytovom podniku. Pani poslankyňa Jenčová, po nej pán poslanec Petrvalský.

p. Jenčová, poslankyňa MZ - Ďakujem pekne za slovo. Ja na margo toho bytového podniku a kontroly, pán primátor, neviem či tvoje deti budú môcť chodiť električkou, pretože budeš v konflikte záujmov, pretože, čo keď si náhodou nekúpia lístok, takže neviem či budem ďalej púšťať vodu z kohútika, pretože mesto má účasť vo VVAK a teda všetci môžu tú vodu z kohútika púšťať len ja nie, pretože môžem byť v konflikte záujmov. Podobne nebudeme kúriť, podobne lekár v štátnej nemocnici fakultnej nejaký, námestník alebo pán primár, nemôže si dať ošetriť vlastného člena rodiny, musí isť niekde, ja neviem možno do Sobraniec alebo kde, aby náhodou nebol v konflikte záujmov. A mohla by som tu menovať ďalšie a ďalšie prípady, keď by sme teda chceli vyrobiť nejakú kauzu, tak kľudne ju urobím na tom, že primátorove detí sa vozia zadarmo električkou. Je normálne možnože nechodia, no prepáč pán primátor. Je normálne, že keď niekto niekde pracuje a tá firma poskytuje služby pre úplne všetkých kto si ich objedná, tak by bolo doslova nenormálne a nemorálne, keby si volal údržbára z inej konkurenčnej firmy, pretože automaticky sa dá do povedomia, že v bytovom podniku majú nejakých hochštaplerov, keď ešte aj vedenie si objedná drobné veci niekde inde. Takže skutočne tu kontrolu treba urobiť, aby sa už konečne to prestalo nafukovať a zároveň by ma zaujímalo, kde a nechcem byť osobná, ale niekto tu ten problém inicioval, kde ten dotyčný človek bol v roku 2011 a 2012, keďže hovoríme o týchto rokoch. Čiže mne to pripadá, že o 3 roky si niekto spomenie, že nejaký „štvorák“ dlažby sa niekde položil a ideme z toho vyrábať kauzu. 
Chcela som to dať až v bode 10/1, ale to je v podstate jedno, aby sme zabránili takýmto rôznym podozreniam a vlastne nediskriminovali vedenie, orgány a pod., ktoré v príslušnej mestskej spoločnosti majú niečo spoločné, tak dávam návrh na uznesenie, že mestské zastupiteľstvo žiada riaditeľa magistrátu o stanovenie jednotných pravidiel pre všetky podniky s majetkovou účasťou mesta Košice pre poskytovanie výkonov a služieb orgánom týchto spoločností, členom vedenia, prípadne ich rodinných príslušníkov, prípadne tam môžeme zakomponovať aj mestských poslancov, aby sme predišli takýmto nezmyselným vojnám. A je to čisto pragmatický návrh a opäť pochádza, teda gro sa zrodilo v hlave pána konateľa, lebo už chce mať čistý stôl a my, ako dozorná rada, sme to podporili. Takže dávam tento návrh.

p. Raši, primátor mesta – Dobre, ďakujem pekne, poprosím odovzdať písomne návrhovej komisii. S faktickou poznámkou na pani poslankyňu Jenčovú pán poslanec Halenár, nech sa páči.

p. Halenár, poslanec MZ - Faktická pripomienka. Zaznela tu otázka od pani kolegyne poslankyne Jenčovej, že vlastne prečo až tak neskoro, no môžem vám povedať že, že na to prišli novinári. Neprišli na to poslanci, neprišli na to kontrolné orgány, neprišla na to dozorná rada, ani správna rada. Našli to novinári a novinári našli tie podozrenia a ak chceme dostať svojmu sľubu, pani poslankyňa, ktorý sme tú hovorili všetci ten istý, že budeme chrániť a zveľaďovať majetok tohto mesta, tak si myslím, že je veľká škoda a je niekde veľká diera, že sa takéto závažné podozrenia musíme dozvedať z médií.

p. Raši, primátor mesta - Ďakujem pekne, pán poslanec Polaček na pani poslankyňu Jenčovú reakcia faktickej, nech sa páči.

p. Polaček, poslanec MZ - Faktická pripomienka. Ďakujem pekne, pani poslankyňa, odznela nejaká taká informácia, že vykonávať kontrolu. Ja som to pochytil ako keby to nebolo úplne normálne, že kontrolu sa samozrejme mali vykonávať spätne, kedy inokedy a keď sme zistili teraz nejaké skutočnosti, tak proste sa k nim musíme vrátiť i keby to bolo 3 roky dozadu. Ja v tom osobne nevidím žiaden problém. Ale chcel by som posunúť tému inak, Vy ste navrhli uznesenie a ja by som vás chcel poprosiť o zdržanlivosť, ja by som prečítal, ktoré máme my pripravené a mohli by sme sa stretnúť ešte pred bodom 10/1 a skúsiť urobiť také uznesenie, aby bolo prijateľné pre celé mestské zastupiteľstvo. Ja vám ho prečítam, možnože sa zladíme a stiahnete svoj návrh a potom to dáme do poriadku spoločne žiada riaditeľa magistrátu, aby vypracoval etický kódex záväzný pre všetkých vedúcich zamestnancov mesta Košice, ako aj vedúcich zamestnancov ním zriadených a financovaných organizácií, ktorý ustanoví pravidlá na zdržanie sa konania v situáciách, ktoré môžu viesť ku konfliktu s verejným záujmom. Nekonfliktne uznesenie, ktoré by, jedna vec je, že ideme riešiť vec s bytovým podnikom - kontrola a druhá vec, urobiť čiaru a povedať si a od dnes nejako nanovo. Čiže ak súhlasíte, mohli by sme sa stretnúť ešte pred týmto bodom a skúsiť urobiť také uznesenie, aby bolo spoločné, ďakujem pekne.

p. Raši, primátor mesta - Ďakujem pekne, pokračujeme ďalej, pán poslanec Petrvalský nech sa páči, po ňom pán poslanec Ihnát v rozprave.

p. Petrvalský, poslanec MZ - Ďakujem veľmi pekne, pán primátor, za slovo. Mám dve veci. V prvom rade nerád by som sa zaplietol do záležitosti s bytovým podnikom, ale mám tam taký dojem, že zákon 369 v tejto oblasti je nedokonalý v tom odseku, kde sa hovorí, že poslanec nesmie byť zamestnancom obce a by malo byť doplnené, že ani podnikov obcou zriadených, lebo potom sa dostávame do takýchto situácií. Krátky doplnok v parlamente, pokiaľ by ste dokázali 369 dostať, ja neviem prerokovať to so ZMOS-om a skúsiť to takto vylepšiť a do budúcna proste takýmto veciam, hneď máme o jeden problém menej. Druhá vec, ktorú som chcel povedať už tu sa niekto pýtal na 300 tis. za 10 rokov. Tu som sedel v tomto parlamente, keď fanúšikovia MFK s obrovskými transparentmi prišli na mňa: „Ty diabol Petrvalský“ vtedy, keď sme zobrali MFK A-mužstvu peniaze. A vtedy bola taká nálada v tomto mestskom parlamente, že MFK nič. Ja som vtedy povedal, že „NIE!“ - mládeži peniaze treba dopriať!“ Nepredpokladal som, že tieto peniaze budú miznúť na iných účtoch, že sa budú presúvať, budú sa s ním „kejkle“ robiť. Veľmi pekne poprosím na základe výsledkov kontroly v MFK urobiť také opatrenia, aby sa toto stavať nemohlo a tých 300 tis., ktoré sme horko-ťažko pre MFK, pre mládež MFK vybojovali, aby sa dostali tam, kam sa dostávať majú. Takže pekne poprosím, také opatrenia, aby sme o nich aj počuli, aby tieto peniaze skutočne išli tam kam patria. Ďakujem pekne.

p. Raši, primátor mesta – Ďakujem, tiež potom poprosím na záver pani kontrolórka eventuálne, čo by mohlo zastupiteľstvo urobiť alebo čo zmeniť, aby sme vedeli lepšie kontrolovať všetky zdroje, ktoré idú v tomto prípade už na dotácie. S faktickou poznámkou na pána poslanca Petrvalského pán poslanec Gibóda.

p. Gibóda, poslanec MZ - Faktická pripomienka. Ďakujem veľmi pekne. Ja iba chcem súhlasiť s pánom Petrvalským, tak ako som to aj ja povedal vo svojom vystúpení, rád by som tiež ako on vedel nielen aké boli zistenia, aké budú opatrenia, ale aj kto bol zodpovedný za doterajšie zúčtovanie týchto dotácií. A neviem kedy to budem počuť, ale dúfam, že v nejakej odpovedi pána primátora sa toho dočkajú aj ostatní poslanci. Ďakujem.

p. Raši, primátor mesta – Ďakujem. Ja pani hlavná kontrolórka dúfam, že Vy to zodpoviete. Vaša kompetencia, nechystám sa kandidovať na kontrolóra. Pán poslanec Hlinka poprosím ten návrh, čo dal pán poslanec Petrvalský k zákonu č. 369 možno cez, ako regionálny zástupca ZMOS-u, treba zvážiť či to neurobí problém iným mestám a obciam, lebo musí byť predkladateľom ZMOS. Pani poslankyňa Jenčová s faktickou na pána poslanca Petrvalského.

p. Jenčová, poslankyňa MZ - Faktická pripomienka. Prepáčte pán primátor, ja svoj návrh uznesenia presúvam do bodu 10/1. To len oznamujem, čiže nebola to faktická, ďakujem.

p. Raši, primátor mesta - Dobre, čiže poprosím potom predložiť návrh na doplnenie uznesenia v bode 10/1. Pán poslanec Ihnát v rozprave, po ňom pán poslanec Karabin.

p. Ihnát, poslanec MZ – Áno, ďakujem za slovo pán primátor, takže zopakujem ako aj pani poslankyni Jenčovej, že ak sa jej niečo dotklo, tak sa jej ospravedlňujem verejne, ale ja si myslím, že som zle nič nepovedal z hľadiska toho, že sa vyjadrila o vyjadrovaniach v krádežiach, alebo niečom podobnom.  Toto som nikdy nepovedal. Ja som povedal o podozreniach a to som povedal, aj niekoľkokrát som opakoval novinárom – podozrenia. Povedzme si, nejedná sa o jeden „štvorák“ ako povedala pani poslankyňa Jenčová, predsedníčka alebo predsedkyňa dozornej rady Bytového podniku s.r.o., ale sa jedná napr. v tomto dôkaze, ktorý je o 20,205 metra štvorcových, čiže cez 20 m² plochy, ktorá sa robila zamestnancami Bytového podniku mesta Košice. A práve tu je tá kontrolná činnosť teraz, že tam sa musia zistiť úkolové listy vlastne, kde tí zamestnanci boli, čo robili v tej pracovnej dobe, kde sa nachádzal technický riaditeľ a ďalšie náležitosti, ktoré sú. To má súvis aj s porušovaním pracovnej disciplíny napr. ako mne našili napr. v Bytovom podniku mesta Košice a ja chcem hĺbkovo vedieť o všetkom v tom čase, keď bude prebiehať kontrola. Pravdepodobne už zamestnancom bytového podniku nebudem, lebo chystajú okamžité skončenie pracovného pomeru v zmysle ustanovenia § 68 ods. 1 písm. b) platného Zákonníka práce zo strany zamestnávateľa, čiže tým pádom, keby som ho aj dnes na zastupiteľstve prevzal, tak končím v tú minútu pracovný pomer a už zamestnancom nie som. To hovorí Zákonník práce, takže nie jeden „štvorák“ ale tu sa jedná o to a ďalej, čo sa týka Paškovho bytu, to samozrejme ako nikto nehovorí, že ako to teraz je. Ja to zistím osobne ako to je. Ja pôjdem potom.  Ja som slídil, čiže ja to vyslídim a chcem vedieť pravdu aká okolo jeho bytu naozaj je. Držím mu palce, aby sa mu dobre bývalo zatiaľ, ale hovorím, chcem vedieť pravdu, nič len pravdu a nech mi k tomu všetko dopomáha, čo je okolo mňa. Ďakujem pekne.

p. Raši, primátor mesta - Ďakujem pekne. Ja verím, že v bode 10/1 sa dozvieme pravdu o všetkých problémoch bytového podniku. Pán poslanec Petrvalský to reagujete na seba? Či na pána poslanca Ihnáta? Nech sa páči.

p. Petrvalský, poslanec MZ - Faktická pripomienka. Ďakujem pekne. Mňa mrzí len jedna vec, že to sú samé podozrenia, to isté bolo s dopravným podnikom 300 l nafty. Nikdy v živote sa nič nedokázalo. Teraz tu sú podozrenia a zase osočujeme človeka, momentálne pána Pašku, že niečo mal načierno urobené alebo nejaké výhody mal. Dokázané, neviem aká bude úspešnosť dôkazu, ale zase sme niekoho osočili. Ja pekne prosím, kým nemáte v rukách pádne dôkazy o tom, že je to tak, ani nevyťahujte na svetlo božie takéto záležitostí, lebo poškodíte určitých ľudí. To isté sa stalo hovorím v dopravnom podniku, ďakujem pekne.

p. Raši, primátor mesta - Ďakujem pán poslanec Ihnát do rozpravy sa prihlásiť, lebo s faktickou na seba by ste reagovať nemali. Pán poslanec Karabin, po ňom pán poslanec Hlinka.

p. Karabin, poslanec MZ - Ďakujem pekne za slovo vážený pán primátor, vážené kolegyne poslankyne, vážení poslanci. Myslím si že pri tomto bode sme sa dosť zacyklili, chodíme tu dookola. Dávam návrh na ukončenie rozpravy k tomuto bodu, to je všetko. Ďakujem.

p. Raši, primátor mesta - Dobre, čiže budeme hlasovať o procedurálnom, pardon, pán poslanec, stlačte ešte raz, aby sme dodržali „rokovák“, pán poslanec Karabin stlačte tlačítko procedurálny návrh, faktickú stlačte. Dobre beriem, nech sa páči poddajte procedurálny návrh teraz môžete pán poslanec povedať, lebo „rokovák“ vyžaduje podanie procedurálneho návrhu takýmto prihlásením.

p. Karabin, poslanec MZ - Dávam procedurálny návrh na ukončenie rozpravy k tomuto bodu.

p. Raši, primátor mesta - Ďakujem pekne, budeme hlasovať, okrem prihlásených pánov poslancov, máme ešte prihláseného pána konateľa, teda technického riaditeľa Pašku, čiže budeme hlasovať. Teraz prihlásení sú páni poslanci Hlinka a Ihnát a pán Paška, nech sa páči.

Hlasovanie č. 15 -	za: 30, proti: 6, zdržali sa: 2

p. Raši, primátor mesta - Schválili sme procedurálny návrh o ukončení rozpravy k tomuto bodu. Vystúpia pani poslanci Hlinka, Ihnát a potom riaditeľ technický pán Paška, nech sa páči pán poslanec Hlinka.

p. Hlinka, poslanec MZ - Ďakujem, keďže tá debata bola veľmi rozsiahla a rôznorodá myslím si, že bolo by dobré, aby pani kontrolórka tak, ako aj pán primátor si povedal, aby informovala poslancov nejakým vhodným spôsobom elektronicky a podobne, o tom, kedy zahajuje výkon kontroly v bytovom podniku, ak ma niekto záujem mimo tých poslancov, ktorí iniciovali extra túto kontrolu, môžu sa zúčastniť v rámci objektivity aj interesovať aj ostatní, čiže treba vedieť, kedy sa zaháji ta kontrolná činnosť BPMK a kde to bude. Len toľko som chcel povedať.

p. Raši, primátor mesta - Ďakujem pekne, samozrejme pani hlavná kontrolórka ako predkladateľ materiálu dostane potom záverečné slovo, aby zodpovedala všetky otázky, ktoré boli položené. Pán poslanec Ihnát, nech sa páči.

p. Ihnát, poslanec MZ – Áno, ďakujem veľmi pekne za slovo. Najskôr sa vyjadrím k menu Paška. Čo sa týka pána Pašku, ako technického riaditeľa Bytového podniku mesta Košice, vo mne vlastne to tiež vyvoláva určitým spôsobom nedôveru a to z toho hľadiska, že v médiách sa vyjadroval, že jednalo sa len o drobné úpravy.  Podľa mojich znalostí sa jedná o stavebné povolenie, ktoré je podpísané pravdepodobne vaším menom, pán primátor, alebo v zastúpení, ale je tam ako Richard Raši.  Jedná sa cez 20 m² ako hej, čiže v tomto stavebnom povolení, a ak sa nemýlim, tak stavebné povolenie nie je povolením vlastne na nejaké úpravy, tam stačí ohlasovacia povinnosť v zmysle stavebného zákona, ale stavebné povolenie na stavbu prichytenú so zemou, čiže vlastne tu jednoducho ten zákon stavebný, stavebné povolenie vlastne je definované, že tieto práce bude vykonávať BPMK, čiže už v tom čase, v roku 2012 pani kontrolórka, 2012 hej, aby sme brali v úvahu, čiže to nám tiež mohlo ujsť potom. To je tá jedna vec. Teraz sa už nebudem vyjadrovať ku menu Paška, čiže pán Paška bude vystupovať po tom. Čo sa týka pána Petrvalského. Pánovi kolegovi Petrvalskému pravdepodobne ušla veľmi dôležitá skutočnosť, že to bolo myslím, že v septembri, pani hlavná kontrolórka tu vyjadrila určité kontrolné zistenia, ktoré hovorili o tom, že naozaj pochybnosti v tomto dopravnom podniku boli, ak sa pamätáte, tak som dal návrh na odvolanie generálneho riaditeľa Hrehorčáka. To neprešlo, lebo bolo poukázané, že Ihnát si robí volebnú kampaň pred novembrom v roku 2014. Ale došlo k tomu potom v januári či vo februári, myslím na februárovom zastupiteľstve, kde z iných dôvodov to bolo takto realizované. Čiže pochybenia v dopravnom podniku naozaj boli a ak pán kolega Petrvalský, poslanec Ihnát má určité podozrenia, opakujem slovo podozrenia, môžete sa opýtať aj novinárov, nehovorím o slove, čo povedala pani kolegyňa Jenčová, hej, ako to si nedovolím povedať také niečo ani na pána Pašku. Pán Paška je slobodný občan a platí prezumpcia neviny. Ale keď mám podozrenia, mám právo ako mestský poslanec v rámci kontrolnej činnosti sa o túto skutočnosť zaujímať. Ak by mi dnes dali okamžité skončenie pracovného pomeru, tak som skončil na minútu a môžem sa venovať kontrolnej činnosti v bytovom podniku, aj keď by som sa venoval z diaľky, napr. len konzultáciami s pani kontrolórkou atď., toto mi nikto nemôže zakázať, aj keby som sa napr. nemohol potom zúčastňovať aj v rámci morálky týchto kontrol v bytovom podniku priamo, ako v tej budove atď. Ale ja sa týchto kontrol zúčastňovať budem, verte mi, som tak naštartovaný, že jednoducho každý eurocent ma bude fakt zaujímať v tomto bytovom podniku. Ešte aj rukavice, všetko komplet. Ďakujem veľmi pekne.

p. Raši, primátor mesta - Ďakujem veľmi pekne, poprosím o vystúpenie slobodného občana pána Pašku. Poprosím, pán riaditeľ, bez emócií a vecne k téme.

p. Paška, technický riaditeľ BPMK - Vážený pán primátor, vážené poslankyne, vážení páni poslanci. Myslel som, že vystúpim v bode 10 pravdepodobne, avšak ak teraz, tak teraz. Neviem o čo ide celkom pánovi Ihnátovi a prečo tak osobne berie niektoré skutočnosti, ktoré prezentuje tak mohutne a s takýmto nasadením a dovolím si povedať neklamem, že vytrháva vecí z kontextov a cielene. Zhrniem celý ten problém terasy v krátkosti. Investorom - zhotoviteľom je Martin Paška, Silvia Pašková, moja manželka, ktorí sme výluční vlastníci bytu, pri ktorej došlo k dostavbe telesa - balkónu alebo rozšírenia terasy. Nazvite to ako chcete. Postupoval som v zmysle zákona, v zmysle všeobecne záväzných právnych predpisov, tak ako to zvykne rozprávať, som požiadal príslušný stavebný úrad o vydanie stavebného povolenia, kde v časti zhotoviteľa sa musí uviesť, musí, lebo to hovorí zákon, spoločnosť, ktorá má oprávnenie na realizáciu určitých krokov. To však neznamená, že sa s ňou dohodnete na celkovej realizácii, nakoľko až v samotnom kolaudačnom rozhodnutí sa porozprávate, či to bola táto firma alebo niekto iný. Vrátim sa na začiatok, aby som rozšíril obzor niektorých informácií, o ktorých neviete. Pred podaním žiadosti na stavebné povolenie som rokoval niekoľko mesiacov s krajským pamiatkovým úradom, ktorý mi musel udeliť súhlas na realizáciu danej stavby. Na základe tejto skutočnosti som požiadal mesto Košice prostredníctvom stavebného úradu Staré Mesto, kde mám trvalý pobyt, o vydanie povolenia.  V zmysle povolenia som zrealizoval všetky kroky, následne uskutočnené kolaudačné rozhodnutia a užívaním stavby do užívania. Nemám vedomosť, že som niečo porušil a postupoval som v zmysle zákona, tak ako to zvykne rozprávať aj vy. A verím, že takto čestne budete rozprávať aj v bode číslo 10, keď sa budeme baviť o bytovom podniku a k prácam vykonaným bytovým podnikom. Ako som povedal, je tam uvedený zhotoviteľ. Ja neviem, čo je ten dôkaz, o ktorý sa opierajú aj dnes v dnešnom denníku Korzár novinári, ktorý nie celkom uverejnil všetky moje vyjadrenia a v podstate posledné dva týždne, dva mesiace bolo o bytovom podniku popísané viac ako o nejakom masovom vrahovi a tendenčne sa informuje, čo všetko robíme, nerobíme a zásadne sa nedávajú naše vyjadrenia. Je pravdou a existujú o tom dokumenty a od samého začiatku tvrdím, že ťažko sa vyslobodiť z poloprávd a klamstiev, keď som si legitímne, prostredníctvom objednávky, čo som nezatajoval od samotného začiatku, požiadal bytový podnik, kde som technickým riaditeľom, nakoľko tejto firme verím, aby vykonali časť prác na dostavbe moje terasy. Pán Ihnát, Vy stále tvrdíte, že máte podozrenie. Pýtam sa, z čoho vychádzate. Napriek skutočnosti, že si myslím, že mesto Košice postupovalo v rozpore s tým, že moje stavebné povolenie odovzdalo pánovi Vrábeľovi, novinárovi košického denníka, rešpektujem a som rád, že mesto Košice nič neskrývalo, lebo toto stavebné povolenie bolo vydané legitímne a vychádzate z informácií, kde všetko toto, čo som povedal, je popísané. Ja neviem, čo skrývam a od začiatku tvrdím, že nech príde kontrola. Už včera bolo neskoro, Vy napriek tomu tvrdíte niečo iné. Takže nech príde, nech sa tieto, Vy hovoríte, podozrenia vyvrátia a nerozumiem, naozaj nerozumiem, že či sme zašli v tomto demokratickom systéme až tak ďaleko, keď upozorňujem na Váš brífing, ktorý ste uskutočnili pred mojím bydliskom, kde žijem s dvoma malými deťmi, aby tak vehementne dnes, ste preukázali skutočnosť, že nevstupujte pán primátor mne do súkromia, lebo sme sa išli chceli sme sa niečo opýtať, aj my vás, keď môžeme tento problém tu otvoriť, Vy kričíte: „Nevstupujte my do súkromia!“ A Vy prídete pred môj dom, ja Vás pozvem poďte sa pozrieť, čo je za stavbu na súkromný pozemok, lebo dvor je súkromným pozemkom všetkých nás vlastníkov, Vy napriek tomu ste nevošiel, nevošli tam novinári denníka Korzár, avšak im nebráni, že dnes uverejnia fotografiu, ktorá je odfotená z tohto súkromného pozemku. Takže ináč pravdepodobne Vy alebo Vám blízke osoby, Vaši priatelia, známi ste vstúpili niekomu do záhrady a fotíte dokumentáciu, a dávate to, prezentujete to ako nejakú krádež alebo niečo, čomu ja naozaj nerozumiem. takže vás poprosím môžte búšiť do môjho mena koľko chcete možno neviem o niečom, čím som, čo som vykonal, že máte tento problém, avšak v bode 10, keď budete môcť, pán primátor, Vás poprosím, naozaj, aby sme možno vysvetlili poslancom súvislostí, ktoré vznikajú v súvislosti s pánom Ihnátom a prečo boli podané antidiskriminačné žaloby na bytový podnik, prečo sa takým zásadným spôsobom znevažuje mestská obchodná spoločnosť, kde robí 200 ľudí svoju prácu naozaj veľmi zodpovedne a niekto z nás robí banánovú firmu, kde nemáme drevené počítadlá, nevieme narátať do 10, lebo pán Ihnát má pocit a má podozrenia, ktoré treba vyvrátiť. Áno, my to hovoríme od začiatku, avšak sa nebudeme viniť z niečoho, keď my vám dáme jednostranové vyjadrenie pre médiá a následne z toho vyjdú tri slová, ktoré sú v úvodzovkách a sú spochybňované. A k pánovi Halenárovi, ak dovolíte, naozaj pani novinári tieto informácie mali preložené tendenčne od pána Ihnáta, k tomu zas ja si dovolím povedať a cielene informuje o tom len dvoje média, ktoré ak môžem pred bodom 10 a tým by som ukončil ak všetky otázky boli zodpovedané, aby aj pán Ihnát možno povedal v rámci svojej čestnosti, čo tým chcel povedať, zacitujem pána Ihnáta a v podstate je to nie len odo mňa, ale aj z tretích strán ľudia, ktorí to počuli. Pán Ihnát sa vyjadril: „Ja vás zničím, mám na to novinárov a mám na to financie!“ Čo tým chcel povedať? Ďakujem.

p. Raši, primátor mesta - Ďakujem pekne. Minule som nedal možnosť vystúpiť pánovi poslancovi Gibódovi, ktorý sa prihlásil s faktickou, pretože som tvrdil, že v § 44 je napísané, že poslanci majú v rozprave právo na faktickú poznámku a rozprava bola ukončená, čiže navrhujem pán poslanec Ihnát, aby som vám nevyšiel v ústrety. Urobíte to v bode 10, kde bude dostatočný priestor, určite sa k tejto téme vrátime a teraz dám slovo pani hlavnej kontrolórke, ako predkladateľovi materiálu, aby sa pokúsila zodpovedať na všetky otázky, ktoré tu boli dané ohľadom MFK, bytového podniku, kontroly, aby poslanci dostali komplexnú informáciu, čo urobiť vieme, aby naozaj všetko bolo prešetrené, aby sme vedeli, kde je pravda.

p. Jakubíková, hlavná kontrolórka mesta - Ďakujem pekne za slovo. Chcela by som povedať, že každý kontrolovaný subjekt pri prerokovaní správy o následnej finančnej kontrole má vždy priestor na vyslovenie svojich námietok v prípade, ak nie sú námietky, tak sa podpisuje zápisnica o prerokovaní správy o následnej finančnej kontrole a potom kontrolovaný subjekt príjme opatrenia. A tieto opatrenia máte vždy k dispozícii, ktoré prijali na základe našich kontrolných zistení a následne potom poskytuje tento kontrolovaný orgán aj správu o plnení týchto opatrení. Čiže tieto sú všetky k dispozícii, ktoré máte a zároveň pri následnej finančnej kontrole, keď sa vraciame opätovne na kontrolovaný subjekt, kontrolujeme ako tento kontrolovaný subjekt si plní tieto opatrenia. Čo sa týka bytového podniku, áno, je pravda, že sme boli v roku 2011a 2012 a teraz je v návrhu na uznesení uvedená kontrola za obdobie roku 2014. Vždy sa snažíme brať buď jedno alebo dvojročné obdobie, pretože berieme, že je to obchodná spoločnosť, ktorá má svoje záväzkové vzťahy dosť široké, tak isto aj svoje odberateľské vzťahy dosť široké a vždy kontrola je zameraná so širokým záberom. Je tam kontrola hospodárenia s majetkom mesta, nakladanie s majetkom, s príjmami a výdavkami a nákladmi a výnosmi. Je pravda, že momentálne je tento široký záber uvedený, ale tým bolo myslené, že sa aj pozrieme o ten výkon o verejnom záujme tak isto, ako som robila kontrolu pri dopravnom podniku, ktorá tak isto mala takýto záber a zároveň za iné obdobie sa rozšírilo o podnet poslancov, ktoré sa týkali nafty tak isto, preto som pozvala poslancov, aby sme prišli ku mne a rozobrali tento problém, ten pondelok o tej 15-tej a aby sme sa vyhli tejto veľkej rozprave, pretože ja mám podklady z ministerstva financií, čo sa týka priebehu vašej kontroly a ako ju mám uskutočňovať, aj z ministerstva vnútra, čiže ja by som zadefinovala áno tým, že ja potrebujem, ako už niekoľkokrát som sa vyjadrila, že pri kontrole ja potrebujem nejaké oprávnenie. Pre mňa je oprávnením Plán kontrolnej činnosti, čiže my zbierame podnety a vyhodnocujeme a na základe toho ich zaraďujeme priebežne do Plánu kontrolnej činnosti na I. polrok alebo na II. polrok, aj podľa personálneho zabezpečenia, ktoré na útvare je. Chcem povedať, že hlavný kontrolór neaplikuje pri výkone kontrolnej činnosti ustanovenia § 12 ods. 1 a ods. 2 zákona o finančnej kontrole. Z uvedeného vyplýva, že nevykonáva kontrolnú činnosť na základného poverenia, tým sa myslí mesto Košice. Hlavný kontrolór oprávnenie na vykonanie kontroly preukazuje kontrolovaným subjektom s výnimkou obecného úradu, keď to nie je potrebné uznesením obecného zastupiteľstva, ktorým je schválený plán kontrolnej činnosti alebo v ktorom ho obecné zastupiteľstvo žiada o vykonanie kontroly. Uznesenie podpisuje starosta obce. Zákon o obecnom zriadení upravuje, že hlavný kontrolór aplikuje pri výkone kontrolnej činnosti iba ustanovenia § 13 až § 25 zákona o finančnej kontrole. Tým sa myslí, že pod termínom oprávnenia zúčastňovať sa na kontrolách hlavného kontrolóra je potrebné rozumieť oprávnenie, možnosť poslanca hoci aj opakovane zúčastňovať sa na kontrolách vykonávaných hlavným kontrolórom a to priamo u kontrolovaného subjektu, ak je vo fáze sumarizovania a vyhodnocovania zistených výsledkov a tak isto odovzdávania fázy a zápisnice kontrolovaného subjektu. Zákon o obecnom zriadení umožňuje iba účasť poslancov na výkone kontroly, čiže poslanec nemôže vykonávať kontrolu, samostatnú kontrolnú činnosť, ani iné úkony spojené s kontrolnou činnosťou. Zákon o obecnom zriadení to neumožňuje, pretože poslanec môže podľa toho zákona o obecnom zriadení vykonávať kontrolnú činnosť len ako člen kontrolnej komisie zriadenej obecným zastupiteľstvom podľa § 15 zákona o obecnom zriadení. Kontrolu je potrebné vykonať nezávisle, nestranne a v súlade so základnými pravidlami kontrolnej činnosti, preto je poslanec povinný počas vykonávania kontroly sa zdržať všetkého, čo by mohlo ohroziť objektivitu a efektivitu výkony kontroly. V záujme predísť možnému úniku informácií zistených v priebehu kontroly je vhodné, aby poslanec pred vykonávaním kontroly podpísal čestné prehlásenie o mlčanlivosti a o informáciách získaných v súvislosti s účasťou na kontrole. Práve preto som požiadala, aby poslanci prišli k nám na útvar hlavného kontrolóra, aby sme tieto záležitosti mohli uskutočniť, aby tento výkon kontroly bol vykonaný nezávisle, nestranne a objektívne. To sú tieto podmienky k výkone a účasti poslancov na kontrole. Čo sa týka Mestského futbalu klubu, každý rok chodíme na tú kontrolou a vždy sú iné podmienky, čiže aj výstup kontroly je iný. V roku 2014 bola zmluva postavená takto a tak sme kontrolovali a našli tieto zistenia, podľa toho ako sa poskytovali dotácie, tak táto kontrola bola aj realizovaná a také sú aj kontrolné zistenia, ktoré sú v tejto správe za rok 2014 aj uvedené, čiže preto sú odlišnosti. Ešte by som chcela povedať, že pri každej kontrole je vypracovaný program kontroly, kde sú uvedené presné veci, ktoré sa budú kontrolovať. Veľmi rada uvítam, aby poslanci pri tvorbe plánu alebo programu kontroly prišli v pondelok a mohli by sme tento program kontroly naformulovať. To je z mojej strany zatiaľ všetko.

p. Raši, primátor mesta - Ďakujem pani hlavná kontrolórka, určite sa ešte k téme bytového podniku vrátime v bode 10/1. Poprosím návrhovú komisiu o prednesenie návrhu uznesenia, čiže nemáme zmenu návrhu uznesenia? Máme. Uveďte to, nech sa páči.

p. Andrejčák, poslanec MZ a člen návrhovej komisie - Takže návrhová komisia obdržala jeden pozmeňujúci návrh od pána poslanca Polačeka, ktorý prečítam v celom znení aj s tým doplnením: „Mestské zastupiteľstvo v Košiciach podľa príslušných právnych ustanovení po A) berie na vedomie po 1. Správu o činnosti hlavného kontrolóra mesta Košice od II. rokovania Mestského zastupiteľstva v Košiciach. Po 2. Správu o výsledkoch kontrol vykonaných v subjektoch Mestský futbalový klub, Správa mestskej zelene, Miestny podnik služieb, kúpalisko Triton, mesto Košice magistrát, Základná škola Jenisejská cesta 22, Základná škola Postupimská 37, Základná škola Požiarnická 3. Po 3. Stanovisko hlavného kontrolóra mesta Košice k Záverečnému účtu mesta Košice za rok 2014. Po B) schvaľuje zmenu v Pláne kontrolnej činnosti útvaru hlavného kontrolóra mesta Košice na I. polrok 2015 a to presun kontroly hospodárenia nakladania s majetkom a vybraných položiek výnosov a nákladov spoločnosti Tepelné hospodárstvo za obdobie roka 2014 na II. polrok 2015 a ďalej zaradenie kontroly hospodárnosti a efektívnosti pri hospodárení, nakladaní s majetkom mesta Košice v bytovom podniku za obdobie roka 2014 o podnet poslancov predložených hlavnej kontrolórke zo dňa 27. 3. 2015.“

p. Raši, primátor mesta - Chcem sa spýtať, pani hlavná kontrolórka, keď toto nedoplníme, neurobíte tak dobre tú kontrolu? Aby sme viete, obsahovo urobíte tú istú kontrolu ako keď tento „pozmeňovák“ schválime alebo nám ho treba schváliť, aby ste tú kontrolu urobili tak dobre, ako všetci chceme?

p. Jakubíková, hlavná kontrolórka mesta - Netreba, pretože ja ten podnet mám a v rámci toho ja píšem pre svojich zamestnancov alebo kontrolórov poverenie tak, ako som to robila pri dopravnom podniku. Tiež sme rozšírili obsah poverenia o ten podnet, čiže ja registrujem tento podnet. To nikto nepovedal, že to nebudeme robiť, že pozrieme ten verejný záujem, ale ide o zachovanie tej kontinuity, lebo kontrolujeme hospodárenie, efektivitu, nekontrolujem len účelovú jednu vec.

p. Raši, primátor mesta - Dobre, čiže keď schválime pôvodné uznesenie, skontrolujete a bude kontrolovaný aj podnet poslancov. 

p. Jakubíková, hlavná kontrolórka mesta - Áno. 

p. Raši, primátor mesta - Ďakujem pekne, čiže nám netreba schváliť to doplnenie, dobre, čiže uveďte hlasovanie, čiže najprv budeme hlasovať o doplnenom návrhu, kedy neprešiel o pôvodnom. 

p. Andrejčák, poslanec MZ a člen návrhovej komisie - Tak správne som prečítal. 

p. Raši, primátor mesta - Takže prosím, hlasujeme najprv o doplňujúcom návrhu pána poslanca Polačeka.

Hlasovanie č. 16 – 	za: 14, proti: 1, zdržali sa: 22

p. Raši, primátor mesta - Teraz teda budeme hlasovať o pôvodnom návrhu, návrhová komisia nech sa páči.

p. Andrejčák, poslanec MZ a člen návrhovej komisie - Takže pôvodný návrh: „Mestské zastupiteľstvo v Košiciach podľa príslušných právnych ustanovení po A) berie na vedomie po 1. Správu o činnosti hlavného kontrolóra mesta Košice od II. rokovania Mestského zastupiteľstva v Košiciach, po 2. Správu o výsledkoch kontrol vo vykonaných subjektoch podľa predloženého návrhu, po 3. Stanovisko hlavného kontrolóra mesta Košice k Záverečnému účtu mesta Košice za rok 2014. Po B) schvaľuje zmenu v Pláne kontrolnej činnosti útvaru hlavného kontrolóra mesta Košice na I. polrok 2015 a to presun kontroly hospodárenia, nakladania s majetkom a vybraných položiek výnosov a nákladov spoločnosti Tepelné hospodárstvo za obdobie roka 2014 a II. polrok 2015 a zaradenie kontroly hospodárnosti a efektívnosti pri hospodárení a nakladaní s majetkom mesta Košice v bytovom podniku za obdobie roka 2014.“ 

p. Raši, primátor mesta - Ďakujem pekne, prosím hlasujeme o pôvodnom návrhu uznesenia.

Hlasovanie č. 17 – 	za: 34, proti: 0, zdržali sa: 4

p. Raši, primátor mesta - Konštatujem, že uznesenie bolo schválené, ďakujem pekne.
Ctené dámy poslankyne, vážení páni poslanci, dovoľte mi predtým ako prejdeme v svižnom tempe k bodu číslo 2 povedať jednu radostnú udalosť. Prvá je pani poslankyňa Iľaščíková, všetci vám srdečne blahoželáme k dnešným narodeninám sme radi, že sme vám mohli darovať takýto darček verím, že celý deň až do polnoci strávite s nami a druhá vec, chcel by som za nás všetkých zagratulovať vášmu, nášmu kolegovi Marekovi Kandráčovi, včera sa mu narodil prvorodený syn Richard. Gratulujeme a prajeme veľa zdravia aj mamičke, aj synovi. Gratulujeme Marek ešte raz.
- - -

Bod č. 2
Správa o odpovediach na interpelácie a dopyty poslancov mestského zastupiteľstva, ktoré boli prednesené na II. rokovaní MZ dňa 09.02.2015

p. Raši, primátor mesta - A teraz prejdeme k bodu číslo 2 Správa o odpovediach na interpelácie a dopyty poslancov mestského zastupiteľstva, ktoré boli prednesené na II. rokovaní dňa 9. 2. 2015. Otváram rovno k tomuto bodu rozpravu. Nech sa páči, ctené dámy poslankyne, vážení páni poslanci. Pán poslanec Ihnát, nech sa páči, po ňom pán poslanec Polaček.

p. Ihnát, poslanec MZ - Áno, ďakujem pekne, pán primátor. Obdržal som interpelácie a dopyty vznesené na II. rokovaní mestského zastupiteľstva zo dňa 9. 2. 2015. Nuž, či môžem byť spokojný s takýmito odpoveďami? Veľmi nie. Už druhýkrát som dal otázku na cestu od ťahanovského mosta po Gajdovku. Táto cesta je rozbitá! Je to tankodrom. A dostal som odpoveď a v záverečnej vete ma veľmi zaujala: „Z dôvodu, že ide o opustenú stavbu nezistených vlastníkov, táto by mala pripadnúť podľa ustanovenia § 135 Občianskeho zákonníka štátu.“. Pýtam sa, čo v tejto veci vlastne robíme? Pán primátor, ste poslanec Národnej rady, s pánom Brixim tak isto, a ten štát zastupujete v 150 člennom poslaneckom zbore aj Vy. Chcem sa Vás opýtať, že či sa v tejto veci už niečo vôbec robilo, jednalo, rokovalo? Keď štát, hovoríme o štáte, a podľa mňa je aj prijatá nejaká legislatíva, je aj určitý posun vo výboroch Národnej rady, je aj posun na ministerstvách, tá jedna cesta, ktorú treba len vyspraviť, podobne, ako to je pri daňovom úrade, tak isto tie vlastnícke vzťahy sú katastrofálne. To všetci vieme, ale sme tu Košičania, sme poslanci mestského zastupiteľstva a keď prejdem  okolo a sa ma pýtajú ľudia, ako poslanca, čo v tejto veci robíme. Trošku sa hanbím, poviem pravdu, hanbím sa! Hovorím Vám pán primátor, keď ma počúvate, ďakujem veľmi pekne. To je tá jedna vec. Druhá vec, Majetkár. No, Majetkár je, tak isto sú určité vzťahy. Presne to je to napísané, čo sme sa bavili neraz na Miestnom zastupiteľstve Sídliska Ťahanovce, že sú tam určité podozrenia na zmluvy, aj papiere určité, ktoré vykazujú znaky zmlúv, takže sú tam nájomné vzťahy. Vieme, že ten nájomný vzťah sa dá uzatvoriť aj ústne, dokonca, v zmysle platného práva. Ja by som poprosil, aby sme sa o to viacej zaujímali cez mesto Košice aj s tými poslancami, ktorý tam pôsobia a to poslancami Miestneho zastupiteľstva Sídliska Ťahanovce. Ja som si to zobral tiež ako agendu, určitú, a s pánom starostom Betušom o tejto veci budeme úzko, úzko jednať a spolupracovať v tejto problematike. Ďalej ohľadom riešenia rómskej problematiky a nelegálnej osady Mašličkovo. Ako viete, sme vzali informáciu na vedomie, že bola podaná petícia občanmi. Cez 1 000 občanov podalo túto petíciu. Ja by som poprosil, aby sme sa začali konečne zaujímať, tá problematika je perná, hlavne v oblasti pozemkových náležitostí. Pozemky, ktoré tam sú súkromné, pýtam sa vás, aká donucovacia moc štátu, pán primátor, existuje? A aká platná legislatíva? Aj právnikov sa chcem opýtať, ako tu legislatívcov nejakých, že aká právna úprava vlastne existuje, aby sa veci pohli dopredu? Tam nič netreba, len jednu vec, prinútiť donucovacou mocou štátu vlastníka, aby sa o pozemok staral. Aby nedopustil, aby sa mu ten Róm na ten pozemok dostal. To je tá ďalšia vec. A ohľadom trolejbusovej dopravy v meste. No tiež nemôžem byť spokojný veľmi. Ja som sa tu dočítal vlastne, že sa chystá ďalší tender. Však tých tendrov už bolo tri, štyri. Pokiaľ ja som bol členom dozornej rady dopravného podniku, tak naozaj to bolo snáď tretí, ktorý končil a znova bol nejakým spôsobom nie zmarený, to nemôžem tak nazvať, ale nejak odišiel. Tak sa vás pýtam, ako ďalej s tými trolejbusmi a s tou trolejbusovou dopravou v tomto druhom najväčšom meste, v Košiciach? Pán riaditeľ magistrátu, na komisii dopravy a výstavby sme sa bavili o tej ceste a ste povedal, vlastne nevieme sa pohnúť. A tak to bude. No ja s týmto Vašim vyjadrením spokojný určite nemôžem byť. A nebudem! Poprosím Vás, veľmi pekne, urobme aspoň to, že dostaneme sa právne a legislatívne tak, aby sme ju vyspravili. Nič viac. Nemusí byť nová! Urobme potrebné, aby sme vyspravili. Ďakujem.

p. Raši, primátor mesta - S faktickou poznámkou na pána poslanca Ihnáta pán poslanec Halenár.

p. Halenár, poslanec MZ – Faktická pripomienka. Nemali by sme zhodiť zo stola to, čo tu povedal pán poslanec Ihnát. A to z toho dôvodu, že naozaj jestvujú odpovede na interpelácie, ktoré len ako keby sa vyhovárali na stav. Vieme, že cesta k daňovému úradu je v privátnych rukách. Interpeloval som vedenie. Prišla mi presne táto odpoveď. Ale omnoho ináč znie odpoveď, keď bude tam dovetok: „Vyzvali sme vlastníka tejto komunikácie, aby si stanovil termín, dokedy túto komunikáciu uvedie do stavu, ktorý je v súlade so všetkými právnymi normami v tejto krajine.“ To je slušná odpoveď poslancovi. Mimochodom, mesto sa dostáva do presne tej istej pozície, keď na mestských častiach, na pozemkoch mesta v rámci platných nájomných zmlúv sú zanedbané objekty. Mestské časti sa vyhovárajú: „Nemôžeme s tým nič robiť, pretože majú platnú nájomnú zmluvu s mestom.“ Takže loptička je asi na našej strane v tomto smere. Pán primátor, keď by ste mali čas teda venovať mi pozornosť.

p. Raši, primátor mesta - Každé slovko som počul. Pán poslanec Polaček, po ňom pán poslanec Rusnák.

p. Polaček, poslanec MZ - Ďakujem pekne za slovo. Moja pripomienka smeruje k pánovi riaditeľovi magistrátu. Ja nechcem hodnotiť obsahovú stránku tohto materiálu. Je to vec každého poslanca, ktorý otázku položil. Ale myslím si, že tento materiál v prvom rade má obsahovať kompletné otázky tých, ktorí interpelácie a dopyty podali. Pri čítaní tohto materiálu, človek, ktorý nie je zainteresovaný, či je to občan alebo aj ja, ak som niektoré otázky nepočul celé, neviem vyhodnotiť kvalitu tých odpovedí. Neviem mnohokrát čoho sa týkajú. Teda, ja by som chcel pána riaditeľa poprosiť, určite to problém nemôže byť, aby plné znenia otázok boli v tomto materiáli vždycky zaradené a následne k nim odpoveď. Zároveň preto sme aj s pánom Gibódom dali pozmeňovací návrh na uznesenie mestského zastupiteľstva, ktorý žiada pána riaditeľa, aby zapracoval do budúcich správ o odpovediach na interpelácie a dopyty poslancov mestského zastupiteľstva plné znenie otázok predloženými poslancami. Verím že, to je opäť také, nekonfliktné, a že nám to prejde, veľmi pekne. 

p. Raši, primátor mesta - Ďakujem pekne. Na to nemusíme dávať uznesenie, pán riaditeľ. Plne znenia otázok sa budú dávať do odpovedí a interpelácií. Dobre? To považujem za vybavenú vec. Pán poslanec Rusnák.

p. Rusnák, poslanec MZ – Ďakujem, vážený pán primátor. Ďakujem za odpoveď na svoju interpeláciu, to po prvé. A po druhé mám otázku, či teda odpovede mi budú dávané iba ak svoje otázky vznesiem v rámci interpelácií? Pretože zhruba pred skoro dvoma mesiacmi som Vás oslovil, Vás aj pána námestníka, plus ďalších ľudí z vedenia mesta, pani kontrolórku a dopravný podnik ohľadne, boli to otázky týkajúce sa jednak rekonštrukcie stavby IKD, ale aj ďalšie otázky, otázky s materiálom, ktorý bol prílohou nemenovaného košického periodiká a má názov Košická doprava teraz a potom. Od pani kontrolórky som dostal odpoveď v tom zmysle, že môj list obdržala, že ďakuje. Z dopravného podniku som dokonca obdržal odpoveď na moje otázky. Konkrétnu odpoveď, ale bohužiaľ od vás, ani od pána námestníka, ako od volených zástupcov mesta Košice, som túto odpoveď nedostal. A neviem, minule ste hovoril o nejakých spamoch, atď., atď., ale myslím si, že pokiaľ moju mailovú poštu dostala pani kontrolórka, tak predpokladám, že ste ju dostali aj Vy. Ďakujem.

p. Raši, primátor mesta - Ďakujem pekne. Samozrejme, okrem interpelácii môžete otázky položiť aj v dopytoch. A ja si s pani kontrolórkou nesharujem poštu. Takže neviem vám na to odpovedať. Nepreposielame si vzájomnú komunikáciu, ktorú máme otvorenú s poslancami. Pán poslanec Špak.

p. Špak, poslanec MZ - Dobrý deň ešte raz. A k interpeláciám, dostal som odpoveď na moju interpeláciu, problematika - zámena pozemkov s cirkvou. Prišla mi odpoveď, že mesto nepracuje na tom, mesto nebude ponúkať alternatívy. Teraz to hovorím tak, ľudskou rečou. Pýtal som sa dokonca na miestnom zastupiteľstve u nás, pána starostu. Nie, ani on nehľadá alternatívy. A bolo mi jasne povedané, že ani mesto, ani mestská časť. Pritom pán starosta priamo prerušil rokovanie nášho mestského zastupiteľstva s vetou:  „Hľadajme alternatívy.“ Neviem si predstaviť, že nejaký subjekt, aj cirkev, to jedno kto, teraz má hľadať alternatívy, keď nemá prehľad vôbec o veciach, ktoré vlastne si môže vybrať. Alebo z akej ponuky si môže vybrať? Takže nerozumiem tomu, ako máme ďalej postupovať. A čudujem sa, že tu sú páni Petrvalský, Betuš, ktorí pravdepodobne budú platiť za túto nečinnosť mesta. Pretože, myslím, že už nejaká tá faktúra padla od cirkvi za tieto prenájmy, atď. Ak nie faktúra, tak myslím, že sme im už pomáhali kvôli tomu, že „chudáci“ postavili sme im tam naše budovy. Takže to je všetko. Ďakujem pekne.

p. Raši, primátor mesta - Pán poslanec Rusnák.

p. Rusnák, poslanec MZ - Ďakujem. Pán primátor, neviem, asi ste si nevšimli, ja som chcel ešte pokračovať. Ale v poriadku. Ja som pri kreovaní dnešného programu tak isto Vám položil jednu otázku, na ktorú som tiež nedostal odpoveď. Takže neviem, či to mám brať ako nedopatrenie alebo ako úmysel. Ďakujem.

p. Raši, primátor mesta - Ďakujem, uzatváram rozpravu o tomto bode. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrhová komisia obdržala jeden pozmeňujúci návrh od pána poslanca Polačeka: „Mestské zastupiteľstvo v Košiciach, podľa príslušných právnych ustanovení, po A) berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na II. rokovaní mestského zastupiteľstva dňa 9. 2. 2015 s výhradou. A po B) žiada riaditeľa magistrátu zapracovať do budúcich správ o odpovediach na interpelácie a dopyty poslancov mestského zastupiteľstva plné znenie otázok predložených poslancami. Zodpovedný riaditeľ magistrátu. Termín: do najbližšieho mestského zastupiteľstva.“ 

p. Raši, primátor mesta - Poprosím hlasujte.

Hlasovanie č. 18 – 	za: 16, proti: 3, zdržali sa: 11

p. Raši, primátor mesta – Konštatujem, že uznesenie bolo schválené. Takže nemusíme čítať ďalšie uznesenia. Dobre. Ďakujem pekne.
- - -

Bod č. 2/1
Ústna informácia o podaní petície za odstránenie osady „Mašličkovo“

p. Raši, primátor mesta - Prejdeme k ďalšiemu bodu. Bod číslo 2/1 Ústna informácia o podaní petícii, ktorá bola podaná dnes, o Mašličkove. Poprosím, je všeobecný súhlas, aby vystúpila zástupkyňa petičiarov? No asi áno. Takže poprosím vás, aby ste sa nám predstavili, aby ste predniesli v dĺžke troch minút, o čom táto petícia je. Nech sa páči.

p. Šulimanová, obyvateľka mesta - Takže prajem vám pekný deň. Vážený pán primátor, vážení poslanci, poslankyne a ostatní. Ja by som len úplne v krátkosti chcela povedať, že na tento deň, kedy vy teraz zasadáte sme čakali dva mesiace. Bolo v pláne od začiatku petíciu odovzdať v tento deň, aby som mala možnosť vás spoznať aj osobne, jednak, aj interpretovať problémy, ktoré má sídlisko Luník VIII. Ak dovolíte, v prvom rade by som prečítala informačný list, ktorý išiel spolu s petíciou.
	Vážený pán primátor, vážení poslanci Mestského zastupiteľstva v Košiciach, v prílohe vám odovzdávame petičný hárok v celkovom počte 55, s celkovým súčtom podpisov 1 010 Petície za odstránenie osady „Mašličkovo“, ktorá prebiehala od konca januára do dnešného dňa. Nakoľko sa situácia obyvateľov, najmä v lokalitách susediacich s mestskou časťou Luník IX, a neustále sa rozrastajúcej nelegálnej osady „Mašličkovo“ stáva neúnosnou, považujeme za potrebné apelovať na vedenie mesta a našich zástupcov, vás poslancov, aby tento nepriaznivý stav začali okamžite riešiť. Svoje hlasy sme vám odovzdali, aby ste za nás rozhodovali, ale najmä si plnili voči nám voličom, občanom mesta Košice, aj svoje povinnosti. Trváme na tom, aby sa týmto stavom mesto Košice zaoberalo a našlo riešenie, nakoľko túto doslova dramatickú situáciu už nemožno prehliadať. Petícia je symbolická aj v tom, že sa ňou snažíme poukázať na komplexnú potrebu riešenia nelegálnych osád, ale najmä stále nedostatočné riešenie rómskej problematiky. Veríme, že pre spoločnosť obyvateľov urobíte maximum a vrátite nám komfortné bývanie, bezpečnosť pre nás aj pre naše deti. Takže v tomto znení odišiel úvodný list aj s petíciou. Ja by som zároveň chcela vyzvať všetkých vás, aby ste ozaj začali riešiť. Ja na tomto sídlisku bývam 40 rokov! Ja to viem porovnať, čo sa dialo pred tridsiatimi rokmi, keď som bola dieťa, keď som sa v pohode sánkovala na Myslavskom kopci a viem porovnať, čo sa deje teraz. Je to neúnosné. Starí občania sa boja vyjsť vonku. Sme napádaní. Vulgarizmy! Okolie sídliska sa stáva ďalšou skládkou smetiska. Keby ste videli, čo je tam naznášané, proste nedá sa to už, fakt sa to nedá! V rýchlosti ešte poviem, keď porovnáte stav koncom januára sme začali s petíciou, bolo zistené, že je tam počet obyvateľov 100. Včera som dostala informáciu, že už je ich tam 300. Takže preboha ľudia, zobuďme sa! Začnime to riešiť, pretože z mesiaca na mesiac pribúda 100 obyvateľov v tejto osade. Ďakujem veľmi pekne za pozornosť a chcem poďakovať aj médiám, ktoré sa tejto problematike venovali od začiatku s nami. A poprosím vás, aby ste nás informovali o riešení písomnou formou, nakoľko média nám sľúbili, že touto problematikou sa budú s nami zapodievať aj naďalej. Ďakujem všetkým. Ďakujem hlavne osobne poslancom, ktorí prispeli podpisom na našu petíciu a hovorím, končím slovami: „Robme niečo, pretože už včera bolo neskoro.“. Ďakujem veľmi pekne.

p. Raši, primátor mesta - Ďakujem veľmi pekne za vystúpenie. V rozprave, keď sa nikto ďalší nehlási, uzatváram rozpravu a teda asi navrhnem návrh uznesenia. Keď môžem poprosiť návrhovú komisiu, nech sa páči.

p. Sitkár, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach berie na vedomie informáciu o petícii za odstránenie osady „Mašličkovo“.“ 

p. Raši, primátor mesta - Ďakujem pekne, prosím hlasujte.

Hlasovanie č. 19 – 	za: 34, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 3
Prerokovanie protestu prokurátora proti § 3 ods. 3 VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice a návrh na zmenu a doplnenie VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov)

p. Raši, primátor mesta - Prejdeme k bodu číslo 3. Je to prerokovanie protestu prokurátora proti § 3 ods. 3 Všeobecne záväzného nariadenia mesta Košice číslo 44 Pravidlá prenajímania malometrážnych bytov pre dôchodcov na území mesta Košice a návrh na zmenu a doplnenie VZN mesta Košice číslo 44, pravidlá prenajímania malometrážnych bytov pre dôchodcov na území mesta Košice a poprosím pani námestníčku, aby uviedla materiál. Nech sa páči.

p. Lenártová, námestníčka primátora - Ďakujem pekne. Vážený pán primátor, ctení kolegovia, zároveň s otvorením rozpravy dávam procedurálny návrh na prerušenie rokovania v tomto bode. Vysvetlím prečo. V súvislosti s predloženým návrhom je treba zdôrazniť, že toto VZN, číslo 44, bolo prijaté v roku 99, prešlo viacerými zmenami, v súčasnej dobe je veľmi komplikované a pre verejnosť je aj značne neprehľadné. Okrem toho všeobecne záväzného nariadenia platia aj ďalšie dokumenty, ktoré upravujú nakladanie s bytmi. Je to Všeobecne záväzné nariadenie 61, ktorý upravuje aj sociálne bývanie a Pravidlá prenajímania bytov v hybridných domoch. Našim zámerom je zjednotiť sprehľadniť a zosúladiť všetky platné dokumenty a z tohto dôvodu je pripravovaná rozsiahla zmena alebo rekonštrukcia celého všeobecne záväzného nariadenia, kde pripravíme nové VZN, ktorým bude riešené nakladanie a spôsob prideľovania všetkých bytov vo vlastníctve mesta komplexne. S ohľadom na túto skutočnosť, že príprava celého dokumentu je náročná, vyžaduje si dlhšiu odbornú prípravu, navrhujem prerušenie rokovania o proteste prokurátora s tým, že mesto túto skutočnosť písomne oznámi Krajskej prokuratúre. Ďakujem pekne.

p. Raši, primátor mesta - Ďakujem pekne, prosím hlasujte.

Hlasovanie č. 20 – 	za: 31, proti: 1, zdržali sa: 4

p. Raši, primátor mesta - Konštatujem, že rokovanie o tomto bode sme prerušili. Ďakujem pekne.
- - -

Bod č. 4
Návrh VZN mesta Košice o podrobnostiach výkonu taxislužby a o prevádzkovom poriadku stanovíšť taxislužby na území mesta Košice (nariadenie o taxislužbe)

p. Raši, primátor mesta - Bod číslo 4 som stiahol pred rokovaním z programu. Budeme čakať na vyjadrenie ministerstva dopravy, aby sme mohli prijať konečne uznesenie aj na základe pripomienok Cechu taxikárov, aby bol jednoznačný výklad pre poskytovateľov taxislužieb.
- - -

Bod č. 5
Územný plán zóny Košice – Kavečany 2014

p. Raši, primátor mesta - Prejdeme k bodu číslo 5. Je to materiál Územný plán zóny Košice - Kavečany 2014. Poprosím pani hlavnú architektku, aby nám stručne uviedla materiál a zároveň upozorňujem poslancov, že na to, aby bol schválený musí hlasovať trojpätinová väčšina prítomných poslancov. Nech sa páči.

p. Kiralyová, hlavná architektka mesta - Zmeny a doplnky Územného plánu zóny Kavečany sú navrhované v dvoch lokalitách. Sú to väčšinou nadmerné záhrady, teda vidíte lokalitu, kde vlastne je návrh zmeny funkcie na malopodlažnú zástavbu rodinnými domami v lokalite Pri cintoríne a druhá lokalita je Oblá ulica. Oblá ulica vlastne je doplnená jedna ulica, ktorá nie je v územnom pláne. V územnom pláne bola len nejaká Poľná ulica, ktorá - Oblá ulica. Tak v územnom pláne sa navrhuje vlastne komunikácia, ktorá bude obostavaná rodinnými domami. To je všetko k tejto zmene.

p. Raši, primátor mesta - Ďakujem pekne. Otváram rozpravu k bodu číslo 5. Nech sa páči, pán poslanec Kočiš Stanislav, nech sa páči.

p. Kočiš, poslanec MZ - Ďakujem za slovo. Prečítam stanovisko ako poradného orgánu mestského zastupiteľstva komisie dopravy a výstavby pri mestskom zastupiteľstve, odcitujem uznesenie: „Komisia prerokovala predložený materiál Územný plán zóny Košice – Kavečany, Zmeny a doplnky, odporúča mestskému zastupiteľstvu materiál v predloženom znení prerokovať a schváliť.

p. Raši, primátor mesta - Ďakujem veľmi pekne. Ďalší do rozpravy je prihlásený pán poslanec Polaček.

p. Polaček, poslanec MZ - Ďakujem pekne za slovo. Vážení kolegovia, pri štúdiu tohto materiálu som narazil na mnoho otázok, a preto som sa stretol a spojil s pánom starostom z Kavečian. Mestská časť dala 10 pripomienok k tomuto územnému plánu. 5 bolo pripomienkované, piatim bolo vyhovené, 5 pripomienok bolo neakceptovaných. Občania, tak ako mi to pán starosta tlmočil, nie sú spokojní, pretože trvajú na tom, aby tie riešenia, ktoré navrhovali boli zapracované do tohto územného plánu. A preto po diskusii s ním ja budem hlasovať proti. Je to aj jeho vôľa. To je všetko. Ďakujem.

p. Raši, primátor mesta - Chcem sa spýtať, či je tu pán starosta z Kavečian, aby sme vedeli, aká je jeho vôľa. Pani hlavná architekta, vysvetlite nám, aby ste nás zorientovali. 
p. Kiralyová, hlavná architektka mesta - V podstate, navrhované zmeny boli len pre tieto dve lokality. A to, čo vlastne bolo pripomienkované, tak netýkalo sa týchto dvoch lokalít. Je tam, je v práve obstarávateľa územného plánu, v tomto prípade pána architekta Rohaľa, ktorý vlastne vyhodnotil tieto pripomienky, bolo aj prerokovanie neakceptovaných pripomienok, kde sa vlastne týmto občanom vysvetlilo, prečo ich vlastne pripomienky neboli zapracované do tohto územného plánu zóny.

p. Raši, primátor mesta - Pani hlavná architektka, chcem sa spýtať, s návrhom, ktorý predkladáte, teraz tieto zmeny, súhlasí pán starosta s týmito zmenami alebo nie?

p. Kiralyová, hlavná architektka mesta - Stanovisko starostu bolo prerokované. Neviem teraz, moment.

p. Raši, primátor mesta – Opakujem. Súhlasí pán starosta mestskej časti s tými zmenami, ktoré sú tu uvádzané alebo nie? Pardon, miestne zastupiteľstvo, to je dôležité, samozrejme, názor miestneho zastupiteľstva. Keď chcú viac zmien, to je v poriadku, ale či tieto, ktoré sú tu dnes predložené, či odsúhlasilo miestne zastupiteľstvo?

p. Kiralyová, hlavná architektka mesta - Oni súhlasili s týmto návrhom, ale požadovali doplnenie toho predošlého návrhu, Pri cintoríne, zapracovať do tohto návrhu aj nadmerné záhrady v tomto riešení, ktoré nie sú súčasťou tohto riešenia.

p. Raši, primátor mesta - Dá sa toto doplniť v budúcnosti?

p. Kiralyová, hlavná architektka mesta - Áno. Nebráni vlastne doplneniu alebo vlastne zmene funkcie ďalšími zmenami. Ale tam sa musia dohodnúť títo vlastníci. My sme vlastne s touto lokalitou už niekoľkokrát v minulosti pracovali a vlastne nevedeli sa vlastníci zhodnúť na tom riešení a stále boli v rozpore. Tzn., že navrhli sme len tieto zmeny, ktoré odsúhlasili vlastníci týchto parciel.

p. Raši, primátor mesta - Dobre. Viete, lebo keď by bol starosta alebo miestne zastupiteľstvo proti, tak navrhnem hlasovať proti. Ale pokiaľ sú to zmeny, ktoré čiastkovo začínajú riešiť problém, tak by sme to mali odsúhlasiť. Čiže keď máte, pán poslanec Polaček, poprosím informáciu doplniť, aby sme nezablokovali celú mestskú časť tým, že aspoň  parciálnu nepozitívnu vec neschválime. Takže s faktickou pán poslanec Gibóda a potom poprosím pána poslanca Polačeka, aby sa prihlásil.

p. Gibóda, poslanec MZ - Ďakujem veľmi pekne, pán primátor. Ja mám iba procedurálny návrh, aby sme o tomto bode rokovali na najbližšom rokovaní mestského zastupiteľstva a dovtedy, aby sa zosúladili stanoviská mestskej časti a Útvaru hlavného architekta. Čiže prerušiť o tomto bode, aby sa vyjadrilo miestne zastupiteľstvo a zaradiť na najbližšie rokovanie mestského zastupiteľstva.

p. Raši, primátor mesta - Dobre, čiže máme procedurálny návrh na prerušenie rokovania o tomto bode a pokračovanie na budúcom zastupiteľstve. Prosím hlasujte.

Hlasovanie č. 21 – 	za: 27, proti: 0, zdržali sa: 9

p. Raši, primátor mesta - A poprosím pána predsedu Rady starostov, pán predseda Rady starostov, aby zabezpečil účasť starostov o bodoch, ktoré sa týkajú ich mestských častí, lebo nebudeme ich zbytočne zaraďovať, keď sa prerokovávajú hlavne, keď je rozporuplné stanovisko. Dobre? Čiže aby tu bol starosta mestskej časti, ktorého bod sa prerokováva, aby mal vyjadrenie miestneho zastupiteľstva. Podľa toho sa budeme riadiť. Ďakujem pekne.
- - -

Bod č. 6
Územný plán HSA Košice, Zmeny a doplnky 2014 - č.95, 96, 97, 98 a 99

p. Raši, primátor mesta - Prejdeme k ďalšiemu bodu rokovania. Je to bod číslo 6. Je to materiál Územný plán hospodársko-sídelnej aglomerácie Košice, Zmeny a doplnky 2014 číslo 95, 6, 7, 8 a 9. Nech sa páči, pani hlavná architektka podajte nám správu.

p. Kiralyová, hlavná architektka mesta - Zmeny a doplnky Územného plánu hospodársko-sídelnej aglomerácie sa týkajú lokality, prvá lokalita je vlastne lokalita v Barci. Je to rozšírenie plochy priemyslu pre demolgačnú stanicu. Vlastne je to priamo tá šrafovaná časť, priamo napojená na čističku odpadových vôd. Druhá lokalita je pod Bankovom. Je to vlastne zriadenie nápravy, kde vlastne v priemyselnej časti alebo zadefinovaná plocha  ako priemyslu boli nejakým nedopatrením alebo tou grafickou značkou omylom zapracované a jestvujúce záhradky. Znamená, robíme nápravu v tomto mieste. Ďalšia, sú tu dve zmeny a to je vlastne doplnenie bielych plôch, ktoré sme v územnom pláne nemali riešené, pre občiansku vybavenosť. Tú 97-ku, je to naviazané na Sečovskú cestu. Tzn., že sa to kompaktní toto územie pre občiansku vybavenosť ako také. A 98-ka je vlastne tak isto navrhovaná plocha pre občiansku vybavenosť, priemysel a bývanie. Je to vo väzbe v minulosti. Tam bola navrhovaná rezerva pre tieto funkcie. To by boli všetky zmeny, ktoré sa predkladajú. Nech sa páči.

p. Lenártová, námestníčka primátora - Ďakujem pekne pani hlavná architektka. Otváram rozpravu k tomuto bodu. Pán poslanec Halenár, nech sa páči.

p. Halenár, poslanec MZ - Rád by som sa opýtal predkladateľa na pár vecí. Na strane 10, bod 3, keď to môžem aj celé prečítať: „Rozvoj obytnej funkcie realizovať formou výstavby rodinných domov, bytových domov a zmiešaných foriem a to dostavbou priestoru Ťahanoviec a Ľudvíkov dvor, v menších rozpínavých celkoch, v zátvorke lokality Kopa, Girbeš, Pereš, Lorinčík, atď., atď. a dostavbou prelúk rekonštrukciami a nadstavbami.“ Moja otázka znie, nenašiel som v tom dokumente nikde to, čo už je roky spomínané, ako miestnymi zastupiteľstvami tých dotknutých mestských častí, a to ako bude vyriešené dopravné napojenie týchto plánovaných výstavieb? Keď mi viete prosím pomôcť, na ktorej strane to nájdem? Pretože, pomôžem si príkladom „prepojovačky“ Myslava - KVP cez Jána Pavla II. ulicu, v konečnom dôsledku je tam uvažovaných nejakých 15 000 ľudí, že by malo byť v rodinnej zástavbe. My nevidíme žiaden náznak riešenia situácie už dnes sa vytvárajúceho lievika na Ipeľskej ulici, ktorá križuje Triedu SNP pri FNsP. Už dnes stoja autá niekde pri Popradskej v špičke a vyššie, ako je zberný dvor. Ak si vieme predstaviť, čo znamená 15 000 nových ľudí, teda nových obyvateľov Košíc, zrejme minimálne s jedným autom. Skôr by som povedal, že s dvomi, a tieto dve autá by mali byť cez tú „prepojovačku“ Myslava - KVP pustenú no aj na Ipeľskú. Je to záťaž ďalších niekoľko 1 000 áut. Nenašiel som nikde v tom dokumente, že ako vlastne je riešená? A nielen pre tieto dve mestské časti, predpokladám, dopravná situácia. Čiže to je moja prvá otázka. Druhá otázka, prepáčte, na strane 13 za základný systém mestskej hromadnej dopravy je treba považovať električky a trolejbusy. Autobusovú dopravu uvažovať ako doplnkovú dopravu. To ma dosť ako prekvapilo. Neviem, z čoho vychádzate? Aká skúsenosť alebo aký stav Vás vedie k tomu, že toto je uvedené? Prosím vysvetliť. Tiež na strane 13 je v sedmičke: „je vymedziť plochy pre statickú dopravu“. To už som hovoril 3 minúty. Môžem ešte prosím ďalej? Mám ešte alebo sa prihlásiť?

p. Raši, primátor mesta - Nie, nie, nie. Samozrejme, hovorte.

p. Halenár, poslanec MZ – OK, ďakujem Vám pán primátor. V sedmičke na strane 13 je: „vymedziť plochy pre statickú dopravu v hospodárskej aglomerácií Košice u odstavných a parkovacích plôch, atď., formu riešenia odstavných plôch prispôsobiť plošným možnostiam územia“. Tiež celkom zaujímavá formulácia je tam, aha, čo som preskočil: „u odstavných a parkovacích plôch , podľa stupňa automobilizácie v pomere 1 : 2“. To je ako na jedného človeka dve autá? Alebo na jedno auto dvaja ľudia? Lebo,  ako úprimne nepoznám presne plánovacie úmysly výstavby do roku 89, ale mám taký pocit, že to bolo nejakých 2,6. Tzn. jedno auto na 2,6 obyvateľa. Prosím vysvetliť, že čo to je vlastne „jedna ku dvom“. Na strane 18, ako môžem povedať, že na strane 18 som začal naozaj v duchu tlieskať predkladateľom, že to je absolútne perfektné, že som dlhé roky presvedčený presne o tom istom postupe. V bode 2b: „postupne vylúčiť spaľovanie uhlia v areáli mesta, vrátane kotolne TEKO“. Potlesk! Naozaj, myslím, že konečne toto je treba, aby sme začali hovoriť, že aj keď TEKO spĺňa limity, aj tak spád, ktorý tam je v materských, základných školách a všetkých obyvateľov na Jazere a dotknutej oblasti musí byť mimoriadny. Rád by som videl štatistiky chorobnosti niektorých závažných onkologických ochorení z tej oblasti Košíc oproti iným oblastiam. Otázka ale znie, alebo otázka, ktorá sa tu priam vnucuje je, že či už bola nejaká debata s TEKO-m na túto tému a ako reagovali? Resp. či bol nejaký časový rámec pre túto myšlienku stanovený, aspoň približne. Tak toto. A potom na strane 24 som našiel také, že: „znížiť negatívny dopad prevádzky VSŽ, technologickými opatreniami, atď.“. Že čo to znamená tá skratka VSŽ? Tu bola niekedy firma s takýmto názvom, len som nepochopil, že čo to je??! Keď mi to, prosím, môžete vysvetliť. Ďakujem.

p. Raši, primátor mesta - Ďakujem, aj mňa zaujíma. Čiže asi dám slovo aj pánovi poslancovi Gibódovi a potom vám naraz pani hlavná architekta. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Ja by som bol radšej, keby najprv odpovedala pani hlavná architektka, lebo bude toho mať veľa. Neporozumel som veľmi presne, keď pani hlavná architektka predstavovala zmenu územného plánu v lokalite pod Bankovom. Chcem sa iba opýtať, povedala, že meníme túto lokalitu na nejakú, lebo nespadala do nejakej záhradkárskej oblasti? Nejakého vyznačenia záhradkárskej oblasti?

p. Kiralyová, hlavná architektka mesta - Môžem odpovedať hneď?

p. Gibóda, poslanec MZ - Takú krátku iba odpoveď, aby som mohol...

p. Raši, primátor mesta - Nie, položia sa všetky otázky. Dobre?

p. Gibóda, poslanec MZ - Dobre. Tak iba poprosím pána primátora, následne, keď sa položia všetky otázky a pani hlavná architektka zodpovie, aby nebola predtým ukončená diskusia, aby sme mohli reagovať. Pretože sa mi dosť nepáči, že odborní pracovníci odpovedia a potom vlastne pristupujeme k hlasovaniu. Pán primátor si ešte povie svoje stanovisko a nikto na pána primátora ani poverených pracovníkov nemôže zareagovať. Čiže, keďže neviem dostať túto odpoveď, môžem povedať iba toľko, že z toho, čo som ja pochopil, pani hlavná architektka nám prezentovala zámer zaradiť túto lokalitu do nejakej záhradkárskej oblasti. Bohužiaľ, ale materiál hovorí o malopodlažnej zástavbe. Tzn., že ja sa chcem opýtať, že či tam nedošlo k nejakému omylu? A pokiaľ mám správnu informáciu, pôvodne tam táto malopodlažná zástavba nebola. Čiže, či iba niečo legalizujeme alebo legalizuje niečo staršie, alebo iba teraz postavené? Ďakujem za informácie.

p. Raši, primátor mesta - Ďakujem. A potom, keď zodpovedáte všetko, pani hlavná architektka, nechám slovo znova, aby sa znova všetci prihlásili. A ešte raz to zopakujem. Čiže, ale na záver budete odpovedať. Pán poslanec Špak, po ňom pán poslanec Halenár.

p. Špak, poslanec MZ - Dobrý deň. Ja mám otázku na predkladateľa. Mám tu jedno také tlačivo, že mesto ako orgánom územného plánovania je povinný sústavne sledovať vývoj v území. Stavebný zákon ukladá povinnosť aktualizovať územnoplánovaciu dokumentáciu, ak je potrebné ju zosúladiť hierarchicky, vyššieho stupňa. V tomto prípade s územným plánom regiónu. No a tu je taký jeden „zádrhel“, že máme tú vec, ktorá je možno nie čerstvá, možno nie, ale chcem sa opýtať, len či to sedí s VÚC-čkom? A tu je, že pri rozhodovaní o ťažbe rádioaktívnych nerastov v lokalite prieskumného územia Čermeľ - Jahodná a na ostatných ložiskách na území Košického samosprávneho kraja akceptovať stanoviská obcí a VÚC vydané formou uznesenia zastupiteľstva a v súlade s platnou legislatívou. Takže tu skôr ide o to, či by sme to naozaj neprerušili aj tento bod a neskontrolovali si, či toto sedí s VÚC-čkom. Ďakujem.

p. Raši, primátor mesta - Pán poslanec Halenár, nech sa páči.

p. Halenár, poslanec MZ - Ešte dva body mi vypadli. Rád by som poznal odpoveď aj na otázku, lebo som sa to nedočítal v tom pláne, že či mesto a ÚHA teda bude pokračovať v zapriahaní voza pred kone? Teda, či najprv bude povoľovať výstavbu a potom sa bude riešiť dopravné prepojenie lokality výstavby na mesto? Toto je, si myslím, dosť vec, ktorá by mohla v takomto dokumente zaznieť. A ďalšia vec, len v rýchlosti opäť, naozaj, ináč nie je to TEKO nie je jediná vec, ktorej sa oplatí tam tlieskať v tom dokumente. Naozaj si myslím, že je z viacerých aspektov urobený veľmi slušne, že je tu vlastne načrtnutá idea prechodu TEKO z uhlia, lebo vlastne momentálne, neviem či viete koľko ľudí vie v tomto meste, že TEKO spaľuje uhlie, aby zabezpečilo cenu pre Košičanov a všetko to, čo samozrejme z uhlia následne pre ľudské zdravie plynie ako dôsledok, že je tu veľmi pekná idea načrtnutá, že vlastne TEKO by malo prejsť na spaľovanie zemného plynu. Len vlastne opäť je to dohovorené s TEKO-m. Je tu nejaký časový rámec. Ja neviem, čo to bude stáť alebo ako vlastne nás to postihne všetkých, do budúcna, čo sa týka ja neviem, nejakých ďalších investícií, povedzme mesta alebo, no skrátka tieto dve ešte otázky, prosím, keby ste vedeli.

p. Raši, primátor mesta - Poprosím pani hlavnú architektku, zodpoviete otázky a potom dáme ďalšie kolo rozpravy.

p. Kiralyová, hlavná architektka mesta - Musím hneď na začiatok povedať, že zmeny a doplnky územného plánu, teda hospodársko-sídelnej aglomerácie, sa týkajú len týchto lokalít, ktoré som pomenovala. Pán Halenár číta vlastne textovú časť, ktorá je platná z 95. roku, kde sa stali len maličké úpravy. Tzn., že to, čo vy čítate, to je už schválené v minulosti. A práve preto mesto pristúpilo k spracovaniu nového územného plánu a všetky tieto nedostatky, ktoré územný plán má, pretože už je jednak legislatívne zastaraný, jednak už máme iný spôsob života. Je tam strašne veľa vecí, ktoré už treba naozaj napraviť. A toto, čo vy sa pýtate, to bude vlastne otázka, potom pri spracovaní nového územného plánu dôležité. Teraz sa treba zamerať na zmeny a doplnky, ktoré sme povedali, a to je vlastne tie zmeny 95 až 98. Bod 99, ako zmena, je to tam jasné, sa týka len drobností v textových častiach, ale nie celej textovej časti. Čo sa týka lokality Bankova, áno, je tam zmena. Povedala som, že v územnom pláne sme mali územný plán v tejto lokalite ako priemyselnú časť zaznamenanú. Stala sa tam taká chyba, že tam roky majú už ľudia možno 40 rokov záhradky a toto sme preklopili do malopodlažnej zástavby, kde sme povedali, že tá malopodlažná zástavba je naviazaná, táto plocha, na jestvujúcu plochu malopodlažnej zástavby, ale s možnosťou dožitia tých záhradok. To  znamená, že nemôže sa stať, že ten kto má tam záhradku a chce mať ďalej záhradku, že ju nebude môcť mať ďalej. Tam je to v tej textovej časti zase vysvetlené. Tzn., že jestvujúce záhrady, teda s objektmi individuálnej rekreácie na dožitie. Nie je v tom problém, nie je v tom rozpor, ako ste sa pýtali. Takže neviem, ak stačí táto odpoveď.

p. Raši, primátor mesta - Áno. Ešte poprosím pána poslanca Gibódu, aj pána poslanca Halenára, nech doplnia otázky, aby nám všetkým bolo jasné. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne. Mne sa nejednalo o nejaké dožitie tých záhradiek, ale ja som mal pocit, že meníme územný plán, aby tam tie záhradky mohli byť. Očividne meníme plán, aby tam mohla byť osobná zástavba alebo bytová výstavba alebo domová. Chcem len kolegov poslancov upozorniť, Mestská časť Sever je bohatá na takéto plochy záhrad, záhradkové oblasti a lokality. A máme s tým dosť veľký problém, že obyvatelia v týchto lokalitách si stavajú domy, následne, určitým spôsobom získajú stavebné povolenie, následne požadujú trvalý pobyt, následne vyžadujú cesty, následne vyžadujú odvoz komunálneho odpadu, následne vyžadujú zimnú údržbu. Toto všetko nás stojí a takýmto postupným rozširovaním sa do týchto záhradkárskych lokalít, a ja si úplne nie som istý, je to dosť blízko bane Bankov, či to nie je aj dosť nebezpečná lokalita? Ale „budiž“! Je to na spracovateľov, odborníkov, ale na nás je, či chceme dopustiť to, aby sa obytné a domové štvrte rozširovali do záhradkárskych lokalít a následne neplánovane, nikým nesledovane zvyšovali nároky, a títo obyvatelia ako náhle tam získajú trvalý pobyt, majú na to právo, keď tam platia daň, nároky na zimnú údržbu, verejné osvetlenie, správu ciest, na cesty také, aby boli ako majú byť a zároveň na odvoz odpadu. Takže ja iba chcem poprosiť, aby sme na toto viacej dbali, aby sa takéto veci nediali, pretože to môže znamenať do budúcnosti a už dnes znamená veľké problémy aj v Mestskej časti Košice - Sever. Ďakujem.

p. Raši, primátor mesta - Pani hlavná architektka, čiže otázka je jasná, či táto zmena robí iba legalizáciu 40 rokov existujúceho stavu záhradiek, bez možností ich zmien na rodinné domy alebo či vytvára predpoklady, aby sa z existujúcich záhradiek, ktoré podľa územného plánu vlastne nie sú záhradkami, lebo tam nemajú byť, nemôže stať nová štvrť rodinných domov? Lebo to sú moje myšlienky, čo povedal pán poslanec Gibóda, že vznikom rodinnej štvrti zo záhradkárskej lokality vznikajú potom už oprávnené požiadavky obyvateľov Košíc, ktorí tam bývajú na cesty, likvidácia odpadu. Potom na záver s reakciou na pána poslanca Gibódu ešte pán poslanec Polaček a pán poslanec Kočiš. Nech sa páči.

p. Polaček, poslanec MZ - Ďakujem pekne. Ja som chcel len doplniť príkladom to, čo tu pán Gibóda rozprával. Podobný stav sa stal napr. na Kostolianskej ceste, kde boli v minulosti, podľa vyjadrenia mesta, záhradkárske oblasti. Dnes tam stoja domy, ktoré majú 50 rokov a viac a do dnešného dňa sa títo obyvatelia nevedia domôcť kanalizácie, vodovodu. A je tu proste niečo, čo je. A bude určite dlhodobým problémom, ktorý nás tlačí. Čiže naozaj treba byť opatrný a vždy si povedať aj čo ďalej. Len na podporu pána Gibódu.

p. Raši, primátor mesta - Presne tak, presne tak, pán poslanec Kočiš.

p. Kočiš, poslanec MZ - Ďakujem za slovo. Ja by som sa chcel spýtať, nielen pána Gibódu, ale všetkých nás, ako zabránime v zmysle platnej legislatívy, platného súčasného stavebného zákona, bývať ľuďom v záhradkárskych lokalitách? Jediné jedno obmedzenie majú, a to je plocha zástavby nesmie byť väčšia ako jedna desatina výmery záhradky. Čiže ak záhradka má 4 áre, čiže 400 m², mali by mať maximálne 40 m2. Neverím tomu, že ani jeden záhradkár toto nedodržiava. Tam je skôr chyba stavebnej inšpekcie, štátnej organizácie. Dávam do pozornosti, že takýmto štýlom vznikla aj Mestská časť Poľov. Zatvárať oči si pred tým alebo jednoducho povedané, tak by to malo byť, je málo povedané, lebo tým ľuďom nezabránime. Ja sám som v jednej záhradkárskej lokalite, ktorá nadobúda už parametre obytnej štvrti. Čiže, pýtam sa, ako im zabránime? Ja som skôr za to, že ak je možné, tak hľadajme spôsoby ako stanoviť podmienky zriadenia legálnej zástavby a týmto územným plánom alebo zmenou tohto územného plánu sa o to pokúšame. Ďakujem.

p. Raši, primátor mesta - Ďakujem pekne. Pán poslanec Halenár, po ňom pán poslanec Špak.

p. Halenár, poslanec MZ - No keď som dobre pochopil pani vedúcu ÚHA, tak v podstate my, inými slovami mi povedala, keďže tento dokument je platný od roku 1995, tak by som ho mal poznať a nepýtať sa tu nejaké veci, ktoré tam nemenia a mal by som sa vlastne pýtať len tie veci, tam sú navrhované na zmenu. Dobre som to pochopil? Ale cez to všetko by aspoň nejaký hrubý rámec, nejaké, aspoň to TEKO by nebolo od veci tam dať, pokiaľ ste to vôbec ako brali do úvahy, že či ste tam vlastne len nevsúvali nejaké svoje tie doplnky. Mimochodom červenou farbou, to ma celkom tak, akože, že či to červenou farbou má byť, že to má isť von alebo či to navrhujete, že to ide dovnútra? Tak, čo ja viem, zelená, povedzme, že by sa viacej hodila? Dobre? Ale chcem tým len povedať, že mesto ako stavebný orgán má prenesený výkon štátnej správy v tomto. Ak tu padla poznámka o tom, že či naďalej budeme robiť, tak že najprv sa bude povoľovať výstavba a následne budeme riešiť problémy, ktoré vzniknú v dopravnej situácii z tejto výstavby, že či takáto veta by tam nemala v tej 99-ke, lebo ju predkladáte, zaznieť. Ak je tam niekde, tak nám ju len ukážte, že na strane tej a tej, tak tie ostatné veci jednoducho zrejme čo som sa pýtal asi vaša odpoveď je tá, čo som, teda od 95 roku platný dokument. Tak, čo sa mám čo pýtať!

p. Raši, primátor mesta - Pán poslanec Špak s faktickou poznámkou. Možno aj s procedurálnym návrhom. Uvidíme.

p. Špak, poslanec MZ - Ďakujem. Mali by ste podať športku. Áno, procedurálny návrh. Ďakujem. Navrhujem prerušiť rokovanie v tomto bode, nakoľko ja tu mám veci, ktoré  áno, sú z toho, čo už vlastne nie sú nové veci, nové navrhované, ale keďže nám po aktualizovaných veciach na VÚC nesedia body, ktoré by sme chceli schváliť, tak by sme to asi mali prerušiť a pripraviť na ďalšie rokovanie.

p. Raši, primátor mesta - Až sa bojím, že vám začínam rozumieť. Poprosím procedurálny návrh pána poslanca Špaka. Budeme hlasovať o prerušení rokovania o tomto bode. Prosím hlasujte.

Hlasovanie č. 22 – 	za: 30, proti: 1, zdržali sa: 5

p. Raši, primátor mesta - Čiže dokončíme rozpravu prihlásených, to boli dvaja páni poslanci a predkladateľ pani hlavná architektka. Čiže pán poslanec Gibóda, potom pán poslanec Dečo a potom bude mať záverečné slovo pani hlavná architektka, nech sa páči.

p. Gibóda, poslanec MZ - Ďakujem za slovo. Ja len nerozumiem. My sme teraz ukončili diskusiu či prerušili bod? Lebo keď sme prerušili bod, tak by nemala nasledovať diskusia.

p. Raši, primátor mesta - Veľmi dobre! Veľmi dobre ste povedali.

p. Gibóda, poslanec MZ - Ja som rád za slovo z jedného dôvodu...

p. Raši, primátor mesta - Vypnite pána poslanca Gibódu na chvíľu, kým si to ujasníme, dobre, že ste sa ozvali. Pán poslanec Špak, vy ste dali návrh na prerušenie rokovania o tomto bode. To sa udialo. Ďakujem za upozornenie, pán poslanec Gibóda.
- - -

Bod č. 7
Návrh na doplnenie členov dozornej rady v neziskovej organizácii Perly Gotickej cesty n. o., Hlavná 26, Košice

p. Raši, primátor mesta - A teraz pokračujeme bodom číslo 7 Návrh na doplnenie členov dozornej rady v neziskovej organizácii Perly Gotickej cesty n.o., Hlavná 26. Viete, že počas minulého mestského zastupiteľstva nebol žiaden návrh na doplnenie člena, takže teraz navrhujeme doplniť členov do dozornej rady Perly gotickej cesty pani poslankyňu Kijevskú a pána poslanca Briškára, ktorí s týmto vyjadrili súhlas. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa § 11 ods. 4 písm. l) zákona č. 369 z roku 1990 Zb. o obecnom zriadení v znení neskorších predpisov, po A) schvaľuje zástupcov mesta Košice do funkcie člena dozornej rady Ing. Ivetu Kijevskú, Ing. Juraja Briškára a po B) poveruje schválených zástupcov mesta Košice iniciovaním navrhovaných zmien v správnej rade neziskovej organizácie podľa písm. A) tohto uznesenia. Termín máj 2015. Zodpovedný príslušný zástupca mesta Košice.“ (pozn. prečítané mimo mikrofón).

p. Raši, primátor mesta - Ďakujem pekne, prosím hlasujte.

Hlasovanie č. 23 – 	za: 34, proti: 3, zdržal sa: 1
 p. Raši, primátor mesta - Konštatujem, že uznesenie sme schválili.
- - -

Bod č. 7/1
Vzdanie sa funkcie konateľa obchodnej spoločnosti Tepelné hospodárstvo s. r. o. Košice a zároveň návrh na menovanie do funkcie konateľa s účinnosťou od 1. 5. 2015 pána Ing. Štefana Kapustu

p. Raši, primátor mesta - Prejdeme k bodu 7/1. Je to doplnený bod rokovanie dnešného zastupiteľstva, je to Vzdanie sa funkcie konateľa obchodnej spoločnosti Tepelné hospodárstvo s. r. o. Košice a zároveň návrh na menovanie do funkcie konateľa s účinnosťou od 1. 5. 2015 pána Ing. Štefana Kapustu. Pán inžinier Kapusta je prítomný v rokovacej sále. Možno si ho pamätáte ešte z rokov 2011 a 2012, keď pracoval ako námestník riaditeľa pre Správu majetku a investície práve v Tepelnom hospodárstve, u nás v meste Košiciach. Predtým robil z hľadiska tepelného hospodárstva špecialistu v rokoch 2008 až 11 v Teplárni Košice a od roku 2012 vlastne doteraz robil riaditeľa obchodného úseku člena predstavenstva Teplární Košice a práve styk a komunikácia riešenie spoločných problémov s tepelným hospodárstvom, teda s našou mestskou eseročkou mal na starosti. 
Otváram rozpravu k tomuto bodu. Uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa § 11 ods. 4 písm. l) zákona č. 369 z roku 1990 Zb. o obecnom zriadení v znení neskorších predpisov § 25 ods. 2 písm. a) bodu 6 Štatútu mesta Košice v obchodnej spoločnosti Tepelné hospodárstvo spoločnosť s ručením obmedzením Košice, Komenského 7, IČO: 31679692, v ktorej mesto Košice ako jediný spoločník vykonáva pôsobnosť valného zhromaždenia, rozhodlo: po A) berie na vedomie vzdanie sa Ing. Juraja Slavkovského funkcie konateľa spoločnosti ku dňu 30. apríla 2015, a po B) menuje do funkcie konateľa spoločnosti od 1. mája 2015 Ing. Štefana Kapustu bytom Huncovská 17, Košice.“ 

p. Raši, primátor mesta - Ďakujem, prosím hlasujte.

Hlasovanie č. 24 – 	za: 31, proti: 0, zdržali sa: 6

p. Raši, primátor mesta - Konštatujem, že uznesenia sme schválili. Ďakujem pekne.
- - -

Bod č. 8
Vstup mesta Košice do združenia CIVINET Česká a Slovenská republika, z. s., so sídlom Líšeňská 33a, 636 00 Brno

p. Raši, primátor mesta - Prejdeme k ďalšiemu bodu, tým je bod číslo 8, je to materiál Vstup mesta Košice do združenia CIVINET Česká a Slovenská republika so sídlom Líšeňská v Brne. V dôvodovej správe máte krátke zdôvodnenie prečo sme tento bod navrhli. Ide o združenie, ktoré sa venuje udržateľnej mestskej mobilite a máte tam napísané aj najčastejšie podporovateľné aktivity vhodné pre mestá, cestovné lístky cez internet, informácie o vozidlách MHD, informácie vo vnútri vozidiel, bezbariérové riešenia zastávok atď., atď., a niektoré konkrétne realizované projekty. Takže, došla nám táto možnosť, preto ju predkladám a otváram k nej rozpravu. Nech sa páči. Uzatváram rozpravu k tomuto bodu a poprosím návrhovú komisiu.

p. Sitkár, poslanec MZ a člen návrhovej komisie - Mestské zastupiteľstvo v Košiciach podľa § 11 ods. 4 písm. e) zákona 369 1990 Zb. o obecnom zriadení v znení neskorších predpisov: po 1) schvaľuje vstup mesta Košice do združenia CIVINET Česká a Slovenská republika so sídlom Líšeňská  33a, 636 00 Brno, po 2) určuje  Ing. Juraja Cichanského, vedúceho referátu dopravy Magistrátu mesta Košice ako poverenú osobou za Mesto Košice, po 3) žiada primátora mesta zabezpečiť všetky potrebné úkony na vstup mesta Košice do združenia CIVINET Česká a Slovenská republika so sídlom Líšeňská 33a Brno. Termín: apríl 2015. Zodpovedný v texte.“ (pozn. prečítané mimo mikrofón).

p. Raši, primátor mesta -  Ďakujem pekne, prosím hlasujte.

Hlasovanie č. 25 – 	za: 37, proti: 1, zdržal sa: 0

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 8/1
Podanie žiadosti o dotáciu na vytvorenie komunitného centra v rámci výzvy Ministerstva vnútra Slovenskej republiky.

p. Raši, primátor mesta - Prejdeme k ďalšiemu bodu rokovania a tým je Podanie žiadosti o dotáciu na vytvorenie komunitného centra v rámci výzvy Ministerstva vnútra Slovenskej republiky. Pani námestníčka, prosím uveďte materiál.

p. Lenártová, námestníčka primátora - Ďakujem pekne za slovo. Vážený pán primátor, ctený poslanecký zbor, ja by som chcela predniesť tento bod, kde máme možnosť sa zapojiť do výzvy ministerstva vnútra, keďže v lokalite Demeter máme 3 bytové domy, kde bývajú prevažne rodiny, sociálne odkázané rodiny,- s deťmi. Vo voľnom jednoizbovom byte by sme zriadili komunitné centrum, ktoré by určite zvýšilo komfort služieb pre obyvateľov tejto oblasti. Presúvame pracovníkov, čiže to nebude náklad na pracovníkov, pretože presúvame pracovníkov z Herlianskej, kde sa ukončuje činnosť komunitného centra a ak by teda nám bola uznaná v plnej výške suma, tak by naša naše kofinancovanie bolo 3.450 eur, ktoré by slúžilo práve na rekonštrukciu toho jednoizbového bytu, kde bude sídliť komunitné centrum. Ďakujem pekne.

p. Raši, primátor mesta - Ďakujem pekne. Otváram k tomuto bodu rozpravu. Pán poslanec Betuš, po ňom poslanec Ihnát, nech sa páči.

p. Betuš, poslanec MZ - Ďakujem za slovo. Samozrejme, že sa veľmi snažíme, aby toto komunitné centrum bolo vytvorené, pretože nám realizuje niektoré problémy, ktoré tu nechcem teraz rozoberať. Len by som požiadal o podporu poslaneckého zboru. Ďakujem.

p. Raši, primátor mesta - Ďakujem pekne. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo. Bol som pri tom, keď zamestnanci mesta Košice sa pozerali, dívali sa, hodnotili, čiže súhlasili s tým. A tiež súhlasil s tým, keď z Herlianskej sa stiahnu tí ľudia. Vlastne tam je to potrebné. Tí ľudia sú trošku iní ako na Luníku IX. Poviem pravdu, snažia sa oveľa viac, aj keď s platbami majú problémy. Ale podporujem to tak isto ako starosta Betuš.

p. Raši, primátor mesta - Ďakujem veľmi pekne. Pán poslanec Gaj.

p. Gaj, poslanec MZ - Ja by som chcel podporiť túto myšlienku. Mestská časť Sever taktiež toho roku podala projekt, bola veľmi úspešná a stopercentné kofinancovaná. Čiže držím palce aj mestu aj napriek tomu, že moji dvaja kolegovia mali voči tomu výhrady, som rád, že to funguje. Od 1. mája to spúšťame na Festivalovom námestí 2. Ďakujem.

p. Raši, primátor mesta - Ďakujem. Gratulujem. Znamená to, že Mestská časť Sever má dobrého starostu. Nech sa páči, pán poslanec Polaček.

p. Polaček, poslanec MZ - Ďakujem pekne. Ja mám len jednu otázku. A to celkom nerozumiem, prečo je potrebné, aby sa mestské zastupiteľstvo k tomuto podaniu žiadosti vyjadrilo. A prečo potrebuje súhlas mestského zastupiteľstva? Nie je mi to jasné. Môže mi to niekto vysvetliť, čisto principiálne, len.

p. Raši, primátor mesta - Fakt to neviete alebo len skúšate? Úprimne sa pýtam? Lebo skúsený, bývalý prednosta by mal vedieť a mohol by. Takže radšej dopovedzte. Dám vám slovo.

p. Polaček, poslanec MZ - Chcem poznať odpoveď. A svoj zámer odhalím určite v blízkej budúcnosti.

p. Lenártová, námestníčka primátora - Tak vám môžem povedať aj ja, pán poslanec, že vám odpoviem v blízkej budúcnosti. Ďakujem.

p. Raši, primátor mesta - Ďakujem pekne. Uzatváram rozpravu, poprosím návrhovú komisiu. 

p. Sitkár, poslanec MZ a člen návrhovej komisie – „Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje po A) podanie žiadosti o dotáciu na vytvorenie komunitného centra v rámci výzvy Ministerstva vnútra Slovenskej republiky číslo ÚSV RKOK 2015/000967 za účelom realizácie projektu „Vytvorenie Komunitného centra Demeter“, vo výške celkových oprávnených výdavkov maximálne 23 tis. eur, po B) spolufinancovanie projektu vo výške pätnástich percent z celkových oprávnených výdavkov na projekt, t. j. vo výške 3.450 eur.“

p. Raši, primátor mesta - Ďakujem pekne, prosím hlasujte.

Hlasovanie č. 26 – 	za: 38, proti: 0, zdržal sa: 0

p. Raši, primátor mesta - Konštatujem, že uznesenia sme schválili. Ďakujem pekne.
- - -

Bod č. 9
Koncepcia rozvoja športu v Košiciach na roky 2015 – 2020

p. Raši, primátor mesta - Prejdeme k ďalšiemu bodu. Je to bod číslo 9, je to Koncepcia rozvoja športu v Košiciach na roky 2015 až 20. Poprosím pani námestníčku o krátke uvedenie materiálu.

p. Lenártová, námestníčka primátora - Ďakujem pekne za slovo pán primátor. Tento dokument je v poradí už druhou revíziou platnej Koncepcie rozvoja športu, kde mesto Košice ako jediné má túto Koncepciu rozvoja športu. Ja dúfam, že sa potešili všetci poslanci, ktorí pri minulom zastupiteľstve práve túžili po tejto Koncepcii rozvoja športu. Koncepcia reflektuje na zmeny v národnej politike v oblasti športu. Slovenský šport 2020 s bielou knihou o športe a s ostatnými legislatívnymi zmenami a samozrejme reflektuje aj na našu ambíciu byť Európskym mestom športu v nadchádzajúcom roku. Myslím si, že dokument, keďže je rozsiahly, určite ste mali možnosť si ho prečítať a asi otázky potom v rozprave. Ďakujem pekne.

p. Raši, primátor mesta - Ďakujem pekne. Otváram rozpravu k tomuto bodu. Uzatváram rozpravu k tomuto bodu, poprosím návrhovú komisiu.

p. Sitkár, poslanec MZa člen návrhovej komisie - Mestské zastupiteľstvo v Košiciach schvaľuje...

p. Raši, primátor mesta - Ospravedlňujem sa, poprosím zrušiť návrh uznesenia. Pán poslanec Polaček, pani starostka, pani poslankyňa máte procedurálny?

p. Jenčová, poslankyňa MZ - Pán primátor, ja by som chcela navrhnúť a poprosiť je 11 hodín o 15 minútovú prestávku. Po tomto bode. Ďakujem.

p. Raši, primátor mesta - Dobre, dobre, samozrejme. Čiže rozprava je otvorená k tomuto bodu. Hlási sa pán poslanec Polaček, potom Gaj a potom Halenár. Pán poslanec Halenár.

p. Polaček, poslanec MZ - Ďakujem pekne za slovo. Tak, ako pani námestníčka povedala na ostatnom mestskom zastupiteľstve, sme s pánom poslancom Gibódom chceli, aby nám bola predložená Koncepcia športu na roky 2015-2020. Ja to vítam a teda naozaj som rád, že sme na tej vlnovej dĺžke. Skôr ako budem robiť oponentúru k tomuto dokumentu, chcel by som povedať len na úvod toľko, že pochádzam zo športovej rodiny, nie je mojím cieľom dehonestovať šport v Košiciach, môj otec je do dnešného dňa vlastníkom mnohých slovenských rekordov v plávaní. Avšak, ja som si túto koncepciu prečítal. Niektoré state som musel čítať niekoľkokrát. Tak isto som si preštudoval aj koncepciu športu 2005, ktorá bola prvá. Aj jej revíziu 2007. Myslím si, že táto koncepcia nenadväzuje na koncepcie z predchádzajúceho roku, z predchádzajúceho obdobia roku 2005 a 2007. A umocním to tým, že mi tu absentuje v prvom rade vyhodnotenie, naplnenie, či sa naplnili ciele z tamtých predchádzajúcich koncepcii. Či sme splnili očakávania. Zaujíma ma, čo sme zanedbali. Čo tá nová koncepcia má priniesť v rámci toho dlhodobého procesu, ktorý sme v roku 2005 začali. Neviem o koľko máme lepšie alebo horšie športové výsledky. A podľa mňa toto všetko by v tejto koncepcii malo byť nejakým spôsobom spomenuté už v roku 2005. Správa pojednáva o oprave športových zariadení, majetku mesta. A tie isté formulácie sa opakujú aj v tejto koncepcii. V rámci zámerov, ktoré sú spomenuté, sme si predsavzali nerealizovateľné projektové zámery. Podľa môjho názoru nerealizovateľné, bez finančného rámcu, bez akýchkoľvek informácií o financiách. Prepáčte, ja nemôžem súhlasiť s fádnou informáciou, že všetky veci budeme financovať z mestského rozpočtu a zo zdrojov silných súkromných spoločností, ktoré sú tuná v regióne. V tejto koncepcii sa spomína fondový systém. Už v minulosti ich bolo navrhnutých 6. Táto koncepcia odkopírovala 3 fondy. Fond mládežnícky a pod. A tu je jedna z mojich ďalších otázok. Ja som nenašiel ani v záverečnom účte, ani nikde zmienku o tých fondoch. Možno mi to ušlo, ale teraz neviem, ak sme to v roku 2005, ako to poslanci v roku 2005 navrhli a schválili... (pozn. zaznel signál). Môžem pokračovať, bude to trošku dlhšie, ale verím, že je to podnetné. Ale môžem sa prihlásiť aj druhýkrát.

p. Raši, primátor mesta - Skúste. Prihláste sa druhýkrát, lebo to bude určite dlhé. Pán poslanec Gaj.

p. Gaj, poslanec MZ - Ďakujem pekne. Ja budem konkrétny. Vzhľadom na to, že budúci rok žiadame o čo žiadame, ja by som sa zaujímal, či sme sa pohli niekde v tenisovej dvojhale na Aničke. Viem, som si prešiel podľa objednávok zverejnených, bola žiadosť o vytvorenie nového znaleckého posudku, či sme sa niekde pohli ďalej v tejto téme? Ďakujem.

p. Raši, primátor mesta - Pán poslanec, v Aničke sme sa nepohli. Sme blokovaní súdnymi spormi stále. Čiže z hľadiska tenisovej dvojhaly je to problém. Čiže z hľadiska, pracovný názov poviem Národného tenisového centra Košice, pracujeme s lokalitou nad Popradskou, pretože sú súdne spory a ďalšie súdne rozhodnutia o súdnych sporoch na dvojhale na Aničke nás blokujú tam urobiť čokoľvek. Čiže s týmto sme sa nepohli. A tá druhá časť celého areálu, tam spolupracujeme s pánom starostom obce Ťahanovce. Nejaké riešenie sme prezentovali. Tak potom povieme. Pán poslanec Halenár, po ňom pán poslanec Gibóda.

p. Halenár, poslanec MZ - Otázka na predkladateľa moja znie: na strane 18 je, že v rámci tejto koncepcie a v rámci teda našej snahy o získanie titulu Mesto športu pre rok 2016 bude jedna z mestských častí vyhlásená ako vzorová. Nenašiel som tam v tej koncepcii spôsob ako sa vlastne budú môcť tie jednotlivé mestské časti uchádzať o toto oslovenie, nazvime to takto a, že či tam budú stanovené nejaké kritériá, pretože kto sa teda bude môcť stáť, ktorá mestská časť? Chcem povedať, že okrem tých všeobecných formulácií, ktoré sú tu, tiež si myslím, že by tam malo byť uvedené, nakoľko sme boli úspešní s predchádzajúcimi koncepciami, koľko peňazí plánuje mesto do toho, aspoň mesto koľko plánuje dať každoročne. Aby sme si povedali, ja neviem, koľko percent alebo koľko desatín percenta z rozpočtu? Toto myslím, že by mohlo byť v koncepcii niečo také spomenuté. A tiež moja otázka znie na predkladateľov, že prečo je v návrhu na uznesenie budúci čas? Že my niečo schvaľujeme, čo má v budúcnosti vyhovovať nejakým ďalším normám? Neporozumel som tomu návrhu na uznesenia. Čiže tieto 3 veci, keď by mohol predkladateľ spomenúť. Ďakujem.

p. Raši, primátor mesta - Pán poslanec Gibóda, po ňom poslanec Polaček.

p. Gibóda, poslanec MZ - Ďakujem veľmi pekne za slovo pán primátor. Opäť, resp. neviem či to bol pán Gaj, bola spomenutá naša kandidatúra. Ja do dnešného dňa oficiálne od vedenia tohto magistrátu neviem, kam kandidujeme? Čo presne chceme získať? Čo nám to prinesie a aj táto koncepcia, ktorá predpokladám, že spracovávaná práve kvôli tejto kandidatúre, tak je v tomto smere iba, ako povedal pán Polaček, vágna. Ja iba chcem predložiť návrh na uznesenie v tomto bode, pretože, ako aj pán primátor sa niekoľkokrát vyjadril, ide o to, aby sa ľudia v Košiciach hýbali, aby športovali. Mne ide o to isté. Len je to trošku problém s tým, aby mohli využívať majetok mesta, majetok škôl na tieto účely, aj keď je tu schválené Pravidlá prenajímania školského majetku, nie sú až tak úplne dodržiavané v tom zmysle, že nemotivujú školy, aby tento svoj majetok, tieto svoje telocvične a detské ihriská, hlavne vonkajšie, multifunkčné a detské ihriská, aby sprístupňovali pre verejnosť. Preto predložím návrh na uznesenie, kde požadujeme od riaditeľa Magistrátu mesta Košice pripraviť a predložiť zmenu týchto Pravidiel prenajímania školského majetku tak, aby školy mali garantovaný stopercentný príjem z prenájmov týchto priestorov, ktoré slúžia na športové aktivity, bez negatívnych dopadov na bežné financovanie, transfery z rozpočtu mesta Košice, pretože dnes tomu takto nie je. Školy to síce dostanú, ale potom sa to následne kompenzuje v bežných výdavkoch, resp. vážnych týchto finančných transferoch. A ešte jedna vec, dodatok ku celej tejto koncepcii, ktorú tu schvaľujeme, dámy a pani, opäť ako pán primátor povedal, cieľom je dostať ľudí von, aby sa hýbali, aby športovali, aby zdravšie žili a my sme tu na minulom zastupiteľstve a v minulých rokoch, toto zastupiteľstvo schválilo to, že namiesto toho, aby sa ľudia hýbali v Košiciach, my dáme 12 mil. eur na to, aby sedeli a pozerali na futbal. Ďakujem veľmi pekne.

p. Raši, primátor mesta - Smutné vystúpenie. Pán poslanec Polaček najprv s faktickou na pána poslanca Gibódu a potom s vlastnou rozpravu.

p. Polaček, poslanec MZ – Faktická pripomienka. Faktickú na pána Gibódu. Jedná sa vlastne o uznesenie, ktoré sme spolu pripravovali ohľadom garantovania príjmu z prenájmov pre školy. Naším cieľom je naozaj, aby sa otvorili školské priestory pre verejnosť. V súčasnosti tak, ako je to nastavené, tí riaditelia a predstavitelia škôl oni síce chcú, ale jednoducho nemajú dosť finančných prostriedkov na to, aby po ľuďoch upratali, aby to strážili, aby to niekto otvoril cez víkend. Samozrejme tieto strediská alebo tieto prevádzky nie štadióny, ale ihriská nemôžu byť bez dozoru. Teda ich plne chápem a preto, ak dokážu si nastaviť podmienky tak, aby v zmysle našich platných predpisov za prenájom ľudia platili, tak potom z týchto peňazí dokážu omnoho ľahšie prevádzkovať aj starať sa o všetky tieto zariadenia ktoré, s ktorými školy disponujú.

p. Raši, primátor mesta - Nech sa páči a teraz môžete v rozprave vystúpiť.

p. Polaček, poslanec MZ - Ďakujem pekne. Vrátim sa k tej koncepcii. Rozprávali sme o fondových systémoch, ma zaujímalo, ako to je teraz, ako to bolo, ako to bude v rámci časti analýza súčasného stavu. Opäť táto analýza konštatuje to alebo resp. v roku 2005 konštatácie a závery, ktoré táto koncepcia obsahuje, tá pôvodná dala nám omnoho väčší a ucelenejší prehľad o tom, aký ten súčasný stav je oproti tej, ktorú dnes máme na stole. Obávam sa, že táto koncepcia je pred poslancov, a to naozaj hovorím so všetkou úctou a nechcem nikoho, nikoho sa dotknúť, predložená len preto, aby sa súčasné vedenie mohlo dôveryhodne a dôvodne skrývať za nezmyselné míňanie peňazí nás Košičanov. Preto dávam pozmeňovací návrh s pánom Gibódom k bodu rokovania Koncepcie športu a to nasledovne: „Mestské zastupiteľstvo podľa príslušných ustanovení, po A) berie na vedomie predložený materiál Koncepciu rozvoja športu v Košiciach na roky 2015 - 2020 a zároveň ukladá riaditeľovi magistrátu dopracovať materiál Koncepcia rozvoju športu v Košiciach na roky 2015 - 2020 o vyhodnotenie Koncepcie rozvoja športu mesta Košice, ktorá bola schválená uznesením číslo 173/28.06.2007. Po 2), aby doplnil harmonogram realizácie projektových zámerov koncepcie, včítane určenia zodpovedných organizácií za jednotlivé zámery. Po 3) o finančnú projekciu bežných a kapitálových výdavkov v roku 2015 - 2020 súvisiacich s predloženou koncepciou športu na rok 2015 - 2020.“ Po predložení týchto bodov myslím si, že tá koncepcia bude naozaj úplná a bude odzrkadľovať to, čo by podľa môjho názoru koncepcia mala mať a bude pripravená, podľa môjho názoru, naozaj na 100 percentné schválenie. Ďakujem pekne.

p. Raši, primátor mesta - Pán poslanec Gaj s faktickou.

p. Gaj, poslanec MZ - Faktická pripomienka. Ďakujem pekne. Pán poslanec, počúvaj ma, povedz mi len jednu oblasť, ktorej nerozumieš?! Príklad, to je dobre, to pán poslanec Halenár, že pán Polaček, skús začať od seba. Máš takú hrudu masla na hlave, spolu s Gibódom v rámci Mestskej časti Sever, že je neprípustné z tvojich úst tlmočiť slovíčko transparentnosť, transparentnosť! Veď to je choré! Ďakujem.

p. Raši, primátor mesta - Pán poslanec Petrvalský, po ňom pán poslanec Betuš.

p. Petrvalský, poslanec MZ - Ďakujem veľmi pekne pán primátor. Musím povedať, že stál som u zrodu všetkých koncepcií od roku 2005. Najprv ako predseda Komisie školstva športu a mládeže, neskôr ako člen tejto komisie a spolu s pánom Šulekom sme vyvíjali prvé koncepcie. Ide tu o hlboké nepochopenie celej záležitosti. Koncepcia je koncepčný materiál. To nemôžu byť finančné vyčíslenia, kde ako sa rozdelia peniaze, atď. Koncepcia má naznačovať smer, smerovanie a má naznačiť ciele, ktoré sa majú dosiahnuť. Akonáhle túto koncepciu schválime, potom na základe rozpracovaných akčných plánov, rozpracovaných ďalších vecí. Dnes tu budeme schvaľovať napr. dotácie do športu, toto je už prvá konkrétna záležitosť, ktorá vyplýva z koncepčného materiálu. A je rozpracovaná do finančných záležitostí, do finančných efektov, ktoré majú svoje pravidlá ako získať tieto financie, ako ich zúčtovať ako ich potom premietnuť aj do napr. záverečného účtu mesta z finančného hľadiska. Takže, pekne prosím, nemýľme si koncepčný materiál s materiálom  akčným. Musím povedať, že, áno v tých prvých koncepciách sme mali stanovené dosť optimistickú sumu 4 percentá z rozpočtu mesta Košice. Ani raz neboli tieto 4 percentá naplnené, lebo skutočne je to taký objem, ktorý sme usúdili, že nie je nutné mať. Tzn., že hocijaké percento vy do tejto koncepcie dáte, nie je to záväzné, lebo je to koncepčný materiál. Takže pekne prosím, koncepciu čítať takým spôsobom, že je to len materiál, ktorý určuje smerovanie! A to, že čo nám koncepcia doniesla od toho roku 2005? Doniesla nám rôzne športové ligy, doniesla nám súťaže na školách, doniesla nám atletické súťaže medzi školami, povzniesla proste športovú činnosť tohto mesta. Áno, nový koncepčný materiál, vy si nemyslite, že on prevratne zmení ten starý, ale presne, jak sme hovorili, vyšli nové zákony o športe, vyšli nové nariadenia, usmernenia Ministerstva školstva. Tieto všetky sú zapracované do novej koncepcie. Táto reaguje, no a v neposlednom rade reagujeme na to, že skutočne by sme radi ten titul Mesto športu na budúci rok získali. Ale aj toto je len koncepčný spôsob. To, že ako, to treba ešte rozpracovať. Ďakujem pekne.

p. Raši, primátor mesta - Ďakujem veľmi pekne. Naozaj, lebo presne o tomto je materiál. A to je konštruktívny prístup, na rozdiel od deštruktívnych, ktoré sme počuli pred vami, pán poslanec. Ďakujem pekne. S faktickými na pána poslanca Petrvalského pán poslanec Gibóda a Halenár.

p. Gibóda, poslanec MZ - Faktická pripomienka. Ďakujem za slovo. Ja sa snažím byť, pán primátor, konštruktívny. Možno aj pán Petrvalský to povedal, ale ja som veľmi rád, že ho máme v tomto zastupiteľstve. Lebo keby sme ho nemali, tak nevieme, čo nám prechádzajúce koncepcie doniesli, keďže to nie je v žiadnom materiáli. Ja by som to chcel počuť, nielen od neho, ale mať to aj niekde spracované, aby som vedel fakty, že táto koncepcia, nová, z niečoho vychádza. Myslím si, že aj on sám to veľmi dobre pochopí, čo sa týka financovania, my tu nehovoríme o konkrétnom, ale nejaká projekcia, nejaké záťaže, čo to pravdepodobne prinesie, kde výstavba ďalších štadiónov bude to 20 mil., 50 mil. na najbližších 5 rokov, koľko to bude približne? Veď to každý musí poznať predtým než schválite nejakú koncepciu, kde sa chcete niečím zaoberať. A to, že to neobsahuje financie tá stará koncepcia, sám ste teraz povedal, že obsahovala 4 percentá pre šport. Tak obsahuje alebo neobsahuje financie? Ja neviem, buď áno alebo nie.

p. Raši, primátor mesta - Ďakujem pekne, pán poslanec Halenár.

p. Halenár, poslanec MZ - Faktická pripomienka. Pán poslanec Petrvalský, takýto všeobecný text má jednu veľkú nevýhodu, že prináša možnosť všelijakých pokračovaní na ktoré sa neustále môžu odvolávať, že „to je v koncepcii“. A pokiaľ aspoň nedáme naozaj ten hrubý rámec ako si predstavujeme financovanie z mesta, je tu veľká zase pravdepodobnosť, že niekto sa opäť bude uchádzať o peniaze. Máme tu dokonca bod na zastupiteľstve, dajte peniaze tomuto klubu, tomuto klubu. Ak to tak necháme v tej rovine, tak toto je ten problém, ktorý tu ja vidím. A vy hovoríte o nejakých akčných plánoch. Neviem koľko ich bolo, ale podľa mňa žiaden a mimochodom, všimnite si, že v bode 6 sme mali zmenu v HSA mesta Košice, ktorá bola platná od roku 95 a 20 rokov v TEKO nikto nepohol ani prstom, aby sa zmenilo vykurovanie z čierneho uhlia na zemný plyn.

p. Raši, primátor mesta - Pán poslanec, držte už čas aj tému. Pán poslanec Polaček, lebo naozaj budeme dodržiavať čas, lebo zneužívate tie limity. Pán poslanec Polaček.

p. Polaček, poslanec MZ - Áno, ďakujem pekne. Ja len chcem zareagovať na predrečníka s tým, že podľa môjho názoru, nakoľko prijatím tejto koncepcii rušíme koncepciu rozvoja športu mesta Košice z 28. júna 2007, tak sa k nej už nikdy viac nebudeme vracať, lebo je zrušená a máme tú novú. Už nie je dôvod pýtať vyhodnotenia, nie je dôvod sa ňou zaoberať. Práve preto si myslím, ak niečo ruším, tak si to minimálne vyžaduje nejaký záver, vyhodnotenie a všetko to, o čom som vo svojom príspevku rozprával. To je celé.

p. Raši, primátor mesta - Pán poslanec Betuš.

p. Betuš, poslanec MZ - Ďakujem za slovo vážený pán primátor. Som veľmi rád, že tento dokument máme na stole, pretože nás určite aj s pripomienkami - či kladnými či protichodnými, aj konštruktívnymi, nekonštruktívnymi posúva ďalej. A určite sa nejakým spôsobom k tomu budeme nejakým spôsobom teda vyjadrovať na ďalších rokovaniach. Ale nechcem sa už vrátiť k tomu, pretože pán Petrvalský pomenoval presne tieto vecí, ktoré som chcel tak trochu aj ja povedať. Takže sa tomu vyhnem. Len by som povedal, že problémy sú, isteže aj my máme v našej mestskej časti problém s využitím ihrísk, sú zamykané, odomykané, máme tam problém, ľudia nás kritizujú, prečo sú zavreté od tej hodine, o tamtej hodine. Vyriešime i tento problém, samozrejme v spolupráci s mestom Košice, pretože my jednoducho nemôžeme riaditeľke Základnej školy na Belehradskej povedať „a bude školský dvor otvorený“, ja neviem, do ktorej a ráno nájde nové okná porozbíjané. A nechcem sa k tomu ďalej vyjadrovať. Takže ako sme sa zhodli, musí byť v tom nejaký systém. No a myslím si, že táto koncepcia nám trošku otvára dvere, aj k tomu, aby sme sa k tomu posunuli. Chcel by som ale trošku aj o inom povedať. Možno že ste postrehli, naša mestská časť bude oslavovať 30. výročie svojho vzniku. A táto koncepcia nám zase pomohla aj v tom, že sa budeme 3. mája, pán primátor, uchádzať a deklarovať snahu získať tento titul Mestská časť športu. Dúfam, že sa nám to podarí. Predpokladám, že budeme mať súperov aj v iných mestských častiach. Takže je namieste tiež povedať, že aké podmienky budú vytvorené preto, aby tá, ktorá mestská časť sa k tomuto titulu dostala. Ale nejde tu o titul. Ide o to a aby sme zapojili, čo najväčšie množstvo mladých ľudí do športu. Už od januára tohto roku sme mali 27 krásnych športových podujatí, ktoré, pán primátor, ti odovzdám 3. mája v našej mestskej časti do rúk, aj s tou deklaráciou uchádzať sa o získanie tohto titulu. Našim cieľom je zapojiť do športovania všetky spoločenské organizácie, ktoré na sídlisku pôsobia. Občanov, starých, mladých. Pokúsime sa vytvoriť k tomu všetky podmienky. A keď sa mám vrátiť k tejto koncepcii, určite, určite nám otvorí dvere a pomôže nám v ďalšej činnosti. Takže asi toľko. Ďakujem pekne.

p. Raši, primátor mesta - Ďakujem pekne. Pani poslankyňa Jenčová s faktickou.

p. Jenčová, poslankyňa MZ - Faktická pripomienka. Ďakujem pekne. Nie je to faktická na pána Betuša, ale kolegovia, chcem vás poprosiť, konštruktívne debaty. Chýba vám tam niečo? Dajte návrh na doplnenie. Je tam niečo zlé? Dajte návrh na zmenu. Ale 15 minútové diskusné príspevky o koncepcii a bez návrhov nič neriešia. Ďakujem za pochopenie všetkým.

p. Raši, primátor mesta - Ďakujem, pán poslanec Jakubov, po ňom pán poslanec Dečo.

p. Jakubov, poslanec MZ - Ďakujem za slovo vážený pán primátor, podávam procedurálny návrh na ukončenie diskusie k tomuto bodu. Chcem sa poďakovať pánovi Petrvalskému za dostatočné vysvetlenie a myslím si, že pokiaľ niektorí naši kolegovia, v podstate tie 4 mená sa tu fakticky vždy opakujú, majú problém s nejakým materiálom, ktorý dostanú v dostatočnom predstihu, nie je problém, aby si to odkonzultovali pred zastupiteľstvom so spracovateľmi tohto materiálu.

p. Raši, primátor mesta - Čiže hlasujeme o ukončení diskusie, teda prihlasovaní sa do rozpravy. Prosím hlasujte.

Hlasovanie č. 27 – 	za: 30, proti: 6, zdržali sa: 2

p. Raši, primátor mesta - Konštatujem, že dokončia rozpravu tí, ktorí boli do nej prihlásení. Nasleduje pán poslanec Dečo.

p. Dečo, poslanec MZ - Ďakujem za slovo. Podobne, ako aj niektoré iné kritické pohľady na tú koncepciu, nevnímam ju ako dokonalý materiál. Ale napriek tomu mi pripadá absurdné hneď povedať, len tak od pása, bez argumentov, že sa vytvára za účelom, aby sa tu mohlo tunelovať! Nemám problém to povedať možno pri niektorých iných aktivitách, ale určite tiež, nielen tak od pása. A tu chcem podotknúť kolegom Poláčekovi a Gibódovi jednu prosbu. Je to moja osobná prosba. V mnohých veciach s vedením mesta možno s poslaneckým klubom Smer, možno priamo aj s pánom primátorom, tak ako som aj v minulosti vedel byť kritický, ale myslím si, že na základe argumentov, tak aj teraz, neraz nesúhlasím. Ale na to, aby všetci, ktorí majú rozdielne názory a aby nebol dehonestovaný ich postoj v tomto zastupiteľstve, aby sme neboli paralyzovaní, by bolo dobré, aby ste sa nesprávali tak, že s vašim príchodom do zastupiteľstva sa tu zasa zrodí demokracia, poctivá práca a rozvoj tohto mesta.

p. Raši, primátor mesta - Ďakujem pekne pán poslanec. Vidno, že ste zrelý politik. Pán poslanec Polaček, nech sa páči.

p. Polaček, poslanec MZ - Ďakujem pekne. V prvom rade by som chcel svoj pozmeňovací návrh len poopraviť, nakoľko som prečítal, že „ukladáme riaditeľovi Magistrátu mesta Košice“, má tam byť správne „žiada“. Čiže takto to aj odovzdám aj návrhovej komisii materiál, resp. uznesenie, ktoré sme pripravili. Nejakým spôsobom, podľa môjho názoru nič nedehonestuje, len žiada doplnenie, pýta sa a poslanec toto právo na pýtanie jednoducho má. Viete pán kolega, ja nie som alebo páni poslanci, ja nie som v žiadnej komisii, odbornej. Ja nemám s kým diskutovať. Ja keď napíšem mail, ja nedostanem odpoveď. Ja keď napíšem list, nedostanem odpoveď. Ja keď niekde telefonujem alebo sa pýtam, vždy je to niekde zahrané. Jediný priestor na diskusiu, ako poslanec mesta Košice, mám na tomto zastupiteľstve. Prosím, musíte to takto chápať, že ja sa niekoľko týždňov pripravujem na mestské zastupiteľstvo. A dokážem reagovať na každý jeden bod, je len mojou osobnou výhodou! A naozaj, ja tomu venujem obrovské množstvo času, mnoho nocí, aby som každý jeden bod mal prečítaný a urobil si k nemu osobný názor. Tak, ako keď sme riešili územný plán, jednoducho nebol som si istý, začal som pátrať, riešil som to s pánom starostom a pod. Opakujem, nie som v žiadnej odbornej komisii. Ja nemám priestor. A nikto so mnou z vedenia tohto mesta nechce komunikovať. Tak to robím tak, ako najlepšie viem, tu medzi obyvateľmi, medzi poslancami a medzi vedením mesta. Iný priestor nemám. Ďakujem.

p. Raši, primátor mesta - Myslím, že ste v dvoch tretinách svojho vystúpenia klamali. Pán poslanec Sidor a potom pán poslanec Gibóda.

p. Sidor, poslanec MZ - Ďakujem pekne pán primátor za slovo. Nechcem inak zdržiavať, ale je viac-menej nedá mi, aby som sa k tejto téme neozval, lebo vidím, že tu máme kopec odborníkov na šport a ja už tým, že pomaly 45 rokov športujem, či už aktívne, cez fakultu športu, následne na vysokej škole a potom minimálne 20, 25 rokov v pozícií ako neaktívnej, ale ako funkcionár, či to bol basketbal alebo futbal alebo podobne, len jednu vec chcem povedať. Dámy, páni mnohí z vás ani netušíte, akým ťažkým spôsobom a komplikovaným je dnes reálne zohnať, či už mládežnícky alebo nemládežnícky šport, peniaze. V tejto koncepcii športu sa prvýkrát, historicky prvýkrát vyskytlo to, že sú tam napísané aj športové zariadenia, ktoré by tu v krátkej dobe mohli vyjsť. A viete, čím to je? Len tým, že už my, či už je to náš klub Šport do Košíc sme absolvovali desiatky a  desiatky stretnutí s potencionálnymi investormi, ktorí tu reálne chcú doniesť svoje vlastné peniaze. Nie je to tam napísané, že idú pýtať od mesta, ale to je len to, že v súčasnosti mesto cez túto Koncepciu športu sa obrovsky otvára novým prichádzajúcim investorom, ktorí z vlastných peňazí chcú postaviť v rôznych mestských častiach športoviská. A tieto športoviská, verte, že sú stavané do pozície zmlúv v tej podobe, že budú slúžiť najviac mládeži, tzn. základným školám alebo iným zariadeniam, ktoré sú prepojené na mesto, a následne budú slúžiť ich podnikateľským aktivitám. Tak vás prosím, nerobme to tak, aby sme ich ešte prestrašili týmito našimi rôznymi vyjadreniami a otvorme im priestorom, lebo je to historická chvíľa vybudovať v rámci Košíc ďalších 5 až 10 nových športovísk. Ďakujem.

p. Raši, primátor mesta - Ďakujem pekne pán poslanec Gibóda.

p. Gibóda, poslanec MZ - Ďakujem veľmi pekne za slovo. Ja chcem v úvode súhlasiť s pánom Sidorom v jednej veci. On síce povedal, že je tu veľa odborníkov na šport, ale ja sa priznávam, ja nie som odborník na šport, ale viem čítať materiály. A keď nejaký materiál sa odvoláva na nejaký materiál prijatý v minulosti, a ten materiál nie je vyhodnotený, tak ja následne neviem, z čoho vychádza tento nový materiál. Myslím si, že on, ktorý sa pohybuje v športe by pochopil, že treba aj veci vyhodnocovať následne, či boli účelné, či to malo zmysel. Či to, čo navrhujeme nie je niečo, čo sme už navrhovali a nebolo to úspešné. A prečo by to malo byť úspešné dnes. Ja si myslím, že či schválime túto koncepciu alebo nie, mnoho a pravdepodobne všetky z týchto investičných aktivít, ktoré ste prezentoval sa zrealizujú. Ja som vám veľmi vďačný za aktivity, ktoré venujete a robíte v oblasti športu, ste na to odborník, ako ste to sám povedal, ale ak má mestský poslanec niečo schváliť, tak by chcel vedieť, o čom hlasuje. A chcel by vedieť, keď sa ten materiál na niečo odvoláva, tak aké je to vyhodnotenie tejto veci. Rovnako, ako pán Polaček chcem zároveň v tomto svojom vystúpení poslancov upozorniť na to, že návrh uznesenia ohľadne toho financovania pre školy, príjmy z prenájmu priestorov pre športové aktivity, tak isto upravujem, bolo tam pôvodne slovo „ukladá“ a teraz tam dávame slovo „žiada riaditeľa MMK pripraviť a predložiť“. A ešte na záver, sľúbili sme si, že tu nebudeme osobní a nebudeme útočiť na jedného, na druhého, ale chcem vás tak, tu mi bolo pošepkané, že nie riaditeľa, ale primátora, no tak dobre, chcem ešte upozorniť na jednu vec. Pán Dečo, ako pán Raši povedal, vidno, že ste skúsený a zrelý politik. Najlepšie to vidno na tej kope materiálov, ktorú máte pred sebou pripravenú na dnešné rokovanie mestského zastupiteľstva. Ďakujem.

p. Raši, primátor mesta - Mladosť - pochabosť. Ďakujem pekne. Rozprava je ukončená. Takže ešte po rozprave predkladateľovi materiálu záverečné slovo. Nech sa páči.

p. Lenártová, námestníčka primátora - Ďakujem pekne. Pri dojemnej rozprave, dojemnom vystúpení pána Polačeka, kde prezentoval falošné martýrstvo, som skoro vyronila slzu. Naozaj to bola mimoriadne dojemné, ale myslím si, že kolegovia absolútne nepochopili zámer celej koncepcie, pretože Koncepcia rozvoja športu je koncepcia, ktorá sa robí hlavne kvôli rozvoju športu mládeže. Pretože ho pripravovalo oddelenie športu mládeže, čiže robí sa prednostne pre školy, je to materiál, ktorý nám závidia iné mestá. Pretože jedine mesto Košice má Koncepciu rozvoja športu mládeže! Jediné mesto na Slovensku! Táto koncepcia nebola robená kvôli titulu Európskeho mesta športu. Iba v určitých paralelách alebo reflektuje aj to, že sa o tento titul uchádzame. A myslím si, že páni poslanci, kľudne príďte na oddelenie alebo za mnou, aby sme si prešli ako to je s tými poplatkami. Pretože, myslím si, že tak ako sa prenajíma školský majetok a zmeny, ktoré sme urobili sú mimoriadne ústretové hlavne pre kluby pre športovanie detí. A samozrejme vychádzajú v ústrety aj školám. A to, že nejde 100 percent do rozpočtu školy, to je asi nejaký dôvod. Dôvod taký, že keď sa tá telocvičňa zničí, pretože je prenajatá za osobitý zreteľ a je potrebné zainvestovať, kapitálové investície, tak to ide z rozpočtu mesta. Práve z týchto peňazí. Tak vás poprosím, nepleťte tu a vyprosím si vaše absurdity ohľadom preinvestovávania miliónov, pretože absolútne nepoznáte tému športu, dovolím si povedať. A na tejto koncepcii veľmi poctivo pracoval, či už šéf oddelenia športu pán Mgr. Šulek alebo aj ostatní tí, ktorí sú v komisii. A pán Polaček, keď chcete prísť na akúkoľvek komisiu, máte dvere otvorené. Ku mne ste sa ani raz s pripomienkami ku koncepcii nehlásili! A máte 2 týždne materiály! Tak tu nepredstierajte a nerobte divadlo, dobre? Ďakujem veľmi pekne.

p. Raši, primátor mesta - Ďakujem veľmi pekne. Rozprava bola ukončená, takže chcem vás poprosiť, ctené dámy poslankyne, vážení páni poslanci, tento materiál nám treba schváliť kvôli dôvodom, ktoré veľmi jasne zhrnul ako prvý pán poslanec Petrvalský. Naozaj ide o materiál, ktorý jej koncepčný a vyjadruje zámery mesta. A naozaj vás chcem poprosiť, aby ste sa nedali zmiasť klamstvami, ktoré tu boli uvedené od dvoch pánov poslancov, lebo z môjho pohľadu ich jediným cieľom je zabrzdiť rozvoj tohto mesta a zneužívajú na to toto mestské zastupiteľstvo. Takže poprosím návrhovú komisiu, aby uvádzala doplňujúce návrhy a potom návrh uznesenia tak, ako boli predložené.

p. Andrejčák, poslanec MZ a člen návrhovej komisie - Návrhová komisia obdržala 2 návrhy. Prvý je doplňujúci návrh od pána poslanca Gibódu v znení: „Mestské zastupiteľstvo v Košiciach podľa príslušných právnych noriem žiada primátora mesta pripraviť a predložiť na najbližšie rokovanie mestského zastupiteľstva návrh zmeny Pravidiel prenajímania školského majetku vo vlastníctve mesta Košice schválené mestským zastupiteľstvom v Košiciach uznesením číslo 331 dňa 18. 6. 2012. Zmenu požadujeme v § 11 ods. 1 na takú, aby školy a školské zariadenia, ktoré sú rozpočtovou organizáciou a majú zverený majetok do správy, mali garantovaný stopercentný príjem z prenájmov, ktorý slúži na športové aktivity bez negatívnych dopadov na bežné financovanie a transfery z rozpočtu mesta Košice. Termín: najbližšie zasadnutie zastupiteľstva. Zodpovedný primátor mesta.“

p. Raši, primátor mesta - Hlasujeme o pozmeňujúcom návrhu.

Hlasovanie č. 28 – 	za: 10, proti: 9, zdržali sa: 19

p. Raši, primátor mesta - Neschválili sme toto uznesenie. Prosím ďalej.

p. Andrejčák, poslanec MZ a člen návrhovej komisie - Ďalší návrh bol predložený pánom poslancom Polačekom a to pozmeňovací návrh v znení: „Mestské zastupiteľstvo v Košiciach podľa príslušných právnych noriem, po A) berie na vedomie predložený materiál Koncepcia rozvoja športu v Košiciach na roky 2015 až 2020. Ďalej žiada riaditeľa magistrátu dopracovať materiál Koncepcia rozvoja športu v Košiciach na roky 2015 až 2020 o vyhodnotenie Koncepcie rozvoja športu mesta Košice, ktorá bola schválená uznesením mestského zastupiteľstva číslo 173/28.6.2007, harmonogram realizácie projektových zámerov koncepcie, včítane určenia zodpovedných organizácií za jednotlivé zámery a finančnú projekciu bežných a kapitálových výdavkov v rokoch 2015 až 2020 súvisiacich s predloženou Koncepciou športu na roky 2015 až 2020. Termín najbližšie zasadnutie zastupiteľstva, zodpovedný riaditeľ magistrátu.“

p. Raši, primátor mesta - Hlasujeme o pozmeňujúcom návrhu. Prosím hlasujte.

Hlasovanie č. 29 – 	za: 11, proti: 8, zdržali sa: 19

p. Raši, primátor mesta - Poprosím záverečné hlasovanie, čiže záverečné hlasovanie o pôvodnom návrhu uznesenia uveďte.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach schvaľuje Koncepciu rozvoja športu v Košiciach na roky 2015 až 2020, ktorá bude korešpondovať so súčasnou Koncepciou štátnej politiky na roky 2013 až 2020 pripravovaným zákonom o športe a zahrnie všetky hlavné priority, ktoré sú v pôsobnosti obcí. Pre mesto Košice má šport významnú úlohu, nakoľko je prirodzeným prostriedkom pre vypestovanie zdravého životného štýlu detí a mládeže, ktorá sa neskôr stane vzorom pre mladšie, ale aj staršej generácie, čím sa ozdraví celé mesto.“  

p. Raši, primátor mesta - Ďakujem pekne, prosím hlasujte.

Hlasovanie č. 30 – 	za: 33, proti: 4, zdržali sa: 2

p. Raši, primátor mesta - Konštatujem, že uznesenia sme schválili. Ďakujem pekne.
- - -

Bod č. 9/1
Koncepcia rozvoja športu v meste Košice - Prerozdelenie dotácií v roku 2015

p. Raši, primátor mesta - Takže vážené dámy poslankyne, vážení páni poslanci, budeme pokračovať rokovaním o doplnenom materiáli Koncepcia rozvoja športu v meste Košice - Prerozdelenie dotácií v roku 2015. A poprosím zároveň predkladateľa materiálu pána poslanca Sidora, zároveň predsedu komisie, aby tento materiál uviedol, nech sa páči, pán predseda, máte slovo.

p. Sidor, poslanec MZ - Ďakujem pán primátor. Dámy, páni, ak dovolíte, pod bodom 9/1 by som si dovolil prezentovať prerozdelenie dotácií v roku 2015. Tento materiál je ale veľmi rozsiahly a navrhol by som tak, ako po minulé roky, aby som len povedal tie hrubé čiastky, ktoré išli na kolektívne športy a na individuálne športy a následne na fond športových aktivít. A následne by som potom požiadal návrhovú komisiu o prečítanie každého jedného klubu aj s čiastkou. Ak dovolíte, môže to takto byť, pán primátor?

p. Raši, primátor mesta - Veľmi dobrý nápad.

p. Sidor, poslanec MZ - Dobre, ďakujem. Takže, kolektívne športy v celkovej čiastke 115.500 eur, individuálne športy v celkovej čiastke 94.500 a Fond športových aktivít v celkovej čiastke 140 tis. eur. Takže následne by som potom odovzdal slovo návrhovej komisii.

p. Raši, primátor mesta - Ďakujem pekne, otváram rozpravu k bodu 9/1, doplnený materiál. Pán poslanec Gaj, nech sa páči.

p. Gaj, poslanec MZ - Ja len by som sa chcel pripojiť, že vlastne tieto sumy, ktoré tu vidím, fakt sú úplne také symbolické, smiešne, že naozaj treba do budúcna hľadať zdroje, cestu, lebo aby nejaký klub mal 230 eur, tak to za to si kúpia na bedminton akurát tak košíky. No čiže, aby to trošku bolo do budúcna zreálnené. Lebo tieto kluby si naozaj zaslúžia našu pozornosť. Štatistiku máme, koľko detí absolvuje alebo nie. Čiže toto je základ, aby sme v prípade si zvolili, že na jedno dieťa v klube by sa dávalo niečo, možno to by bolo ešte takéto spravodlivejšie. Plus pre kluby, ktoré majú nejaké výsledky slovenské, medzinárodné, aby tam bol len nejaký stimul, príplatok. Asi tak by som to riešil do budúcna, ďakujem.

p. Raši, primátor mesta - Ďakujem pekne, pán poslanec Petrvalský.

p. Petrvalský, poslanec MZ - Ďakujem veľmi pekne za slovo. Musím zase povedať určité veci. Tieto čísla nie sú vymyslené. Existuje v rámci koncepcie schéma, ktorú kluby na začiatku roku podávajú. A tam presne toto, čo si povedal, pán poslanec, je zohľadnené. Počet členov v klube, počet majstrov republiky, počet na európskych súťažiach, počet reprezentantov Slovenskej republiky, počet na svetových súťažiach. Toto všetko je obodované a sú spočítané body. Na konci ešte prichádza určitý koeficient, ktorý vychádza z politiky športu Slovenskej republiky, tzn. váha toho daného športu proste v rámci celej republiky, alebo len v rámci mesta Košice. Tohto roku sme sa rozhodli, že zoberieme len kritéria v rámci mesta Košice, aby sme odrazili počet športujúcich práve v našom meste. Toto všetko sa spočíta. My tu každý rok schvaľujeme peniaze, koľko dáme na § 72 koncepciu, podľa § 76 a tieto peniaze sa potom rozdelia. Takže pokiaľ chceme viac, musíme vtedy, keď budeme schvaľovať peniaze na rozdelenie do tejto koncepcie, vtedy musíme schváliť vyššiu sumu. A vtedy môžu tie kluby dostať viac peňazí. Ďakujem.

p. Raši, primátor mesta - Ďakujem pekne. Uzatváram rozpravu. A už len doplním, že cieľom je, a to sme aj sľúbili pred voľbami, že zdvojnásobíme počet financií, ktoré rozdeľujeme v tomto dotačnom mechanizme pre kluby. A naozaj vychádza sa z jasných kritérií, ktoré odrážajú, odzrkadľujú v počte členov v akých súťažiach sa aké výsledky dosahujú. Dokonca myslí sa aj na to, aby sa nám nestalo, že v nejakom športe, totiž stalo sa, že v mnohých športoch vzniklo 5, 10 aj viacej federácii na svete. A potom sa stalo, že išli športovci na súťaž na majstrovstvách sveta v kategórii z piatich boli traja naši a doniesli 3 medaile. A stalo sa, že vzali peniaze športom, ktoré majú dlhodobú históriu, veľkú základňu, ale kde jednoducho majstrov sveta nikdy nebudeme mať. Čiže aj tieto kritéria sa tam berú v úvahy. Aby sa nestalo, že umelo vytvorená federácia v nejakom športe vezme polovicu bodov, pretože majú troch majstrov sveta a všetci traja súťažiaci sú naši. Zároveň druhá vec podpory športu je aj tá, že dávame symbolické eurové nájomné športovým klubom, ktoré sa prevádzkujú ich tieto športové odvety a v našich telocvičniach. Čiže platia iba za médiá a neplatia za prenájom. To je niekoľko 100 tis. eur, ktoré mesto stráca v prospech športu. A je to, čo schvaľujeme bežne na zastupiteľstvách, že schvaľujeme osobitný zreteľ a dávame jedno eurove nájomné pre športové kluby. To je tak isto podpora športu. Tretia oblasť je to, čo mesto investuje do športu. Napr. je to rekonštrukcia plavárni, ktoré sa nachádzajú v našich školách. Finišuje sa s dvoma rekonštrukciami plavárni, ktoré vytvoria podmienky pre plávanie pre 24 našich základných škôl. Je to napr. výstavba in-line oválu, ktorý sa robí. To je investícia do športu zo strany mesta. Je to výstavba atletických ovalov, ktoré chceme každý rok od tohto až po rok 2020 urobiť. 6 nových atletických ovalov. Ďalšia forma pomoci je tá, ktorú spomínal predseda komisie športu Igor Sidor, napr. keď príde investor, ktorý chce na nepoužívanom ihrisku pri škole postaviť halu alebo nové ihrisko, dávame podmienku. Dostane symbolický nájom, ale musí v čase školských hodín ponúknuť tento priestor zadarmo pre našich žiakov. A potom tú svoju investíciu si môže vrátiť na komerčné činnosti vo večerných hodinách. Čiže to je tak isto ďalšia investícia mesta, pretože sa vzdá pozemku v prospech niekoho, ktorý naopak zainvestuje a vytvorí podmienky pre žiakov našich škôl. Takže aj keď sme rátali ako mesto prispieva na šport zo svojho rozpočtu, tak pokiaľ si vezmete iba týchto 350 tis., tak je to relatívne málo, ale keď k tomu zarátame tie státisíce na nájomnom a na tom, čo strácame, keďže napr. KVP  ICE ARÉNA, je tu množstvo projektov, ktoré sa robí, kde mesto alebo mestská časť vychádza v ústrety. A na druhej strane sa mu to vráti, lebo je to investícia do športu. A podobným prípadom je napr. aj Triton a športový areál, ktorý prevádzkuje Mestská časť Juh alebo Mestská plaváreň v meste, ktorú prevádzkuje Mestská časť Staré Mesto, pretože to je znova len investícia. Keď my tu schválime dokopy 450 tis. eur, tak je to znova na podporu športu a ďalšia investícia bude aj ČH-čka s vodnopólovým bazénom, aj výstava futbalového štadiónu. Čiže to sú všetko investície do športu, ktoré mesto dáva, takže nemôžeme brať len toto izolovane. Ospravedlňujem sa, že za dlhší vstup a poprosím návrhovú komisiu, aby teda prečítala návrh uznesenia tak, ako o to požiadal pán predseda komisie Sidor, teda aj s jednotlivými sumami pre jednotlivé kluby. Ďakujem.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo schvaľuje v zmysle uznesenia číslo 16 zo dňa 9.2.2015 schváleného Programového rozpočtu mesta na rok 2015 v programe 3 Zdravé mesto, Podprogram 7, Aktivita - Podpora športu a mládeže, rozdelenie finančných prostriedkov na koncepciu mládežníckeho športu 350 tis. eur nasledovne: rozdelenie bežných výdavkov v programe 3 Zdravé mesto, Podprogram 7 Podpora športu a mládeže - financie na fond mládežníckeho športu - kolektívne športy v celkovej sume 115.500 eur: Hokejový Club Košice 15.964 eur; HC Košice s.r.o. 8.362 eur; FC Lokomotíva Košice futbal 8.446; Prvý mestský hádzanársky klub Košice 7.472; Good Angels Košice 7.452; FK Galaktik 6.641; ŠŠK ZŠ Bernolákova 16, Košice - hádzaná 5.356; ŠKP Košice vodné pólo 5.226; KAC Jednota Košice futbal 4.914; Akademik TU florbal 4.610; Volejbalový klub Šaca - plážový volejbal 4.532; ČH Hornets vodné pólo 4.478; BK Cassovia basketbal 3.969; ŠK Blakot Košice florbal 3.643; ŠŠK Tydam Košice basketbal 3.273; Volejbalový klub Slávia TU Košice 2.481; FA Benecol futbal 2.011; ŠŠK CBK Jugo Košice basketbal 1.833; KDS šport 1.812; KAC Jednota Košice nohejbal 1.781; Nohejbalový klub DPMK 1.711; ŠŠK Kometa volejbal dievčatá 1.286; ŠŠK Abovia 96 Košice basketbal 1.167; Prvý Baseballový klub Slávia UPJŠ Košice 1.121; RK Slávia TUKE Ravens Rugby 1.090; D.S. Studio športový tanec 952; Akademik TU plážový volejbal 870; KAC Jednota Košice basketbal 804; Občianske združenie Zober loptu nie drogy basketbal 790; Futbalový klub Junior Košice 773; ŠK Kefear diskové športy 680. Spolu 115 500. 
Rozdelenie bežných výdavkov v programe 3: Zdravé mesto - Podprogram 7 Podpora športu a mládeže financie na Fond mládežníckeho športu individuálne športy v celkovej sume 94.500: ŠKP Košice plávanie 6.843; AK Slávia TU Košice atletika 5.413; Akademik TU atletika 5.043; TK Akademik Košice tenis 4.678; Jump sport klub cyklistika 4.313; BK Lokomotíva Košice bedminton 4.131; Karate klub Kretovič 4.061; Akademik TU orientačný beh 3.753; Veterinary Bodybuilding Club Košice 3.440; ŠK Olympia pri športovom gymnáziu atletika 3.419; ŠKP Košice taekwondo 3.395; Karate klub Union 3.325; BMX klub Košický šarkaň cyklistika 3.127; Trixen Klub vodného lyžovania 3.048; Guard klub kickboxe 3.042; Zápasnícky klub Košice 1904 2.737; MMA Top team Košice bojové umenie 2.614; Stolnotenisový klub Lokomotíva 2.606; Koryo Taekwondo Košice 2.436; TJ Slávia UVL voltíž 2.027; Isaco šport cyklistika 1.992; MK vzpierania a silových športov 1.968; TJ Slávia ÚPJŠ šach 1.659; TJ Slávia UVL kanoistika 1.540; RK Inlinecentre kolieskové korčule 1.479; Skating Club Košice kolieskové korčule 1.451; TJ Obal Servis atletika 1.382; ŠKP Policajná škola Košice kickboxe 1.364; KAC Jednota Košice orientačná turistika 1.178; Boxing club Košice 1.178; ŠK Olympia pri športovom gymnáziu streľba 1.073; Akademik TU jachting 866; ŠK Keido karate 846; Judo Košice 794; ŠZ TJ Metropol Košice karate 753; Auto klub Košice automobilový šport 632; TC Meteor tanečný šport 354; Akademik TU power sport club 305; Akademik TU bedminton 235. Spolu 94.500. 
Rozdelenie bežných výdavkov v programe 3 Zdravé mesto - Podprogram 7 Podpora športu a mládeže financie na Fond športových aktivít v celkovej sume 140 tis. eur: Maratónsky klub Košice - Medzinárodný maratón mieru 92. ročník: 50 tis. eur; SC Enduro klub - Medzinárodná šesťdňová motocyklová súťaž Enduro: 50 tis. eur; ŠK Šport pre všetkých - Školská športová liga 2015: 20 tis.; Umenie žiť - Svetový pohár silných mužov: 2 tis.; FK Galaktik - Juventus International Košice: 2 tis.; Trixen Klub vodného lyžovania - Finále Grand Prix of the cable Európsky pohár 2015: 2 tis.; Zápasnícky klub 1904 - 34. ročník Turnaj olympijských nádejí v kategórií kadetov: 2 tis.; Akademik TU orientačný beh - Košický trojkráľový beh: 2 tis.; Klub priateľov športu Košice - 70. ročník  medzinárodných cyklistických pretekov: 2 tis.; Akademik TU atletika -  44. ročník Medzinárodný atletický míting Košice 2015:  1 tis.; HC Košice s.r.o. - Memoriál Ladislava Trojáka: 1 tis.; TJ Slávia UVLF jazdectvo - Jazdecké preteky Košický pohár 19. ročník: 1 tis.; MK vzpierania a silových športov - XXXIII. Ročník Grand Prix Košice Memoriál Karola Gumana: 1 tis.; TJ Lokomotíva Košice kanoistika - 46. ročník Košický vodácky maratón a Plavba troch generácií: 500; Jusmo jumping - Cassovia jumping show 2015: 500; ŠKP Košice teakwondo – XIII. International Ilyo Cup 2015: 500; ŠKP Košice vodné pólo – 14. ročník memoriál Rudolfa Štofana: 500; Košická streetballová liga - XX rokov streetballovej ligy: 500; Športový klub Olympia pri športovom gymnáziu - 1. Košická kalokagatia: 500; Ice Dream ženský ľadový hokej - Turnaj ženských družstiev v ľadovom hokeji: 500; Futsal Košice - Organizácia mestských futbalových líg futsalu v Košiciach: 500. Spolu 140 tis. eur.“ 

p. Raši, primátor mesta - Ďakujem pekne. Ešte pred hlasovaním dávam možnosť vysloviť poslancom, ktorí sú v konflikte záujmov, aby tak urobili pred hlasovaním. Nech sa páči, pán poslanec Petrvalský.

p. Petrvalský, poslanec MZ - Ďakujem pekne, pán primátor, týmto by som chcel ohlásiť, že som v konflikte záujmov. Ďakujem.

p. Raši, primátor mesta - Ďakujem pekne. Pani poslankyňa Kovačevičová, nech sa páči.

p. Kovačevičová, poslankyňa MZ - Pán primátor, vážení poslanci, chcela by som nahlásiť, že som v konflikte záujmov. Ďakujem.

p. Raši, primátor mesta - Dobre, takže poprosím potom, tí čo ste v konflikte záujmov, tak sa držte svojho konfliktu a ostatných vás poprosím, aby ste podporili tento materiál. Prosím hlasujme. 

Hlasovanie č. 31 – 	za: 35, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem veľmi pekne všetkým, ktorí hlasovali „ZA“.
- - -

Bod č. 10
Doplnenie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice

p. Raši, primátor mesta - Prejdeme k bodu číslo 10. Pod bodom číslo 10 máme materiál Doplnenie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych ustanovení deleguje zástupcov mesta Košice do rád škôl a školských zariadení v zriaďovateľskej pôsobnosti mesta Košice podľa prílohy číslo 1.“ 

p. Raši, primátor mesta - Ďakujem pekne, prosím hlasujte.

Hlasovanie č. 32 – 	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 10/1
Ústna informácia k situácii v Bytovom podniku mesta Košice, s. r. o.

p. Raši, primátor mesta - Prejdeme k ďalšiemu bodu. Je to doplnený bod rokovania dnešného zastupiteľstva, ktorým je Informácia o situácii v Bytovom podniku mesta Košice. 
S ohľadom na medializované informácie a zároveň aj to, čo teda budeme môcť povedať ohľadom informácií, ktoré sme dostávali od vedenia podniku alebo od poslanca pána Miloša Ihnáta, navrhujem nasledovný postup. Ohľadom Bytového podniku mesta Košice každý z nás dostal viacero informácií týkajúcich sa rozličných tém. Bola to téma antidiskriminácie a žaloby, ktorá bola podaná a jej riešenie, ktoré bude prebiehať na súde. Potom to boli informácie, ktoré sme dostali o pracovnoprávnych nezrovnalostiach z hľadiska, ako to spomenul pán poslanec Ihnát, výpovede, ktorá bola daná, resp. ukončenia pracovného pomeru, ktorý sa teda možno uskutoční už v najbližších dňoch, hodinách dnes. Neviem, či to viete urobiť aj na zastupiteľstve? Neviem, či je to možné, ukončenie pracovného pomeru pána poslanca Ihnáta. A tretia informácia bola informácia o Sládkovičovej. A potom to bola aj požiadavka podať správu o bytovom podniku, ktorú spomínal pán poslanec Polaček, ktorý chcel dať návrh, ale potom ho nedal, lebo som tú informáciu dal ja. Čiže, chcem sa spýtať pána poslanca Ihnáta, dal by som mu prvému slovo, nech si otvorí témy, ktoré uzná za vhodné. Potom by som s reakciou požiadal Bytový podnik mesta Košice a potom by som predniesol nejaké informácie, ktoré som dostal a presne tie podania, ktoré som dostal ja. Nech sa páči.

p. Ihnát, poslanec MZ - Áno, ďakujem pekne za slovo pán primátor. V prvom rade, ako som už z rána alebo v tých bodoch raňajších povedal, v zmysle ustanovenia § 14 zákona 311/2001 Zb. zákonov Zákonníka práce, problémy a konflikty z pracovnoprávnych vzťahov prejednávajú jedine súdy Slovenskej republiky. Toto auditórium, ako mestské zastupiteľstvo, môže veci vypočuť, spraviť si svoj osobný nejaký názor, ale nemôže o veci v žiadnom prípade rozhodnúť jednostranný právny úkon. Tzn. príkladom je okamžité skončenie pracovného pomeru v zmysle ustanovenia § 68 ods. 1 písm. b) platného Zákonníka práce zákona 311/2011 Zb. zákonov Zákonníka práce je jednostranný právny úkon, kde zamestnávateľ sa rozhoduje, či ukončí so zamestnancom pracovný pomer výnimočným spôsobom. Je to len na vôli zamestnávateľa, čiže ak zamestnávateľ uzná, že hneď teraz sa postaví, pribehne ku mne, položí a so svedkom tu stojí nado mnou a ja to podpíšem. Tak v tú minútu je ukončený môj pracovný pomer v spoločnosti Bytový podnik mesta Košice s.r.o. Ďalšie náležitosti, samozrejme, sú na tom, ktorý je v tej výpovedi alebo v tom okamžitom skončení pracovného pomeru. A to je tým, že môže podať do dvoch mesiacov v zmysle ustanovenia § 77 platného Zákonníka práce žalobu na príslušný Okresný súd o neplatnosť takéhoto aktu. To je tá ďalšia vec. Ja nie som povinný tu niečo vypovedať. Nie som povinný rozprávať, ja vás pozývam všetkých, Vás, pán primátor, lebo Vy budete svedkom na tom súde, ak keď bude súd, pozývam vás všetkých naozaj na otvorené pojednávania, ktoré sú verejné v zmysle ustanovenia § 116 občianskeho súdneho poriadku. To je všetko, dámy a páni. Ja som povedal vlastne, čo som vedel a to je všetko, čím som to ukončil. Ďakujem pekne.

p. Raši, primátor mesta - Ďakujem pekne. Čiže nebudeme prijímať žiadne uznesenia okrem toho, že vezmeme informáciu na vedomie, čiže nebudeme prijímať žiadne uznesenia. Môžeme sa teda o tom rozprávať, ako som pochopil, nie sú žiadne tajnosti? Pýtam sa, tak to verím, že nie. Ja viem, keď budeme na tom súde, už to zvládneme komplexne.  Ukončenie pracovného pomeru to nechám, aby ste sa dohodli, ako ste tu. Dobre? Chcete tu Sládkovičovu otvoriť? Aby som potom dal slovo druhej strane. Lebo to už je vec, ktorá nesúvisí s vami ako osobou, ale došli nám zase nejaké informácie, nejaké podpísané hárky, takže dal by som vám ešte slovo.

p. Ihnát, poslanec MZ - Pán primátor, všetko je vecou vás, vy vediete túto schôdzu. Vy vedie toto zastupiteľstvo. Len pozor na to! Je tu nahrávka, ako aby sa nepoužila potom nejakým spôsobom, atď., aby všetko bolo v zmysle zákona. Opakujem ešte raz, problémy a konflikty z pracovnoprávnych vzťahov prejednávajú v zmysle ustanovenia § 14 platného Zákonníka práce jedine súdy Slovenskej republiky! Nikto viac! Ďakujem pekne.

p. Raši, primátor mesta - Ja si uvedomujem rizika, do ktorého idem vstúpiť. Dobre. Čiže dal by som slovo Bytovému podniku mesta Košice, aby sa vyjadril k Sládkovičovej, ktorá nie je žiadnym osobným, osobnou situáciou, ale dostali sme nejaké informácie o Sládkovičovej, o tom, či  bytový podnik mesta koná alebo nekoná. Toto nie je predmetom súdneho sporu? Sládkovičova? Či už je aj tá? Dobre, takže aj Sládkovičova je. Ešte raz sa chcem spýtať, teraz sa spýtam, keďže nie som právnik, ani neštudujem právo, dostal som oficiálne podanie od občana mesta, aby som aj ja dal vykonať kontrolu v Bytovom podniku mesta Košice na základe medializovaných informácií v denníkoch, v kauze Ihnát. Čiže chcem sa spýtať, aby som neporušil nejaké vaše práva, viete o čom hovorím? Nedostali ste to Vy? Chcem sa spýtať, ja mám informáciu, že poslanci, niektorí, dostali ste na svoje oficiálne mailové adresy? Dostali ste niektorí?

p. Ihnát, poslanec MZ - Ako je možné, že ja som to nedostal?

p. Raši, primátor mesta - Neviem. Spýtajte sa toho pána. No, neviem, asi pretože písal o vás. Tak to asi neposlal vám. Netuším. Týka sa to veci, ktoré teda môžu súvisieť s nejakými problémami pracovnoprávneho vzťahu. Čiže, nemám to otvárať? Lebo nechcem niečo otvoriť. Sa vás pýtam, pán poslanec, keď mi nedáte zvolenie, tak sa to ...

p. Ihnát, poslanec MZ - Pán primátor, ja osobne, nechajme to všetko na vývoj. Ak sa ukončí pracovný pomer, tak jednoducho, samozrejme, bude žaloba, a tá žaloba vlastne preukáže strašne veľa vecí. Potom, ako, „áno – nie“, ja teraz nebudem predsa tu hovoriť o dôkazoch, ktoré mám. Hej? Atď. Nechajme to všetko na vývoj. Jednostranný právny úkon môže prísť do 5 minút alebo do 10 sekúnd. To je jedno. Tu sú páni, možno majú pripravené, nech prídu, podpíšem a tým pádom vlastne je ten akt dokonaný. Čiže vás poprosím, veľmi pekne, dodržiavajte moje osobnostné práva, dodržiavajte ľudské práva a slobody. A nechajme to všetko na rozhodnutí súdu. Nerozhodujeme pracovnoprávne vecí na mestskom zastupiteľstve. Naozaj to sa nehodí. Ďakujem pekne.

p. Raši, primátor mesta - Ja viem. Ale ja presne s vami súhlasím. Len ten podnet je presne taký podobný, aký sa tu rozoberal a týkal sa inej veci - pána námestníka Pašku. A vy ste to rozobrali dopodrobna cez médiá a tiež súdy ešte nerozhodli, kde je pravda. Ani hlavný kontrolór. Kľudne zapínajte pána poslanca Ihnáta,  lebo ja len chcem, aby, viete, nech sme féroví voči všetkým. Lebo raz čakáme na súdy, a raz niekoho popravíme pred jeho domom. Tak ja len chcem, aby fakt tá férovosť bola držaná.

p. Ihnát, poslanec MZ - Ešte raz! Ja pred domom som nikoho nepopravoval. Pred domom som sa vyjadril, že sú určité indície, a sú určité podozrenia! Ja som nikoho absolútne, toto bolo moje vyjadrenie pred médiami, ja som nikoho nepopravoval. Nemám dôvod popravovať! A ak Vy máte dôvod popravovať, pán primátor, tak ma popravte. Tento list som nevidel. Čiže sa neviem k nemu absolútne vyjadriť. Čiže nie je to seriózne, vôbec, absolútne, keď ja som nevidel tento list, a nikto mi ho neposlal. Ak mi ho poslal niekto, tak prosím.

p. Raši, primátor mesta - Čiže, poďte urobiť kópiu tohto listu, ho odovzdám pánovi poslancovi Ihnátovi, lebo tiež som dostal indície a podozrenia. A chcem od vás dostať zvolenie, aby som sa mohol vyjadriť. Takže list, mi urobte kópiu a dajte ho pánovi poslancovi Ihnátovi a zatiaľ by som dal slovo s faktickou pán poslanec Gibóda, pani poslankyňa Jenčová potom do rozpravy a potom ešte sa hlási Bytový podnik mesta Košice. Ďakujem.

p. Gibóda, poslanec MZ - Ďakujem veľmi pekne za slovo. Dámy a páni, pán primátor, pán Ihnát, pán Paška, táto téma, ktorá sa tu teraz očividne otvára je dosť výbušná. Myslím si, že ak pán primátor dostal nejaké skutočnosti, indície, mal by na základe nich konať. Neviem, či je práve vhodné rozoberať tieto indície, skutočnosti nepotvrdené teraz tu na zastupiteľstve. Nikto nikoho nepopravoval. Pán primátor, toto je dosť expresívne! To ste nás označili, resp. ja som tam nebol, ale som súčasťou tej výzvy, ste nás označili za vrahov. Pán primátor, a ja si to vyprosím, aby ste ma označovali za vraha. Ja som nikoho nepopravoval. Ani pán Ihnát, ani pán Polaček a verím, že ani pán Špak, ani pán Halenár. Takže pán primátor, zvážte koho idete teraz popraviť tu na tomto zastupiteľstve.

p. Raši, primátor mesta - Ďakujem pekne. Pani poslankyňa Jenčová, nech sa páči a servítky pre pána poslanca.

p. Jenčová, poslankyňa MZ - Ďakujem za slovo. Nechcela som začať tou vetou, ale skúsme mať rovnaký prístup ku všetkým. Čiže, niektoré veci tu budeme rozoberať, lebo sa nám to páči a niektoré tu nie je vhodné rozoberať? Lebo práve nám to nie je výhodné? Takže, povedzme si, všetko alebo nič! Niekto tu rozohral hru a zrazu ju nechce rozoberať! Tak to ju treba rozobrať. A treba ju rozobrať aj pozitívnym spôsobom. Pretože ja v tom, v tej dozornej rade, pôsobím už druhé volebné obdobie. A bola som pri tom a mala som možnosť sledovať, akým spôsobom sa ekonomika a vedenie podniku vyvíja a ako to vlastne funguje. A to sú čísla, ktoré nikto nezmetiete zo stola, že napr. stabilizovali sa finančné toky, zlepšil sa cash flow, tzn. hotové peniaze. Predtým splatnosť bola viac ako 90 dní, teraz bytový podnik je schopný uhrádzať svoje záväzky za 40 dní, znížila sa o 20 percent výška záväzkov. Cez 50 percent sa znížila výška záväzkov so správou bytov a nebytových priestorov. Okrem iného bytový podnik robí gro svojej činnosti, sociálnu činnosť, vieme, že sú to hlavne problémy s neplatičmi, s bytmi, atď., kde mesačné dlhy narastali a narastali do závratných výšok. Nielenže sa tieto dlhy zastavili, teda ten nárast, ale ešte sa znížil. Tomuto podniku, vážení, hrozil konkurz! Zvlášť, keď sa spojil so správou majetku, kde vlastne boli potrebné investície, zobrať ľudí a atď. Čiže to sú skutočne čísla. A my, ako dozorná rada, aj pán Betuš to môže potvrdiť, ktorý tam je tiež so mnou druhé volebné obdobie, vidíme tu jedno množstvo manažérskej, organizátorskej a ekonomickej a ekonomické výsledky sú teda jasné. Zvýšila sa obsadenosť. A mohla by som tu rozprávať komplet celú závierku, ale snáď už len taký záver. Existuje v bytovom podniku smernica z roku 2009, ešte podpísaná pánom Hrabovským, takže nie je to výmysel tohto vedenia, aby niečo išlo zakrývať. Táto smernica je platná, vydaná už dobrých 5 rokov. A pojednáva o zákaze poskytovania informácií médiám všetkým zamestnancom. A dôvod je zabránenie úniku nepotvrdených informácií z dôvodu možného poškodenia spoločnosti a zamestnancov. Nedodržanie tejto smernice sa považuje za hrubé porušenie pracovnej disciplíny. Ja tu tiež môžem nepotvrdene povedať, že niekto ukradol šrúbky, pretankoval benzín zo služobnej nádrže do svojej nádrže, a ja mám podozrenie. Vážení, hádžete tu na niekoho, kýble a vedrá špiny! A tvárite sa, že to je len podozrenie! A „Ja nič, ja muzikant!“  Nuž toto som čítala zo smernice bytového podniku a pán Ihnát je jej zamestnancom. Tak každý nech si urobí svoj vlastný názor. A nejak tu rozprával o tom, že je pripravené okamžité skončenie, ako je ho ochotný prevziať. Ja predpokladám, že pán konateľ je taký akčný model, ako ho poznám, a teda dal ten podnik do nejakého ažuritu, že je pripravený mu toto okamžité skončenie odovzdať a využiť ten priestor, aby náhodou potom sa tá výpoveď nestala nedoručiteľná. PN-ka a neviem, aké iné dôvody. Tak dúfam, že využijete ten priestor na to, že pred svedkami.

p. Raši, primátor mesta - Ďakujem pekne, pán poslanec Ihnát, potom bytový podnik.

p. Ihnát, poslanec MZ - Dobre. Ďakujem veľmi pekne, pán primátor. Neželám si, vôbec, na základe tohto listu, aby ste tu niečo otváral. Čiže žiadam vás, aby ste to uzatvoril a nechal to na rozhodnutie potom iných orgánov. Žiadam Vás! Vyslovene, hovorím ešte raz. Toto sú nezmysly popísané, ktoré sú tu, absolútne nezmysly popísané! Vám poviem pravdu, ešte tam urážka, dokonca, ako určité osoby, takže hovorím rovno, ten človek ako sa volá, ako fakt, nechcem hovoriť teraz, lebo právo je jednoznačne dané, je to na papieri, budem to riešiť právne! Buďte taký láskavý a rešpektujte moje práva! Ďakujem pekne. Všetko.

p. Raši, primátor mesta - Samozrejme, budem vaše práva rešpektovať. Napriek tomu, že sú tam uvedené závažné skutočnosti a budeme ich riešiť tak, ako to káže zákon. Čiže asi požiadam, pani hlavná kontrolórka, možnože ešte doplníme nejaké podanie, nakoľko sme ho dostali, oficiálne zaregistrované mestom od občana mesta. Bytový podnik mesta Košice, nech sa páči.

p. Paška, technický riaditeľ BPMK - Vážený pán primátor, vážené poslankyne, páni poslanci, my nechceme otvárať pracovno-právny problém pána Ihnáta. To nebolo ani, si myslím, dôvodom tejto témy. Avšak, čo nás mrzí a naznačil som to v mojom prvom vystúpení a pani poslankyňa Jenčová mi pomohla tým, čo prečítala, čo bolo dané do obehu vo firme, že naozaj netreba sa vyjadrovať nenáležite. Pán Ihnát a tu, keď môžem, využijem tú možnosť. Chcem Vás poprosiť, aby prestal s tým, čo robí! Lebo je to, možno, o jeho osobe, o vnímaní verejnosti, aby ho vnímala tak pozitívne, ako to on chce. Avšak to nie je pravdou. A tak, jak on pozýva, my veľmi radi pozveme hocikoho z vás a tvrdím od začiatku, nech príde kontrola. Nech vyvráti alebo potvrdí tieto skutočnosti. Ale je nehoráznou vecou, aby niekto, ktorý dostal, ako to on píše v súkromných e-mailoch o mojej osobe, má podkutý mandát 1500 hlasmi, sa vyjadroval o spoločnosti, ktorá má rádovo niekoľko 1 000 vzťahov a zodpovedá približne 30 000 nájomníkov o výkone svojej činnosti, hovoril, že sa tam, nedajbože kradne. Znevažujú sa veci, podsúvajú sa, upravujú sa účtovníctva a takéto, neviem, kam toto smeruje a čo pán Ihnát celým týmto chce dokázať! Od začiatku, opäť sa opakujem, kedykoľvek, akokoľvek sme pripravení kontrolným orgánom poskytnúť každú súčinnosť. Ale ho prosím, aj keď štandardne by som mal žiadať, ale ho prosím, aby si uvedomoval, že táto spoločnosť nie je o jednom človeku. Nespadli sme včera zo stromu. Bytový podnik je na trhu 65 rokov! A pozná svoje základné rozsahy svojich činností. K Sládkovičovej, o ktorej sa asi môžeme trošku začať rozprávať je príklad skutočnosti, ktorá, ak chce pán Ihnát otvoriť lebo je zvláštne, očakávali sme, že práve tu využije tento priestor a bude rozprávať, znevažuje jak zamestnancov, tak nás, vedenie spoločnosti, že, poviem to obrazne, správa bytového domu je o jednom rozbitom skle na vstupných dverách do bytového domu, kde upravenou informáciou, nepodloženými faktami pozbieraných podpisov, dokonca od detí nájomcov, dokonca od ľudí, ktorí nemajú právny vzťah k bývaniu a sú tam protiprávne, sa vyhráža nejakými spôsobmi, možné ich ovplyvňovaní cez bytové komisie, možným presunom ľudí na iný sociálny dom v rámci Košíc. A to nie je len o tom, že by som tu bol za pekného a rozprával niečo pekné, mám tú od začiatku mestského zastupiteľstva aj zástupkyňu vedúcej oddelenia správy bytov, aby niekto nemal pocit, že ja mám nejaký osobný problém s pánom Ihnátom. No nemám! Lebo pán Ihnát je taký istý zamestnanec, jak každý druhý. A tým, že mesto Košice, a moji nadriadení, dali dôveru riadiť časť tejto spoločnosti, pravdepodobne tam nie som za pekného a ľudia ma nemajú milovať. Títo ľudia, ktorí sú tu je tu pani doktorka Baštyová, pani Fazekašová, sú priame dve zodpovedné, moje podriadené. A tento bytový dom je v správe s druhou menovanou. Táto už jeden a pol mesiaca je pod priamym atakom pána Ihnáta a všemožne vymýšľa dôkazy rôzneho charakteru, že je niečo ináč ako v skutočnosti je. V prípade, ak pán primátor dáte súhlas, môže dnešným dňom, hneď ráno pred zastupiteľstvom sme zašli na objekt, a na základe informácií, ktoré ste mi posunuli cez víkend, kedy pán Ihnát informoval o určitých skutočnostiach, sme tieto preverili u konkrétnych nájomcov. Avšak tí nám podali úplne iné svedectvo, ako ho prezentuje pán Ihnát. A práve preto možno by bolo dobré, predtým ako prečíta kolegyňa, keď jej to slovo dáte, aby sa k tomu vyjadril pán Ihnát. A konečne, naozaj, ak to môžem takto povedať, prestal robiť to, čo robí a zvažoval a ubližoval spoločnosti, ktorá naozaj má silné majetkové pozadie a robíme svoju robotu najlepšie ako vieme. Možno drobné chyby sa stanú, ale o tom je legitímna kontrola, ktorej podčiarkujem, podtrhávam, sa naozaj od začiatku nebránime. Tak neviem, prečo sa vytrhávajú z kontextu určité súvislosti a bráni sa uzavrieť kontrolu a zhrnúť záver, čo je problém a čo problém nie je.

p. Raši, primátor mesta - Ďakujem pekne. S faktickými pani poslankyňa Jenčová, potom pán poslanec Ihnát, potom pokračujeme v rozprave.

p. Jenčová, poslankyňa MZ – Faktická pripomienka. Ďakujem za slovo. Ja som chcela reagovať trošku skôr, že pokiaľ chceme, aby boli rešpektované moje osobné práva, tak by som mala rešpektovať aj osobné práva všetkých ostatných.

p. Raši, primátor mesta - Ďakujem pekne. Pán poslanec Ihnát.

p. Ihnát, poslanec MZ - Faktická pripomienka. Áno, ďakujem veľmi pekne. Neviem, kamera vidí? Toto je rozbité sklo na Sládkovičovej ulici. Tu je to rozbité celé, kompletne. Ja som tam bol predvčerom. Paška klame! Hovorí  jednoznačne, že som dával podpisovať ja nejaké listiny alebo listinu deťom! Je to holý nezmysel! Tu je petícia, kamera, tu je petícia! Všetci dospelí ľudia, nad 18 rokov a sami to podpisovali. Naozaj. A povedali: „pán Ihnát, toto môžete prečítať na zastupiteľstve“, dolupodpísaní nájomcovia a užívatelia bytu na Sládkovičovej 3 v Košiciach, svojim podpisom potvrdzujeme, že sklo na vchodovej bráne bytového domu bolo rozbité viac ako mesiac. Hovorím, že každého jedného som sa pýtal, či aj na súde potvrdia, že bolo rozbité viac ako mesiac! Áno. Viac ako mesiac! A až na základe podnetu fotografie doručenému poslancovi mestského zastupiteľstva Ing. Bc. Milošovi Ihnátovi, skôr zamestnanci Bytového podniku s.r.o. vymenili cca 17. 4. 2015, za čo mu vyjadrujeme vďaku. Zároveň mu chceme vyjadriť vďaku za jeho činnosť prevádzkového technika, ktorú vykonával od septembra roku 2014 do januára 2015 . Opakujem, do januára roku 2015. A to do 15. januára roku 2015. Pán Paška 15. január 2015, kedy sa snažil pre nájomcov a užívateľov urobiť maximum a promptne vybavil všetky naše podnety pristupovať k ľuďom s úctou, ale zároveň vždy apeloval na neplatičov, aby si svoje povinnosti plnili! To viem aj dokázať, samozrejme, na súde potom.

p. Raši, primátor mesta - Ďakujem pekne. Faktická pripomienka , to bola technická otázka, by som navrhoval teda dať slovo pani doktorke, alebo? ako to poviete.

p. Paška, technický riaditeľ BPMK - Ja, ak môžem tak, len samozrejme, keď môže prísť kolegyňa, len na doplnenie pána Ihnáta. Pán Ihnát, Vy ste mal v správe nehnuteľnosť od apríla roku 2014, nie od septembra. To by ste mohol vedieť, nakoľko ste to podpísal a je pravdou, naozaj, nie lož, ale pravdou, že sme vám bytový dom odobrali z dôvodu neplnenia si svojich pracovných povinností a závažných zistení na objekte z pohľadu technického charakteru a z dôvodu výšky nárastu neplatičstva. To keď hovoríte, že ste niekomu hovoril, že má platiť, nie je celkom štandardný postup a je to prezentácia svojej vlastnej osoby vo vašom prípade. Lebo zamestnávateľ by očakával, že pristúpite k písomným výzvam, resp. v zmysle ustanovenia nájomnej zmluvy takúto osobu dostanete, keď môžem to tak povedať, z bytu. To vy ste nerobil! Takže poprosím vás, môžete povedať 200 krát „že klamem“, kedykoľvek, koľkým ľuďom tu sedia, viem to preukázať, že to nie je pravda čo rozprávate. A na len docibrenie  toho, čo ste povedal, ak môžem, podriadenú kolegyňu, ktorá dnes bola priamo na objekte. Môžeme pán primátor?

p. Raši, primátor mesta - Ďakujem pekne. Môžeme dať slovo pani kolegyni Fazekašovej. Ešte sa chcem spýtať, tá petícia, ten text, komponovali nájomníci? To, čo ste čítali, aj s tým poďakovaním? To komponovali niektorí z tých nájomníkov, čo to podpísal, napísal? Len mi prikývnite, či áno. Dobre, položil som legitímnu otázku, či text toho ďakovania, či napísal niektorý z nájomníkov, a Vy mi poviete, že mňa do toho nič nie je. Tak kto ho potom napísal?

p. Ihnát, poslanec MZ - Ešte raz. Právny úkon je prejav vôle smerujúci najmä k vzniku, zmene, zániku práv a skutočnosti, ktoré sú s ním priamo spájané. Všetko. Ďakujem.

p. Raši, primátor mesta - Ďakujem pekne. To len pre ostatných poslancov. Nech sa páči, zástupkyňa bytového podniku.

p. Fazekašová, zamestnankyňa BPMK - Dovoľte, aby som sa predstavila. Som zamestnankyňa bytového podniku. Volám sa Paulína Fazekašová, pracujem v bytovom podniku od roku 1979, čiže 35 rokov. Dnes som vykonala kontrolu bytov, kde pán Ihnát navštevuje počas víkendy, sviatočné dni, nájomcov, ktorí sa vyjadrili, budem citovať: „Dňa 25. 4. 2015 bol na bytovom dome Ing. Ihnát spolu s doktorkou Zemkovou vykonávať podpisovú akciu zameranú na zabezpečenie postrekov proti obtiažnemu hmyzu a za účelom výmeny okien.“ Je to v rozpore s listinou podpísanou nájomníkmi a ich deťmi. Podpísal to pán Vojtek. Pán Vojtek dňa 25. 4. nebol doma. Ale podpísať dal dcére, ktorá je maloletá, 16 rokov, s tvrdením, že ide o postrek proti plošticiam. Pán Vojtek má výhrady voči tomu, že dal podpísať jeho dcére a neželá si, aby obťažoval ich cez víkendy a vo večerných hodinách. 
Pani Balogová vykonáva domovnícke a upratovacie práce na bytovom dome. Dňa 25. 4. navštívil pán Ihnát 7:30 do 13:30, stále jej vybúchaval na dvere, aby podpísala z pozície domovníčky, že okno na vchodovej bráne bolo rozbité minimálne mesiac, so snahou, že jej núkal peniaze, ak mu to dosvedčí. Vyhrážal sa jej, ak nepodpíše, že ako mestský poslanec ju vyhodí z bytu na ulicu, nakoľko má dlžobu. Ďakujem.

p. Raši, primátor mesta - Myslím, že snáď stačí, lebo to už prechádza do trestu právnej roviny. Pán poslanec Ihnát s faktickou poznámkou, potom pani poslankyňa Blaškovičová.

p. Ihnát, poslanec MZ - Faktická pripomienka. Ďakujem, bolo to celkom dobre pripravené, ako Paška verzus Fazekašová! Perfektne pripravené! Fazekašová dobre vie, že ja tú správu bytového domu už som nemal v rukách od 15. 1. 2015. Pán primátor, na súde vám to dokážem! Ako, mám listiny, mám interný list, kde mi píše Baštyová, že od 15.1., číslo listu je tam presne napísané, mám listinný dôkaz, čiže vo februári alebo v týchto dňoch som samozrejme ja nemohol robiť správu. Ako mestský poslanec môžem do obytného domu, alebo na takúto kontrolu vstúpiť hockedy. Je pravdou, že som navštívil týchto ľudí, ale nie maloletých! Určite nie. Aj s Vojtekovcami som rozprával. Bol to brat a sestra. Mne ona povedala, že má 19 rokov, ako tá sestra. A ešte jednu vec, čo je podstatné, pán primátor, bol som tam sám. Čiže už to je klamstvo, že bola tam iná osoba so mnou. Naozaj sa musím usmiať, nebola tam iná osoba. Bolo to v sobotu. A naozaj sa dostávame do trestnoprávnej roviny, lebo keď tvrdí osoba, že ja som jej núkal peniaze, bude to musieť preukázať na súde. Toto tu teraz zaznelo! A je to veľmi vážne obvinenie pred Košičanmi! 250 000 ľuďmi, že ja som dával peniaze. Podávam trestné oznámenie pre ohováranie. Ďakujem pekne.

p. Raši, primátor mesta - Máte pravdu v tom, že je to veľmi vážna vec. Pani poslankyňa Blaškovičová, pán poslanec Gaj.

p. Blaškovičová, poslankyňa MZ - Ďakujem pekne pán primátor. Tak, môžem povedať, že toto je naozaj veľmi, veľmi emotívne. Aj pre mňa, ako umelkyňu, ktorá emóciami žije každý deň. Ale chcela som vlastne hovoriť o tom, že toto zastupiteľstvo má schválilo ako členku dozornej rady. Bola som prvý raz v bytovom podniku, a naozaj, snažila som sa nebyť predpojatá, ale po prečítaní všetkých článkov v médiách sa to celkom nedá. Samozrejme, človek ide s nejakou predstavou a s nejakým očakávaním a s tým, s čím som sa stretla v bytovom podniku, musím povedať, že som veľmi rada, že som si zmenila názor a že stratila som akékoľvek predpojatosti. Skôr naopak. Skôr som si uvedomila inú vec. Bytový podnik je náš mestský podnik. Sme zaň zodpovední a sme zodpovední ale aj za to, ako tento bytový podnik je vnímaný v očiach našich občanov. A tak, ako je vnímaný bytový podnik, tak je vnímané vedenie mesta, tak sme vnímaní aj my. Uvedomte si, čo vlastne my mnohokrát dopustíme. Pošpiniť jednu našu organizáciu je hrozne jednoduché. Pošpiniť človek je veľmi jednoduché. Ja s tým mám osobnú skúsenosť, ale očistiť jeho dobré meno a vrátiť sa k tomu, že, áno, to čo robíme, robíme dobre, je veľmi ťažké. A si myslím, že toto nie je naša úloha. Naša úloha je spravovať toto mesto najlepšie ako vieme. A robiť preň to najlepšie, čo vieme. A naša úloha je vytvárať dobrý obraz o tom, ako je toto mesto vedené. A je to naša práca. Takže mne to bolo veľmi ľúto a bola som veľmi rada, že v zápisnici, ktorú sme nakoniec podpísali, bola vlastne požiadavka vedenia bytového podniku, aby bola vypracovaná nejaká interná smernica, aby naozaj bolo jasné za akých podmienok môže zamestnanec alebo vedenie akéhokoľvek nášho podniku využívať jeho vlastné služby. Mňa sa pýtali, novinári, ešte som bola v dozornej rade dva dni, ani som nevedela, kde bytový podnik poriadne je, sa ma pýtali na môj názor. Ja som jasne vtedy odpovedala pánovi novinárovi: „Viete, keby ja som pracovala v nejakom podniku, ktorý vykonáva služby  a tie služby si viem riadne objednať a viem riadne zaplatiť, ja by som sa veľmi čudovala komukoľvek z vás, keby ste si objednali služby u niekoho iného.“ Však nikto z nás to takto nerobí! Keď máte dcéru zubárku, predsa nepôjdete za cudzím zubárom! Však je to úplne jasne! Vlastne tým vyjadrujete dôveru k práci svojich spolupracovníkov a zamestnancov. Takže ja som veľmi rada, verím, že takáto smernica vzíde, že bude schválená a naozaj apelujem na to, nešpiňme si do vlastného hniezda, pokiaľ na to nemáme dôkazy. Ďakujem.

p. Raši, primátor mesta - Ďakujem veľmi pekne aj ja. Pán poslanec Halenár s faktickou poznámkou.

p. Halenár, poslanec MZ - Faktická pripomienka. Pani poslankyňa, vo vami uvádzanom príklade, veľká diera, zatiaľ mesto nemá 100 percentného zubára, tzn. nejakú eseročku, kde by boli, ja neviem koľko zubárov. Kdež to Bytový podnik mesta Košice, po splynutí so Správou majetku je značne veľkým kolosom, už vzhľadom na mestské firmy. A viete, ja to poviem inak, ak by sme nemali za sebou 40 rokov komunistického režimu, kde sa vytvorili akési nepísané pravidlá hry, ako má fungovať pre nejakých vysoko postavených ľudí nejaký servis a nie z tej istej firmy, z rôznych firiem, tak by som povedal „Áno“. Celkom by som aj s vami súhlasil. Ale žiaľ, toto tu, čo máme pred sebou znie tak neobyčajne podobné tomu, čo sme tu mali možnosť zažívať.

p. Raši, primátor mesta - Ďakujem pekne. Ešte, poprosil by som bytový podnik, aby si poznačil, teraz som dostal zákon o obecnom zriadení, pani hlavná kontrolórka ho mala, keďže tu budeme riešiť mnoho vecí, a už aj s trestnoprávnym dopadom, z hľadiska tých podpisov, tak poprosím ešte jednu vec, podľa zákona o obecnom zriadení poslanec je povinný skutočnosti podľa odseku 2, písm. d), f), g) a h) bezodkladne písomne oznámiť obci. A potom, poslanec je oprávnený najmä, a je tam kompetencia poslanca zúčastňovať sa na previerkach na kontrolách na vybavovaní sťažnosti a oznámení, ktoré uskutočňujú orgány obce, čo poprosím, bytový podnik, aby kontroly, ktoré urobil pán poslanec Miloš Ihnát boli v súlade so zákonom. Pretože orgánmi obce sú obecné zastupiteľstvo a starosta obce a obecné obyvateľstvo môže zriadiť, zrušiť a podľa potreby alebo dočasne výkonné  kontrolné a poradné orgány a pri tejto kontrole, či tento paragraf zákona bol, resp. vybavovanie sťažností bol dodržaný. Čiže poprosím o preverenie. Potom, aby sme vedeli, aj iní poslanci, keby chceli ísť riešiť sťažnosti obyvateľov do terénu, kde siaha ich kompetencia a kde nie. Aby naozaj náhodou neurobili nejaký zákonný akt, ktorý nie je lege artis. Čiže, toto, nie teraz, to poprosím, potom, aby ste dali informáciu aj ostatným občanom. Máme tu bytový podnik, dopravný podnik, mnohé iné mestské firmy, aby poslanci mesta vedeli, pokiaľ ta zákonnosť siaha. Aby neurobili akt, na ktorý musia mať mandát obecného zastupiteľstva. S faktickou poznámkou, pán poslanec Ihnát. Nech sa páči.

p. Ihnát, poslanec MZ - Faktická pripomienka. Na Vás, pán primátor, ja som nemohol porušiť žiadny zákon. A je to všetko v poriadku. Čiže, áno, máte pravdu, rád by som bol, ak by ste túto petíciu ako riešil. To by som bol veľmi rád. Aj v trestnoprávnej rovine. To by som sa rád potom stretol pri orgánoch činnom v trestnom konaní. To je jedna vec. No a druhá vec, pán primátor, riešil som to tak, že tieto nedostatky, ktoré som zistil v sobotu, a to je to rozbité sklo, a zistenie predtým, čo som tam chodil, že mesiac a pol to sklo na vchodových dverách nebolo vôbec opravené. A ste videl tú fotografiu, ktorú som vám posielal, že ten chlapec mal ruku na ňom položenú. Tak je to všetko v poriadku. Keď som to dal pani Lenártovej, Vám ako primátorovi, štatutárovi mesta a riaditeľovi magistrátu tak isto som to dal, čiže a som mestský poslanec, čiže ja som v sobotu vykonával poslanecký mandát. Pán primátor, pozor! Som vykonával poslanecký mandát! Poslaneckú kontrolu. A to je ten rozdiel. Čiže, Vy to chcete obrátiť asi, pravdepodobne. na pracovnoprávnu rovinu, čo pán primátor Vám v zmysle platného zákona nevyjde. Ďakujem.

p. Raši, primátor mesta - Ďakujem pán poslanec. V žiadnom prípade by som sa neopovážil to obracať na pracovnoprávnu rovinu. Som zásadne proti tomu, aby sme pracovnoprávne veci riešili tu. Ja len chcem upozorniť, aby aj iní poslanci náhodou neurobili chybu. Ja  budem rád, keď ste robili všetko v súlade so zákonom. Pretože jedna vec je riešenie poslaneckého mandátu, a druhá vec je zákon o obecnom zriadení, ktorý jasne definuje, čo poslanec robiť môže a čo poslanec robiť nemôže. A nemyslím teraz na vás, ale na tých ostatných. Ja budem naozaj rád, keď ste robili všetko v súlade so zákonom. Fakt. Lebo budeme mať o jeden problém menej. Pán poslanec Gaj, po ňom pán poslanec Gibóda.

p. Gaj, poslanec MZ - Ďakujem pekne. Ak ste tu začali tému o správe Sládkovičovej ulici, hlavne som si myslel, že tu mi niekto predstaví, vzhľadom na to, že to je v mestskej časti Sever, a sú tam stále problémy, či už s nelegálnymi obyvateľmi, ktorí nie sú vôbec nahlásení, koľko je tam výjazdov mestskej polície, koľko detičky nechodia do školy na Hroncovú, atď. Ja som myslel, že správu o Sládkovičovej budeme riešiť takto! Nie jedno  rozbité okno! Príklad, som veľmi rád, že vzniknuté komunitné centrum sa práve zameriava aj na Sládkovičovú ulicu, čiže v budúcnosti si myslím, že tam nastane posun. A čo sa týka kauzy nás, vás, poslancov, ktorí ste boli pred bytom pána Pašku, len by ma zaujímalo, kolega Miro Špak, mal veľmi pekné montérky, čo to malo naznačovať alebo znamenať? Lebo som sa to nedovtípil. Ďakujem.

p. Raši, primátor mesta - Ďakujem pekne. Pán poslanec Gibóda, po ňom pán poslanec Ihnát.

p. Gibóda, poslanec MZ - Ďakujem veľmi pekne za slovo pán primátor. Kolegovia, kolegyne, ja by som rád bol, keby sme tento bod vrátili naspäť k jeho podstate, to je informácia o Bytovom podniku meste Košice. Ako pán primátor sám podotkol, poslanci tohto mestského zastupiteľstva predložili pánovi primátorovi návrh na materiál, na bod rokovania. Tento nebol predložený do mestskej rady ani do tohto zastupiteľstva. Namiesto toho pán primátor navrhol tento bod ako náhradu. V tomto bode sme sa my, poslanci, chceli venovať správe pána konateľa bytového podniku o celkovom hospodárení v podniku za obdobie od jeho menovania do funkcie, nakoľko takúto správu nepredložil. Zároveň sme mali tuná nejaké požiadavky na túto správu. Jedna z týchto požiadaviek sa mala týkať aj tým, aby sme do budúcnosti stanovili nejaký spôsob ako zamedziť nejakým podobným aj podozreniam, aby to bolo proste jasné, aby to riešila dozorná rada, správna rada, mne je to jedno, proste stanoviť, aby tieto podozrenia neprichádzali. My sme dostali teraz na tomto rokovaní dámy a páni správu, materiál od Bytového podniku mesta Košice. Je to pekný materiál, pekný hlavičkový papier, ale neviem, kedy to bolo vytvorené. Neviem kto to vytvoril, neviem vlastne za aké obdobie to je. Ako, je to dosť nahustené, je to pekné, sú to úžasné čísla. Po prečítaní týchto faktov musím povedať, že bytový podnik šliape, a čomu som ja osobne rád, ale chýbajú mi tu nejaké faktické vecí a bol by som rád, keď poslanci požiadajú o nejaký materiál pána primátora a následne zodpovedné osoby požiadajú pána primátora a následne zodpovedné osoby, aby tento materiál sme dostali skôr ako iba na rokovaní zastupiteľstva. Myslím si, že keďže sme túto našu žiadosť s ktorou sa čiastočne pán primátor stotožnil, predložili ešte pred rokovaním mestskej rady, bol dostatočný časový rámec na to vytvoriť takýto pekný materiál, možnože aj o viacerých stranách s dátumom a podpisom spracovateľa a predkladateľa. Ďakujem veľmi pekne.

p. Raši, primátor mesta - Pán poslanec, túto informáciu som vôbec nezaradil na základe vašej požiadavky. Chcem vás len upozorniť, keďže ste nový poslanec v mestskom zastupiteľstve, akiste unikol vašej pozornosti, že Bytový podnik mesta Košice, ako aj iné organizácie dávajú výročné správy, ktoré sú zavesené na internete a zhodnocujú každý rok a výročné správy sa dávajú. Robí sa účtovná uzávierka, potom sa pripravuje výročná správa. V ktorom mesiaci dáte výročnú správu? v máji? (pozn. otázka smerovaná na zástupcov BPMK). Čiže v máji bude výročná správa, ktorá bude komplexným zhodnotením činnosti podniku. A toto bola len krátka informácia pre poslancov, ktorá s výročnou správou, ktorá nie je výročnou správou, len krátka informácia pre vás, pretože sa šírili negatívne informácie o bytovom podniku. Pán poslanec Polaček s reakciou na pána poslanca Gibódu.

p. Polaček, poslanec MZ - Faktická pripomienka. Ďakujem pekne. Ja by som chcel len podporiť pána Gibódu, že účel aj tohto bodu, podľa mňa bol trochu iný. Okrem tých vecí, ktoré sa tu povedali a hovoria, očakávam, že sa dostaneme aj ďalej. Pre mňa táto celá debata má dve roviny. A nemyslím si, že rovina, o ktorej tu vlastne rozprávame z pracovnoprávnych, ja neviem, nemám na to slov, ale ja myslím si, že to nepatrí. Na jednej strane pán Ihnát tu argumentuje, ja tie argumenty nepoznám, ja sa nechcem dotknúť, ja neviem, o čom rozpráva. Rozprávame tu o nejakých zrkadlách, o nejakých oknách. Prepáčte mi, ale ja si myslím, že to tu nepatrí. Táto časť, tá druhá rovina je o tom, poďme rozprávať o bytovom podniku, urobme čiaru. Povedzme si od nejakého obdobia budú platiť nové pravidlá, ktoré chceme tu, ako poslanci, navrhnúť, aby sa nestalo to, že tu dochádza k nejakým konfliktom verejného záujmu. A ak sme tu otvorili, ako poslanci, dve vety, poslanci nejakú tému súvisiacu s nejakými investíciami súkromných osôb v rámci bytového podniku, tak, ak táto druhá strana, pán Paška, chce, vie nás tu zasypať dokumentmi, vie nám to vyvrátiť. A poďme ďalej.

p. Raši, primátor mesta – Ale poďme bližšie. Aký máme problém? Vy si myslíte, že toto tu nepatrí? A možno si niektorí myslia, že to tu patrí. Tak raz, keď sa vám to hodí, tak niečo k bodu patrí. Budeme sa rozprávať o všetkom, o čom poslanci mestského zastupiteľstva chcú. Nech sa páči, pán poslanec Ihnát, po ňom pani poslankyňa Jenčová.

p. Ihnát, poslanec MZ - Áno, ďakujem veľmi pekne, pán primátor. Dovoľte mi, aby som sa opýtal pána Ujpála, konateľa tejto spoločnosti bytový podnik. Pán Ujpál, opýtam sa Vás otázku: „Prestavoval ste, staval ste so zamestnancami Bytového podniku mesta Košice od roku 2013 do roku 2015 chodníky alebo čokoľvek pri svojej nehnuteľnosti?“ Pýtam sa vás jasne. Prestavoval ste? Boli to takéto stavby alebo nie?! Odpovedzte na otázku. Ďakujem.

p. Raši, primátor mesta - To už sme v súdnej sieni.

p. Ihnát, poslanec MZ - Nie, nepýtam sa. Som otázku jasne položil som. Otázku. Nech odpovie na túto otázku.

p. Raši, primátor mesta - Pán poslanec Ihnát, trošku ste si pomýlili. Tam sedia poslanci, tu sedí primátor. Čiže doporučujem do ďalších volieb sa prihlásiť. Pán Ujpál vám odpovie, keď bude chcieť. Na záver pani poslankyňa Jenčová, nech sa páči.

p. Jenčová, poslankyňa MZ - Ďakujem za slovo. Ja len dávam do pozornosti, že teda ten návrh na uznesenie, ohľadom vypracovania postupu pre využívanie služieb, ktorý som prečítala v bode pri pani hlavnej kontrolórke, tak ho teda podávam opätovne. A len takú poznámku a otázku. Ja predpokladám, že pán Ihnát už v takejto zlej spoločnosti ani nechce pracovať, kde sa dejú veľmi nekalé praktiky, lebo ako normálny človek musí chodiť s radosťou do práce, že chce, že tá spoločnosť funguje a tomu pridáva. Ako sa vyjadril, že nemá problém prevziať tú výpoveď, lebo v podstate on už tam ani robiť nechce, tak som to pochopila ja. Možnože ja zle chápem. Tak myslím si, že je tu ten priestor, aby ste si toto nejak vzájomne odovzdali a mohol si ísť do tých súdnych sporov, do ktorých sa chystáš. Takže, pán Ujpál, ja by som teraz tak vytvorila 20 sekundový priestor, keďže určite to tu máte, že nech mu to odovzdáte. Nech už má on pokoj a môže sa súdiť s bytovým podnikom, v ktorom už vlastne nechce robiť lebo je taký strašne zlý ten bytový podnik.

p. Raši, primátor mesta - Ďakujem pekne, s faktickou pán poslanec Ihnát.

p. Ihnát, poslanec MZ - Len sekunda, pán primátor. Ako, ja poprosím, ako kolegyňu Jenčovú, nech ona hodnotí vzťah existencie zamestnania a môjho chcenia, mojej vôle ako  pracovať alebo nepracovať u niekoho, alebo niekde nech ohodnotí sama v sebe! A nech pred verejnosťou vlastne nehovorí slová a nevkladá slová vlastne, ktoré ja som nikdy nepovedal! Takže ďakujem veľmi pekne pani kolegyňa, buďte tak dobrá, ovládajte sa! A jednoducho trošku, inak toto je. By som povedal fraška pripravená dopredu. Perfektne! Ako, smeráci, držím vám palce! Naozaj. Čiže tých 20 sekúnd, keď je pán primátor naozaj aj tu pred médiami, teraz to môžeme prevziať rovno. Takže nie je problém. Ako, keď už fraška, tak fraška! Poďme na to.

p. Raši, primátor mesta - Pán poslanec, ja o žiadnej fraške neviem. Je to bod, ktorý sme si sami schválili. Keby bol pripravený, tak zrejme vyzerá úplne inak. A ja držím palce vám, aby nebola pravda to, čo sme dostali ako podnet od občanov mesta Košice. Lebo to by bolo pre vás osobne veľmi zle. Ja verím, že to nie je pravda. Pán poslanec Dečo.

p. Dečo, poslanec MZ - Ďakujem pekne, keďže vidím, že táto diskusia nesmeruje k ničomu o bytovom podniku, resp. o niečom reálnom v bytovom podniku, je to len o nejakých, takmer alebo reálnych osobných útokoch, invektívach mám pocit, že keď toto sledujú občania, tak fakt musia byť minimálne znechutení. Podávam návrh na ukončenie diskusie. Ak sa s mojím názorom stotožňujete, vyjadrite to hlasovaním.

p. Raši, primátor mesta - Čiže návrh na skončenie diskusie. Prosím hlasujme.

Hlasovanie č. 33 -	za: 35, proti: 1, zdržali sa: 3

p. Raši, primátor mesta - Konštatujem, že máme do rozpravy ešte dvoch prihlásených. Presne to ide, lebo máme už nachystaný aj obed. Čiže pán poslanec Špak, po ňom pán poslanec Polaček.

p. Špak, poslanec MZ - Ďakujem pekne za slovo. Ja len reagujem na kolegu Mariána, prečo som tam bol. Myslím, že každý videl, že som mal na sebe pracovné oblečenie, bol som tam za stavbárov. A áno, nezdá sa mi normálne, že niekto vyhlási nejakú súťaž, tender, tam sa zúčastnia firmy, ja potom si vyberiem tu firmu a zhodou okolností som jej riaditeľom, lebo mala najlepšiu ponuku. Áno, toto sa mi nepáčilo. Beriem, to je vec, ktorá si myslím, že tu aj padla ako návrh, že by sme to riešili tie konflikty. To je jedna vec a druhá vec, myslím si, že tento spor dvoch ľudí Košičanov až tak neberie. A myslím, že BPMK až tak o to meno nepríde, lebo si plní svoje povinnosti. A myslím si, že by sme sa naozaj mali ísť najesť a venovať témam, ktoré 250 000 ľudí vidí. Ďakujem.

p. Raši, primátor mesta - Ďakujem pekne. Škoda, že ste potom tie montérky brali. Pán poslanec Polaček, nech sa páči.

p. Polaček, poslanec MZ - Ďakujem pekne. Neviem, či ešte po tejto rozprave bude ešte z bytového podniku niekto vystupovať, pán Ujpál alebo pán Paška, to my nie je celkom jasné?

p. Raši, primátor mesta - Prihlásil sa už len pán Paška.

p. Polaček, poslanec MZ - Ďakujem. V prvom rade by som chcel vystúpiť s tým, že ako skupina poslancov chceme predložiť návrh na uznesenie. To uznesenie vyplýva z podnetu, ktoré sme pani hlavnej kontrolórke zaslali. Týkalo sa to tých skutočnosti, o ktorých sme sa dopočuli hlavne z médií. A naším cieľom, ako poslancom, nie je nič iné, len si byť istí, že v bytovom podniku nenastávajú, ale nielen v bytovom podniku, vo všeobecnosti, v rámci mesta Košice, nenastávajú také skutočnosti, ktoré by mohli byť v rovine, ktorú nikto z nás si nežiada. Preto si myslíme a naozaj tu odznelo veľa, veľa informácií, už mnohí strácame prehľad. Ja som vďačný, že pani kontrolórka nás vyzvala a v pondelok sa stretneme a budeme hľadať taký cieľ, aby sme sa posunuli k tejto téme. A možno očistili meno bytového podniku. A možno, keď zistíme nejaké skutočnosti, uvidíme, čo ďalej. Návrh na uznesenie je len deklaratórne, ktoré hovorí vlastne o tom, čo sme sľúbili pred novinárskou obcou. A to je: „Mestské zastupiteľstvo v Košiciach žiada riaditeľa Magistrátu mesta Košice, aby vypracoval etický kódex záväzný pre všetkých vedúcich zamestnancov mesta Košice, ako aj vedúcich zamestnancov ním zriadených a financovaných organizácií, ktorý ustanoví, pravidlá na zdržania sa konania v situáciách, ktoré môžu viesť ku konfliktu s verejným záujmom.“ Celá táto téma totižto vznikla v rámci toho, že sme mali pocit, že tu vzniká nejaký konflikt záujmov. Nič iné táto téma vlastne nemala priniesť. A tým, že sme žiadali, aby sa na bod rokovania dostala téma, bytový podnik popritom sme už mali záujem, ako poslanci, komplexnosti poznať ciele a vízie bytového podniku na roky 2000 až do roku 2018, v rámci nášho volebného obdobia, čo nás čaká, čo by chceli zlepšovať tých projektov. Je tam mnoho, čiže myslím si že by sme mohli, ako poslanci, o nich vedieť a samozrejme poznať aj toto vyjadrenie k týmto skutočnostiam, ktoré tu nastali. To bol celý zmysel a celý cieľ, ktorý sme ako skupina poslancov chceli otvoriť. A chceli sme k nemu poznať vyjadrenia. To je celé. Ďakujem pekne.

p. Raši, primátor mesta - Ďakujem pekne. Ste naformulovali uznesenie, ktoré je protiprávne. Si uvedomujete. Takže budeme hlasovať o protiprávnom uznesení, vás upozorňujem, potom vám poviem aj prečo. Posledný v rozprave pán Paška. 

p. Paška, technický riaditeľ BPMK - Vážený pán primátor, my sme vnímali naše vystúpenia ako reakciu na skutočnosti, kedy, jediné legitímne právo, ako sa môžeme brániť je predkladať informácie svojim nadriadeným a počkať na vykonanú kontrolu, ktorá sa plánuje a o ktorej rozprávame, že jej nebránime. Tak k slovám pána Ihnáta, naozaj my nemáme s tým žiaden osobný problém. Len ho chceme poprosiť, firma potrebuje pracovať, firma je denne o 1000 rozhodnutí, pracuje tam 200 ľudí. Títo ľudia potrebujú kľud. Zopakujem, sme pripravení na každú jednu kontrolu. Poskytneme maximálnu súčinnosť, tzn. fyzické, aj pán Ihnát pochopil, keď sa nahneváte, vybrať šanóny zo skríň, doručiť ich niekde, kam tá kontrola si to bude žiadať. Tzn., že v ten čas, tú dobu títo zamestnanci nebudú pracovať. Celkovo zabezpečujeme správu viac ako pre 10 000 bytov. A v mesiaci máj máme zákonnú povinnosť doručiť vyúčtovanie, ktoré obnáša hodiny a stovky hodín prípravy, vyúčtovania týchto bytov, kde na druhej strane by sme nemuseli za výkon tejto správy dostať finančné prostriedky. Iným spôsobom, bytový podnik by nemal to, čo má dostať. Takže ja len chcem poprosiť, my ináč sa legitímne brániť nevieme. Len cestou kontroly. Aby do tej doby, kým bude vykonaná, naozaj sa rešpektoval aj náš názor, na to, že aj keď sa bránime, tak náš názor nie je uverejňovaný. Resp. vy pán Ihnát, veľmi šikovne pretáčate veci, že nie sú tak ako sú! Prečo je problémom počkať ešte niekoľko mesiacov do výkonu tejto kontroly? Predsa my k všetkému sme sa doteraz prihlásili. Nič sme nezatajovali. Tak prečo? Takže, prosím vás, nechajte firmu pracovať a kontrolné orgány kontrolovať. A k pánovi Polačekovi, ktorý povedal: „kedy jeden z vedenia bytového podniku“. Ani raz ste nás neoslovili, že všetko to, čo ste pred chvíľou povedal, chcete vedieť. Vy namiesto toho ste iniciatívou podporil pána Ihnáta. Čo tiež, nikto vám neberie. Ale nás sa nikto nepýtal. Kedykoľvek. Ja osobne som povedal na stretnutí pred svojím bytovým domom, ktorému dodnes nerozumiem, o čom bol, aby ste prišiel, kdekoľvek aj na bytový podnik. Uvaríme kávu a budeme sa s vami rozprávať. Každý kto prišiel, s každým sme sa rozprávali. A darmo sa bude pán Gibóda vytáčať a usmievať sa, je to pravdou, my na rozdiel od pána Ihnáta sme zodpovední k tomu, čo robíme. A vieme zodpovedne odpovedať na všetky otázky, ktoré sa na nás pýtajú naši nadriadení. Takže ešte raz poprosím, firma potrebuje kľud. Ďakujem pekne.

p. Raši, primátor mesta - Ďakujem pekne. S faktickou poznámkou sa nedá reagovať, pretože som to nepovolil svojho času pánovi Gibódovi, takže budeme hlasovať o návrhu uznesenia. Teda prvý návrh uznesenia, pôvodný návrh uznesenia je, že berieme informáciu na vedomie, doplnený návrh uznesenia je ten, ktorý dal pán poslanec Polaček. Pardon, najprv Anička Jenčová, potom pán poslanec Polaček. Chcem upozorniť, aby ste prečítali tie doplnené návrhy uznesenia, lebo podľa mňa v návrhu uznesenia, ktorý dal pán poslanec Polaček, dáva riaditeľovi za úlohu to, čo vykonať nesmie, pretože nerobí výkon valného zhromaždenia, ani výkon akcionára v daných podnikoch. Čiže by sme prijali protiprávne uznesenie, ktoré pán Polaček, vám verím, že nevedome, podstrčil. Nech sa páči.
 
p. Andrejčák, poslanec MZ a člen návrhovej komisie - Návrhová komisia obdržala dva doplňujúce návrhy. Prvý od pani poslankyni Jenčovej v znení: „Mestské zastupiteľstvo žiada riaditeľa magistra mesta Košice o stanovení jednotlivých pravidiel pre všetky  podniky s majetkovou účasťou mesta Košice pre poskytovanie výkonov a služieb orgánom týchto spoločnosti členom vedenia, prípadne ich rodinných príslušníkov.“ 

p. Raši, primátor mesta - Prosím hlasujte.

Hlasovanie č. 34 -	za: 13, proti: 1, zdržali sa: 23

p. Raši, primátor mesta - Prosím ďalší návrh uznesenia.

p. Andrejčák, poslanec MZ a člen návrhovej komisie - Ďalší návrh uznesenia, ktorý bol predložený pánom poslancom Polačekom v znení: „Mestské zastupiteľstvo v Košiciach žiada riaditeľa Magistrátu mesta Košice, aby vypracoval etický kódex záväzný pre všetkých vedúcich zamestnancov mesta Košice, ako aj vedúcich zamestnancov ním zriadených a financovaných organizácií, ktorý ustanoví pravidlá na zdržanie sa konania v situáciách, ktoré môžu viesť ku konfliktu s verejným záujmom. Termín 1. 6. 2015.“ 

p. Raši, primátor mesta - Prosím hlasujte o "non lege artis" uznesení.

Hlasovanie č. 35 -	za: 7, proti: 8, zdržali sa: 22

p. Raši, primátor mesta - A posledné hlasovanie, nech sa páči.

p. Andrejčák, poslanec MZ a člen návrhovej komisie - Pôvodný návrh na uznesenie: „Mestské zastupiteľstvo v Košiciach v zmysle príslušných právnych predpisov berie na vedomie ústnu informáciu k situácii v Bytovom podniku mesta Košice.“ 

p. Raši, primátor mesta - Ďakujem, prosím hlasujte.

Hlasovanie č. 36 -	za: 29, proti: 2, zdržali sa: 6

p. Raši, primátor mesta - Uznesenie sme schválili.
- - -

Bod č. 11
Prenechanie školského majetku vo vlastníctve mesta Košice do nájmu ako dôvod hodný osobitného zreteľa pre žiadateľa ŠK Keido Košice na ZŠ s MŠ Želiarska 4, Košice

p. Raši, primátor mesta - Vážení poslanci, poprosím, aby ste sa všetci, ktorí ste tu zaprezentovali, lebo ďalší materiál je prenechanie školského majetku, ako dôvod hodný osobitného zreteľa pre športový klub Keido Košice na Základnej a materskej škole Železiarska. Potrebujeme na jeho schválenie tri pätiny všetkých poslancov. Takže poprosím ctené dámy poslankyne, vážení páni poslanci, aby ste sa zaprezentovali, aby tento materiál prešiel a vedeli sme, vyjsť v ústrety podpore športu. Čiže dovoľte mi, aby sme pokračovali v rokovaní mestského zastupiteľstva. Teda prejdeme k bodu číslo 11 Prenechanie školského majetku vo vlastníctve mesta Košice do nájmu ako dôvod hodný osobitného zreteľa pre žiadateľa športový klub Keido Košice na Základnej škole s materskou školou Želiarska 4. Poprosím pani námestníčka, resp. takto otváram rovno k tomuto bodu rozpravu a každý kto máte akékoľvek otázky sa spýtajte nech sa páči. Pán poslanec Gibóda má do rozpravy, nech sa páči.

p. Gibóda, poslanec MZ - Ďakujem veľmi pekne pán primátor. Milí kolegovia, vážený pán primátor, opäť je tu bod 11. Je to prenechanie školského majetku ako dôvod hodný osobitného zreteľa. Nemám nič proti tomu, že prenechávame nejaký majetok za určitých podmienok, z dôvodu osobitného zreteľa, len osobne musím povedať, že si nemyslím, že by sme to mali prenechávať týmto organizáciám na dobu neurčitú. Preto by som chcel poprosiť, aby sme porozmýšľali nad nejakým iným spôsobom, aby sme túto tieto veci nenechávali na dobu neurčitú, ale stanovili nejaký čas, následne vyhodnotili túto spoluprácu a následne preschválili ďalej. Čiže ja osobne budem, bohužiaľ, hlasovať v tomto bode proti. Ďakujem.

p. Raši, primátor mesta - Je tu pani doktorka Kavečanská, vysvetlite pánovi poslancovi.

p. Lenártová, námestníčka primátora - Určite je to výhodnejšie pre mesto na dobu neurčitú, kvôli výpovedi. To by ste mali vedieť.

p. Raši, primátor mesta - Ctení páni poslanci, vy, ktorí ste tu dlhšie, aby ste sa nenechali zmiasť pánom poslancom Gibódom, doba určitá znamená zafixovanie nájmu. A keď sa aj stane, že je nejaký problém, je nám ťažšie ukončiť zmluvu, doba neurčitá je pre mesto aj pre školu výhodnejšia. Pretože keď sa vypovie do určitej doby, táto zmluva pri dobe neurčitej skončí, takže je to jednoduchšie. Poprosím pani doktorku Kavečanskú, aby to ozrejmila pánovi poslancovi.

p. Kavečanská, vedúca oddelenia školstva MMK - Vážený pán primátor, ctení poslanci, osobitný zreteľ po schválení, teda, aby mohol ten klub alebo ďalší, ktorí oňho požiadali, musí existovať k prenajatému majetku platná nájomná zmluva. Platná zmluva. A táto v zmysle Pravidiel prenajímania je uzatváraná spravidla na jeden školský rok. Čiže osobitný zreteľ bez zmluvy nie je ničím. Ale aby sme nemuseli každý rok predkladať zastupiteľstvu v júni všetky osobitné zretele klubov, ktoré teda žiadajú o to, pretože oni pravidelne žiadajú o tieto osobitné zretele každý rok, preto ho navrhujeme schváliť na dobu neurčitú. A potom zmluvou ošetrujeme na jeden školský rok. A v prípade, že nie sú splnené podmienky zmluvy, tak potom ďalší rok už tú zmluvu ten klub nedostane.

p. Raši, primátor mesta - S faktickou poslanec Polaček.

p. Polaček, poslanec MZ - Teraz to pre mňa boli nové informácie, ktoré som sa nikde nedočítal. Tzn., ak sa môžem opýtať, že zmluvy sa vždy robia na jeden rok a potom sa predlžujú?

p. Kavečanská, vedúca oddelenia školstva MMK - V zmysle pravidiel prenajímania, to je v pravidlách prenajímania ustanovené, že sa zmluvy uzatvárajú spravidla na jeden školský rok. V prípade, že tá zmluva má tam určité podmienky, že sa musia starať o ten objekt subjekt, ktorý si o ten objekt, ktorý si prenajímajú a v prípade, že dôjde k nedodržaniu alebo k nejakým problémom, tak sa im ten ďalší rok tá zmluva neobnovuje.

p. Raši, primátor mesta - Pán Petrvalský, poslanec, s faktickou.

p. Petrvalský, poslanec MZ - Faktická pripomienka. Ja som len toľko chcel povedať, že ten osobitný zreteľ je prakticky na dobu neurčitú, aby sme osobitný zreteľ nemuseli každý rok obnovovať a samotná zmluva je uzavretá s oddelením školstva a tá proste alebo sa predĺži alebo sa nepredĺži po roku. To je všetko.

p. Raši, primátor mesta - Pán poslanec Gibóda.

p. Gibóda, poslanec MZ - Faktická pripomienka. Ďakujem veľmi pekne. Ale ja stále tomu nerozumiem, dámy a páni, čo keď pominuli dôvody na osobitný zreteľ, po nejakom čase? To neprehodnotíme? Ako nájomná zmluva je jedna vec, ale nájomná zmluva nestanovuje, že aké sú pravidlá. To schvaľujeme my. Ďakujem.

p. Raši, primátor mesta - Dobre, zachovajme rozvahu, pani námestníčka. Skúste to vysvetliť tak, aby to pochopil pán poslanec Gibóda.

p. Lenártová, námestníčka primátora - Keď pominú dôvody osobitého zreteľa, tak sa tá zmluva skončí. Práve preto je na dobu neurčitú. Lebo je to jednoduchšie ju vypovedať. Prosím vás, naštudujte si Pravidlá prenajímania školského majetku! Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu. Poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa príslušných právnych ustanovení schvaľuje prenájom telocvične na Základnej škole materskej škole Želiarska 4, Košice nájomcovi športový klub Keido, Košice, Bruselská 13 Košice, po a) priamym prenájmom posudzovaným ako dôvod hodný osobitného zreteľa, a po b) za nájomné vo výške najviac 150 eur za rok a prevádzkové náklady ako dôvod hodný osobitného zreteľa, podľa predloženého návrhu.“

p. Raši, primátor mesta - Ďakujem, prosím hlasujte.

Hlasovanie č. 37 -	za: 32, proti: 1, zdržali sa: 2

p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 12
Prenájom nebytových priestorov a pozemku v objekte zrušenej Základnej školy Galaktická 9, Košice pre občianske združenie TVOJA ŠANCA Košice, IČO, poslanec MZ - 423 292 13, Európska trieda 11, Košice z dôvodu hod. os. zreteľa (prevádzkovanie denného stacionára a relaxačno-pracovnej zóny)

p. Raši, primátor mesta - Prejdeme k bodu číslo 12. To je materiál Prenájom nebytových priestorov a pozemku v objekte zrušenej Základnej školy Galaktická 9, Košice pre Občianske združenie Tvoja Šanca, Európska trieda 11, Košice z dôvodu hodného osobitného zreteľa (prevádzkovanie denného stacionára a relaxačno-pracovnej zóny). Otváram k tomuto bodu rozpravu. Pán poslanec Halenár.

p. Halenár, poslanec MZ - Vzhľadom na to, že je viacero takýchto návrhov, bodov na dobu neurčitú, resp. ani tam nie je určené, že či na dobu určitú alebo nie, možnože by bolo vhodné porozmýšľať nad tým, že či súčasťou takého materiálu nemôže byť jedna veta, že doba, na ktorú sa teda bude vzťahovať, prípadná nová zmluva sa bude riadiť pravidlami hry takýmito a link tam na ten prenájom. Teda pravidlá prenájmu majetku. To sa mi zdá celkom vhodná odpoveď postu námestníčky. Také niečo.

p. Raši, primátor mesta - Mne sa zdá vhodná odpoveď, častokrát sa mi Vaše odpovede nezdajú vhodné pána starostu. Máme Pravidlá prenajímania majetku mesta, veľmi jednoduché, a práca s majetkom mesta sa riadi týmito pravidlami. Sú verejne dostupné. Treba si ich prečítať. Základ je, že v mestskom zastupiteľstve schvaľujeme osobitný zreteľ na to, aby keď dôvody na nájomnú zmluvu pre daný subjekt pretrvávali, sme každý rok nemuseli dávať do zastupiteľstva schvaľovaný osobitný zreteľ. To ale neznamená, že daný subjekt nevieme s ním ukončiť zmluvu. Pokiaľ by si neplnil všetky povinnosti ktoré mu z nej vyplývajú, čiže príklad, schválili sme športový klub Keido tzn., že pre tento klub platí na danej Základnej škole s materskou školou na Želiarskej osobitý zreteľ, tzn., že je to taká nepriama investícia mesta na podporu tohto klubu. Pretože bude platiť symbolické nájomné. A tento zreteľ pre tento klub na tejto škole je platný, okrem toho samotná škola, alebo prostredníctvom mesta, podľa toho, aký subjekt ide, mu každý rok obnovuje prenájom daného priestoru, na ktorý už osobitný zreteľ platí. Čiže keď mu prenájom na rok dá, a je všetko v poriadku, na budúci rok urobí opäť prenájom. Pričom osobitný zreteľ, teda zvýhodnené podmienky, sú už platné aj naďalej. Pokiaľ je akýkoľvek problém s daným subjektom, tak jednoducho ten nájom, ktorý je ohraničený spravidla rokom, sa ďalej nepredĺži. Čiže nová zmluva sa nevykoná. A tým pádom daný športový klub napriek tomu, že mal schválený osobitný zreteľ na dobu neurčitú, nemôže v danej škole pokračovať. Čiže máme tu zabezpečené tak, aby aj ten, ktorý čerpá výhodu, v tomto prípade vedel, že musí dodržiavať pravidlá. A pokiaľ ich nedodržiava, tak jednoducho to spravidla ten ročný nájom mu predĺžený nie je. Pani poslankyňa Blaškovičová.

p. Blaškovičová, poslankyňa MZ - Ďakujem pekne, pán primátor. Mňa len zaujal tento cieľ a toto občianske združenie. Je mi veľmi ľúto, ale nepoznám ich, tak som sa len chcela opýtať, že kto to je? Lebo si myslím, že tá náplň práce bude skvelá a odkiaľ sú vlastne financovaní? Lebo, naozaj, nestretla som sa s tým. Či teda si sami musia získavať financie alebo majú aj nejakú dotáciu z ministerstva práce sociálnych vecí? Len niečo o nich. Dve vety. Ďakujem.

p. Raši, primátor mesta - Pani námestníčka.

p. Lenártová, námestníčka primátora - Tento subjekt poznáme. Boli už zapojení aj do Fondu zdravia, pracujú so znevýhodnenou mládežou a je to občianske združenie. Čiže financovanie má ako všetky občianske združenia, čo ti nemusím hovoriť a určite majú, môžu získavať určite podporou aj z Úradu práce sociálnych vecí a cez rôzne fondy, granty a projekty, do ktorých sa zapájajú. Áno, a z dvoch percent samozrejme, keďže sú občianske združenie. Čiže takouto formou.

p. Raši, primátor mesta - Pán poslanec Halenár, po ňom pán poslanec Gibóda.

p. Halenár, poslanec MZ - Nie je treba byť naježený, pán primátor, chcem povedať že dokonca osobitný zreteľ by mal byť vyznačený v dôvodovej správe. Je tam samozrejme zakomponovaný, ale ešte raz poviem, je to výhodné práve pre tých, ktorí vedú schôdzu, aby sa zbytočne nepredlžovala schôdza, keď tam bude uvedené napr. odôvodnenie osobitného zreteľa, dvojbodka a veta alebo pre poslancov, ktorí skrátka budú klásť otázky okolo zmluvy, tento prenájom sa bude riadiť pravidlami prenájmu majetku a tieto pravidlá sú na tomto linku. To sú dve vecí, ktoré tam pokojne môže byť stále v tom materiáli.

p. Raši, primátor mesta - Pán poslanec Gibóda.

p. Gibóda, poslanec MZ - Ďakujem veľmi pekne za slovo. Ďakujem pani viceprimátorka, že ma upozornila, na to, aby som si preštudoval podmienky Pravidiel prenajímania školského majetku vo vlastníctve mesta Košice. Osobitný zreteľ je tam spomenutý až raz, a to vo vete výnimočne, možno nájomcu vybrať z dôvodu hodného osobitného zreteľa. Nie je tu nič o tom, že ako postupovať v prípade, že dochádza k obnove zmluvy. A už napr., skade vie ten riaditeľ školy, že či vykonáva toto združenie stále tú činnosť hodný osobitného zreteľa. Odkiaľ my vieme, že toto združenie sa nespreneverilo tomu osobitnému zreteľu, na ktorý my sme mu dali tieto priestory? Keď to bude stále na dobu neurčitú? Môže to byť z toho 20 rokov, 30 rokov, nikto na to nemusí prísť. Aký bol pôvodný zámer prenájmu tohto majetku. Ďakujem.

p. Raši, primátor mesta - Ďakujem. Uzatváram rozpravu k tomuto bodu. A ešte raz, pán poslanec, prečítajte si pravidlá celé a len tak, aby ste už spokojne mohli hlasovať, aj teraz my schvaľujeme osobitný zreteľ, vytvárame základný právny rámec pre to, aby konkrétny prijímateľ mohol mať každoročne obnovovanú, alebo neobnovovanú zmluvu. A na to, každoročné obnovovanie alebo neobnovovanie zmluvy podľa osobitného zreteľa sa každý rok prehodnocuje podľa toho akú činnosť plní tak keď je raz niekto športový klub Keido. Tak keď riaditeľ si všimne, že už tam chodia štrikovať a nie robiť keido, tak dá nám informáciu, že neplní pôvodný účel a zmluva sa nepredlží. Takže skúsme sa venovať naozaj obsahu materiálov a pomoci tým, ktorí to chcú v tomto prípade športu alebo charitatívnym organizáciám. Prosím návrhovú komisiu o hlasovanie.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom: po 1) nebytových priestorov o výmere 251,59 m² v objekte zrušenej Základnej školy Galaktická 9, Košice podľa predloženého návrhu. Po 2) pozemku vo výmere 1 228 m² v areálu zrušenej Základnej školy Galaktická 9, Košice, nájom podľa predloženého návrhu nájomcovi Občianske združenie Tvoja Šanca Košice, podľa predloženého návrhu.“

p. Raši, primátor mesta - Ďakujem pekne, prosím hlasujte. Je potrebná trojpätinová väčšina všetkých poslancov.

Hlasovanie č. 38 -	za: 33, proti: 0, zdržali sa: 3

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 13
Prenechanie školského majetku vo vlastníctve mesta Košice do nájmu ako dôvod hodný os. zreteľa pre žiadateľa Gréckokatolícka eparchia Košice na zrušenej ZŠ Juhoslovanská 2, Košice nájomcovi Cirkevná základná škola s mat. školou sv. Gorazda

p. Raši, primátor mesta - Prejdeme k ďalšiemu bodu materiálu k ďalšiemu materiálu to je bod číslo 13 Prenechanie školského majetku vo vlastníctve mesta Košice do nájmu ako dôvod hodný osobitného zreteľa pre žiadateľa gréckokatolícka eparchia Košice na zrušenej Základnej škole Juhoslovanská 2, Košice, nájomcovi Cirkevná Základná škola s materskou školou svätého Gorazda. Otváram k tomuto materiálu rozpravu. Uzatváram rozpravu a poprosím návrhovú komisiu o prednesenie návrhu  uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom veľkej telocvične na zrušenej ZŠ Juhoslovanská 2, Košice, nájomcovi Cirkevná Základná škola s materskou školou svätého Gorazda, po a) priamym prenájmom posudzovaným ako dôvod hodný osobitného zreteľa, po b) za nájomné najviac 225 eur za rok a prevádzkové náklady, podľa predloženého návrhu.“

p. Raši, primátor mesta - Ďakujem, prosím hlasujte, je potrebná trojpätinová väčšina všetkých poslancov.

Hlasovanie č. 39 -	za: 33, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 14
Prenájom priestorov za nájomné z dôvodu hodného os. zreteľa v objekte zrušenej Materskej školy Jegorovovo nám. č. 5, Košice pre nájomcu Súkromná pedagogická a sociálna akadémia, Požiarnická 1, 040 01 Košice, IČO: 355 652 33

p. Raši, primátor mesta - Prejdeme k ďalšiemu bodu rokovania. Pod bodom číslo 14 je predložený materiál Prenájom priestorov za nájomné z dôvodu hodného osobitného zreteľa v objekte zrušenej materskej školy Jegorovovo námestie číslo 5, Košice pre nájomcu Súkromná pedagogická sociálna akadémia, Požiarnická 1. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne. Ja opäť, pán primátor, ja som si preštudoval pravidlá prenajímania majetku mesta Košice od začiatku do konca a mne stále nie je jasné, na ktoré ustanovenie tohto týchto pravidiel sa vy a pani viceprimátorka tak sústavne odvolávate v tejto veci. Kolegovia, ja nemám opätovne nič proti tomu schváliť niekomu osobitný zreteľ na prenájom majetku. Rozumiem tomu, že mu každý rok v zmysle tohto osobitného zreteľa opätovne schvaľujeme, resp. uzatvára sa s ním nájomná zmluva, ja si iba myslím, že by bolo vhodné stanoviť určité časové obdobie, po ktorom by došlo k prehodnoteniu tohto osobitného zreteľa. Napriek tomu, že toto združenie ho vykonáva, treba iba proste aby sa zastupitelia tým zaoberali. Či je to ešte stále výhodné pre mesto a či fakt táto organizácia nemá zdroje na to, aby si tento prenájom prenajímala. Čiže ja navrhujem zapracovať 5 rokov. To je rozumná rozumné obdobie viem, že so mnou asi nebudete súhlasiť, pán primátor, ani pani viceprimátorka, ale z nikoho by neubudlo. Ďakujem.

p. Raši, primátor mesta - Pán poslanec Gaj s faktickou a po ňom pán poslanec Polaček.

p. Gaj, poslanec MZ - Faktická pripomienka. Ďakujem pekne. Ja neviem, asi to trebalo nakresliť, ak si niekto zoberie na 9 hodín týždenne telocvičňu, maximálne alebo 6, podľa zmluvy, ktorá sa robí na rok, na školský rok, tak ak chce, riaditeľ to prehodnotí po pol roku. Ale my riešime len nadstavbu tej zmluvy, nie samotnú zmluvu.

p. Raši, primátor mesta - Ďakujem pekne pán poslanec. Ja verím, že väčšina ľudí to tiež takto chápe v našom zastupiteľstve. Pán poslanec Polaček.

p. Polaček, poslanec MZ - Ďakujem pekne ja chcem podporiť pána Gibódu. My sa s tým, naozaj dosť dlho o tom diskutovali. Naším cieľom je, aby po istom období opäť poslanci, jednoducho schválili, preschválili. Ja nemyslím, že na tom je niečo, čo by malo, naozaj, ako tu bolo povedané, ubudnúť z niekoho. Jednoducho doba sa mení a nové zastupiteľstvo po nejakom období má možnosť do týchto väzieb vstúpiť a vyjadriť svoj názor. Je to len o tom, v súčasnosti ja nemám prehľad, ale možno sa tým budem viac zaoberať, ja mám pocit, že tu je množstvo, množstvo združení, ktoré proste tento osobitný zreteľ majú. Sú to kvantá! Jednoducho, ak sa človek chce dostať do hĺbky, tak to bude vyžadovať obrovský, obrovskú obrovský časový rámec. A myslím si, že raz za nejaké obdobie preschváliť, človek sa oboznámi so združením a ideme ďalej. Je to úplne v pohode. Ja na tom fakt nevidím nič zlé.

p. Raši, primátor mesta - Teraz pán poslanec Gaj, opäť na pána poslanca Gibódu. Lebo je to faktická.

p. Gaj, poslanec MZ - Faktická pripomienka. Ešte raz!  Kúpim si auto, zoberiem si značku, evidenčnú značku, pokiaľ mi vyprší na ňom STK, no darmo mám evidenčnú značku, si môžem fúkať do nosa. Čiže keď raz riaditeľ rozhodne na tej škole, že nie je podpísaná zmluva, tak osobný zreteľ mu je na dve veci.  

p. Raši, primátor mesta - Presne tak pán starosta. Poslanec Gáll Tomáš, nech sa páči.

p. Gáll, poslanec MZ - Ja len, keď môžem, mám jednu otázku. Či máte nejakú vedomosť, že to niekto zneužíva tento osobitný zreteľ? Lebo stále aspoň, ja viem asi k čomu smerujete, ale či máte nejakú informáciu, že ozaj, že niekto nakoniec sa pretransformoval na eseročku a si týmto zarába? Lebo ozaj, keď nie, tak ja si myslím, že riaditelia jednotlivých škôl na to asi dohliadajú.

p. Raši, primátor mesta - Tomáš, presne tak, jak ty hovoríš. To nemáme  žiadne podozrenie ani problém, lebo by sme to zrušili. Ale, prečo by sme nemohli urobiť problém tam, kde neexistuje. Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne. Či mám vedomosť, pán Gáll, vám povedať teraz v tomto momente neviem. Ale vedomosť o tom, že to niekto zneužíva, sú tu ale určité prevody a rôzne dôvody hodného osobitného zreteľa, ktoré sú pri najmenšom pre zaujímavé združenia. Ale ešte by som si dovolil zareagovať na pána Gaja. Pán Gaj, sa veľmi mýli v tom, že zmluva, resp. schválenie prípadu osobitného zreteľa je nadstavba zmluvy. Je to úplne naopak, pán Gaj. Na základe schválenia mestským zastupiteľstvom osobitného zreteľa až následne na základe toho je uzavretá zmluva s nájmom, podľa tohto. Takže pán Gaj, treba si to naštudovať. Ďakujem.

p. Raši, primátor mesta - Marián, ja viem, ty si to povedal dobre. To je proste, my ideme po diaľnici, pán poslanec Gibóda ide proti nám a sťažuje sa, že všetci idú proti nemu. Nech sa páči, máš slovo.

p. Gaj, poslanec MZ - Faktická pripomienka. Riaditeľ rieši to, že nezoberie si za 25 eur na hodinu, ale za euro. Tým pádom to združenie podporujeme. On zaplatí 150 eur ročne plus energie, atď. namiesto 6 tis. Čiže tá finančná podpora mesta do toho klubu združenia podporu toho športu je veľká. Čiže treba chápať.

p. Raši, primátor mesta - Pán poslanec Halenár, nech sa páči.

p. Halenár, poslanec MZ - Bez toho, aby som chcel ťahať čas, nemám pocit, že ktorýkoľvek poslanec, ktorý tu niečo povie, je tu, teda povie to preto, aby ja neviem, či zdržiaval alebo chcel hocikomu klásť polená pod nohy. Každý sme tu zvolený vo svojom volebnom obvode. Dostali sme nejaký mandát od občanov sú tu priame prenosy. Celkom iste si ľudia, možno aj voliči tu prítomných poslancov urobia obrázok o tom, ako reagujú a ako sa hlásia. Podobne nemyslím, že je treba znevažovať prihlásenie sa akéhokoľvek poslanca, že ide oproti. Nemám ten pocit z toho, čo tu pán poslanec Gibóda hovorí. Chcem len povedať, že mali by sme a mám neodbytný pocit, pán primátor, že vysloviť iný názor, než je oficiálne predkladaný v materiáloch je v podstate pre niektorých ľudí tu v tejto sále niečo ako osobná urážka! Nemôžem sa zbaviť tohto pocitu, ako keby sme tu nemali naozaj možnosť a jedinú možnosť vyjadrovať sa k majetku mesta.

p. Raši, primátor mesta - Uzatváram rozpravu k tomuto bodu. Ďakujem pekne. Čiže ja mám úplne iný pocit, ako Vy. A beriem to, že títo poslanci naschvál robia zle, pretože sú tu dlhodobo platné pravidlá. Jasne vysvetlené, jasne nastavené. A to, že Vy pán poslanec Halenár máte iný pocit, ako my, je normálne, lebo všetky vaše hlasovania v minulom období boli proti ostatným poslancom mestského zastupiteľstva. Čo je úplne normálne, že na mnohé veci máte iný názor, ako my. Najmä vtedy, keď ste boli proti osobitnému zreteľu aj pre združenie, ktoré sa stará o nevidiace detí, čo som absolútne nechápal. Čiže je normálne, že to vidíte inak. Lebo, Vy, proste vidíte veci inak a ste vždy proti všetkým. Poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach, podľa príslušných právnych ustanovení, schvaľuje prenájom priestorov o výmere 302 m² v objekte zrušenej Materskej školy na Jegorovovom námestí 5 podľa predloženého návrhu ako dôvod hodný osobitného zreteľa, podľa predloženého návrhu, nájomcovi Súkromnej pedagogickej a sociálnej akadémii Požiarnická 1, Košice.“ 

p. Raši, primátor mesta - Ďakujem pekne, prosím hlasujte. Opäť je potrebná trojpätinová väčšina všetkých poslancov.

Hlasovanie č. 40 -	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 15
Prenájom telocvične na Základnej škole Janigova 2, Košice a prenájom priestorov v objekte Základnej školy Starozagorská 8, Košice a mat. škôl na ulici Hemerkova 26, Za priekopou 57, Cottbuská 34, Húskova 45, Povstanie českého ľudu 11, Čordákova 17 v Košiciach nájomcovi LIBA ACADEMY 11, IČO, poslanec MZ - 35539208, Národná trieda 48, Košice (účel - športová s pohybová činnosť) ako dôvod hodný osobitného zreteľa

p. Raši, primátor mesta - Pod bodom číslo 15 je predložený materiál Prenájom telocvične na Základnej škole Janigova 2, Košice, prenájom priestorov v objekte Základnej školy Starozagorská 8, Košice a materských škôl na ulici Hemerkova 26, Za priekopou 57, Cottbuská  34, Húsková 45, Povstania českého ľudu 11, Čordáková 17 v Košiciach nájomcovi Liba Academy 11 s miestom, teda, sídla na Národnej triede 48 Košice. Účel športová a pohybová činnosť, ako dôvod hodný osobitného zreteľa. Otváram k tomuto materiálu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom: po 1) telocvične vo výmere 766,43 m² nehnuteľnosti Základná škola Janigova 2, Košice podľa predloženého návrhu, priamym prenájmom za nájomné najviac 875 eur rok a prevádzkové náklady podľa predloženého návrhu nájomcovi LIBA ACADEMY. Po 2) priestorov pod písmenami a) - g) podľa predloženého návrhu, priamym prenájmom za nájomné 3 eur/m2/rok a prevádzkové náklady pre nájomcu LIBA ACADEMY Košice.“ 

p. Raši, primátor mesta - Ďakujem pekne, prosím hlasujte. Opäť ide o trojpätinovú väčšinu všetkých poslancov nutnú ku schváleniu. Prosím hlasujte.

Hlasovanie č. 41 -	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 16
Zverenie nehnuteľného majetku mesta - viacúčelového ihriska do správy Základnej školy Ľudovíta Fullu, Maurerova 21, Košice

p. Raši, primátor mesta - Prechádzame k ďalšiemu bodu. Je to bod číslo 16, predložený materiál Zverenie nehnuteľného majetku mesta - viacúčelového ihriska do správy Základnej školy Ľudovíta Fullu, Maurerova 21, Košice. Otváram k tomuto bodu rozpravu. Uzatváram k tomuto bodu rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie nehnuteľného majetku mesta Košice - viacúčelového ihriska do správy Základnej školy Ľudovíta Fullu, Maurerova 21, podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 42 -	za: 38, proti: 0, zdržali sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 17
Prenájom časti pozemku pre žiadateľa Košický seniorát Evanjelickej cirkvi augsburského vyznania na Slovensku za účelom realizácie ihrísk a správy areálu za 1 eur/rok z dôvodov hodných osobitného zreteľa

p. Raši, primátor mesta - Prejdeme k ďalšiemu bodu rokovania. Je to bod číslo 17 Prenájom časti pozemku pre žiadateľa Košický seniorát Evanjelickej cirkvi augsburského vyznania na Slovensku za účelom realizácie ihrísk a správy areálu za jedno euro na rok z dôvodov hodných osobitného zreteľa. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Pán primátor, pani viceprimátorka, doteraz som nedostal odpoveď na moju otázku, kde v Pravidlách prenajímania školského majetku vo vlastníctve mesta Košice figurujú tie ustanovenia o osobitnom zreteli, na ktorý sa odvolávate. Poprosím vás o odpoveď. Ďakujem.

p. Raši, primátor mesta - Počkajte na dotazy a interpelácie. Uzatváram rozpravu. Nech sa páči.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje prenájom časti pozemku v rámci areálu školy na Exnárovej ulici pre žiadateľa Košický seniorát Evanjelickej cirkvi augsburského vyznania na Slovensku, podľa predloženého návrhu.“

p. Raši, primátor mesta - Ďakujem pekne prosím hlasujte. Potrebná trojpätinová väčšina.

Hlasovanie č. 43 -	za: 34, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 18
Zverenie nehnuteľností – budovy č. súpisné 47 a pozemkov parc. č. 457, 458 a 459/2, 
k. ú. Barca do správy MČ Košice – Barca

p. Raši, primátor mesta - Prejdeme k ďalšiemu materiálu. Je to bod číslo 18 Zverenie nehnuteľností - budovy číslo súpisné 47 a pozemkov parcelné čísla 457, 458, 459/2 v katastrálnom území Barca do správy Mestskej časti Košice - Barca. Otváram k tomuto bodu rozpravu. Pán poslanec Polaček, nech sa páči.

p. Polaček, poslanec MZ - Ďakujem pekne za slovo. V dôvodovej správe k tomuto materiálu sa uvádza, že predmetné nehnuteľností v súčasnosti Mestská časť Barca využíva ako zázemie, sklady, dielne, garáže. Zároveň v druhom odseku sa píše, že túto budovu má v úmysle zriadiť v nej zriadiť zariadenie opatrovateľskej služby s kapacitou cca 20 ľudí. Podľa mojich informácií, čo mám, je v súčasnosti, tie ZOS-ky, ktoré v Košiciach, máme či na Severe alebo inde, je pre zamestnancov veľmi zložité získavať klientov. Teda moja otázka vlastne znie alebo zaujímam sa o to, že či vybudovaním ZOS-ky, samozrejme bude to stať nejaké peniaze mestskú časť, ale do toho nebudeme zasahovať, si zbytočne neohrozujeme ďalšie kapacity, ktoré máme v iných mestských častiach. Pretože naozaj bol som svedkom mnohokrát, ako urputne bojujeme o tých klientov a nemať klienta znamená nemať príspevok na lôžko a potom tá samotná mestská časť má problémy vyfinancovať. Ide do vlastných zdrojov a ten kolobeh je potom špirálovitý. A sa to odzrkadľuje v tých miestnych rozpočtoch. Teda či je to zmysluplné, takáto iniciatíva, ktorú vlastne Mestská časť Barca prišla.

p. Raši, primátor mesta - Pán poslanec Gibóda, nech sa páči a potom dáme slovo pánovi starostovi. Pán starosta Mestskej časti Košice - Barca.

p. Krištof, starosta Mestskej časti Košice – Barca - Pán primátor, vážené mestské zastupiteľstvo, v tejto veci chcem trošku podporiť aj informáciu, čo ste povedali, že odzrkadľuje stav finančných prostriedkov.  V tejto fáze mestská časť potrebuje riešiť naďalej tam technické priestory garáže a dielne, čo máme pre technickú údržbu mestskej časti a projekt ZOS-ky pre 20 ľudí je v podstate spoločný projekt s Domovom dôchodcov a sociálnych služieb v Mestskej časti Košice-  Barca, ktorý vlastne z pôvodných 340 ľudí zišiel na 250 a vznikajú problémy jednak s umiestnením, občas, pre starých ľudí z našej mestskej časti a vo vzťahu ku správe, ako Via Lux, ktorý by som povedal, zastrešuje celý samosprávny kraj. Je to v rámci hospodárskeho a sociálneho rozvoja, ako- plánu, čo máme pripravený. A tento projekt tam je zahrnutý. Takže v tejto fáze je to výslovne na technické práce a účely mestskej časti, perspektívne by sme chceli tam túto vec zriadiť a vás uisťujem, že čakateľov na umiestnenie v Barci je strašne veľa. A ešte hovorím, tá ZOS-ka, ako taká, by riešila potom len situáciu, keď budú na to financie na rekonštrukciu.

p. Raši, primátor mesta - Ďakujem pekne pán starosta. S faktickou poznámkou pán poslanec Sitkár.

p. Sitkár, poslanec MZ a člen návrhovej komisie – Faktická pripomienka. Ďakujem. Chcem vlastne len reagovať ohľadne ZOS-iek. Na Terase tak isto máme jednu, kde máme 10 miest. Ak by sme mali 50 miest, určite ich naplníme. Ďakujem.

p. Raši, primátor mesta - Ďakujem pekne, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie nehnuteľnosti, domu na Hečkovej ulici 14, do správy Mestskej časti Košice – Barca, podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 44 -	za: 35, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 19
Zverenie nehnuteľností do správy MČ Košice – Nad jazerom

p. Raši, primátor mesta - Prejdeme k bodu číslo 19 Zverenie nehnuteľností do správy mestskej časti Košice Nad jazerom. Otváram k tomuto bodu rozpravu. Pán poslanec Gibóda sa hlási.

p. Gibóda, poslanec MZ - Ďakujem veľmi pekne za slovo. Milí kolegovia, v tomto bode by sme mali odhlasovať zverenie nehnuteľností teda pozemku pod parkoviskom, ktoré vybudovala Mestská časť Nad jazerom v roku 2013. Mestské zastupiteľstvo schválilo prenájom za euro, následne bolo vybudované parkovisko. Teraz mestská časť žiada o tento pozemok a uvádza, že sa bude o toto parkovisko - vykonávať správu a údržbu. Ja nechcem uberať nejaké práva mestskej časti, keď chce investovať svoje peniaze do takýchto aktivít, len chcem upozorniť na Štatút mesta Košice, podľa ktorého pôsobnosť mesta Košice § 54 číslo 1 odsek b) vykonáva správu, údržbu, vrátane zimnej údržby čistoty ciest miestnych komunikácií aj ich cestných pomocných pozemkov podľa § 55 je vyčlenená pôsobnosť mestských častí, kde sú určené, prevažne malé mestské časti, ktoré podľa osobitných predpisov vykonávajú údržbu na komunikáciách tretej a štvrtej triedy a účelových komunikáciách. Preto si myslím, že prenechať takýto pozemok a vlastne aj to parkovisko v správe mestskej časti vznáša vnáša ešte väčší chaos do toho, ako fungujú tuná v meste Košice. Mestské časti a mesto Košice a ich vzájomná zodpovednosť keď tu máme nejaký Štatút, tak ho rešpektujme. Mestská časť Košice - Sever v minulosti niekoľkokrát vystavala parkovacie plochy, zakaždým ich odovzdala do majetku mesta Košice. Nevidím teda dôvod, prečo by sme v tomto prípade, keďže Mestská časť Košice - Nad jazerom funguje podľa rovnakých pravidiel ako Mestská časť Sever vo vzťahu k mestu, aby sme postupovali inak. Čiže je to iba čisto technická záležitosť v zmysle Štatútu. Ďakujem.

p. Raši, primátor mesta - Čiže robíme niečo, čo nie je v súlade so štatútom alebo s „rokovákom“?

p. Gibóda, poslanec MZ - Podľa Štatútu mesta Košice pôsobnosť mesta v správe a údržbe komunikácií verejného osvetlenia, atď. vykonáva mesto Košice, a podľa § 55 sú určené mestské časti, ktoré si to vykonávajú samé. Čiže v tomto prípade by správu takýchto komunikácií a ako je to tu uvedené a ich cestných pomocných pozemkov malo vykonávať mesto Košice a nie Mestská časť Nad jazerom.

p. Raši, primátor mesta - Čiže, keď nás Mestská časť Nad jazerom o toto požiada, robíme niečo non lege artis? Lebo viete, to je jedna vec, čo je odporúčania a druhá vec je porušenia alebo neporušenie štatútov. Lebo nás mestská časť požiadala. Viete, či nebolo jednoduchšie sa jej spýtať, pani starostky a potom odborných útvarov, ako tú domotať ostatných?

p. Gibóda, poslanec MZ - Pán primátor, ja iba upozorňujem na to, že štatút hovorí, čo majú vykonávať mestské časti a čo má vykonávať mesto Košice. Neviem, či si to pripravovatelia materiálu alebo prípadne aj mestská časť, verím, že návrh, ktorý bol predložený, bol predložený v dobrej viere. Ja iba poukazujem na to, že je to v rozpore so štatútom.

p. Raši, primátor mesta - Dobre pán poslanec. Najprv s faktickou, potom do rozpravy pán poslanec Polaček.

p. Polaček, poslanec MZ - Faktická pripomienka. Ja len som chcel na podporu pána Gibódu, že v iných bodoch, ku ktorým sa dostaneme sú stanoviská v dôvodových správach  povedané: dávame malej mestskej časti, pretože tam nechodia autobusy, pretože sa o tie cesty starať má. Tam to je napísané. Kdežto tu, v tejto dôvodovej správe, chýba, absentuje mi dôvod, prečo by sme mali súhlasiť s týmto prevodom. Čiže vlastne to je o tom, a ostanem rovno v tomto a potom zruším diskusiu, mňa zaujíma, čo na to naša koncepcia dopravy EEI? To je celé.

p. Raši, primátor mesta - A znova vám dávam slovo. Tentoraz v rozprave.

p. Polaček, poslanec MZ - Jedno s druhým.

p. Raši, primátor mesta - Pani poslankyňa Jenčová.

p. Jenčová, poslankyňa MZ - Ďakujem za slovo. Nerozumiem tomu pán poslanec, prečo chcete rozhodovať tu, z tejto pozície o Mestskej časti Košice - Nad jazerom? To je po prvé! Po druhé, v štatúte je okrem iného napísané: okrem zverených. A preto tu riešime zverenie do správy! Pretože potom všetky tieto povinností preberá na seba mestská časť. A pokiaľ mestská časť o toto požiadala, tak určite má na to svoj dôvod, prečo tak urobila. A neviem prečo Vy zo Severu chcete riešiť Jazero. Ďakujem.

p. Raši, primátor mesta - Pán poslanec Gibóda s faktickou poznámkou.

p. Gibóda, poslanec MZ - Faktická pripomienka. Ďakujem veľmi pekne za slovo. Pani Jenčová, mne nejde o to, že teraz sa jedná o Jazero, tak to riešim. Ja to riešim z tohto dôvodu, že je to v rozpore s Štatútom mesta Košice. Keď štatút určuje aká je pôsobnosť mesta a mestských častí, a ak je to v rozpore, tak by sme o to mali vedieť a vziať to v úvahu. Keď to poslanci odhlasujú, je to ich slobodná vec.

p. Raši, primátor mesta - Pani Verešová, ste tu niekde? Pani inžinierka, vysvetlite to, prosím vás. Hlavne, aby ostatní poslanci boli komfortní s hlasovaním.

p. Verešová, vedúca referátu nakladania s majetkom MMK - Dobrý deň. Vážené zastupiteľstvo, vážený pán primátor, toto parkovisko je vo vlastníctve mestskej časti. Štatút hovorí o spravovaní majetku mesta, že keď je majetok mesta zverený do správy, respektíve tie parkoviská vo veľkých mestských častiach, tam sa má o vlastné parkoviska starať mesto a v malých mestských častiach sa o parkoviskách vo vlastníctve mesta, resp. komunikácie starajú malé mestské časti. Ale tu v tomto prípade ide o parkovisko mestskej časti, kde mestská časť nám neodovzdala parkovisko do majetku mesta a o tomto si rozhoduje vlastne mestská časť. Čiže tu nedochádza ku rozporu so štatútom. My akurát, ako mesto, sme vlastníkmi toho pozemku a na základe požiadavky mestskej časti my zverujeme len pozemok do správy mestskej časti. Ide o pozemok pod parkoviskom, ktoré vybudovala mestská časť.

p. Raši, primátor mesta - Čiže dielo zrealizovala mestská časť, nie je majetkom mesta, a preto je to v súlade so štatútom. A o dielo, ktoré patrí mestskej časti sa bude starať mestská časť. A v tomto prípade, keďže nie je dielo majetkom mesta, tak sa neuplatňuje citovaný štatút, a teda nie je nič v rozpore. Tak! Pán Janko Jakubov, nech sa páči, povedz nám niečo do diskusie.

p. Jakubov, poslanec MZ - Ďakujem pekne, pán primátor. Ja len by som chcel požiadať novo zvolených poslancov, aj pána poslanca Gibódu, že tak, ako je primátor - primátor, námestníci - námestníci, my sme poslanci. V minulosti si opakovane pán poslanec Halenár vyžiadal od primátora, odo mňa, aj od iných, aby ho slušne oslovovali tým, čo mu tu prináleží „pán poslanec Halenár“. Tak isto pani Jenčová je pre Vás, pán poslanec Gibóda, pani poslankyňa Jenčová. Ďakujem.

p. Raši, primátor mesta - Ďakujem. Uzatváram rozpravu k tomuto bodu. A teda na ukľudnenie ostatným poslancom, všetko je v súlade so štatútom aj s platnou legislatívou, pretože ide o majetok mestskej časti. Je to parkovisko, a preto správne požiadala mestská časť o to, že si na ňom bude robiť správu sama. A nedajte sa zmiasť, keď vás niekto zámerne zavádza. Poprosím hlasovanie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie nehnuteľností do správy Mestskej časti Košice - Nad jazerom, pozemku, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 45 -	za: 36, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 20
Zverenie nehnuteľného majetku mesta – miestnych komunikácií pre IBV Vyšný Lorinčík do správy Mestskej časti Košice – Lorinčík

p. Raši, primátor mesta - Prejdeme k ďalšiemu bodu. Je to bod číslo 20 Zverenie nehnuteľného majetku mesta Košice, miestnych komunikácií pre IBV Vyšný Lorinčík do správy Mestskej časti Košice - Lorinčík. Otváram k tomuto bodu rozpravu. Pán poslanec Karabin, nech sa páči.

p. Karabin, poslanec MZ - Ďakujem pekne za slovo. Ja sa chcem len uistiť, či súčasťou tohto nehnuteľného majetku miestnych komunikácií je aj dažďová kanalizácia? Alebo jedná sa len o asfaltový kryt, asfaltový betón?

p. Raši, primátor mesta - Poprosím odborný útvar.

p. Verešová, vedúca referátu nakladania s majetkom MMK - Súčasťou tohto je aj kanalizácia, dažďová kanalizácia. Tak áno, lebo súčasťou miestnej komunikácii je aj dažďová kanalizácia. Čiže odovzdáva sa do správy aj dažďová kanalizácia.

p. Raši, primátor mesta - Nech sa páči pán starosta.

p. Karabin, poslanec MZ - Ďakujem. Ja som tú otázku položil zámerne, pretože mám informácie, chodím tadiaľto behať, tá kanalizácia, ktorá jej dažďová, podľa môjho názoru nie je stopercentne funkčná. Ulica, dotyčná, je permanentne zaplavovaná v prípade silných návalových dažďov. A obyvatelia lokality Vyšný Lorinčík ju niekoľkokrát opravovali na vlastné náklady. Čiže by som bol potom rád, keď sa to odovzdá do užívania, aby bola vykonaná, akási skúška tejto kanalizácie, v podstate, či je dobre urobená. A či niečo funkčne a stopercentne dobré dávame do správy Mestskej časti Košice - Lorinčík? Aby nenastala situácia, že potom starosta nebude mať za čo urobiť opravu na tejto kanalizácií, podotýkam dažďovej, nie splaškovej. Dažďová. Mám informáciu, že je zlá. Ďakujem.

p. Raši, primátor mesta - Pán poslanec Kočiš s faktickou.

p. Kočiš, poslanec MZ - Faktická pripomienka. Ďakujem za slovo. Práve v piatok som sa rozprával s jedným obyvateľom uvedenej IBV-čky, tam totižto všetci boli povinní si urobiť záchytnú nádrž na dažďovú vodu. A nemala byť tá, žiaľ, tá voda odvádzaná na verejnú komunikáciu, že si postavili kapacitne nepostačujúce nádrže . Nekomentujem. A keď sa im preplnia, tak ich proste vypúšťajú do verejnej kanalizácie, dažďovej, preto ona nestíha. Ale nie je to tu predmetom tohto riešenia. Ďakujem.

p. Raši, primátor mesta - V poriadku? Pán starosta, či nič? Čiže môžeme to odsúhlasiť? Môžeme. Dobre, takže poprosím návrhovú komisiu. Uzatváram rozpravu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie majetku vo vlastníctve mesta Košice do správy Mestskej časti Košice – Lorinčík, podľa predloženého návrhu.“

p. Raši, primátor mesta -  Ďakujem, prosím hlasujte.

Hlasovanie č. 46 -	za: 37, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 21
Zverenie nehnuteľného majetku mesta – pozemkov pod miestnymi komunikáciami do správy Mestskej časti Košice – Krásna

p. Raši, primátor mesta - Prejdeme k bodu 21. Je to zverenie nehnuteľného majetku mesta pozemkov pod miestnymi komunikáciami do správy Mestskej časti Košice - Krásna. Otváram k tomuto bodu rozpravu. Uzatváram k tomuto bodu rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie majetku vo vlastníctve mesta Košice do správy Mestskej časti Košice - Krásna, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 47 -	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 22
Zverenie majetku mesta Košice do správy príspevkovej organizácie Správa mestskej zelene v Košiciach – dodatok č. 1 k zmluve č. 2013002119 zo dňa 30.09.2013, dodatok č. 3 k zmluve č. 2011001572 zo dňa 02.08.2011

p. Raši, primátor mesta - Prejdeme k ďalšiemu bodu. Je to bod 22 Zverenie majetku mesta Košice do správy príspevkovej organizácie Správa mestskej zelene v Košiciach - dodatok číslo 1 k zmluve číslo 2013002119 zo dňa 30. 9. 2013 dodatok číslo 3 k zmluve 2011001572 zo dňa 2. 8. 2011. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zverenie majetku vo vlastníctve mesta Košice, nehnuteľnosti pozemkov, podľa predloženého návrhu, do správy Správe mestskej zelene v Košiciach.“ 

p. Raši, primátor mesta - Ďakujem pekne, prosím hlasujte.

Hlasovanie č. 48 -	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 23
Zriadenie vec. bremena pre horúcovodné rozvody zrealizované v rámci stavby, poslanec MZ - Náhrada parného systému CZT horúcovodným, pre zásobovanie teplom sídliska Nad jazerom – III. etapa v prospech žiadateľa Tepláreň Košice, a. s. na pozemkoch vo vlastníctve mesta Košice

p. Raši, primátor mesta - Prejdeme k bodu číslo 23 Zriadenie vecného bremena pre horúcovodné rozvody zrealizované v rámci stavby Náhrada párneho systému CZT horúcovodným pre zásobovanie teplom sídliska Nad jazerom - 3. etapa, v prospech žiadateľa Tepláreň Košice a.s. na pozemkoch vo vlastníctve mesta Košice. Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zriadenie vecného bremena pre stavbu „Náhrada párneho systému CZT na sídlisku Nad jazerom, podľa predloženého návrhu.“

p. Raši, primátor mesta -  Prosím hlasujte.

Hlasovanie č. 49 -	za: 38, proti: 0, zdržali sa: 0

p. Raši, primátor mesta - Konštatujem, že uznesenia sme schválili.
- - -

Bod č. 24
Prenájom nehnuteľností – objektov Bufet Kamzík a Bufet Čierny vlk s príslušnými pozemkami v areáli Zoologickej záhrady Košice pre spoločnosť A.P.S. s.r.o. z dôvodov hodných osobitného zreteľa

p. Raši, primátor mesta - Prejdeme k ďalšiemu bodu 24 Prenájom nehnuteľností objektov Bufet Kamzík a Bufet Čierny vlk s príslušnými pozemkami v areáli Zoologickej záhrady Košice pre spoločnosť A.P.S. s.r.o. z dôvodov hodných osobitného zreteľa. Otváram k tomuto bodu rozpravu. Pán poslanec Polaček, nech sa páči.

p. Polaček, poslanec MZ - Kredit som vyčerpal. OK. Ďakujem, keď som preštudoval túto dôvodovú správu, vznikli tu dve otázky. Prvá otázka je, Bufet Kamzík o výmere 200 m² prenajímame v zmysle osobitného zreteľa za 2 tis. eur rok a Bufet Čierny vlk o výmere 240 štvorcov  za 1.400 eur za rok. Mi tu chýba nejaká proporcia. Niečo, čo proste by človek povedal, že z niečoho sme vychádzali. Čiže by som chcel poznať odpoveď na toto. A druhá vec, tá ma viac zaskočila, keď som čítal dôvodovú správu. Dovoľte mi, aby som z nej odcitoval, je to v strede, taký dlhý odsek: „Nájomca je ochotný v budúcnosti investovať vlastné prostriedky do zhodnotenia, nielen týchto zriadení, ale aj do okolia areálu tak, aby sa zoologická záhrada stala ešte viac atraktívnejšou, najmä pre rodiny s deťmi.“ Zatiaľ je to dobré. Teraz príde pomlčka a čítam: „Doplnkové služby, prevádzkovanie rôznych atraktivít s následným finančným profitom pre našu organizáciu formou odvádzania podielu z tržby.“ Ja by som k tomuto chcel vysvetlenie. Pretože keď som si to prečítal, mňa napadlo teda otázka, kto a aký podiel berie za služby, tie tržby?

p. Raši, primátor mesta - Pán riaditeľ Kočner, poprosím vás, čiže mali sme otázku, aký je rozdiel medzi Kamzíkom a Čiernym vlkom, keď jeden má taký nájom a jeden taký. Asi rozličné zvery sú to. A druhá ohľadom toho podielu tržieb. Dobre. Ďakujem pekne.

p. Kočner, riaditeľ ZOO Košice - Dobrý deň, dámy a páni. K tej prvej otázke chcem povedať jednu vec. Bufet Čierny vlk bol prenajatý v 90. rokoch pôvodnej nájomkyni na dobu neurčitú, bez akéhokoľvek možného vstupovania do tejto zmluvy zo strany organizácie. Bola to klasická zmluva, kde nebola možná výpoveď, pretože pri podpise zmluvy sa predchádzajúci riaditeľ alebo predchádzajúce vedenie zaviazalo k tomu, že akékoľvek zmeny v tejto zmluve budú možné len po vzájomnom súhlase nájomcu a prenajímateľa. Takže sme s tým mali niekoľko rokov problém. Pôvodná nájomkyňa zomrela, takže sme sa dostali do situácie, že tam bolo dedičské konanie, ale podotýkam, ten bufet je v dezolátnom stave, pán poslanec, zvonku aj znútra keby ste mi zavolali, tak by som vám vedel k tomu povedať konkrétne veci. A podstatne viac, je tam 20 rokov neinvestovaných, v podstate, či už v starých korunách alebo v eurách. Takmer žiadne finančné prostriedky. Kdežto v prípade Bufetu Kamzík, v posledných piatich rokoch nájomca aktívne sa venoval zveľaďovaniu a zhodnocovaniu toho priestoru, aby zodpovedalo požiadavkám doby. Tzn., je tam mobiliár, ktorý je podstatne novší a v podstatne lepšom stave. Terasy sú v lepšom stave v prípade Bufetu Čierny vlk sa skutočne jedná, za súčasných podmienok,  o bufet v takmer havarijnom stave, terasu a čistú zem, ktorou bude treba nejakým spôsobom zušľachtiť, aby tam tí ľudia nesedeli v daždivých dňoch v blate, aby tie detičky, napr. keď sa bavíme o tých rodinách s deťmi, aby nejakým spôsobom to skutočne vedelo reprezentovať, nielen našu inštitúciu, ale celé mesto. A celý ten priestor, aby dostal skutočne adekvátny vizuál, ktorý zodpovedá súčasnej dobe. V prípade tej vašej druhej otázky, sme príspevková organizácia, ktorá v podstate musí hľadať zdroje aj zvyšovaním vlastných výnosov. A jeden z týchto dôvodov je, že všeobecno-záväzné nariadenie mesta hovorí o určitých minimálnych sadzbách pri prenájme majetku mesta, čo v prípade napr. Zoologickej záhrady Kavečany znamená to, že sme síce v 5. zonácií, ale tak isto vaši kolegovia, myslím v roku 2010, keď sa prijímalo, ešte dve volebné obdobia dozadu, všeobecno-záväzné nariadenie o pravidlách prenajímania majetku mesta, tak môj predchodca, lebo sa slabo vtedy odkomunikovala tá špecifickosť zoologickej záhrady ako inštitúcie, ktorá v podstate je navštevovaná hojne v dvoch, troch, štyroch, maximálne piatich mesiacoch v roku a v zimnom období tí nájomcovia nám buď utekajú, nezaplatia faktúry alebo nejakým spôsobom sa dostávame do patovej situácie vo vymáhaní dlhov za nájmy, za energie. Samozrejme, oni dôvodia tým, že sú v strate, pretože návštevnosť je v zimnom období slabá alebo takmer žiadna. Z ich pohľadu, pretože oni potrebujú tvoriť zisk, potrebujú tvoriť finančné hotovosti na daňové zaťaženie, hlavne potrebujú platiť personál, takže je to skutočne taký komplex problémov, ktoré my musíme riešiť. No a v rámci toho, z tých dôvodov je, že často krát sa pokúšajú tlačiť nás k stene maximálnymi požiadavkami na znižovanie nájmu, kde my sa potom dostávame do nesúladu alebo do rizika nesúladu s pravidlami o prenajímaní majetku mesta. A jednoducho sme sa rozhodli, že v období, kedy majú tržby a kedy nejakým spôsobom je toto možné, tak vlastne všetci nám prispievajú na chod tej inštitúcie tým, že vďaka tomu že môžu tvoriť veľké zisky v areáli zoologickej záhrady, tak nám prispievajú percentami z tržby. Čo je úplne normálne a legálne. A vlastne nám to pomáha zvyšovať výnosy, ktoré potom používame na rozvoj zoologickej záhrady. Neviem, asi.

p. Raši, primátor mesta - Ďakujem zatiaľ. Lebo určite bude ešte otázka, doplňujúca. Pán poslanec Polaček, nech sa páči.

p. Polaček, poslanec MZ - Ďakujem pekne. Ja si pamätám tú diskusiu. Ja som tu bol na zastupiteľstve, ako hosť teda, ako verejnosť. Pamätám si tú debatu a tú diskusiu ohľadom tých zimných mesiacov. Začínam rozumieť tomu, čo hovoríte. Na jednej strane. A na druhej strane hovoríme o nejakom percentuálnom podielu z tržby a teda keď mi to viete objasniť, aké sú pravidlá, kde ich viem získať? Ak mi viete poradiť?

p. Kočner, riaditeľ ZOO Košice - Celý ten problém spočíva v tom, že my chceme vedieť a my vďaka tomuto vieme, aké sú reálne zisky privátne hospodáriacich nájomcov v priestoroch zoologickej záhrady. A také tie rôzne reči o tom, že „sezóna bola slabá, neboli žiadne tržby“ . Na základe tohto tu sa vedia dať do súladu, lebo my sme presne informovaní, každý mesiac, aký je zisk v tom, v ktorom v danom mesiaci. A krásne sa nám ukázalo, že všetci tí, ktorí najviac plakali a chodili prosiť o znižovaní nájmu alebo o odpustenie nájmu v zimnom mesiaci, tak vlastne ho vedia vykryť tieto náklady zo ziskov v letnom období. Takže vlastne sa nastavili tieto pravidlá v roku 2000.

p. Raši, primátor mesta - Pán poslanec Polaček.

p. Polaček, poslanec MZ - - A teda, kde nájdem tie pravidlá?

p. Raši, primátor mesta - Kde nájde tie pravidla, pán riaditeľ?

p. Kočner, riaditeľ ZOO Košice - V zmluve, ktorá bude zverejnená na webe.

p. Raši, primátor mesta – Logicky. Uzatváram rozpravu k tomuto bodu. Poprosím návrhovú komisiu a medzitým poprosím odborné útvary mesta, riaditeľov organizácií, keď prídu dotazy k materiálom od pánov poslancov, tak im ich zodpovedzte pred zastupiteľstvom, aby sme sa zbytočne nemuseli zdržiavať na jasných veciach. Čiže aj odborné útvary, aj organizácie keď napíšu poslanci, odpovedzte. Lebo vidíte, že asi dve hodiny sme stratili tým, že sa riešia veci, ktoré mohli byť vyriešené predtým. A zároveň vás, ctení poslanci, poprosím, pokiaľ máte otázku a nejasnosť s materiálom, oslovte odborný útvar, ktorý vám to vymysli. Lebo 2 hodiny, pre vás, čo ste si nenaštudovali materiál, čistá strata. Nech sa páči, návrhová komisia.

p. Andrejčák, poslanec MZ a člen návrhovej komisie – Návrh na uznesenie: „Mestské zastupiteľstvo v Košiciach schvaľuje prenájom nehnuteľností objektov Bufet Kamzík a Čierny vlk nachádzajúcich sa v areáli Zoologickej záhrady Košice podľa predloženého návrhu, doba nájmu neurčitá, cena za prenájom Bufet Kamzík s príslušným pozemkom vo výmere 200 m² minimálne 2 tis. eur/rok podľa predloženého návrhu. Bufet Čierny vlk s príslušným pozemkom vo výmere 240 m² minimálne 1.400 eur/rok. Prenájom uvedených nehnuteľností pre spoločnosť A.P.S. je z dôvodov hodných osobitného zreteľa, podľa predloženého návrhu.“

p. Raši, primátor mesta – Ďakujem, prosím hlasujte, sú potrebné tri pätiny všetkých poslancov.

Hlasovanie č. 51 -	za: 35, proti: 1, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 25
Podnájom nebytových priestorov v odovzdávacích (výmenníkových) staniciach v Mestskej časti Košice - Nad jazerom na dobu určitú na 20 rokov realizovaný formou obchodnej verejnej súťaže alebo dražby

p. Raši, primátor mesta - Prejdeme k ďalšiemu bodu 25 Podnájom nebytových priestorov v odovzdávacích (výmenníkových) staniciach Mestskej časti Košice - Nad jazerom na dobu určitú na 20 rokov realizovaný formou obchodnej verejnej súťaže alebo dražby. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne za slovo. Vážený pán primátor, milí kolegovia, pokiaľ sa nemýlim, tieto bývalé výmenníkové stanice na mestskej časti, v Mestskej časti Nad jazerom, sú vlastníctvom mesta, boli podľa tohto tejto dôvodovej správy v roku 2006 zverené spoločnosti TEHO. Teraz prestali plniť svoju funkciu, boli zbavené technológií, sú prázdne, sú pripravené na prenajatie. Ja sa chcem opýtať, máme tú spoločnosť TEHO, ktorá má zabezpečovať distribúciu tepla pre obyvateľov mesta Košice. A potom tu máme spoločnosť Bytový podnik mesta Košice, ktorý po zlúčení zo spoločnosťou Správa majetku mesta Košice má zabezpečovať, okrem iného, správu majetku prenajímania atď., atď. Preto ja sa chcem opýtať, prečo ideme robiť túto verejnú súťaž cez spoločnosť, ktorá nemá vo svojej podstate prenajímať majetok? Má vo svojej podstate dodávať ľuďom teplo. Na prenajímanie mestského majetku tu máme Bytový podnik mesta Košice.

p. Raši, primátor mesta - A prečo nie? Má to aj táto spoločnosť vo svojom účele činnosti. Ako, vážne prečo nie? Keď je s tým zásadný, je to netransparentné, bude to niečo protizákonné, tá dražba? Len nám to vysvetlite. Lebo TEHO má tak isto toto v činnosti. Však je to jeden veľký podnik. A uvedomte si, že tieto výmenníkové stanice nie sú úplne prázdne. Časť týchto výmenníkových staníc, v niektorých prípadoch okolo 10 %, tvorí nová technológia, ktorá je spracovaná TEHO-m. Takže sa nám zdalo logické, že prenajímať to bude ten, ktorý tam má stále nejakú časť majetku v niektorých týchto, ale   asi máte možno dobrý nápad. Pán poslanec Špak, nech sa páči.

p. Špak, poslanec MZ - Dobrý deň vážení poslanci, poslankyne. Ja tu čítam v dôvodovej správe, že v dôsledku toho sa v dotknutých OST uvoľnili nebytové priestory o kúpu, resp. prenájom ktorých už prejavilo záujem viacero subjektov, takže asi to môže, dá sa povedať, že hoc kto si prenajať. A mne sa vidí, že by bolo možno zaujímavejšie a preto navrhujem neschváliť. Keby sme možno vymysleli niečo, čo zaujme mladých a zvýši zamestnanosť. Nech to robíme. Možno, sme hlavné mesto kultúry, tak nech ľudia navrhnú, čo s tým vedia urobiť. Nech je to jedinečné. Nech to je, ako napr. Važecká, výmenník a nech sa tam niečo tvorí, deje. A nech sa zapoja všetci občania. Nie, že to zoberie TEHO, a my už o tom vlastne ani nebudeme vedieť, lebo oni si vyberú, komu to dajú.

p. Raši, primátor mesta - No nie. Vôbec nie. Čiže ešte raz, nebudú tam prevádzky, ktoré by akýmkoľvek spôsobom mohli obťažovať obyvateľov mesta, napr. predajne alkoholu, pohostinské zariadenia, bary a herne. A povedzte, čo konkrétne a schváľme to rovno! Povedzte, čo tam má byť, kto to bude financovať, a kto hlavne prejaví záujem, lebo mi to nemôžeme dať. My to môžeme len vydražiť alebo prenajať podľa zákona. Čiže, čo máte na mysli, konkrétne? Aby sme to tam rovno dali.

p. Špak, poslanec MZ - Haló, haló, mám na mysli, napr. nejaký klub mládeže alebo nejaké tvorivé dielne alebo nejaké občianske združenia, ktoré potrebujú priestory, kde by sa mohli stretnúť. Ja neviem, recitačný krúžok, atď.

p. Raši, primátor mesta - Výborný nápad. A v čom je problém? Však si to môže prenajať.

p. Špak, poslanec MZ - No v tom, my ako mesto budeme vedieť o tom a budeme hlasovať.

p. Raši, primátor mesta - Počkajte, my ako mesto odsúhlasíme to, že na základe legitímnej súťaže a zákona predloží nájomca, čo tam chce robiť a na základe a správca nehnuteľnosti, v tomto prípade TEHO, zadefinuje podmienky na prenájom, kde vylúči to, čo tam nechce, aby tam bolo. A potom na základe prihlásených záujemcov prebehne súťaž podľa zákona. Čiže povedzte konkrétne, nech to tam nedáme, čo presne by ste chceli, aby tam bolo.

p. Špak, poslanec MZ - Ja sa bojím, napr. jednej veci. Ak to bude mať TEHO na starosti, ten konkurz, ten tender, takže by sa zase nestalo, že by nejaký pán z TEHA bude nešťastný, že to vybral pre seba.

p. Raši, primátor mesta - Ja nerozumiem, Vy teraz hovoríte...

p. Špak, poslanec MZ - Riešili sme BPMK. Ja chcem, aby to robilo mesto, aby sme to neodovzdali.

p. Raši, primátor mesta - Počkajte, Vy hovoríte o tom, že niekto z TEHA ide porušovať zákon? Že to dá pre seba? Lebo to ste povedali, že „nejaký pán z TEHA“.

p. Špak, poslanec MZ - Prevencia.

p. Raši, primátor mesta - Počkajte, tu nie je prevencia. Tu je zákon. A o čom rozprávate pán Špak, pán poslanec?

p. Špak, poslanec MZ - Hovorím o tom...

p. Raši, primátor mesta - Ak TEHO bude postupovať presne podľa toho zákona, ako mesto, tak povedzte konkrétne, akú vedomosť máte, že TEHO by to prenajalo niekomu? Lebo musí postupovať presne podľa toho zákona, ako mesto, bude postupovať.

p. Špak, poslanec MZ - Tzn., že TEHO vyberie jedného, ktorého my schválime alebo nie.

p. Raši, primátor mesta - My dávame mandát TEHU tak, ako by sme ho mohli dať BPMK, aby urobilo obstaranie podľa zákona. Podľa toho, akoby sme to robili aj my. Presne tak isto! Čiže povedzte ďalej, aby sme to dokončili.

p. Špak, poslanec MZ - Dobre, tak súhlasím potom.

p. Raši, primátor mesta – Dobre, ďakujem pekne. Pán poslanec Gibóda, pani poslankyňa Jenčová s faktickou najprv.

p. Jenčová, poslankyňa MZ - Faktická pripomienka. Ja len si dovolím faktickú. Keďže TEHO tieto priestory obhospodarovalo doteraz, pozná ich technický stav, má všetky dokumentácie k tomu, tak ja nevidím dôvod, aby celá tá agenda sa prenášala na iný mestský podnik. Keď jeden, aj druhý alebo mesto, to je jedno kto to bude robiť, musí presne podľa tých istých pravidiel ísť. Takže na vysvetlenie. Ďakujem.

p. Raši, primátor mesta - A ešte jedna vec, že tie priestory sú prázdne. Teraz sa o nich TEHO stará. Čiže keby sme ich prebrali teraz, tak by sme sa o nich museli starať aj vtedy, keby majetok nebol prenajatý. Čiže by sme si vytvorili finančnú záťaž. Pán poslanec Gibóda, po ňom pán poslanec Polaček.

p. Gibóda, poslanec MZ - Ďakujem za slovo. Je zvláštne, že mestský podnik TEHO nevytvára pre mesto finančnú záťaž. Pán primátor, v dôvodovej správe je potom uvedené, boli poslanci uvedení do omylu, pretože tu je uvedené, že tieto staré technológie boli odstránené a demontované, zošrotované. V dôsledku toho sa uvoľnili tieto nebytové priestory. Nikde sa neuvádza o tom, že by tu boli ešte nové technológie. Naopak je uvedené, že tieto nové technológie boli presunuté do priestorov obytných domov. A ak si myslíme, že spoločnosť TEHO môže, ja nevravím, keď je nejaký priestor kotolne jedna miestnosť nevyužitá, prejaví o ňu niekto záujem, spoločnosť TEHO ju prenajme, zlepší si tak finančné hospodárenie. To je super. Ale ak tu máme bytový podnik, ktorý to má robiť a má sa starať o takýto majetok mesta Košice a ak to môže robiť aj TEHO, tak potom prečo nezlúčime TEHO aj bytový podnik? Možno ušetríme.

p. Raši, primátor mesta - Pán poslanec Gibóda, teda verím, že nie naschvál chcete zavádzať poslancov mestského zastupiteľstva tým, že účelovo vyťahujete časť dôvodových správ. Čiže, keď predpokladám, že nie ste tu preto, aby ste vedome robili zle, tak vám doporučujem, aby ste si z dôvodovej správy prečítali aj odstavec predtým, ktorý hovorí, že budovala nové domove kompaktné odovzdávacie stanice tepla, ktoré boli v prevažnej miere umiestnené do novo vybudovaných priestorov. Z čoho teda vyplýva, že keď nie celkovo, ale v prevažnej miere, že tá neprevažná miera ešte sa niekde musí nachádzať a tá neprevažná miera sa nachádza v tých výmenníkových staniciach. Dobre. Fakt navrhujem, aby sme si materiály, s ktorými máte nejasnosť prešli s TEHO-m, s odbornými útvarmi, lebo rozoberáme tu mimoriadne závažnú vec teraz zbytočne. Pán poslanec Gaj, Jakubov a Gibóda s faktickými.

p. Gaj, poslanec MZ - Faktická pripomienka. Ďakujem pekne. To presne ako na Polianskej. Je tam vymenník, kde stačí, že tam jeden ventil zo starej vecí, ktorá potrebuje byť funkčná, aby fungovalo niečo nové. Čiže dokážem pochopiť, že keď zo všetkých čriev, ktoré boli vybrané a minimálne je tam jedna stupačka, jeden ventil, jeden merač, tak je to logicky, že ďalej bude mať do toho prístup TEHO. Neviem, čo mám povedať.

p. Raši, primátor mesta - Ani ja. Pán poslanec Jakubov, po ňom pán poslanec Gibóda, potom Igor Jutka.

p. Jakubov, poslanec MZ - Faktická pripomienka. Ďakujem pekne. Vedecko-technická revolúcia, vývoj, ide stále dopredu. Keď som v 81. roku nastúpil na Stavoprojekt, tak počítač, jediný, ktorý mal tento podnik, má dĺžku 30 metrov a potreboval miestnosť 30 x 4 m na výšku troch metrov. Dnes bežne máme ďaleko výkonnejšie počítače, už ani nie na stoloch, ale veľakrát aj v mobiloch. Je to presne tak aj s touto technológiou v niektorých bývalých výmenníkových staniciach obrovských táto technológia ostala, lebo sa zmestí pomaly do zápalkovej škatuľky. Predtým potrebovala priestor 4 × 4× 3 m. Ďakujem.

p. Raši, primátor mesta - Aj ja. Pán poslanec Gibóda, po ňom pán poslanec Jutka.

p. Gibóda, poslanec MZ - Faktická pripomienka. Ja nikoho nechcem zavádzať, pán primátor, ale iba si myslím, že keď vy sám poukazujete na to, že iba časť tých budov bude prevádzkovaná TEHO-m, lebo je tam zápalková škatuľka technológie, tak keď 90 % budovy nie je prevádzkované TEHO-m, nevidím problém v tom, aby tieto budovy spravoval Bytový podnik mesta Košice a tých 10 % na tú zápalkovú škatuľku prenajímal TEHU, keď sú všetky výmenníkové stanice potrebné, aby tam TEHO malo nejaký prístup.

p. Raši, primátor mesta - A aký to bude mať význam? Už dokončite, aký to bude mať význam?! Že to bude prevádzkovať, napr. a urobí sa zmluva potom medzi? Čiže teraz má všetko TEHO v správe a teraz to bude BPMK a urobí extra zmluvu z TEHO-m?

p. Gibóda, poslanec MZ - Máme odbornú realizáciu, ktorá sa má starať o prenájom majetku mesta Košice.

p. Raši, primátor mesta - Aký to má význam? Len povedzte ostatným poslancom, lebo mne je jasné, aký to má význam.

p. Gibóda, poslanec MZ - Poriadok a systém.

p. Raši, primátor mesta - Aký to bude mať význam, že skomplikujeme, že teraz sa o to stará TEHO, ktoré tam má časť technológie, menšiu alebo väčšiu, prázdny priestor zatiaľ spravuje TEHO, chcel prenajať a teraz to dáme BPMK, ktorý sa bude starať o prázdny priestor. Čiže zatiahne si finančnú ťarchu a bude si robiť nájomnú zmluvu s TEHO-m a potom to ešte 2 krát budeme schvaľovať. Čiže len ten praktický význam?

p. Gibóda, poslanec MZ - No nič, môžeme spraviť aj z organizácie TEHO aj realitnú agentúru. Ja s tým nemám problém.

p. Raši, primátor mesta - Aký to bude mať význam? Lebo viete, aby my sme len chápali, aký to bude mať význam, tento komplikovaný proces, keď je to teraz tak jednoduché. Aký to má význam pre mesto?

p. Gibóda, poslanec MZ - No, jedného dňa, ako pán Jakubov povedal, sa tá technológia tak zmenší, že TEHO ju tam možno nebude potrebovať.

p. Raši, primátor mesta - Potom sa k tomu vráťme, jedného dňa. Ale teraz asi ten deň nenastal, pretože časť tých technológii, čiže... Aký to bude mať význam pre mesto? Nie, len povedzte.

p. Gibóda, poslanec MZ - Robíme z TEHA realitnú agentúru.

p. Raši, primátor mesta - Nerobíme. Takto to funguje roky. Poďme ďalej. Aký to bude mať význam?

p. Gibóda, poslanec MZ - Poďme ďalej. Áno, máte pravdu, poďme ďalej. Vo všetkom poďme ďalej.

p. Raši, primátor mesta - Pán poslanec Jutka.

p. Jutka, poslanec MZ - Faktická pripomienka. Pán primátor, musím povedať, že ste asi vystihol všetko, čo som ja chcel povedať. Mám pocit, že sa škrabeme po pravom uchu ľavou rukou. Je to niečo strašné, pán Gibóda, bolo hneď na začiatku konštatované, že v správe tieto výmenníkove stanice malo TEHO, prišla nová technológia, je prirodzené, že čas nejakej technológie, pôvodnej, ešte tam zostala a pred týmto mala v správe. Tak je prirodzené, že tak isto bude robiť túto súťaž na prenájom týchto výmenníkových staníc. Pre boha čo je v tom nelogické? Väčšina obchodných spoločností, ako ja ich poznám, nehovorím, že každá má v predmete činností prenájom nehnuteľného majetku alebo nejakú podobnú činnosť. Tak nerobme tu z toho vedu, niečo nepochopiteľné, niečo zvláštne, niečo výnimočné, o čom sa budeme baviť hodinu. Ďakujem pán primátor.

p. Raši, primátor mesta - Pán poslanec Petrenka. Aj ja ďakujem pekne Igor. Pán poslanec Petrenka.

p. Petrenka, poslanec MZ - Faktická pripomienka. Ďakujem. Nebudem opakovať to, čo bolo povedané. Len treba povedať jednu vec. Tepelné hospodárstvo na základe zmluvy o nájme uzatvára ďalšie nájomné zmluvy zadávateľmi elektriky, zadávateľmi vody, tzn., že oni by mali mať v prvom rade právo uzatvárať zmluvy ďalšie, s tretím v prípadne štvrtým subjektom, ktorý bude v ich objekte, ktorý majú na základe zmluvy s mestom v podnájme. Ďakujem.

p. Raši, primátor mesta - Ďakujem. S procedurálnym návrhom na ukončenie rozpravy sa Anička Jenčová prihlásila. Nech sa páči.

p. Jenčová, poslankyňa MZ - Áno pán primátor, presne to som chcela povedať. Ďakujem.

p. Raši, primátor mesta - Ďakujem pekne, dávam hlasovať o ukončení rozpravy k tomuto bodu.

Hlasovanie č. 51 -	za: 32, proti: 2, zdržali sa: 2

p. Raši, primátor mesta - Konštatujem, že dokončíme rozpravu, kde je prihlásený pán poslanec Polaček ešte. Nech sa páči.

p. Polaček, poslanec MZ - Ďakujem pekne. Ja by som to chcel zrekapitulovať. Ja súhlasím s tým, že tu máme bytový podnik, ktorý sa má starať o majetok. A ja nevidím dôvod, prečo by to nemalo byť inak. Na druhej strane máme tú dôvodovú správu. Nemuseli by sme sa tu prieť, keby v tej dôvodovej správe boli aj informácie, ktoré by boli dostatočne doplňujúce. Je tu nejaká tabuľka, v tej tabuľke mohlo byť povedané, je tam technológia 0 %, je tam nejaká alebo je alebo nie je. A proste by som vedel. Možno že by táto debata absolútne neexistovala. Čiže je to aj o materiáloch. A nedá mi možno podpichnúť, ale stále sa to točí aj okolo toho, ja by som veľmi rád pracoval v majetkovej komisii a možno by sme sa vyhli niektorým takýmto debatám. Ďakujem pekne.

p. Raši, primátor mesta - Ďakujem pekne, uzatváram rozpravu. Janko ospravedlňujem sa, že ti už nedávam slovo. Ja sa po tom, čo robíte, ctení páni poslanci, bojím vašej práce v majetkovej komisii. Lebo majetková komisia by mala materiály posunúť aj ďalej. A to, čo tu robíte je brzdenie rokovania mestského zastupiteľstva. Prepáčte, je to môj osobný pocit. Zámerne. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje podnájom nebytových priestorov v objektoch odovzdávacích staníc podľa prílohy číslo 1 pre Tepelné hospodárstvo, podľa predloženého návrhu.“ 

p. Raši, primátor mesta - Ďakujem pekne, prosím hlasujte.

Hlasovanie č. 52 -	za: 32, proti: 3, zdržal sa: 1
- - -

Bod č. 26
Rozšírenie účelu nájmu pozemkov Košickej detskej historickej železnice pre OZ Detská železnica Košice

p. Raši, primátor mesta - Ctené dámy poslankyne, vážení páni poslanci, zľahka sme sa prehupli do druhej polovice rokovania dnešného zastupiteľstva. Pod bodom číslo 26 je predložený materiál Rozšírenie účelu nájmu pozemkov Košickej detskej historickej železnice pre Občianske združenie Detská železnica Košice. Otváram k tomuto bodu rozpravu. Pán poslanec Polaček, nech sa páči.

p. Polaček, poslanec MZ - Ďakujem pekne. Neviem, či tu niekto je z občianskeho združenia? 

p. Raši, primátor mesta - Vydržal tu niekto z občianskeho združenia toto rokovanie? Nie je tu nikto? Nie, nie je tu nikto.

p. Polaček, poslanec MZ - Ja by som chcel viac informácii ku projektu. Ako, mňa to zaujalo a mal som len doplňujúce otázky. Ale myslím si, že asi sa viac nedozviem. Čiže ďakujem.

p. Raši, primátor mesta - Uzatváram rozpravu. Ešte raz, žiadam všetkých poslancov, keď máte doplňujúce otázky, skúste ich položiť pred rokovaním mestského zastupiteľstva všetkým kompetentným a zúčastneným osobám. Poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje rozšírenie účelu nájmu pozemkov Košickej detskej historickej železnice pre Občianske združenie Detská železnica Košice z dôvodu čerpania finančných prostriedkov z eurofondov, podľa predloženého návrhu.“

p. Raši, primátor mesta - Ďakujem pekne, prosím hlasujte.

Hlasovanie č. 53 -	za: 35, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 27
Prevod 1/5 spoluvlastníckeho podielu Mesta Košice na nehnuteľnosti – pozemok parcela č. 689/3, k.ú. Ťahanovce podielovým spoluvlastníkom manželom Ivete, rod. Lechnerovej a Radoslavovi Kopkášovcom, Zimná 18, Košice

p. Raši, primátor mesta - Prejdeme k ďalšiemu bodu. Bod 27 je to Prevod jednej pätiny spoluvlastníckeho podielu mesta Košice na nehnuteľnosti pozemok parc. č. 689/3 katastrálne územie Ťahanovce podielovým spoluvlastníkom manželom tak, ako ich máte uvedených v materiáli. Otváram k tomuto bodu rozpravu. Uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod spoluvlastníckeho podielu mesta Košice, podľa predloženého návrhu.“

p. Raši, primátor mesta -  Prosím hlasujte.

Hlasovanie č. 54  -	za: 34, proti: 1, zdržali sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 28
Bezodplatný prevod dopr. stavby SO 07 – Cesty a spevnené plochy vybudovanej v rámci príjazdovej komunikácie k objektu Zdravotnícke zariadenie – diagnostické laboratória na Gorkého ul. č. 8 v Košiciach, od firmy QUADRA Group s.r.o., Kurská č. 19 Košice do vlastníctva mesta Košice

p. Raši, primátor mesta - Prejdeme k bodu číslo 28. Ide o bezodplatný prevod dopravnej stavby SO 07 - Cesty a spevnené plochy vybudovanej v rámci príjazdovej komunikácie k objektu Zdravotnícke zariadenie - diagnostické laboratóriá na Gorkého ulici číslo 8 v Košiciach od firmy Quadra Group s.r.o., Kurská číslo 19, Košice do vlastníctva mesta Košice. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje bezodplatný prevod dopravnej časti objektu cesty a spevnené plochy, vybudovanej príjazdovej komunikácie podľa predloženého návrhu.“

p. Raši, primátor mesta -  Ďakujem, prosím hlasujte.

Hlasovanie č. 55 -	za: 33, proti: 0, zdržali sa: 2

p. Raši, primátor mesta - Konštatujem, že uznesenie sme schválili.
- - -

Bod č. 29
Odplatný prevod dokončenej investície - rozšírenie park. plôch na Rožňavskej ul. v Košiciach, zrealizovanej v rámci dopr. stavieb za kúp. cenu 1,- eur, vo vlastníctve MČ Košice – Západ, Tr. SNP 39, Košice do vlastníctve mesta Košice

p. Raši, primátor mesta - Prejdeme k bodu číslo 29. Ide o odplatný prevod dokončenej investície „rozšírenie parkovacích plôch na Rožňavskej ulici v Košiciach“ zrealizovanej v rámci dopravných stavieb za kúpnu cenu jedno euro vo vlastníctve Mestskej časti Západ, Trieda SNP 39, do vlastníctva mesta Košice. Otváram k tomuto bodu rozpravu, uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje odplatný prevod dokončenej investície „rozšírenie parkovacích plôch na Rožňavskej ulici“, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 56 -	za: 32, proti: 0, zdržal sa: 1

p. Raši, primátor mesta - Konštatujem, že uznesenie sme schváli.
- - -

Bod č. 30
Určenie spôsobu prevodu pozemku v k. ú. Veľká Lodina formou priameho predaja

p. Raši, primátor mesta - Prejdeme k ďalšiemu bodu. Je to bod číslo 30 Určenie spôsobu prevodu pozemku v katastrálnom území Veľká Lodina formou priameho odpredaja. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne pán primátor. Ja mám iba taký návrh, riešili sme to na poslednom zastupiteľstve, problém s pozemkami medzi ťahanovským lesom - zámena medzi cirkvou a ťahanovský les. Mesto Košice, dlhodobo, predpokladám, nemá aj, čo pozerám tu náš rozpočet na tento rok, nemá veľké vyčlenené zdroje na výkup pozemkov, ktoré potrebuje. Ako sa vraví „slížik tu, slížik tam“, aj tu je tento bod, aj niektoré nasledujúce sú o takýchto malých kúskoch pozemkov, ktoré predstavujú určitý príjem pre mesto Košice. Tento príjem by som navrhol, skúste sa zamyslieť, či by nebolo vhodné ho kumulovať a následne účelovo tieto prostriedky každý rok vynakladať na nákup takých pozemkov, ktoré mesto Košice naopak potrebuje. Napr. na sídlisku Ťahanovce, prípadne esíčko do obce Kavečany, Mestskej časti Kavečany. Proste tam, kde potrebujeme vykupovať pozemky, nemáme na nich, práve z predaja mestského majetku by sa mali generovať prostriedky na nákup ďalšieho mestského majetku. Ďakujem.

p. Raši, primátor mesta - Ďakujem, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice – pozemku, podľa predloženého návrhu.“

p. Raši, primátor mesta -  Ďakujem, prosím hlasujte.

Hlasovanie č. 57-	za: 37, proti: 1, zdržal sa: 0

p. Raši, primátor mesta - Konštatujem, že uznesenia sme schválili.
- - -

Bod č. 31
Určenie spôsobu prevodu pozemku v k. ú. Terasa v lokalite Považská ul. formou priameho predaja

p. Raši, primátor mesta - Prejdeme k bodu číslo 31 Určenie spôsobu prevodu pozemku v katastrálnom území Terasa v lokalite Považská ulica formou priameho predaja. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku vo vlastníctve mesta Košice priamy predaj pozemku, podľa predloženého návrhu.“

p. Raši, primátor mesta -  Prosím hlasujte.

Hlasovanie č. 58 -	za: 35, proti: 1, zdržali sa: 2

p. Raši, primátor mesta - Konštatujem, že Uznesenie sme schválili.
- - -

Bod č. 32
Prevod nehnuteľností formou zámeny medzi mestom Košice v k. ú. Terasa a Ing. Romanom Romancom v k. ú. Pereš z dôvodu hodného osobitného zreteľa

p. Raši, primátor mesta - Pod bodom číslo 32 je materiál Prevod nehnuteľnosti formou zámeny medzi mestom Košice v katastrálnom území Terasa a pánom inžinierom, meno máte uvedené, v katastrálnom území Pereš z dôvodu hodného osobitného zreteľa. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne za slovo, pán primátor. Máte pravdu, meno máme síce zverejnené alebo uvedené, ale nerozumiem, prečo nie je zverejnené aj v programe rokovania? Až za vášho primátorovania sa objavili iniciály na miesto celých mien.

p. Raši, primátor mesta - Viete čo, pán poslanec, spamätajte sa už.

p. Gibóda, poslanec MZ - Môžem dokončiť pán primátor, môžem dokončiť?

p. Raši, primátor mesta - A ochrana osobných údajov, iné veci však to...

p. Gibóda, poslanec MZ - Ale pán primátor...

p. Raši, primátor mesta - No dokončite.

p. Gibóda, poslanec MZ - V dôvodovej správe je uvedené meno toho daného záujemcu, kupuje majetok mesta Košice. Ja nechápem, aký je problém, aby aj v pozvánke bolo uvedené meno daného záujemcu.

p. Raši, primátor mesta - To je taký istý problém, ako prečo by BPMK nemohol robiť výmenníky TEHA.

p. Gibóda, poslanec MZ - No jasné. A druhá vec, je to bod, o ktorom sme rokovali na predchádzajúcom mestskom zastupiteľstve. Teraz sa chcem opýtať, či už má mesto Košice a zároveň aj Mestská časť Košice - Pereš písomne garancie o tom, že tento podnikateľ naozaj odstúpi od prípadného súdneho sporu. Je to tam spomenuté. Ale či máme stopercentnú istotu, že sa tak stane. Ďakujem pekne.

p. Raši, primátor mesta - Pán poslanec Polaček, po ňom pán do rozpravy pán starosta Karabin.

p. Polaček, poslanec MZ - Faktická pripomienka. Ja len k tým menám do pozvánok. Ja si tiež myslím, že by bolo vhodné, aby tam boli plné mená. Ja nevidím dôvod, prečo by tam neboli. A ak by sme to chceli riešiť zákonom o osobných údajov, hocičím iným, nevidím naozaj dôvod, prečo by akýkoľvek žiadateľ, ktorý chce obchodovať s mestom Košice, či už kúpim pozemok, predám pozemok, prenajmem pozemok, to je jedno, aby dal čestné vyhlásenie, resp. dokument, ktorý oprávni mesto zverejniť tieto údaje. Ak niekto ide od verejnej inštitúcie niečo kupovať, ja nevidím dôvod, prečo by sa mal ukrývať. To je celé. Ďakujem.

p. Raši, primátor mesta - Pán starosta.

p. Karabin, poslanec MZ - Ďakujem pekne za slovo, čo je milé, tento návrh tuším mestu asi by bol prešiel, či neprešiel. Ja len chcem doplniť informáciu. Pán Ing. Roman Romanec doplnil požiadavku, o ktorú som ho žiadal a to je to, že nebude Mestskú časť Košice Pereš žalovať o 47.400 eur. Ja len chcem pripomenúť, že schválením tejto zámeny pozemkov týmto mestským zastupiteľstvom získa Mestská časť Košice - Pereš pozemok, teda časť ihriska, ktorý je potrebný k plnohodnotnému využitiu na futbalové ihrisko. Zároveň touto zámennou ukončí pán Ing. Roman Romanec niekoľko rokov ťahajúci sa spor. Tento súdny spor by Mestská časť Košice - Pereš určite prehrala. No a poslednou informáciou, čo som hovoril na začiatku je, že pán Ing. Roman Romanec deklaroval, že si nebude žiadať, písomne, a nebude žiadať od Mestskej časti Košice - Pereš finančnú pohľadávku vo výške 47.400 eur. Preto vás kolegovia prosím o odsúhlasenie tejto zámeny týchto pozemkov. Ďakujem vám. 

p. Raši, primátor mesta - Uzatváram rozpravu. Prosím hlasujte. Prosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje zámenu nehnuteľnosti vo vlastníctve mesta Košice pozemkov, podľa predloženého návrhu, za nehnuteľnosť vo vlastníctve pána Ing. Romana Romanca – pozemok, podľa predloženého návrhu.“

p. Raši, primátor mesta - Poprosím, trojpätinová väčšina všetkých poslancov je nevyhnutná. Prosím hlasujte.

Hlasovanie č. 59 -	za: 37, proti: 0, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 33
Prevod nehnuteľností – pozemkov v k. ú. Terasa pre vlastníkov bytov a nebytových priestorov bytového domu na Kežmarskej č. 40

p. Raši, primátor mesta - Prejdeme k ďalšiemu bodu. Bod číslo 33 Prevod nehnuteľnosti pozemkov v katastrálnom území Terasa pre vlastníkov bytov a nebytových priestorov bytového domu na Kežmarskej číslo 40. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemkov, podľa predloženého návrhu, vo vlastníctve mesta Košice pod bodmi 1 až 16.“ 

p. Raši, primátor mesta - Prosím hlasujte.

Hlasovanie č. 60 -	za: 34, proti: 0, zdržal sa: 1

p. Raši, primátor mesta - Konštatujem, že znesenie sme schválili.
- - -

Bod č. 34
Prevod nehnuteľností v k. ú. Myslava pre Ing. Jána Kundera

p. Raši, primátor mesta - Prejdeme k bodu číslo 34 Prevod nehnuteľnosti v katastrálnom území Myslava pre žiadateľa, ktorý je uvedený v materiáli. Otváram k tomuto bodu rozpravu. Uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti vo vlastníctve mesta Košice pozemkov, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 61 -	za: 36, proti: 1, zdržal sa: 0

p. Raši, primátor mesta - Uznesenie sme schválili.
- - -

Bod č. 35
Prevod pozemku v k. ú. Severné mesto pre Ing. Milana Hrica a manželku Danu, rod. Bartkovú z dôvodu hodného osobitného zreteľa

p. Raši, primátor mesta - Prejdeme k bodu číslo 35 Prevod pozemku v katastrálnom území Severné mesto pre dvoch žiadateľov uvedených v materiáli z dôvodu hodného osobitného zreteľa. Otváram k tomuto bodu rozpravu, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti vo vlastníctve mesta Košice katastrálne územie Severné mesto pozemok, podľa predloženého návrhu.“

p. Raši, primátor mesta -  Ďakujem, prosím hlasujte.

Hlasovanie č. 62 -	za: 38, proti: 0, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 36
Prevod pozemku v k. ú. Jazero pre Michala Siveca a Irenu Sivecovú

p. Raši, primátor mesta - Prejdeme k ďalšiemu bodu rokovania. Je to materiál Prevod pozemku v katastrálnom území Jazero pre uvedených žiadateľov. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku s výmerou 22 m² - zastavané plochy a nádvoria, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 63 -	za: 37, proti: 1, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 37
Priamy predaj pozemku v k. ú. Sokoľ pre Ing. Jána Spišáka

p. Raši, primátor mesta - Prejdeme k ďalšiemu bodu programu - Priamy predaj pozemku v katastrálnom území Sokoľ pre žiadateľa uvedeného v materiáli. Otváram k tomuto bodu rozpravu. Uzatváram k tomuto bodu rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemku vo vlastníctve mesta Košice, podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 64 -	za: 38, proti: 1, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 38
Priamy predaj časti pozemku v k. ú. Severné mesto pre JUDr. Petra Frajta a Ing. Petra Luczyho

p. Raši, primátor mesta - Prejdeme k ďalšiemu bodu Priamy predaj časti pozemku v katastrálnom území Severné mesto pre žiadateľov uvedených v materiáli. Otváram k tomuto bodu rozpravu. Pán poslanec Gibóda.

p. Gibóda, poslanec MZ - Ďakujem veľmi pekne za slovo pán primátor. Milí kolegovia, v tomto bode by som chcel upriamiť vašu pozornosť, tak ako aj iní žiadatelia, deje sa to aj pravidelne, žiadajú o odkúpenie určitej časti pozemku na to, aby zlepšili svoju situáciu. Jedno, ako v tomto prípade, z dôvodu parkovania a pod. požiadajú o určitú časť parcely mesta. V súvislosti s týmto vznikne taký veľmi maličký parcelový pozemok mesta Košice, ktorý je okolo pozemku, resp. budovy žiadateľa, spolumajiteľa. Chcem len podotknúť na to, aby sa odborné orgány a, resp. odborné referáty Magistrátu mesta Košice, a prípadne aj majetková komisia pozerali nie na to, iba ako odpredať ten kúsok pozemku, ktorý žiadateľ žiada, ale ako to odpredať, aby to dávalo zmysel. Aby mestu Košice neostávali maličké kúsky, pásiky, o ktoré sa nebude môcť a spôsob ako starať. Čo je aj v tomto prípade. Zároveň chcem uviesť, že nakoľko sa nachádzam v konflikte záujmov, nebudem v tomto bode hlasovať. Ďakujem.

p. Raši, primátor mesta - Pán poslanec Polaček s faktickou.

p. Polaček, poslanec MZ - Faktická pripomienka. Ja sa tiež cítim byť v konflikte, čiže nebudem hlasovať.

p. Raši, primátor mesta - Ďakujem pekne. Ja teda požiadam všetkých poslancov mestského zastupiteľstva, aby zabudli na toto, čo počuli, lebo keď niekto v konflikte záujmov povie svoj názor, tak by to mohlo byť ako zámerné ovplyvňovanie ostatných poslancov. Čiže ako, že tu nič neodznelo. Pán starosta Gaj, nech sa páči.

p. Gaj, poslanec MZ - Ja by som do tretice, som v konflikte. Áno, sa to jedna o nášho bývalého spolupracovníka, ich bývalého, môjho terajšieho stále. A s tým pásikom, treba si to ísť popozerať. Práve to, že žiadajú, tak niečo zlé scelia a využijú na parkovanie. Ďakujem.

p. Raši, primátor mesta - Presne tak. Uzatváram rozpravu. Pán poslanec Gibóda, nedám vám slovo, lebo ste v konflikte záujmov a vaše vystúpenie by mohlo byť zaujaté proti žiadateľom. Zároveň chcem upozorniť, že naozaj zrejme došlo, riešte to tak, ako sa to má. Ste v konflikte záujmov. Zároveň vám chcem povedať, že máme fotky o aký pozemok ide. A naozaj v tomto prípade ide o pozemok, ktorý sa výrazne zlepší tým, že si ho prenájmu, pretože pozrite o čo ide, jednu džungľu pri dome. Takže ide naozaj o vec, ktorá v tomto prípade pomôže a poprosím návrhovú komisiu o hlasovanie o uvedenie hlasovania.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj časti pozemku  - ostatné plochy, novovytvorený pozemok, podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 65 -	za: 34, proti: 1, zdržali sa: 2

p. Raši, primátor mesta - Konštatujem, že uznesenie sme schválili.
- - -

Bod č. 39
Priamy predaj nehnuteľnosti – budovy (bývalej kotolne) a pozemku vrátane prípojok v k. ú. Jazero na Azovskej ulici č. 1/A pre spoločnosť LEOLIL s.r.o.

p. Raši, primátor mesta - Prejdeme k ďalšiemu bodu programu. Je to bod číslo 39 Piamy prenájom nehnuteľností budovy bývalej kotolne a pozemku vrátane prípojok v katastrálnom území Jazero na Azovskej ulici číslo 1 pre spoločnosť LEOLIL s.r.o. Ováram k tomuto bodu rozpravu. Hlási sa pán poslanec Gibóda. Nech sa páči.

p. Gibóda, poslanec MZ - Ďakujem veľmi pekne za slovo. V dôvodovej správe som sa dočítal, že táto budova je v havarijnom stave a zároveň, že spoločnosť LEOLIL ju ma už niekoľko rokov v nájme. Zároveň táto budova sa nachádza fakticky buď priamo, alebo tesne v areáli Materskej školy a spoločnosť tu ide zriadiť súkromné jasle, lebo ako je povedané, máme ich tu nedostatok. Ja sa chcem opýtať, prečo mesto Košice nezriaďuje jasle? Nezvyšuje svoje kapacity? Prečo ideme týmto smerom, že sa vzdávame svojho vlastného majetku a neposkytujeme služby obyvateľom z pôsobnosti mesta Košice? Ďakujem.

p. Raši, primátor mesta - Nech sa páči, pani námestníčka, s chladnou hlavou, poprosím.

p. Lenártová, námestníčka primátora - Pán poslanec, kompetencia mesta, nie je možné zriadiť jasle. Jasle sú v kompetencii ministerstva zdravotníctva. Prosím vás, naštudujte si školský zákon. Ďakujem pekne.

p. Raši, primátor mesta - Pán poslanec Gibóda, nech sa páči.

p. Gibóda, poslanec MZ - Faktická pripomienka. Pani viceprimátorka, ak je to v kompetencii ministerstva a dokáže si ich zriadiť súkromná spoločnosť, nevidím dôvod v tom, aký by mal byť problém, aby si ich zriadilo aj mesto Košice.

p. Raši, primátor mesta - Pani námestníčka.

p. Lenártová, námestníčka primátora - Pán poslanec, naozaj si preštudujte, aké máme originálne a prenesené kompetencie, že sme zriaďovateľ materských a základných škôl, základných umeleckých škôl, jazykovej školy. A že naozaj nemáme oprávnenie na zriadenie jaslí. Buďte taký láskavý, dobre, lebo je to zákon o obci, školský zákon, tak si naštudujte všetky zákony a prosím Vás už nedávajte takéto nekompetentné otázky počas celého zastupiteľstva, lebo ma bolia uši. Ďakujem pekne.

p. Raši, primátor mesta - Uzatváram rozpravu k tomuto bodu. Pani námestníčka, pán poslanec vie všetko, on len tak laškuje. Prosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj budovy a pozemku, podľa predloženého návrhu.

p. Raši, primátor mesta -  Prosím hlasujte.

Hlasovanie č. 66 -	za: 36, proti: 3, zdržal sa: 0

p. Raši, primátor mesta - Konštatujem, že uznesenie sme schválili.
- - -

Bod č. 40
Predaj spoluvlastníckeho podielu budovy – predsadenej občianskej vybavenosti z dôvodu hodného osobitného zreteľa pre nájomcu Júliusa Erdélyiho na ul. Budapeštianska č. 26, 28

p. Raši, primátor mesta - Prejdeme k bodu číslo 40 - Predaj spoluvlastníckeho podielu budovy predsadenej občianskej vybavenosti z dôvodu hodného osobitného zreteľa pre nájomcov, ako je uvedené v materiáli, na Budapeštianskej 26 až 8. Otváram k tomuto bodu rozpravu. Pán poslanec Gibóda sa hlási.

p. Gibóda, poslanec MZ - Ďakujem veľmi pekne za slovo. Ja by som iba chcel, aby mi bolo tým, kto pripravoval tento materiál, ozrejmené, lebo nie je mi stále jasný ten dôvod osobitného zreteľa, nakoľko z fotografi, ako pán primátor povedal, máme fotografie. A osobne som tam bol. Mne to príde ako normálne pohostinstvo. Tzn., stále nerozumiem tomu, prečo pohostinstvu, majiteľovi pohostinstva, dlhoročnému nájomcovi, áno, musí sa nechať, ideme prenajímať, predávať priestor z dôvodu hodného osobitného zreteľa.

p. Raši, primátor mesta - Pani Ing. Verešová, prečítajte z dôvodovej správy, možno to bude jednoduchšie.

p. Verešová, vedúca referátu nakladania s majetkom MMK - V tomto prípade ide o to, že žiadateľ poskytuje stravovanie pre sociálne slabších obyvateľov sídliska. Zároveň umožňuje vystavovať práce detí z detského domova. Toto stravovanie poskytuje za zvýhodnené ceny, resp. v určitých obdobiach dokonca zadarmo.

p. Raši, primátor mesta - Ďakujem, pre istotu neodchádzajte na miesto. Pán poslanec Gibóda.

p. Gibóda, poslanec MZ - Ja sa iba chcem opýtať. Je to iba ústne deklarované alebo akým spôsobom to máme doložené, že tento prenajímateľ tohto priestoru to naozaj vykonáva, a my by sme mali pristúpiť k tomuto osobitnému zreteľu. Možno by mi vedeli k tomu odpovedať aj pani Petrvalský alebo Betuš. Možno poznajú toto zariadenie, majú z miestneho pohľadu informácie o tom, či naozaj tento pán vykonáva takéto milé činnosti pre obyvateľov mesta Košice.

p. Raši, primátor mesta - Stačí, že kývnete hlavou pán starosta aj bývalý starosta. Obidvaja povedali, že „áno“. Chcete, aby to deklarovali písomne? Nie. Uzatváram rozpravu k tomuto bodu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach schvaľuje predaj spoluvlastníckeho podielu budovy predsadenej občianskej vybavenosti na Budapeštianskej 26, 28 podľa predloženého návrhu.“

p. Raši, primátor mesta -  Ďakujem, prosím hlasujte.

Hlasovanie č. 67 -	za: 34, proti: 1, zdržali sa: 4

p. Raši, primátor mesta - Konštatujem, že uznesenie bolo schválené. 
- - -

Bod č. 41
Predaj voľného nebytového priestoru pre vlastníkov bytu č. 4 Františka Lacka a Annu Lackovú na ul. Alžbetina č. 32, 34

p. Raši, primátor mesta - Prejdeme k ďalšiemu bodu programu, ktorým je bod 41 predaj voľného nebytového priestoru pre vlastníkov bytu číslo 4 uvedených v materiáli na ulici Alžbetina číslo 32, 34. Otváram k tomuto bodu rozpravu. Pán poslanec Polaček.

p. Polaček, poslanec MZ - Prichádzame k bodom, ktoré nasledujúce 4 body budú mať rovnakého menovateľa. A tým menovateľom je v dôvodovej správe informácia, že predaj nebytových priestorov je jeho nájomcovi upravených v § 16 ods. 3 zákona o vlastníctve bytových a nebytových priestorov. Ja by som sa chcel spýtať predkladateľa, nech mi vysvetlí súvis medzi týmto zákonom, ktorý hovorí o nejakom predkupnom práve, prednostnom prevode s tým, čo títo vlastníci, ja nepopieram, že kľudne im to dajme, nemám s tým problém, ale nerozumiem prečo v dôvodovej správe je tento odsek. Čosi ako s tým súvisí.

p. Lenártová, námestníčka primátora - Pani inžinierka, poprosím vás, aby ste odpovedali pánovi poslancovi.

p. Verešová, vedúca referátu nakladania s majetkom MMK - Celkom nerozumiem otázke. Tu na rozdiel medzi týmto materiálom a tými ostatnými je v tom, že tie ostatné nebytové priestory sú prenajaté nájomcom. Proste sú tam existujúci nájomcovia a v zmysle zákona 182 z 93. roku o vlastníctve bytov a nebytových priestorov, ak sa vlastník rozhodne odpredať tie nebytové priestory, tak tí nájomcovia majú prednostné právo na odkúpenie tých nebytových priestorov. V tomto prípade v tomto materiáli je zase ten prípad, že o odpredaj nebytového priestoru, ktorý je voľný ktorý nemá žiadneho nájomcu tak požiadal vlastník v tom bytovom dome. Čiže pokiaľ má ten vlastník v bytovom dome, ktorý sa zaujíma o kúpu nebytového priestoru záujem o odkúpenie a mesto sa rozhodne odpredať tento nebytový priestor, pričom vlastník má súhlas všetkých ďalších vlastníkov bytov v tom objekte, tak má právo odkúpiť ten nebytový priestor, že sa nemusí odpredávať nejakou dražbou alebo obchodnou verejnou súťažou, je to jeho prednostné právo.

p. Lenártová, námestníčka primátora - Áno, pán poslanec, chcete niečo povedať? Je to štandardný postup, ktorý vlastne roky je tak a sú to priestory, ktoré sú nevyužívané a ktoré sú v dezolátnom stave.

p. Polaček, poslanec MZ - Ja stále nerozumiem súvisu. Ja som si ten zákon, mám ho pred sebou, mám aj to paragrafové znenie a to paragrafové znenie má zmysel vtedy, ak spoločenstvo ako také, chce niečo predať, prenajať. Ale mesto Košice je vlastníkom nejakej nehnuteľnosti v spoločenstve a ja nevidím dôvod a podľa mňa aplikácia tohto zákona je nesprávna. To je celé, čo k tomu chcem povedať. Ďakujem.

p. Lenártová, námestníčka primátora - Pani inžinierka.

p. Verešová, vedúca referátu nakladania s majetkom MMK - My sme spoluvlastníkom toho bytového domu.

p. Lenártová, námestníčka primátora - To bol niekedy náš dom a vlastne následne sa postupne asi rozpredal a preto je tam aplikovaný ten zákon. Tak pani inžinierka?

p. Verešová, vedúca referátu nakladania s majetkom MMK - Áno, ostal tam len nebytový priestor vo vlastníctve mesta.

p. Raši, primátor mesta – Možno, keby ste sa skúsili prihlásiť. Nie že by mi to vadilo, ale taký je postup.

p. Polaček, poslanec MZ - OK, čiže v tomto prípade sme spoluvlastníkom v rámci, spolu s týmto bytovým domom. Teda máme nejakú časť, OK. Pardon, v tomto prípade to rozumiem.

p. Raši, primátor mesta - Ukončujem rozpravu. A opäť len, láskavo prosím, možnože, keď máte pochybnosti k mnohým materiálom, je lepšie sa spýtať odborných útvarov, lebo potom zdržujete ostatných poslancov, ktorí si materiály naštudovali. Ďakujem pekne. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva voľného nebytového priestoru podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 68 -	za: 33, proti: 0, zdržali sa: 4

p. Raši, primátor mesta - Konštatujem, uznesenie bolo schválené.
- - -

Bod č. 42
Predaj nebytového priestoru pre nájomcu Bc. Vladimír Ľoch – DZIRO v dome na ul. Jarná č. 21

p. Raši, primátor mesta - Prejdeme k ďalšiemu materiálu. Je to bod 42 Predaj nebytového priestoru pre uvedeného nájomcu v dome na ulici Jarná číslo 21. Otváram k tomuto bodu rozpravu. Uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru, podľa predloženého návrhu.“ 

p. Raši, primátor mesta - Prosím hlasujte.

Hlasovanie č. 69 -	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené.
- - -

Bod č. 43
Predaj nebytového priestoru pre nájomcu A-Z ISZA s.r.o. na ul. Sokolovská č. 21

p. Raši, primátor mesta - Prejdeme k bodu číslo 43 Predaj nebytového priestoru pre nájomcu A-Z ISZA s.r.o. na ulici Sokolovská. Otváram k tomuto bodu rozpravu. Uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru, podľa predloženého návrhu.“ 

p. Raši, primátor mesta - Ďakujem ,prosím hlasujte.

Hlasovanie č. 70 -	za: 34, proti: 0, zdržali sa: 4

p. Raši, primátor mesta - Konštatujem, že uznesenie sme schválili.
- - -

Bod č. 44
Predaj nebytového priestoru pre nájomcu MARDEAK IMP-EXP, spol. s r.o. na ul. Stará baštová č. 4

p. Raši, primátor mesta - Prejdeme k ďalšiemu Predaj nebytového priestoru pre nájomcu MARDEAK IMP-EXP s. r. o. na ulici Stará Baštová 4. Otváram k tomuto bodu rozpravu, ak sa nikto nehlási uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva priestorov, podľa predloženého návrhu.“ 

p. Raši, primátor mesta - Ďakujem, prosím hlasujte.

Hlasovanie č. 71 -	za: 34, proti: 0, zdržali sa: 4

p. Raši, primátor mesta - Konštatujem, že uznesenie bolo schválené ďakujem.
- - -

Bod č. 44/1
Prerokovanie platu primátora mesta Košice

p. Raši, primátor mesta - Prejdeme k doplnenému bodu programu bod 44/1 Určenie platu primátora. Pani viceprimátorka, prosím uviesť materiál.

p. Lenártová, námestníčka primátora - Ctení kolegovi, v tomto bode predkladám povinné prerokovanie platu primátora, keďže sa každoročne mení priemerná mzda v národnom hospodárstve a týmto je základný minimálny plat primátora 3.072 eur s účinnosťou od 1. 1. 2015. Ďakujem.

p. Raši, primátor mesta - Ďakujem, otváram k tomuto bodu rozpravu. Uzatváram rozpravu poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach po A) zrušuje uznesenie mestského zastupiteľstva číslo 978 zo dňa 14. 4. 2014 a po B) berie na vedomie plat primátora mesta Košice, doktora Richarda Rašiho, na základe jeho žiadosti určený podľa § 3 ods. 1 vyššie citovaného zákona v sume 3.072 eur mesačne s účinnosťou od 1. 1. 2015.“ 

p. Raši, primátor mesta - Ďakujem, prosím hlasujte.

Hlasovanie č. 72 -	za: 39, proti: 0, zdržali sa: 0

p. Raši, primátor mesta - Konštatujem, že uznesenie sme schválili ďakujem.
- - -

Bod 44/2
Informácia o činnosti Komisie na ochranu verejného záujmu pri výkone funkcií verejných funkcionárov pri MZ

p. Raši, primátor mesta - Prejdeme k bodu 44/2. Je to materiál, ktorý predložil pán poslanec Betuš Informácia z komisie - verejný záujem. Nech sa páči, pán poslanec. Správa komisie, pardon.

p. Betuš, poslanec MZ - Ďakujem. Vážený pán primátor, dámy a pani, komisia na rokovaní, ktoré sa konalo dňa 2. apríla 2015 vykonala kontrolu podaných oznámení funkcií, zamestnaní, činností a majetkových pomerov, ktoré sú v súlade s ustanovením čl. 7 ods. 1 ústavného zákona 357 z roku 2004 Zb. zákona o znení neskorších predpisov je verejný funkcionár povinný podať počas výkonu funkcie vždy do 31. marca za predchádzajúci rok. Vykonanou kontrolou bolo zistené, že všetci poslanci mestského zastupiteľstva si svoju zákonnú povinnosť splnili a oznámenia boli podané v súlade s čl. 7 ods. 1 ústavného zákona. Ďakujem za pozornosť.

p. Raši, primátor mesta - Ďakujem, otváram k tomuto bodu rozpravu, nech sa páči. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach berie na vedomie Informáciu o činnosti Komisie na ochranu verejného záujmu pri výkone funkcií verejných funkcionárov pri mestskom zastupiteľstve.“ 

p. Raši, primátor mesta - Prosím hlasujte.

Hlasovanie č. 73 -	za: 38, proti: 0, zdržali sa: 0

p. Raši, primátor mesta - Konštatujem, že uznesenie sme schválili.
- - -

Bod č. 45
Informácia primátora mesta o svojej činnosti od II. rokovania MZ

p. Raši, primátor mesta -  Prejdeme k bodu 45. Je to Správa o činnosti primátora mesta Košice v období od 9.2. do 27. 4. 2015. Vážené dámy, ctení páni, vážení poslanci Mestského zastupiteľstva v Košiciach. Dovoľte mi, aby som vás v tejto chvíli informoval o mojom pracovnom programe v období od konania posledného mestského zastupiteľstva. Upevňovanie vzájomných vzťahov a obojstrannej spolupráce bolo hlavnou témou mojich stretnutí s nórskou veľvyslankyňou, veľvyslancom Spojených štátov amerických a Veľkej Británie či generálnym konzulom Maďarska. Vzhľadom na to, že Košice majú ambíciu stať sa Európskym mestom športu v roku 2016, privítal som v Košiciach generálneho tajomníka ACES EUROPE, Huga Alonsa z Madridu. V súvislosti s prestížnymi titulmi pre naše mesto ma teší, že Európska komisia vo svojom pravidelnom každoročnom hodnotení projektu Európske hlavné mesto kultúry pochválila Košice za úspešné zvládnutie projektu EHMK - Košice 2013. Európska komisia v hodnotiacej správe ocenila Košice, nielen v súvislosti s rozvojom kultúry a kreatívnej ekonomiky v meste, ale aj rozvojom cestovného ruchu. O téme fungovania krajských miest sme s kolegami primátormi diskutovali na pravidelnom zasadnutí združenia K8 v Žiline. Zúčastnil som sa ukrajinsko-slovenského podnikateľského fóra, ale aj medzinárodného mierového fóra s názvom Cesty k mieru, pri ktorom si organizátori vybrali ako miesto konania práve Košice. V apríli sme v našom meste otvorili honorárny konzulát štátu Izrael. Začiatkom apríla sme uviedli do plnej prevádzky podchod pre chodcov na sídlisku Dargovských hrdinov, ktorý prešiel rozsiahlou rekonštrukciou. Jeho neuspokojivý a miestami až nebezpečný stav sužoval obyvateľov sídliska dlhšiu dobu. Minulý rok sa nám spolu s ministrom životného prostredia Petrom Žigom podarilo presadiť v parlamente novelu geologického a banského zákona. Už v minulosti som deklaroval svoj odmietavý postoj k ťažbe uránu, a preto som veľmi rád, že po dlhých desiatich rokoch obdobia neistoty si mohli obyvatelia Košíc a okolitých obcí spokojne vydýchnuť. Na základe rozhodnutia ministerstva životného prostredia dňom 20. 4. 2015 definitívne skončil geologický prieskum v ložiskách uránových rúd v lokalite Jahodná - Kurišková pri Košiciach. Uplynulé obdobie prinieslo, nielen množstvo pracovných stretnutí, ale aj kultúrnych športových a charitatívnych podujatí, na ktorých sa mesto podieľalo. Aj tento rok sme sa zapojili do svetového dňa povedomia o autizme, Dňa narcisov a vypnutím verejného osvetlenia na jednej z mestských komunikácií aj do celosvetového podujatia Hodina zeme. Osobne som sa zúčastnil aj benefičného koncertu občianskeho združenia Usmej sa na mňa. V rámci spomienkových podujatí sme si pripomenuli Tarasa Ševčenka a 115.výročie narodenia Sándora Máraiho. Pri príležitosti Dňa učiteľov som ocenil pedagógov a zamestnancov škôl a školských zariadení v územnej a v zriaďovateľskej pôsobnosti mesta Košice a s košickými seniorkami som oslávil Medzinárodný deň žien. Zúčastnil som sa športových podujatí, ktorých sa v našom meste koná stále viac a s radosťou prijal v priestoroch historickej radnice hokejových majstrov hráčov HC Košice, ktorí dokázali vo finále tromfovať nad Banskou Bystricou. Toľko o niektorých častiach mojej činnosti od posledného mestského zastupiteľstva. 
Otváram k tomuto bodu rozpravu. Nech sa páči, pán poslanec Špak, nech sa páči. Tesne nám to ušlo. Takže o to tvrdšie to bude. Nech sa páči.

p. Špak, poslanec MZ -  Pekný deň bol doteraz. Začnem iba otázkou, ktorú som dal na začiatku. Alebo jedna otázka, jedna prosba. Otázka bola tá, či nám poviete niečo o ceste do Hočiminovho mesta? Ak to dobre vyjadrujem alebo vyslovujem. A druhá bola tá, či sa v tomto objekte nachádza harmonogram aktualizovaný, ktorý ste sľúbili všetkým ľuďom, že 15. 3. zverejnite a ak sa nachádza v tomto objekte, poprosím vás o kópiu. Ďakujem. Harmonogram práce k rekonštrukcii električkových tratí.

p. Raši, primátor mesta - Pán poslanec Gibóda, nech sa páči.

p. Gibóda, poslanec MZ - Ďakujem veľmi pekne za slovo pán primátor. Najprv sa vám chcem ospravedlniť, mal ste pravdou, zmýlil som sa, priznám si to. Nie za Vášho primátorovania došlo ku nezverejňovaniu mien v pozvánke, iba iniciálok. Je to môj omyl. Ale pán primátor, vážne nerozumiem tomu, prečo Správa o činnosti primátora sa zrazu z úvodu dostala na samotný záver. A stále nerozumiem jednej veci a ma to úprimne trošku aj fascinuje, na rozdiel od ostatných materiálov mestského zastupiteľstva, Správa o činnosti pána primátora nikdy nie je predkladaná, ani krycí list ani návrh na uznesenie, ani samotná dôvodová správa k tomuto bodu. Takže by som vás chcel poprosiť, aby ste do budúcnosti v zmysle rokovacieho poriadku podobne tieto materiály zasielali poslancom, takým istým spôsobom aj zverejňovali pre verejnosť. A aby ste v budúcnosti zachovali postupnosť, ktorá tu bola dlhodobo tzn., že správa o činnosti primátora bola na začiatku. Ďakujem veľmi pekne.

p. Raši, primátor mesta -  Potom vám zodpoviem. A už sa mi nemusíte ospravedlňovať za to, že chcete, aby som robil to, čo mi nevyplýva zo žiadneho ustanovenia. Ale samozrejme, ja poviem vám, v čom ste sa opäť pomýlili. Pán poslanec Polaček, nech sa páči.

p. Polaček, poslanec MZ - Ďakujem pekne. Za obdobie, ktoré ste vo svojej správe pán primátor rozprávali, ste nespomenuli, samozrejme, nie je to až tak dôležitá vec z pohľadu informácií, ktoré ste dali, lebo tých informácií bolo mnoho. Ja sa vám chcem poďakovať za to, že ste zobrali iniciatívne riešenie trhoviska Merkúr do rúk. Aj vaši kolegovia sa tejto téme venovali a venujú. A verím, že nájde sa také riešenie, aby bolo, čo najlepšie pre Košičanov. Čiže naozaj som rád, že ste si našli čas, aj asi vďaka tej žiadosti, ktorú sme poslali. Druhá vec, ktorá je, naposledy, keď sme sa takto stretli a hodnotili sme vašu správu, tak som sa vás spýtal, či máte čas čítať e-maily, na základe toho aj informácie. Sa k tomu nechcem vracať, sme skupina poslancov, do podateľne mesta dali list, kde sme vás požiadali o nejaké ďalšie veci. A bolo to 20. februára. Prešli ďalšie 2 mesiace a to je ďalší dôkaz, že niečo v tomto meste nefunguje. Ja viem, že sa treba aj stretávať s konzulami, vykonávať ďalšiu činnosť, ale jednoducho tento magistrát je tu hlavne pre ľudí! A prosím, nájdite si čas, urobte poriadok, aby sa nestávalo, že obyvatelia, občania, poslanci nedostávajú odpovede. Tu mám pečiatku 20. februára. Ja nerozumiem, prečo nedostali sme odpoveď. A my v tej žiadosti žiadame slušne, bez ničoho, aby bolo odpovedané. A ani na túto, kde žiadame, aby bolo odpovedané nedostaneme odpoveď. Nechcem sa dotýkať mnohých veci, ktoré by sa dali na základe toho, čo povedal pán Gibóda, chceli by sme dať pozmeňovací návrh na uznesenie zastupiteľstva k informácií primátora mesta o činností. Je to jednoduché uznesenie: „Mestské zastupiteľstvo v Košiciach podľa príslušných ustanovení berie na vedomie informáciu primátora mesta o svojej činnosti od II. rokovania s výhradou.“ Budem veľmi rád, ak ostaneme pri tom, aby informácia bola na začiatku, aby informácie boli poskytované poslancom. Nemusíme čítať správu, keď ju dostaneme písomne. Uľahčíme si to všetci. Ďakujem pekne.

p. Raši, primátor mesta - Pán poslanec Gaj, nech sa páči.

p. Gaj, poslanec MZ - Faktická pripomienka. Čo sa týka trhoviska Merkúr, som sa chcel vyjadriť v bode Rôznom, ale už keď pán poslanec si pomaly privlastnil, že zorganizoval, zachránil trhovisko Merkúr. Je presne opak. Na 99 percent trhovisko Merkúr 1. mája bude zatvorené. Od 1. mája. Keď budete chcieť, v bode Rôznom vám všetko vysvetlím. Ale je to taká ďalšia demagógia. Ja už naozaj nemám slov. Od 1. mája na 99 percent je trhovisko Merkúr zatvorené. Záleží ako dopadne jednanie v stredu  moje s niekým. Ale všetky alternatívy, ktoré pán Polaček a jeho petičný výbor dal. Pýtam sa, kde je petícia z trhoviska Merkúr? Stratila sa? Čo si urobil s podpisom mojim, ktorý som tam dal? Do dnešného dňa na Mestskú časť Sever žiadna petícia nebola ani doručená. A médiá tu kŕmiš šiestimi článkami! Ubohé.

p. Raši, primátor mesta -  Ďakujem Marián. S poznámku, faktickou, pán poslanec Jakubov a pán starosta. Nech sa páči.

p. Jakubov, poslanec MZ -  Faktická pripomienka. Ďakujem pekne. Pán poslanec Polaček, viete, Vy ste mohli využiť svoje právo a zmeniť sled dnešného rokovania poslaneckým návrhom na zmenu poradia jednotlivých bodov. Ak nabudúce bude, napr. správa primátora ako bod trebárs číslo 2 alebo 3, je možné, že niektorý poslanecký klub dá návrh, aby šla na konci. A je to demokracia. Je to právo poslancov. Takže mohli ste využiť svoje právo. Skúsili ste ho využiť, poslanecký zbor to neakceptoval. Nehádžte to teda na primátora, ale na rozhodnutie poslancov. Ďakujem.

p. Raši, primátor mesta -  Ďakujem. Pán poslanec Polaček, prihláste sa radšej do rozpravy, lebo s faktickou na pána poslanca, mal faktickú. Pán poslanec Rusnák teraz.

p. Rusnák, poslanec MZ -  Ďakujem za slovo pán primátor. Vaša informácia o vašej činnosti za ostatné dva mesiace neobsahovala žiadnu informáciu o stavbe IKD v Košiciach. Mám to chápať tak, že tejto stavbe ste nevenoval pozornosť alebo je mimo zorného poľa vášho? Chcel by som sa opýtať, aspoň na váš názor, ako táto stavba pokračuje a či ste s ňou spokojný, či nie ste spokojný. Atď. Ďakujem.

p. Raši, primátor mesta -  Koniec? Môžem hovoriť? Ďakujem pekne, pán poslanec Špak nech sa páči.

p. Špak, poslanec MZ -  Ja ešte pre istotu, lebo faktická na faktickú nejde, tak skúsim teraz takto na pána Jakubova, pána poslanca, pardon. Ja som si to tak pozrel, že 17 poslancov, iba 17 poslancov zaujímalo, aby sme prijali bod rokovania 45.1, ktorý som navrhoval. A to je správa o najvážnejšej stavbe za posledných sto rokov, ako mi to povedal jeden váš kolega. A zaujímavé, že sme odsúhlasili bod plat primátora, ktorý vôbec ani odsúhlasovať nemusíme, pokiaľ viem, pokiaľ je minimálny.

p. Raši, primátor mesta -  Nie pán poslanec. Nie. Zase nahovárate poslancov, aby urobili protizákonný akt. Je to povinnosť zo zákona! Tak už aspoň bazálnu mieru základných vedomostí.

p. Špak, poslanec MZ -  Dobre. Ospravedlňujem sa a naštudujem si to. Ale tá prvá vec.

p. Raši, primátor mesta -  Dáte mi slovo, porozprávam všetko, len sa dopýtajte, aby som to naraz povedal všetko.

p. Špak, poslanec MZ - Posledné slovo, ďakujem.

p. Raši, primátor mesta -  No, začnem od začiatku. Čiže prečo som dal správu z úvodu na záver. Potreboval som zistiť váš záujem, aký máte. Lebo je to úplne jedno, či je tá správa na začiatku, na konci alebo v strede. Pretože podávať správu primátora, nie je povinnosť. Podávať správu primátora je dobrovoľný akt primátora. Je to zvyk, ktorý sa robí. Ale máme mestské časti, v ktorých niektorí chceli mať správu na záver. Tí napr., ktorí ju chcú mať teraz na úvod. Čiže je to úplne jedno. To, že správu primátora predo mnou primátori a za mnou primátori budú dávať, je to ich rozhodnutie. Žiadna povinnosť nie je. Preto, ani nemá štandardnú formu materiálov, ktoré sú prerokovávané v zastupiteľstve. A ide to tak roky rokúce. A roky rokúce to tak pôjde, pokiaľ sa to nezmení v nejakej legislatívnej norme mesta. Čiže je to moje rozhodnutie, slobodné, dobrovoľne, že vám správu dávam, a budem vám ju dávať naďalej. A keďže pre mnohých z vás je zaujímavé, kde bude, možno ju dám raz do stredu, možno na začiatku, na konci. A môžeme o tom stále debatovať, že prečo. 
Čo sa týka mojej cesty do Hočiminovho mesta. Videli ste nejaký materiál, nejaký záznam o mojej oficiálnej ceste niekde? Alebo sa pýtate na cestu, ktorú som vykonal v čase svojej dovolenky, za vlastné finančné prostriedky? To je dosť dôležité. Lebo aj ja potrebujem zistiť, aká je miera vášho záujmu o môj osobný život. A bol som tam a navštívil som aj kopec iných miest. Bolo to veľmi fajn. Myslím, že som aj vyriešil veci, o ktorých budeme v budúcnosti rozprávať a, ktoré budú pre mesto pozitívne, keď vyjdú. Ale bola to cestu, ktorú som robil v čase osobného voľna, za vlastné finančné prostriedky, bez akéhokoľvek nároku pre mesto. A napriek tomu som sa venoval aj témam, ktoré by mohli v budúcnosti pomôcť mestu. Takže keď uznám za vhodné, tak o tom vydám správu. Ale ani ja sa vás nepýtam, kde chodíte na dovolenku a či chodíte s rodinou alebo s priateľmi alebo s kým. Takže to, že viete, že som tam bol, nešiel som tam nijako tajne, ale trošku prekračujete prah asi toho, čo sa pýtať môžete, alebo nie. Ale môžem vám o tom porozprávať. Mám množstvo zážitkov a množstvo podnetov. Okrem iného. Ale aby som už dokončil, túto cestu, máme tu podnikateľský subjekt, ktorý investoval a kúpil filmu RWE IT. A je to práve vietnamská spoločnosť FPT, ktorá sa stala významným zamestnávateľom v IT sektore, ktorá chce rozširovať svoje kapacity. A preto som využil túto svoju cestu aj na to, aby som ako primátor mesta si urobil pracovné stretnutia, ktoré ak sa to, na čom sme sa dohodli, výjde, budú prospešné na osoh mesta. A získame ďalšiu podporu na mnohé z našich akcií, a ktoré verím že vyriešia, aj ak teda budú súvisieť aj so zvyšovaním zamestnanosti práve tejto firmy v našom meste. Pričom ešte na dôvažok uvádzam, že ide o firmu, ktorá zvyšuje svoje pracovné kapacity a rozvíja sa v našom meste bez akejkoľvek pomoci mesta alebo štátnych dotácií. A navštívil som aj iné časti. A tiež vám niekedy o tom porozprávam, čo to môže pre mesto priniesť. Ale bola to moja cesta bez nároku, bez všetkého, bez pracovného voľná, bez diét, bez všetkého. A môžete sa ma, ešte na chvíľu to preruším, a potom budem pokračovať o harmonograme. Čiže pán poslanec, môžete sa na to pýtať. Na Vietnam.

p. Špak, poslanec MZ -  Ja môžem. Mám to z verejne dostupného zdroja, z Vietnamských Breaking news, kde ste spomenutý ako primátor mesta Košice. Tzn., je to na webe. Je tam o Vás písané, že primátor mesta Košice sa stretol s primátorom alebo...

p. Raši, primátor mesta -  A čo som mal povedať? Že som Jožko Ferko!? Som primátor mesta. Len to bolo.

p. Špak, poslanec MZ -  V poriadku. Odpovedali ste mi. Bola to súkromná cesta. Je to v poriadku. Ďakujem.

p. Raši, primátor mesta -  Ďakujem pekne a potom vám porozprávam aj ostatné zážitky. Určite sa tam vyberiete aj Vy. Čo sa týka ďalších informácií. Harmonogram a stav električkových tratí. V jednom momente, keď som začal mať pocit, že téma električkových tratí, ktorá zatiaľ v stave v akom je nikoho z nás neteší, je vyriešená, lebo videl som, že už čakáte na električku, na električkovej zastávke s platnými cestovnými lístkami, už som myslel, že električky jazdia. Myslím si, že je to zneužívanie situácie. Pretože aj ja by som bol rád, keby už električkové trate boli dokončené. Treba si uvedomiť, prečo sme do električkových tratí išli a prečo som rád, že ideme aj do električkových uzlov. Stav električkovej dopravy a tratí v meste Košice je taký, že keby sme s tým nič nerobili, uzavrieme električkovú dopravu v Košiciach. Opakujem, uzavrieme električkovú dopravu v Košiciach! Pamätáte si, čo sa stalo v ´78 roku? Keď sa vykoľajila električka dole z „Amfíku“? 9 mŕtvych, desiatky ranených. Pamätáte si minulého roku vykoľajenie na Námestí Maratónca mieru? A mnohé kolízne situácie, ktoré vznikajú práve preto, že výška koľají v mnohých miestach už nie je taká, aká by mala byť. Dostali sme šancu z končiaceho programovacieho obdobia vyčerpať finančné prostriedky práve na rekonštrukciu električkových tratí. Tá prvá tranža bola v objeme 40 mil. eur a mali sme možnosť ju využiť  alebo ju nevyužiť. Prebehlo legálne verejné obstarávanie, uverejnené v európskom vestníku, pretože objem financií bol taký, že zverejnenie muselo byť na úrovni EÚ. Vyhrala to firma Dúha, ktorá rekonštrukciu električkových tratí robí. Teraz poďme k tomu. To zrejme nikomu z vás nevadí. Čo asi vadí každému, je stav v akom sa rekonštrukcia momentálne nachádza. Keď ste si všimli, k tejto časti električkových tratí som komunikoval a zatiaľ jediný termín, ktorý je platný zo zmluvy, je to 31.7. Tak ako vám, ani mne sa nezdá, že ten termín by mohol byť dosiahnuteľný, lebo štádium rozpracovanosti električkových tratí je pomerne výrazné, ale zďaleka nie také, aby sa to stihlo do 31.7. Na druhej strane so zhotoviteľom je stále platná zmluva do 31.7. A ja nemôžem povedať, že to bude 31.8. alebo 31.9. z dvoch dôvodov. Prvý je, že neviem zhodnotiť technický stav stavby. A môžem si o nej myslieť to, čo si možno myslí väčšina Košičanov. A druhá vec,  jediný dôvod na komunikovanie iného termínu je žiadosť zhotoviteľa a súhlas riadiaceho orgánu, v tomto prípade ministerstva dopravy. Pokiaľ tento akt neprebehne, tak iný termín ako 31.7. ja komunikovať nemôžem. Aj keď si myslím, že ten termín je v nedosiahnuteľnosti. Po druhé na to, aby sme mohli komunikovať iný termín, a iné čiastkové termíny realizácie a spustenia jednotlivých úsekov a na to, aby sa schválil alebo neschválil posun termínov celej stavby je potrebné, aby riadiaci orgán zhodnotil, či sa vyskytli také skutočnosti, ktoré by dovolili posunúť tento termín. Viete, väčšinou v médiách prebehne len to, čo je mediálne zaujímavé. Akože sa našli 3 kostry v oblasti námestia Maratónca mieru. Našťastie nešlo o archeologické nálezy. Ale stane sa a stáva sa v priebehu stavby, že projektová dokumentácia po odhalení zvrškov a keď potom ako sa stavba dostane pod zem, nájde napríklad médiá, ktoré tam nemajú byť, ktoré podľa pôvodnej projektovej dokumentácie sa tam nemali nachádzať. Sú to vodovodné potrubia, rúry plynu, kanalizácia alebo sú to zväzky rozličných káblov, optické káble alebo iné línie. Dokonca aj vysoké napätie. Zase, nájdenie niečoho, čo sa v projektovej dokumentácii nenachádza, lebo o tom nebola na základe starých projektov vedomosť je fakt, ktorý stavbu zbrzdí. Na druhej strane, zase my nemôžeme sa k tomu vyjadriť ani v zmysle, či s tým súhlasíme alebo nie, lebo nie sme kompetentní to posúdiť. A zase tým jediným kompetentným úradom je ministerstvo dopravy, ktoré musí povedať, či uvedený nález sa dá dobehnúť alebo sa nedá dobehnúť. Tak isto ministerstvo dopravy má brať alebo berie do úvahy aj to, čo možno mnohých z vás, z nás trápi. To je nasadenie kapacít na jednotlivých úsekoch. Čo sa týka kapacít na jednotlivých úsekoch, jedna vec je, keď je nedostatok  kapacít v tom zmysle, že vidíme, že by tam mohlo byť robotníkov trikrát viac. Druhá vec je, kapacity sú niekedy tiež obmedzované objektívnymi skutočnosťami. Ako napr., keď firma Sitel ťahá káble, tak tam môžu byť iba robotníci Sitelu. A kým sa to neurobí, nikto iný sa tam nachádzať nemôže. Čiže keď sa zdanlivo zdá, že sú štyria robotníci v hĺbke, v jame a ďalších 38 by mohlo byť navrchu, niekedy to môže byť spôsobené tým, že ich je málo, ale niekedy aj tým, že jednoducho robia odbornú činnosť, ktorá je viazaná na to, že musí byť urobená, aby tam mohla nabehnúť ta masa, ktorú budú vidieť robiť. Ale zase, aby niekto povedal, či je to vec nedostatočných kapacít alebo vec objektívne sa vyskytujúceho problému, to môže byť iba riadiaci orgán. Mesto Košice má dennodenne kontroly na stavbe. Raz za týždeň celú stavbu ja alebo námestník primátora prechádzame aj s riaditeľom magistrátu. Ešte sa na chvíľočku vrátim. Čiže to je aj odpoveď, prečo sa naraz v rámci IKD, aby ste len vedeli, že IKD je veľmi zhruba povedané,- námestie Maratónca mieru, Hviezdoslavova, „Kuzmánka“, Štúrova, Aupark a smerom na stanicu, bol dôvod, že buď tých 40 mil. využijeme a urobíme ich alebo v budúcnosti ich budeme musieť jednoducho rozpočtovať z našich prostriedkov. Celkový rozpočet mesta máme v úrovni, toho roku rekordných 222 mil. Ale bežný rozpočet z toho je iba 136 mil. Tak si predstavte, že by sme tu stáli na budúci rok pred otázkou: „Vyčleníme 40 mil. alebo zavrieme električky?“ Bolo by to nemožné. My nemáme toľko voľných prostriedkov, aby sme sa do toho mohli pustiť. Preto sme sa rozhodli a schválili si to na mestskom zastupiteľstve, že jednoducho využijeme tie peniaze a pustíme sa do toho naraz. Preto je celé mesto rozbité. Ale je to lepšie. Stavby musia byť dokončené aj zúčtované v tomto roku. Keby to zhotoviteľ neurobil, riskuje to, že stavby nebudú zaplatené. Čiže to je v tom zlom. To dobré, že vieme, že sa to jednoducho dokončiť musí. A opakujem, ten termín je stále daný len ten, ktorý bol, keď ministerstvo dopravy, ktoré tu príde na kontrolu zhotoviteľov, požiada, zhodnotia objektívnosť predĺžiť, posunúť termínu tak sa to môže udiať. Ale toto my urobiť nemôžeme. Druhá vec a ďalšia vec, čo nás čaká je modernizácia električkových tratí, alebo tzv. uzly, do ktorých sa ideme pustiť teraz. Prečo teraz? Možno si pamätáte, že bola prvá súťaž, prebehla. To je táto, tzv. IKD. Čiže to, čo sa robí teraz. A potom prebiehala veľká súťaž na modernizáciu električkových tratí, kde mali byť uzly a aj trate, ktoré mali byť, malo to byť dokončenie celého okruhu Terasy. Čiže celá Terasa. Do tejto súťaže sa prihlásila iba jedna firma, ktorá výrazne prekročila alebo dve firmy, ale víťazná ponuka výrazne prekročila objem rozpočtovaných prostriedkov na túto trať. Preto bola táto súťaž zrušená a ministerstvo dopravy vypísalo ešte jednu súťaž. A toto bola len súťaž na uzly v objeme približne 20 mil. eur, ktorá prebehla a bola vyhodnotená v mesiaci apríl. A to je to, čo sa začne robiť teraz. A to je modernizácia siedmych uzlov. A keď si laicky predstavíte trať a jej zaťaženosť, tak uzly, teda  spojnice, by som povedal, medzi rovnými traťami sú ďalším z miest, ktoré bývajú najviac zaťažované. Čiže dostali sme šancu využiť prostriedky zo starého programovacieho obdobia 20 mil. eur na uzly. A preto sme do nej išli. Čiže k tejto rekonštrukcií pribudne ešte ďalších 7 miest, ktoré sa jednoducho budú rekonštruovať. Budú rozrýpané, ohradené, mnohým z nás spôsobia problém. Ale jednoducho ideme do toho, lebo sú to peniaze, ktoré by v budúcnosti nemuseli prísť. Čiže získavame 60 mil. eur, polovicu bežného rozpočtu, ktorý by sme raz v budúcnosti po častiach alebo naraz museli využiť. Čiže je to šanca, ktorá sa nevracia. Čo je ďalšia dôležitá vec, všimli ste si, že už jazdia nové električky. Celkovo môžeme čerpať z eurofondov, koľko električiek pán riaditeľ? Aj s opciou. Celkovo bude mesto Košice môcť získať z eurofondov 46 električiek, ale podmienkou ich získania je, že sa rekonštruujú električkové trate. Čiže nevyužiť 40 a 20 miliónov by znamenalo, že nemôžeme získať nové električky. Vidíte, v akom stave boli autobusy. Urobili sme ich nákup. Dopravný podnik by si nemohol dovoliť ísť do podobnej formy financovania na električky. Čiže tým, že tieto trate a uzly urobíme, môžeme čerpať a získať z eurofondov nové električky, iba s 5 % financovaním. Čiže všetko so všetkým súvisí. A teraz som vyzývaný, aby som sa ospravedlnil ľuďom. Verte mi, že ja som pre médiá aj pre ľudí na ulici, okrem robotníkov, po ktorých pokrikujú, ten naj! Neviem ten terč, ktorý je pre nich terčom, pretože to, čo sa v tomto meste deje, bez ohľadu na to, že vďaka vám, keďže ste to odsúhlasili, sme sa do toho mohli pustiť, tak vás keď na ulici stretnú, tak vám ľudia nepovedia, že prečo nič nerobíte?! Mňa mrzí, že tie trate nie sú vo výrazne väčšom stave dopracovanosti. Na druhej strane som rád, že túto možnosť sme získali, pretože keby sa nezopakovala, tak toto mesto a jeho električková doprava jednoducho skončí. My budeme mať nové trate, nové uzly, nové električky. A keď sa nám to podarí a budeme úspešní, tak v budúcom programovacom období budeme mať výhodu na ďalšie čerpania a robenie ďalších častí tratí po našom meste. Či už je to časť na Komenského, či už je to Terasa. Viete, že tam máme Jazero, časť aj na U. S. Steel. Čiže robíme to preto, aby sme aj v budúcnosti, už ako úspešné mesto, ktoré čerpalo eurofondy na modernizáciu električkových tratí, na Integrovanú koľajovú dopravu, na nákup nových električkových tratí, mohli z finančných prostriedkov Európskej únie čerpať ďalšie finančné prostriedky. Takže opakujem to , budem to opakovať a využijem na to celý priestor, ktorý v médiách dostanem. Ja všetkých prosím o trpezlivosť. Robíme, čo sa dá. Nie sme zhotoviteľ stavby. Sme investor. Ale nie sme zhotoviteľ. Ja verím, že napriek tomu, ako sa to pomaly rozbehlo, tak že sa všetko stihne dokončiť tak, aby sme mohli čerpať financie a bolo to celé preplatené z financií Európskej únie. Za ďalšie, aj preto sme využili možnosť týchto uzlov. Viete, že pri týchto uzloch je termín dokončenia koniec októbra. Lebo je to súťaž, ktorá teraz prebehla. Ale stojí nám to za to, pretože tie peniaze, zase vieme urobiť túto rekonštrukciu z eurofondov a verím, že keď všetko dobre dopadne, tak naozaj naše mesto, lebo nejde len o trate, budú vytvorené moderné zastávky, trate budú bezpečné, budú menej hlučné. Nové zastávky, nový informačný systém. Mali by sme mať aj to, čo sa všetkým páči, zelené pruhy na tratiach. Myslím, že Kuzmányho by mala byť tá, kde bude medzi koľajnicami zelený trakt. A verím, že keď toto dotiahneme, tak sa nám podarí dotiahnuť aj to, čo chceme robiť, a to je rozširovanie električkových tratí tak, ako sú plánované až na Ťahanovce. Lebo, pamätáte si tie etapy rozširovania električkovej dopravy. Je ich viacej. A máme tzv. severný uzol, pri Hyper-Tescu a potom sa to má ťahať až hore na Terase. Máte tam na to vytvorené na Americkej triede ten veľký pás. Čiže preto sme do toho išli. A ja verím, že to celé dotiahneme. A verte mi, chodím medzi ľudí. Keď sa s nimi stretnem, keď ma vidia pri električkových tratiach, chodím aj cez víkendy, v soboty, nedele, skoro ráno, chodím sa pozrieť, či niekto na tratiach robí. A musím im vysvetľovať, ale snažím sa hovoriť jedno, keď chceme mať električky, musíme využiť všetky možnosti. Pán poslanec Špak na mňa s faktickou, potom pán poslanec Gibóda.

p. Špak, poslanec MZ -  Faktická pripomienka. Ja som veľmi rád, že ste si všimli, že my sme naozaj za tú rekonštrukciu a, že kritizujeme jedine manažment celej stavby. A chcem sa spýtať, že keď nám ten kontrolný orgán, ktorý spomínate nepredĺži tú dobu, tak tzn., že 31. 7. bude odovzdaná stavba?

p. Raši, primátor mesta - Pán poslanec Gibóda, spýtajte sa aj Vy, aby som vám naraz odpovedal.

p. Gibóda, poslanec MZ - Faktická pripomienka. Ďakujem za slovo pán primátor. Ja sa vlastne nejdem spýtať, idem Vám poďakovať. Ja vám nezávidím, pán primátor, ako ste povedal, že tá celá, to všetko zlé sa znáša na Vašu hlavu. Ja som rád, že ste resp., že sa našiel spôsob ako zrekonštruovať aspoň tieto uzly, pretože ja som to vnímal ako veľkú škodu, že nezrekonštruujeme aj celú Triedu SNP z tohto starého programového obdobia. Takže som veľmi rád, že sa našiel spôsob ako zrekonštruovať aspoň tieto uzly a chcem sa Vám poďakovať, že aspoň takýmto spôsobom posunieme tieto veci ďalej. A myslím si, že, keď to bude do konca roka všetko dokončené, budeme všetci šťastní a vydýchneme si, že je to tak ako to má byť. Ďakujem.

p. Raši, primátor mesta -  Ďakujem veľmi pekne, pán poslanec. Pán poslanec Jutka, nech sa páči.

p. Jutka, poslanec MZ -  Ďakujem pekne za slovo, pán primátor. Ja by som sa dotkol takejto témy, ktorá možno úplne s tým nesúvisí, ale nepriamo áno. Je to v podstate obmedzený pohyb električiek. Samozrejme, pri tých rekonštrukciách a teraz, keď prídu tie dopravné uzly, Dopravný podnik mesta Košíc nie malú položku platí za dodávku fixnej elektrickej energie od Východoslovenskej distribučnej spoločnosti. Je to fixná zložka a potom je to pohyblivá zložka, v závislosti od toho, aký je odber. Či by nebolo dobré pre dopravný podnik vstúpiť do rokovania vzhľadom na ďalšiu rekonštrukciu dopravných uzlov. Lebo to dosť môže ušetriť finančné prostriedky. To len ako pripomienku. Pán primátor, ďakujem.

p. Raši, primátor mesta -  Ďakujem pekne. Zareagujem najprv na vás. Fakt je ten, že dopravný podnik na to, aby získal dobrú cenu od dodávateľa elektriky zakontrahoval elektriku na dlhšie obdobie, s opciou predĺženia. A potom prišla možnosť čerpania eurofondov. Druhá vec je, že nedočerpaním objemu elektriky, ktorý bol zakontrahovaný, pretože aj elektrárne sa museli cestou distribučnej Východoslovenskej distribučnej na to pripraviť, mali v zmluve aj klauzulu zmluvnej pokuty za neodobratie určitého objemu. Mám informáciu od Dopravného podniku mesta Košice, že sa dohodli, že nebude táto zmluvná sankcia uplatnená, pretože ani Dopravný podnik mesta Košice nemohol predvídať, že sa vrátia finančné prostriedky zo starého programovacieho obdobia a bude mať mesto Košice možnosť čerpať. Myslím si, že tá zmluvná pokuta mala byť v objeme až nejakých 50 tis. eur plus mínus. Nie som si úplne istý. Ale podarilo sa uzavrieť dohodu, neviem či s VSE alebo VSS, že táto pokuta nebude musieť byť zaplatená. Čiže našťastie sa to podarilo takto vyriešiť. Pani poslankyňa Blaškovičová, po nej pán poslanec Kočiš a potom sa vrátim k pánovi poslancovi Špakovi.

p. Blaškovičová, poslankyňa MZ - Ďakujem pekne, pán primátor. Ja som sa chcela akurát opýtať. Včera, keď som išla popri električkovej trati, som si uvedomila, že na nej vidím dva autobusy, veľké a nové. Tak ma to zaujalo. Si hovorím „odkiaľ sme my mali toľko autobusov, ktoré nahradia tie električky? Ći sú to naše autobusy alebo sme si niekde museli niečo požičať?“ A druhá moja otázka. Predsa električková preprava je z tých najlacnejších, nie? A nie je? O koľko vlastne je drahšia táto náhradná autobusová doprava.

p. Raši, primátor mesta - Pani poslankyňa, dobrá otázka. Jeden dôležitý fakt. Električková doprava, vo verzii v akej sme ju mali, so starými električkami bola drahšia ako autobusová doprava. A teraz najdrahšia vyšla, lebo všetko záleží aj od technického stavu, myslím, že najdrahšia vychádzala trolejbusová. Autobusová vychádzala najlacnejšie. Dobre. Čiže autobusová vychádzala najlacnejšie. Čiže toto by problém nebol. Ale aj v súvislosti s tým, čo prišlo, že rekonštrukcia električkovej trate beriem ako veľmi múdre rozhodnutie zastupiteľstva, že sme kúpili nové autobusy, lebo tie autobusy, ktoré chodia sú všetky naše nové - 127. Plus využívame ešte autobusy z pôvodného vozového parku, ktoré majú vyššiu poruchovosť a nedá sa na nich tak spoľahnúť. Keby sme nenakúpili autobusy v takom objeme, nemohli by sme ísť do fondov, ktoré prišli. Lebo by sme nevedeli zabezpečiť náhradnú dopravu. Aj takto je veľmi komplikované pre Dopravný podnik mesta Košice. Pretože máme určitý počet vodičov električiek a autobusov. Možno neviete, ale získať oprávnenie na jazdu električky je výrazne jednoduchšie ako na jazdu autobusom, čiže nie je také jednoduché. Nedá sa  vodič električky presunúť len tak, do autobusu, čiže preto ma dopravný podnik problém s dennodenným zabezpečením. A naozaj vďaka úsiliu vodičov a všetkým zamestnancom, aj manažmentu, sa to darí. Ale aj preto sa môže stať, že príde sťažnosť napr. z Jazera, že ide električka po tých rovných úsekoch veľmi rýchlo. Stalo sa, že niektoré úseky musia vodiči prejsť pri dodržaní všetkých podmienok trošku rýchlejšie, pretože to napojenia autobusov už je komplikovanejšie ako kedysi, keď prechádzali električkou. Takže je to veľmi komplikované. Naozaj, keď toto zvládneme, tak už zvládneme všetko. A ja verím, že v budúcom programovacom období aj vďaka tomuto, budeme sa môcť pustiť do celej Terasy, dokončiť Terasu, dokončiť Komenského a ostatné časti mesta. Pán poslanec Kočiš, nech sa páči.

p. Kočiš, poslanec MZ -  Ďakujem za slovo. Nedalo mi, aby som sa neprihlásil, nakoľko som predsedom dozornej rady dopravného podniku. A chcem ubezpečiť, presne tak jak povedal alebo pýtal sa pán poslanec Jutka a pani poslankyňa Blaškovičová, jedna z prvých otázok, lebo jedna z ďalších otázok bola aj táto problematika ohľadom zakontrahovaného odberu elektrickej energie, aj inej energie, aj iných PHM v súvislosti s rekonštrukciou. Tak isto problém s náhradnou dopravou, kompenzáciou za to, že viacej zaťažovaná autobusová doprava v rozprave, resp. v dopytoch priamo v dopyte a odpovedí s pánom generálnym riaditeľom, šéfom predstavenstva alebo predsedom predstavenstva, a preto som sa prihlásil, aby, aby nebol tu dojem, že aj keď sme ticho alebo som ticho, nepýtame sa na tieto veci. Ďakujem.

p. Raši, primátor mesta - Pán poslanec Gaj, nech sa páči.

p. Gaj, poslanec MZ - Ďakujem pekne. Ja len pánovi poslancovi Gibódovi sa chcem poďakovať, že sa poďakoval. Mi to veľmi psychologicky pomohlo.

p. Raši, primátor mesta - Ďakujem pekne. Uzatváram rozpravu. Ja verím, že toto zastupiteľstvo prispeje aj k znova nastoleniu priateľských vzťahov medzi súčasnými a bývalými manažmentmi mestskej časti. Ale ešte, uzavrel som rozpravu, ale ešte odpoviem pánovi poslancovi Špakovi. Pán poslanec, beriem, že ste mi nepoložili otázku v takom stave a s takým zámyslom, ako keď ste na zastávke električky mávali lístkom. Viete, myslím, že ja by som bol ešte šťastnejší ako Vy, keby 31. 7. chodili električky. Čo vám chcem povedať. Termín IKD je 31. 7. Myslím si, že nie je stiahnuteľný, ale žiaden iný termín nemáme zatiaľ potvrdený. Príde tu v najbližších dňoch pravidelná kontrola z ministerstva dopravy, ktorá po prejdení si celej trate a po zhodnotení objektívnych skutočností, ktoré sa vyskytli na trati, bude môcť alebo nebude musieť posunúť termín rekonštrukcie. Keďže aj ministerstvu dopravy ide o to, aby sa táto rekonštrukcia dokončila, pretože keď sa dokončí, tak v tabuľke čerpania eurofondov za Slovensko sa percento čerpania zvýši. Čiže je to v záujme všetkých nás. Pretože pre nás je to životne dôležité, ale aj ministerstva dopravy, pretože oni budú o to úspešnejší v čerpaní eurofondov. Čiže keď ste sa ma spýtali, čo keď to ministerstvo dopravy 31. 7. neschváli, či budú jazdiť električky. Určite by jazdili, ale teraz som vám povedal, pán poslanec, že ešte ideme robiť aj uzly. Čiže mohla by jazdiť električka po „Kuzmánke“ hore-dole, hore-dole, ale získali sme možnosť čerpania finančných prostriedkov aj na uzly. Čiže vytvoríme nielen komplexné prepojenie celej prvej časti, plus z časti uzlov tam budú vychádzať, časti zrekonštruovaných tratí aj na miesta, kde sa bude v rekonštrukcii električkových tratí pokračovať. Ja verím, že po zhodnotení prídem k tomu, čo vás všetkých aj mňa zaujíma, pretože mne sa tiež ťažko odpovedá na otázku. Neviem, keď sa ma niekto spýta, keď sa prechádzam po „Kuzmánke“ alebo po Hviezdoslavovej ulici, kedy sa táto časť dokončí. Čiže verím, že po najbližšej kontrole, keď sa zhodnotia všetky objektívne skutočnosti, sa určí definitívny termín, kedy by mohla byť prvá časť, teda IKD, teda to, kde ste stáli a mávali lístkami, dokončená. K tomu nasadá v týchto najbližších dňoch príprava staveniska. Tá by mala začať v najbližších dňoch a v máji už začne aj samotná rekonštrukcia uzlov a jazdenie električiek v plnom rozsahu bude možné byť až vtedy, keď sa obidve tieto stavby dokončia. Takže ospravedlňujem sa vám, že už vám nebudem reagovať na vaše faktické poznámky. Uzavrel som rozpravu. Toto bola moja záverečná reč. Poprosím vás o hlasovanie. A ešte jednu dôležitú vec. Urobili sme, poprosím vás, v tom materiáli máte aj informáciu o zmenách organizačnej štruktúry, kde sme znížili 3 oddelenia na jedno oddelenie. Iba o dve pracovné pozície sme znížili počet zamestnancov. Ale ide len o praktickú vec fungovania magistrátu, ktorá vznikla z predchádzajúcich štyroch rokov. Takže to vám doporučujem do pozornosti, aby ste sa s tým ešte oznámili, ale ide len o vnútornú záležitosť fungovania magistrátu, bez akýchkoľvek dosahov na vašu činnosť alebo na fungovanie mesta. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie -  Takže návrhová komisia obdržala jeden pozmeňujúci návrh od pána poslanca Polačeka, ktorý ho následne už aj stiahol. Takže len pôvodný návrh na uznesenie: „Mestské zastupiteľstvo v Košiciach berie na vedomie po 1) informáciu primátora mesta o svojej činnosti od II. rokovania mestského zastupiteľstva, a po 2) informáciu o vydaní nového organizačného poriadku Magistrátu mesta Košice.“
 
p. Raši, primátor mesta - Ďakujem pekne, prosím hlasujte.

Hlasovanie č. 74 -	za: 39, proti: 0, zdržali sa: 0

p. Raši, primátor mesta – Ďakujem, konštatujem, že uznesenia sme schválili.
- - -

Bod č. 46
Záverečný účet mesta Košice za rok 2014

p. Raši, primátor mesta -  Prejdeme k bodu číslo 46. Je to Záverečný účet mesta Košice za rok 2014. Pán riaditeľ, uvedieš krátko materiál? Alebo, dobre pani Ing. Kažimírová. Viete, čo poprosím vás pani inžinierka, postavte sa k mikrofónu. Ja otvorím rovno rozpravu, keď budú nejaké otázky, budete odpovedať. Dobre, otváram rozpravu k tomuto bodu. Pán poslanec Polaček, nech sa páči, máte slovo.

p. Polačk, poslanec MZ -  Ďakujem pekne. Po preštudovaní záverečného účtu v roku... za rok 2014, tak ako aj rozpočtu na rok 2014, by som chcel rozprávať o dvoch rozmeroch. Prvý rozmer je, keď ešte v roku a speje to k tomu, ako skupina poslancov chceme predložiť pozmeňovací návrh, ktorý záverečný účet v príjme s výhradou. Prvým dôvodom je, že ešte ako obyvateľ tohto mesta, ako neposlanec, som vo februári 2014 zaslal vedeniu tohto mesta s pánom Gibódóm list, kde v zmysle § 9 ods. 2 zákona o obecnom zriadení sme chceli diskutovať a nakoľko tento zákon hovorí o tom, že pred schválením je rozpočet obce zverejnený najmenej 15 dní z dôvodu, aby sa k nemu obyvatelia mohli vyjadriť. Sme dali niekoľko pripomienok, na ktoré sme k dnešnému dňu nedostali odpoveď. Máme za to, že ten zákon bol porušený. Zároveň sme následne informovali vedenie mesta o tejto skutočnosti, že nám toto právo bolo upreté. Zároveň v ďalšom kroku sme požiadali pána primátora, aby nepodpísal toto uznesenie. Do dnešného dňa, a to sme si už povedali v informácií pána primátora, odpovede sme do dnešného dňa neobdržali. Po viac ako roku. To je prvý dôvod. Nechcem sa ho nejak bližšie dotýkať, ale v tejto správe alebo v tejto požiadavke sme upozornili na niekoľko nedostatkov. Jeden z tých nedostatkov, vyberiem len jeden, je v zmysle schváleného programu rozpočtu v roku 2014, v Programe 9, položka, ktorá sa volá Úhrada záväzkov mesta z rozpočtu za predchádzajúci rok. V roku 2014 sme schválili v tejto položke sumu 2.383.380 eur. V textovej časti rozpočtu sa píše nasledovné - záväzky mesta Košice, ide o záväzky z predchádzajúceho roka, predovšetkým záväzky za stočné, za zrážkové vody z komunikácií a ostatných spevnených dopravných plôch voči Východoslovenskej vodárenskej spoločnosti suma 2.383.280 eur. Zároveň v Hodnotiacej správe na strane 100, Interné služby, je povedané - záväzky mesta Košice z minulých rokov boli uhradené a presunuté do programu podprogramov a aktivít, ku ktorým vecne prislúchali. Čiže skôr, ako to rozoberieme, by som poprosil, keby nám príslušný referát dal k tomuto vyjadrenie. A potom možno by som ešte pár viet povedal a samozrejme, dal návrh na to uznesenie.

p. Raši, primátor mesta -  Ešte dám slovo pánovi poslancovi Petrenkovi.

p. Petrenka, poslanec MZ - Ďakujem. Vážený pán primátor, kolegyne, kolegovia. Finančná komisia prerokovala Záverečný účet mesta Košice za rok 2014. Finančná komisia odporúča mestskému zastupiteľstvu prerokovať a schváliť Záverečný účet mesta Košice za rok 2014 bez výhrad. Ďakujem.

p. Raši, primátor mesta -  Ešte predtým, ako dám slovo pani Kažimírovej, len takú krátku poznámku. Pán poslanec, ste audítor? Len sa pýtam, lebo keby ste boli, tak to mení celú situáciu. Certifikovaný s pečiatkou? Asi nie. Dobre, poviem prečo. Záverečný účet mesta Košice je závažný dokument, ktorý musí spĺňať všetko, čo musí. A vy, čo ste starostovia mestských častí, viete, o čom hovorím. Neprechádza iba finančnou komisiou, kontroluje ho hlavný kontrolór mesta. Záverečný účet je bez výhrad a je kontrolovaný audítorom, ktorý v prípade, že by niečo tam pozmenil a neuviedol na pravú mieru, tak riskuje svoju pečiatku. A je bez výhrad! Dokonca sme hodnotené ako mesto vo veľmi dobrej finančnej kondícii. Takže ja by som slová ako -porušený zákon - atď. zvažoval. Iba z toho dôvodu, že vy obviňujete mesto, že porušuje zákon a kompetentná autorita, teraz nemyslím len pani hlavnú kontrolórku, ale audítora, si myslí niečo úplne opačné. V tomto prípade, tá kompetentná autorita riskuje oveľa viac ako Vy. Takže ja by som poprosil, keď si niečo myslíte, možno je dobré ísť za našou pani Ing. Kažimírovou, za riaditeľom a si to prejsť. Lebo potom na základe vašich vyjadrení, ktoré potom sa možno ukážu ako nepravdivé, môže výjsť negatívny článok a Košičan si bude myslieť, že je nejaký problém. A pritom žiaden problém nie je. Takže, to viete, tu sme na mestskom zastupiteľstve. A tie média pracujú s informáciami, ktoré Vy tu podsúvate. S faktickou pán poslanec Gibóda, potom pán poslanec Polaček.

p. Gibóda, poslanec MZ - Faktická pripomienka. Vážený pán primátor. Ani ja nie som audítor, len sa chcem opýtať, či sa audítor alebo hlavná kontrolórka pri spracovávaní stanoviska k záverečnému účtu mesta zaoberá tým, ako boli vyhodnotené pripomienky občanov mesta Košice pri schvaľovaní rozpočtu mesta Košice? Lebo na toto narážal pán Polaček.

p. Raši, primátor mesta -  Ale páni, nesrandujme! Však my tu pracujeme s rozpočtom mesta Košice, ktorý sa môže riadiť iba zákonom. Ako, počkajte, nemiešajme tu subjektívne názory so zákonmi, ktoré platia pre akúkoľvek mesto a obec. A čo keď tu budeme mať občana, nie Vás alebo pána Polačeka, ktorý bude mať vždy také pripomienky, že z toho budú stavať vlasy dupkom? Čo potom ten audítor má napísať ten rozpočet nie tak, ako je podľa finančných operácií a podľa zákona? Pán poslanec Polaček, nech sa páči.

p. Polaček, poslanec MZ - Faktická pripomienka. Ďakujem pekne. Audítor sa nezaoberá úplne komplexnými a všetkými súvislosťami, ktoré súvisia s rozpočtom. Niektoré doklady si vyberá. Nie všetko má k dispozícii. Určite aj v tejto správe to vlastne je, jednoducho funguje s nejakým súborom dát. Tieto dáta skontroluje. Nikdy audítor nekontroluje každý jeden doklad, každý jeden bloček. To je zásada, ktorá platí pri tom, aby audítor vydal svoju správu. Ja som položil otázku. Tá otázka znie o tom, hovorí o tom, že je tu úplne bežná prax. A ja chcem k tejto praxi vysvetlenie. A ja nemôžem prijať, prečo rozpočtujeme niečo, čo sústavne v závere roka rozpúšťame do ďalších programov. Čiže ja by som chcel v prvom rade na toto odpoveď.

p. Raši, primátor mesta - Takže ja Vás opäť doplním. Nehovoríte pravdu! Audítor u nás robí aj priebežné audity. A teda rozpočet nášho mesta je kontrolovaný. A opäť vravím, audítor je zodpovedný, aby rozpočet bol úplne v poriadku. Samozrejme, pani Kažimírová dostane potom slovo, len chcem, aby vždy k vašej nepodloženej námietke bola povedaná pravda. Pani poslankyňa Jenčová, faktická.

p. Jenčová, poslankyňa MZ - Faktická pripomienka. Ďakujem za slovo, pán poslanec Gibóda a Polaček. Sme pri 46. bode. Ja som to nepočítala, ale predpokladám, že ste sa prihlásili 48 krát alebo možno 54. Ja vás skutočne poprosím, vydiskutujte si materiály predtým. Ak sa vám niečo nepáči, nerozumiete, máte pochybnosť, ja som presvedčená o tom, že pracovníci magistrátu veľmi ochotne vám ukážu veci, vysvetlia. Pretože skutočne, aby ďalších 40 ľudí počúvalo vaše úvahy, asi ako to nie je a ako by to mohlo byť. Žiadala som každého, aby sme konštruktívne. Mám návrh k veci, podám ho. Zdôvodním a za dve sekundy nemám čo rozprávať. Ale ozaj, už to presahuje únosnú mieru. Teda aspoň pre mňa. Ďakujem za pochopenie. Neberte to osobne.

p. Raši, primátor mesta - Pán poslanec Polaček, bez osobného brania.

p. Polaček, poslanec MZ - Faktická pripomienka. Môj príspevok k diskusií trval menej ako minútu. Položil som otázku, ale chcem zareagovať, pán primátor aj na Vás. My neschvaľujeme auditorskú správu, ale záverečný účet. Čiže to sú dve rôzne veci. A skúsme teda rozobrať ten problém. Ja som vypichol jeden problém. Podľa mňa je závažný. Rozprávame o 2 a pol milióna eur. Nie je to vec, ktorá je nová. Je to tu systémovo nastavené a mňa zaujíma dôvod, prečo to takto funguje. To je celé.

p. Raši, primátor mesta - Ďakujem. A ešte predtým, kým sa dozviete odpoveď, vám vravím, že keď som povedal, že schvaľujeme audítorskú správu sa ospravedlňujem, ale podľa mňa som povedal, že schvaľujeme rozpočet. A ešte raz vravím, vedome sa snažíte vniesť pochybnosti niekde, kde nie sú. Budete to mať vysvetlené. Len, musím vám to povedať. A pán poslanec Gibóda, nech sa páči.

p. Gibóda, poslanec MZ - Ďakujem veľmi pekne za slovo, pán primátor. Pán primátor, keď sa občan má možnosť vyjadriť ku rozpočtu tak, ako sme to učinili my s pánom Polečekom na začiatku roku 2014, a mesto Košice vám neodpovie, je to podľa mňa minimálne porušenie slušnosti odpovedať. Keď nie porušenie samotného zákona, keď opätovne napíšete primátorovi mesta Košice, že vám nebolo odpovedané na tieto pripomienky občana, v zmysle zákona k rozpočtu a opäť vám nikto neodpovie, opäť je to minimálne neslušné. Preto, keďže toto mesto a primátor mesta Košice nereaguje na e-maily, prípadne na akúkoľvek korešpondenciu, ja ako poslanec mesta Košice, ktorý nie som členom finančnej komisie, nemám kde inde poukázať na to, že toto mesto pri prijímaní rozpočtu, tento magistrát, nevyhodnotil všetky pripomienky obyvateľov mesta Košice. To je jediný dôvod, na ktorý poukazujeme. Jediné na, čo poukazujeme. Čo kde nebol dodržaný zákon. Nemyslím si, a podľa mňa, keby sme tu mali pána audítora, tak by nám určite povedal, že nevyhodnocuje to, akým spôsobom mesto Košice pri prijímaní rozpočtu vyhodnotilo tieto pripomienky. To je celé. Ďakujem.

p. Raši, primátor mesta - Ďakujem pekne. Nedá mi nezareagovať. Mesto komunikuje s mnohými s 240 000 obyvateľov mesta. Ja naozaj nerozumiem, že prečo vy dvaja ste jediní, čo odpovede nedostanú. Keď si to tak premietnem, že 240 000 a keď vás teda bolo 2,4, aby sa mi to ľahšie rátalo, tak tvoríte jednu tisícinu percenta, ktorému sa neodpovie v tomto meste. A ostatní s tým problém nemajú. Takže mrzí ma to. Naozaj asi bude niekde chyba medzi nami a vami, tu v tom éteri. Ale ja verím, že už budem mať možnosť vám vždy odpovedať, keď sa bude dať a možnože, keď to budete posielať listom, tak to určite dostanem, lebo len vy dvaja máte problém. Teda, nie celý deň máte problém, vždy máte problém len vy dvaja. Dobre, nech sa páči, znova si to zopakujme. Poďme na to.

p. Gibóda, poslanec MZ - Pán primátor, tento podnet ku rozpočtu bol podaný aj do podateľne Magistrátu mesta Košice. Čiže myslím si, že nejaký ten problém v emailovej komunikácii nemohol v tomto prípade nastať. A za druhé je, že tak ako som to predkladal v návrhu Transparentné mesto Košice, nie sme jediní obyvatelia, ktorým toto mesto neodpovedá, minimálne v zákonných lehotách. Ďakujem.

p. Raši, primátor mesta -  Ešte občan Jozef, aj Andrej. Pán poslanec Polaček, nech sa páči.

p. Polaček, poslanec MZ - Faktická pripomienka. Najprv som nechcel osobne, ale merito vecí je, si musím prečítať Záverečný účet mesta Košice na rok 2014. Richard, ja ťa nechcem tu hnevať, naozaj, ale nerobme si tu takúto zábavku. Už ja neviem, aj sa na tom zabávame na jednej strane, jak sa na tom dobre bavíš. Ako, ja chápem, ale poďme naozaj vyriešiť to, čo je. Naozaj, pýtam sa slušnú otázku. Naozaj bez emócií. Slušne som ju položil v prvej minúte svojho príspevku v rámci diskusie. Ani som ju na tri minúty nepreťahoval. A naozaj som chcel byť korektný a konkrétny.

p. Raši, primátor mesta -  Jaro k tomu, čo preťahuješ alebo nie, ja sa nebudem vyjadrovať. A aj ja som tiež za nerobme si napriek tým, že celý deň dávame nezmyselné otázky len preto, aby sme zdržovali celé zastupiteľstvo, napriek tomu, že sme sa to predtým mohli spýtať odborných útvarov, naozaj, nerobme si to Jaro. Fakt nepreťahujme tu ani čas. Pán poslanec Gaj.

p. Gaj, poslanec MZ -  Faktická pripomienka. Ďakujem pekne. Moment, Jaro, všetko najlepšie k meninám. Aj jeden, druhý alebo koľkí ste tu? Lebo dnes, čítam, dobre. Pani poslankyňa Anička Jenčová, áno, prepáč mi, tu vravela o nejakej štatistike. Prepáčte, ja zo srandy som si robil túto štatistiku. Polaček - Gibóda pri 30. bode som prestal písať. Takže kto chce, potom mu, nie je problém.

p. Raši, primátor mesta - Takže dovoľte mi, aby som poprial všetko najlepšie všetkým Jaroslavom v dnešnom mestskom zastupiteľstve, Jaro Hlinka, Jaroslav Polaček, Jaroslav Kaifer a zároveň by som poprial aj Jaroslavovi Vrábeľovi, ktorý poctivo píše tam v rohu. Gratulujem pán redaktor. Pani poslankyňa Jenčová, nech sa páči. 

p. Jenčová, poslankyňa MZ -  Ďakujem za slovo. Štandardne dávam procedurálny návrh na ukončenie diskusie. 

p. Raši, primátor mesta - Ďakujem, hlasujeme.

Hlasovanie č. 75 -	za: 33, proti: 3, zdržali sa: 2

 p. Raši, primátor mesta - Konštatujem, že posledná prihlásená bola pani Ing. Kažimírová. Vás poprosím, aby ste ešte na záver povedali len to, čo tu bolo, to krivé obvinenie voči vašej práci.

p. Kažimírová, zástupkyňa riaditeľa MMK - Vážený pán primátor, vážené mestské zastupiteľstvo. Záverečný účet je spracovaný v súlade s legislatívou. Odvolali sme sa na všetky zákony a paragrafy v súlade s ktorými je spracovaný. A tak isto máme spracované stanovisko hlavnej kontrolórky k záverečnému účtu, v ktorom sa konštatuje, že je spracovaný v súlade so zákonom o rozpočtových pravidlách. Tak isto máme spracovaný aj audit. Audítor v audítorskej správe konštatoval, že celé hospodárenie mesta za predchádzajúci rok je spracované, teda bolo alebo prebehlo v súlade so zákonom o účtovníctve a nenašiel žiadne pochybenia. A čo sa týka otázky ohľadom záväzkov vo výške 2,3 milióna eur, ktoré sme mali v rozpočte na rok 2014, tak tie sa týkali v prevažnej miere záväzkov za zrážkové vody, ktoré sme v priebehu roka, po ich úhrade, presunuli do Programu 9, Podprogramu 2, aktivity 1 - Energia voda a komunikácie. Tam je väčšia časť týchto záväzkov presunutá. Keď si všimnete, tak sme rozpočtovali pôvodne 1 mil. eur a v hodnotiacej správe je uvedená suma 2,2 milióna eur. Čiže jedna časť navýšenia je tento presun záväzkov. Potom sme presúvali časť prostriedkov na úhradu strát z minulých rokov za roky ´13 a 12. V dopravnom podniku to bolo vyše 600 tis. eur, potom časť záväzkov bola presunutá na úhradu asanácie bytového domu na Hrebendovej. A ešte nejaká časť drobných záväzkov bola, ktorá v tom čase, keď sme ten balík rozpočtovali, ešte nebola presne známa. A preto sa potom počas roka, keď sa uhradia, tak sa dostanú na ten program, podprogram a aktivitu, do ktorej patria.

p. Raši, primátor mesta - Ďakujem pekne. A toľko zla bolo kvôli tomu. Ďakujem pekne. Poprosím návrhovú komisiu o prednesenie návrhu uznesenia. Máme nejaké uznesenie?

p. Andrejčák, poslanec MZ a člen návrhovej komisie – Áno, máme jedno. Návrhová komisia obdržala jeden pozmeňovací návrh od pána poslanca Polačeka v znení: „Mestské zastupiteľstvo v Košiciach schvaľuje Záverečný účet a celoročné hospodárenie mesta Košice za rok 2014 s výhradou.“

p. Raši, primátor mesta -  S akou výhradou? Prosím hlasujte.

Hlasovanie č. 76 -	za: 5, proti: 15, zdržali sa: 16

p. Raši, primátor mesta - Konštatujem, že tento pozmeňujúci návrh sme neschválili. Poprosím návrh uznesenia pôvodný.

p. Andrejčák, poslanec MZ a člen návrhovej komisie - Takže pôvodný návrh. Chcem sa opýtať, pán primátor, môžem rovno celý návrh na uznesenie, všetky body od 1 až po 8 prečítať „podľa predloženého návrhu“?

p. Raši, primátor mesta - Áno.

p. Andrejčák, poslanec MZ a člen návrhovej komisie - Dobre, ďakujem pekne. „Mestské zastupiteľstvo v Košiciach schvaľuje Záverečný účet a celoročné hospodárenie mesta Košice za roky 2014 bez výhrad, podľa predloženého návrhu pod bodmi 1 až 8.“ 

p. Raši, primátor mesta - Ďakujem pekne, prosím hlasujte.

Hlasovanie č. 77 -	za: 35, proti: 0, zdržali sa: 4

p. Raši, primátor mesta - Konštatujem, že uznesenia sme schválili. Veľmi pekne ďakujem.
- - -

Bod č. 47 
Interpelácie poslancov MZ

p. Raši, primátor mesta - Prechádzame k ďalšiemu bodu rokovania, ctené dámy poslankyne, vážení páni poslanci, teraz dávam priestor na vaše interpelácie, nech sa páči. Pán poslanec Ihnát.

p. Ihnát, poslanec MZ – Áno, ďakujem pekne, pán primátor, interpelácie na vás. Koľko bytov je vo vlastníctve mesta Košice? A to za A) hybridných domov, za B) sociálnych bytov a iných, za C) a koľko nebytových priestorov je vo vlastníctve mesta Košice. Koľko z vyššie uvedených kategórií je toho času prenajatých, koľko bytov je neprenajatých a z akého dôvodu? Koľko finančných prostriedkov, teda nákladov hradí mesto Košice do fondu opráv a iné úhrady spojené s užívaním priestorov? Koľko prostriedkov je vrátených formou nájomného, či iných platieb, aké prípadné straty mesačne vznikajú mestu z dôvodu neprenajatých bytov a nebytových priestorov. Počet bytov a nebytových priestorov, ktoré mesto previedlo na spoločnosti, kde jediným vlastníkom je mesto Košice. 
Druhá interpelácia. Európske hlavné mesto športu 2016 mňa zaujíma, že či z tohto Európskeho hlavného mesta športu vlastne plynú aj financie, koľko tých financií sa očakáva, to ma zaujíma alebo je to len vlastne titul Európske hlavné mesto športu ako taká určitá pocta? Čiže, zaujíma ma finančný prínos pre šport alebo to bude skôr titul pre mesto. V prípade zisku titulu Európske hlavné mesto športu, koľko mesto Košice očakáva, vo finančnom vyjadrení to ma zaujíma. Vďaka. 
V akom štádiu riešenia máme rozpracovanú koncepciu riešenia rómskej problematiky? Platí stále koncepcia, ktorá bola schválená mestským zastupiteľstvom ešte v roku 2004, prípadne, kto je zrušil, kedy ju zrušil, ktoré zastupiteľstvo ju zrušilo, ak už nie je platná. Ďakujem.
Ďalej, pýtam sa k riešeniam stánku PNS na Triede SNP 88, ktoré je potrebné odstrániť. Mestská polícia údajne kontaktovala sa s vlastníčkou stánku a mesto je na rade. Čo v tejto veci robí reálne mesto Košice? Aké sú kroky? Interpelácie som skončil.

p. Raši, primátor mesta - Ďakujem pekne poprosím tak ako to káže rokovací poriadok, aby boli interpelácie predložené aj písomne pán poslanec Petrvalský nech sa páči.

p. Petrvalský, poslanec MZ - Ďakujem veľmi pekne pán primátor za slovo ja by som mal interpeláciu viac menej na teba, ale cez teba na Kosit prišli do mestskej časti veľkokapacitné kontajnery ktorých účelom by bolo to, aby Kosit proste veľkokapacitný odpad si týmto spôsobom odviezol z mestskej časti bohužiaľ prax je taká, že človek vyhodí nábytok do veľkokapacitného kontajneru a ten sa nám akosi veľmi rýchle rozbehne na Majetkár rozbehne sa na Demeter a rozbehne sa do lesa a potom je viac väčší bordel ako by sme si mohli pomôcť, takže ja by som bol veľmi rád keby niekto sa tomu začal venovať, akým spôsobom by sa ten veľkokapacitný odpad dal odniesť z mestskej časti tak, aby sme nebudovali ďalšie nelegálne osady v okolí mestskej časti ďakujem veľmi pekne.

p. Raši, primátor mesta - Ďakujem veľmi pekne pán poslanec pán poslanec Rusnák nech sa páči.

p. Rusnák, poslanec MZ – Ďakujem, moja interpelácia smeruje na Vás, pán primátor, chcel by som vedieť koľko stála grafická príprava tlač a distribúcia špeciálnej prílohy večerníka Košice dnes s názvom Košická doprava teraz a potom, distribuovaná s týmto večerníkom dňa 6. marca tohto roku ďakujem.

p. Raši, primátor mesta - Ďakujem pekne, pán poslanec Hlinka.

p. Hlinka, poslanec MZ - Ďakujem chcel by som poprosiť o pomoc pána primátora, ak je to možné v súvislosti s odstraňovaním neporiadku v areáli bývalého trhoviska Blšák, kde vedľa, v tesnom susedstve sa bude konať napr. o niekoľko mesiacov významná medzinárodná športová motoristická súťaž, ale aj z iných dôvodov. Majiteľ týchto pozemkov nerešpektuje výzvy mestskej časti, ani termíny, ktoré mu boli už opakovane dávané, aby sa s vecou pohlo ďalej. Takže myslím si, že je to porušenie VZN mesta o čistote a z týchto dôvodov by som bol rád, ak je to možné o intervenciu aj zo strany vedenia mesta, podobne, pokiaľ ide o ďalší problém a to je skládkovanie a spracovávanie, čiže drvenie vybúraného materiálu zo stavby rekonštrukcie koľajových tratí v meste firmou, ktorá zabezpečuje túto stavbu a to v priestoroch po bývalej nafukovacej športovej hale na Všešportovom areáli, čo sa deje pravdepodobne bez písomného povolenia príslušného orgánu štátnej správy. No a tým dochádza k následnému znečisťovaniu hluku do okolia a je tam aj športovo zábavný areál a iné objekty, tak aj z tejto úrovne by som chcel poprosiť, ak je to možné o intervenciu zo strany vedenia mesta.

p. Raši, primátor mesta - Ďakujem pekne pán starosta, pán poslanec Špak.

p. Špak, poslanec MZ - Vážený pán primátor. Mám tú interpeláciu na Vás, ktoré cesty vozovky, cestné telesá, budú v roku 2015 rekonštruované, v akej kvalite, prípadne akou formou a, ktoré konkrétne to budú na území sídliska Ťahanovce, Mestskej časti sídlisko Ťahanovce.

p. Raši, primátor mesta - Ďakujem pekne, pán poslanec Polaček.

p. Polaček, poslanec MZ - Tak mám slovo ja, ďakujem. Mňa by zaujímalo v zmysle upozornenia prokurátora, ktoré som obdržal, kde sa píše, že opatrením, ktoré vydalo mesto Košice vo svojom predpise sa považuje za akt svojvôle a bolo orgánom verejnej správy hrubým spôsobom zasiahnuté do práva oprávnených v záujme Ing. Jaroslava Polačeka mestom Košice. V tejto súvislosti prokurátor vydal upozornenie a navrhol nejaké opatrenia, prejednať upozornenia prokurátora s pracovníkmi vybavujúcimi príslušnú agendu a prijať účinné opatrenia, aby v budúcnosti k podobným porušeniam zákonnosti nedochádzalo. Teda mňa zaujíma, nakoľko mesto Košice zasiahlo hrubým spôsobom do mojich osobnostných, do mojich oprávnených záujmov, aké opatrenia prijalo. To je prvá a interpelujem pána primátora, samozrejme.

p. Raši, primátor mesta - Ja, čo som vám urobil, lebo vyzeráte dosť dobre napriek môjmu zásahu, keby bol fyzicky, bolo by to asi horšie.

p. Polaček, poslanec MZ - Je to upozornenie prokurátora číslo A/2014/17604.

p. Raši, primátor mesta - Máte meniny pokračujte.

p. Polaček, poslanec MZ - Takže keď ste už tak urobili, aby sme vedeli ako. 
Druhá je interpelácia opäť na pána primátora. Otázka znie, kto, kedy na základe akých kritérií, akým spôsobom vyhodnotil žiadosť o prenájmu užívania Poľovníckeho revíru Sivec, podanú poľovníckym združením Sivec, Mala Lodina dňa 12. 4. 2014 Mestským lesom Košice. Zároveň to dám aj ako dopyt pre mestské lesy. 
Tretia interpelácia na pána primátora mesta. Aký je výsledok prešetrenia podnetu podaného dňa 13. 3. 2015 na podateľni Magistrátu mesta Košice smerujúci Útvaru hlavného kontrolóra v súvislosti s víťazom verejného obstarávania z marca 2013 na veterinárne asanačné služby na území mesta Košice? 
Ďalšia interpelácia na pána primátora. Z akých dôvodov mesto Košice, ako verejný obstarávateľ v roku 2013, tak aj v tomto období, stanovuje jednoznačne diskriminačné súťažné podmienky na predmet zákazky veterinárnej asanačnej služby na území mesta Košice účelovo, stanovené pre jeden podnikateľský subjekt? Prečo mesto Košice, ako verejný obstarávateľ uzavrelo v máji 2013 zmluvu s podnikateľským subjektom Veterina s.r.o. Košice na predmet zákazky veterinárne asanačné služby na území mesta Košice aj napriek tomu, že boli údajne preukázateľné nesplnené niektoré podmienky? 
A ďalšia interpelácia, taká dlhá, tu len skrátim. Mestu Košice bol doručený otvorený list 15. 10. 2014 od obyvateľov Kavečianskej cesty. Je tam veľmi veľa otázok, stotožňujem sa s týmto listom a celý ho dám k interpeláciám. Ďakujem.

p. Raši, primátor mesta - Pán poslanec Gibóda, nech sa páči. Ďakujem pán poslanec Polaček.

p. Gibóda, poslanec MZ - Ďakujem veľmi pekne za slovo, pán primátor. Pán primátor, prvá interpelácia je na Vás. Jedná sa o informáciu o spôsobe vybavenia pripomienky obyvateľov Košice Marcela Gibódu a Jaroslava Polačeka k programovému rozpočtu na roky 2014 - 2016 zo dňa 9. 2. 2014. 
	A druhá interpelácia je opäť na Vás, pán primátor. A je v tomto znení, akým spôsobom využíva mesto Zvolen parkovacie karty v meste Košice 150 kusov pridelených v zmysle zmluvy uzatvorenej medzi mestom Košice a spoločnosťou EEI? Ďakujem.

p. Raši, primátor mesta - To aj mňa zaujíma, mesto Zvolen, pán poslanec Špak.

p. Špak, poslanec MZ - Takže mám ešte jednu a poslednú interpeláciu na pána primátora Richarda Rašiho. Prečo som od vedenia mesta Košice po jednej verejnej 10. 3., jednej písomnej 10. 3. a dvoch dnešných 27. 4. otázkach a prosbách, doteraz neobdržal harmonogram prác na stavbe IKD? Ďakujem.

p. Raši, primátor mesta - Aj ja. Pán poslanec Gaj na zdravie.

p. Gaj, poslanec MZ - Ďakujem pekne, interpelácie nedávam žiadne, len chcem poďakovať, že môžem vecné problémy týkajúce sa Mestskej časti Sever si priamo vykonfrontovať a vyriešiť s odbornými orgánmi mesta a ešte raz ďakujem. A čo sa týka k tomu Zvolenu, to som poukázal niekedy pred dvoma rokmi. Je tam chybička na strane 28 asi v zmluve, kde je prekopírovanie zo Zvolena na Košice no tak, áno, je to zle.

p. Raši, primátor mesta – Ďakujeme, ďakujeme. Budeme sa musieť s tými Zvolenčanmi vysporiadať. OK, pán poslanec Gibóda.

p. Gibóda, poslanec MZ - Ďakujem veľmi pekne, pán primátor, v tej zmluve zverejnenej.

p. Raši, primátor mesta - Ja ľavým uchom som počúval riaditeľa, pravým Vás počúvam.

p. Gibóda, poslanec MZ - V tej zmluve zverejnenej je totižto viacero chybičiek. Ja už som na to niekoľkokrát poukazoval, aj v tomto volebnom období. Verím, že už sa konečne na to niekto pozrie čo je zverejnené, akým spôsobom je to zverejnené. Ešte mám dve interpelácie na Vás, pán primátor, sa týka o informáciu o spôsobe vybavenia listu od poslancov mesta Košice Marcela Gibódu, Jaroslava Polačeka, Alfonza Halenára, Miloša Ihnáta, Miroslava Špaka a Otta Žarnaya, ktorí podali do podateľne Magistrátu mesta Košice 20. februára 2015 a druhá interpelácia sa týka veci, v ktorej by som Vám osobne chcel poďakovať, pán primátor, som rád, že téma riešenia mestských častí sa posúva ďalej dopredu. Som rád, že spôsob riešenia tejto otázky, resp. opýtania sa obyvateľov Košíc aj napriek búrlivej diskusie na poslednom zastupiteľstve pre Vás dáva zmysel, a preto Vás chcem požiadať o zaslanie informácií finančných analýz a koncepcií, ktoré ste predkladal a, o ktorých ste hovoril s občanmi na verejnej diskusii v roku 2013. To je všetko, ďakujem.

p. Raši, primátor mesta - Ďakujem uzatváram bod interpelácie.
- - -

Bod č. 48 
Dopyty poslancov MZ

p. Raši, primátor mesta - A teraz otváram ďalší bod, ktorým sú Dopyty, nech sa páči máte slovo. Pán poslanec Ihnát.

p. Ihnát, poslanec MZ – Áno, ďakujem pekne za slovo, pán primátor, chcem vedieť vysvetlenie Dopravného podniku mesta Košice a. s., či vo výpovednej lehote prepustených zamestnancov, výpoveďou v roku 2014, ich platil ich priemerom zárobku a či ich takto nechali doma. A na základe akej právnej normy zákona a najmä dôvodu mali títo zamestnanci dopravného podniku platené pracovné voľno. Jedná sa mi o verejné financie.
Druhý dopyt. Z akého dôvodu ignoruje konateľ mestského podniku predsedu zamestnaneckej rady Bytového podniku mesta Košice s.r.o. v otázkach riešenia nespokojnosti zamestnancov realizujúcich renováciu obytného domu na Šoltésovej ulici číslo 11. Trinásteho e-mail dostal. Je štandardným krokom ignorácia a neodpovedanie na otázky v mestskom podniku zástupcov zamestnancov legitímne zvolených vo voľbách. E-mail konateľ dostal. 
Tretí dopyt. Žiadam o predloženie dokladov objednávok, množstiev frekvencií a plán kladenia prípravkov jedov firmy Asanarates s.r.o. Zaujíma ma len Luník IX a kladenie prípravkov na tomto sídlisku. 
Ďalší dopyt. Koľko súdnych sporov od roku 2011 prebehlo a prebieha doposiaľ so zamestnancami, resp. bývalými zamestnancami Bytového podniku s.r.o. a čo je predmetom týchto súdnych konaní. 
Ďalší dopyt. Koľko bývalých zamestnancov Colnej správy bolo za roky 2011 až doposiaľ prijatých do pracovného pomeru v Bytovom podniku mesta Košice s.r.o. Ako a či prebiehali a prebiehajú výberové konania na jednotlivé pracovné pozície. 
Ďalší dopyt. Kto a aká osoba je zodpovedná za správu domu na Sládkovičovej číslo 3. Dom je v správe Bytového podniku mesta Košice s.r.o. 
Ďalší dopyt Komu sa zosobní prípadná pokuta Stavebného úradu v problematike ochrany zdravia a života v domoch na Hrebendovej 26 a 32. Ktorá osoba bola osobne vysielaná Bytovým podnikom mesta Košice s.r.o. riešiť správu domu na Hrebendovej 26, 32 v  mesiacoch január a marec 2015. Chcem meno tej osoby, ďakujem. 
Ďalší dopyt. Pýtam sa, či je v súlade s platnou legislatívou Slovenskej republiky, ak nedochádza v Bytovom podniku mesta Košice s.r.o. k valorizácii platov všetkých zamestnancov už 3. rok. Žiadam o vyjadrenie aj hlavnej kontrolórky a vyjadrenie právneho oddelenia. Dávam podnet aj na ministerstvo. 
Ďalší dopyt. Žiadam predložiť celkové hospodárenie podniku Bytový podnik mesta Košice s.r.o. Hovorili sme, že v máji niekedy, čiže hospodárske výsledky beriem tak, že vlastne v máji by to bolo. 
Ďalší dopyt. Žiadam predložiť vyúčtovanie zahraničných ciest, súkromných ciest aj služobných ciest všetkých motorových vozidiel Bytového podniku mesta Košice s.r.o., ktoré boli určené aj na súkromné účely. Zaujíma ma napr. aj štát Chorvátsko. Výšku príspevkov zamestnancov využívajúcich osobné motorové vozidlá aj na súkromné účely, mesačná spotreba týchto vozidiel za obdobie troch rokov spätne.
Ďalší dopyt. Žiadam o vyhodnotenie efektivity využívania motorových vozidiel vo všetkých spoločnostiach s majetkovou účasťou mesta Košice. 
Ďalší dopyt. Žiadam predložiť všetky nájomné zmluvy a platby za nebytové priestory v areáli Bytového podniku mesta Košice s.r.o. 
Ďalší dopyt. Žiadam predložiť dochádzku zamestnancov Bytového podniku mesta Košice s.r.o., Pašku a Ujpála za 3 roky spätne. Je podozrenie, že nedodržiavajú, že sa nedodržiava litera zákona a zákonníka práce pri príchodoch, odchodoch a prerušeniach práce. Terén a odchody. Podozrenie z neoznačovania dochádzky. Zákonník práce nepozná výnimku. Zákonník práce je pevne daný. 
Ďalej, v akom štádiu riešenia máme vyčistenie rigola and Hanojskou ulicou? Na komisii dopravy tam padlo, že eventuálne nejaká zmluva by mala byť pripravená, ale poprosím písomne, aby som bol informovaný viac. Je to vzdialenosť 600 m. 300 m by malo byť zase krytých. Poprosím o informáciu. 
Ďalší dopyt. Pýtam sa vás, pán riaditeľ magistrátu, že prečo mi nebolo odpovedané v problematike pozemkov pri krytej plavárni, kde sa údajne mala realizovať výstavba bytov. Odpoviete mi na to. 
A ďalší dopyt, to som už mal tento dopyt a ste ma zrušil, pán primátor. Opätovne sa musím pýtať konateľa Bytového podniku mesta Košice či na Lieskovej ulici prestavoval ako so zamestnancami bytového podniku chodníky alebo čokoľvek, čo sa týka jeho majetku súkromného, to ma zaujíma a nech mi na to odpovie, ďakujem veľmi pekne.

p. Raši, primátor mesta - Ďakujem pekne. Ja využijem túto príležitosť, keďže rozdelil by som všetky dopyty pána poslanca Ihnáta na dopyty vo všeobecných informáciách a potom z môjho pohľadu na dopyty, ktoré obsahujú veľkú známku emócií kvôli sporu, ktorý prebieha alebo kvôli aktu, ktorý sa uskutočnil. Čiže, poprosil by som Bytový podnik mesta Košice, keď bude dávať všetky informácie o využívaní vozidiel a všetky veci, na ktoré majú mestskí poslanci nárok, ale týkajúce sa iba vás dvoch, keďže ide o spor vedenia, už niekedy mám pocit osobný spor vedenia, aby ste doplnili všetky tieto informácie aj pánovi poslancovi Ihnátovi, dobre, čiže nech ste tam všetci traja. Vidíme, či dochádzka, využívanie vozidiel, atď., či všetci traja ste rovnako férovo postupovali voči podniku, dobre?! Myslím si, že je to férové. Pán poslanec Hlinka, nech sa páči.

p. Hlinka, poslanec MZ - Ďakujem ja by som chcel sa venovať trošku inej zelenej téme, keď som mal posledný taký kontrolný deň to bolo minulý týždeň a hovoril som alebo bavili sme sa so zástupcami aj mestských podnikov o napr. o verejnej zelení tak som zistil, že pre parkovú zeleň v Mestskej časti Juh Správa mestskej zelene má na teraz vyčlenených veľmi obmedzený počet odpadových košov a to iba v počte približne 6 kusov, čo uznáte, že pre takúto veľkú mestskú časť je absolútne nepostačujúce preto žiadam, aby sa táto situácia podstatne vylepšila, pretože ináč nevieme udržať verejnú zeleň v relatívne slušnom stave.

p. Raši, primátor mesta – Jaro, kúp koše do kelu, tak toto sa nás tu pýtaš? Tak ti dáme peniaze, kúpiš koše. Pán poslanec Polaček.

p. Polaček, poslanec MZ – Ďakujem, jedná sa o dopyt na zástupcov Mestských lesov Košice myslím, že pán Roth, je to otázka, ktorú som smeroval aj na pána primátora, čiže nebudem ju čítať. Kto, kedy a na základe akých kritérií jedná sa o Poľovnícky revír Sivec.

p. Raši, primátor mesta - Ďakujem pekne, uzatváram dopyty.
- - -

Bod č. 49 
Rôzne

p. Raši, primátor mesta - Teraz otváram bod rôzne, nech sa páči, pán poslanec Ihnát.

p. Ihnát, poslanec MZ – Áno, ďakujem za slovo, pán primátor. V bode rôzne dnes sme tu prijali informáciu o petícií k osade, k nelegálnej osade „Mašličkovo“. Kolega tu hovoril práve o veľmi dobrej veci a to je tá, že trebalo by si vyžiadať aj stanovisko mestskej polície a štátnych orgánov nejakých, ako je určitý štátny orgán, aby sme ďalej mohli riešiť problém, lebo ten problém vlastne stojí a jednoducho už niekoľko rokov stojí. Bola tu prijatá Koncepcia rómskej problematiky v roku 2004. Túto koncepciu, pokiaľ viem, tak nezrušilo žiadne mestské zastupiteľstvo a je to aj predmetom mojej interpelácie určitej. No a bolo mi len napísané vlastne, že sa neujala. Nikto nevysvetlil, ako sa neujala, čo sa neujalo a mňa zaujíma vlastne, ako sa neujala alebo, či sa s ňou vôbec niečo robilo. Ale, že sa jedná so štátnymi orgánmi. Chcem vedieť kto jedná, kde jedná s akými výstupmi jednal aj s ministerstvami príklad, atď. O tom ma neinformoval vôbec nikto, treba povedať jednu vec.
Ďalšie, čo chcem v rôznom. Hovorili sme, pán riaditeľ, som sa Vás pýtal na plat konateľa Bytového podniku mesta Košice. Ste mi povedal, že len s jeho súhlasom, akože nedá sa inak, dobre tak ho mám tu, čiže sa ho chcem opýtať vlastne, že či dal súhlas na to, aby som mohol ten plat povedať, čiže ak dovolíte, dobre.

p. Raši, primátor mesta - Pozor, lebo aj ja mám kopec listov na Vás, ale držím ich, nemám súhlas.

p. Ihnát, poslanec MZ – Iste, iste, pán primátor, ale keď dá súhlas, tak prosím.

p. Raši, primátor mesta - Ja by som bol férový, dajte súhlas aj Vy, pán poslanec, viete v rámci férovosti.

p. Ihnát, poslanec MZ - A to som sa pýtal slušne, naozaj, pána riaditeľa, povedal mi NIE, zamieta sa, lebo nedal súhlas, no tak potom, to je firma, ešte chcem povedať, pán primátor, to sú verejné financie, to sú verejné financie, dobre povedzme si rovno.

p. Raši, primátor mesta – Povedzte, kľudne povedzte.

p. Ihnát, poslanec MZ - Pán primátor, dobre, jednou vetou, že je to tak vlastne, že má vyšší plat jak Vy. Dobre, takže stačí, dobre.

p. Raši, primátor mesta - To už má v tomto štáte kade kto. Pani poslankyňa Blaškovičová.

p. Blaškovičová, poslankyňa MZ - Ďakujem pekne, pán primátor. Ja mám dve veci. K tej prvej by som možno chcela poprosiť kolegov poslancov, že som im pred asi mesiacom posielala nejaký mail, takže ak ho náhodou prehliadli, tak keby boli takí láskaví a pozreli sa možno, pretože sme ako Staromestske divadlo Petra Raševa rozbehli Kraft Flamengovú kampaň. Tam ste sa, v tom maily, mohli dočítať aj čo to je. Tak, ak by ste mali ešte záujem podporiť Imaginácie, tak už sú na to iba 4 dní. To bola jedna vec. 
A druhá vec, je mi úprimne ľúto, že neprešiel ten bod rozšírenie komisií. Úprimne mi je to ľúto, pretože si myslím, že v tom prípade by zastupiteľstvo malo trvať teda jeden a pol dňa. Jeden deň by mohli byť prítomní dvaja až traja poslanci a my všetci ostatní, nám by stačil potom pol deň, pretože dávno som nevidela takéto unavené zastupiteľstvo a nás všetkých. Vyzeráme ako keby my sme si boli zobrali tabletku a myslím, že len polku si zobrali len niektorí, ďakujem.

p. Raši, primátor mesta - Ďakujem pekne Ľubka. Prehovorila si väčšine z duše. Chcem vás poprosiť tiež, pokiaľ si pozriete, vrátite sa k tej prvej téme, pozrite si maily, ktoré poslala pani poslankyňa Blaškovičová a keď ste ochotní, tak vás žiadam, aby ste podporili Imaginácie. Tí, samozrejme, ktorí zarábate, aj vedenie bytového podniku, ktoré má vyšší plat, ako ja, takže vy obaja by ste mohli prispieť. Ja vám poviem,  koľko som prispel ja, vy môžete viac. Pán poslanec Špak, nech sa páči.

p. Špak, poslanec MZ - Ďakujem pekne za slovo. Ja by som najprv príjemnejšiu vec. Poprosil by som vás, vážené poslankyne, vážení poslanci, chcel by som, aby, nebude to trvať dlho, pán Ladislav Rovinský prečítal petíciu, ktorá sa týka zvýšenia bezpečnosti cyklistov v meste Košice. A myslím, že by to mohlo pomôcť aj takej medializácii tej petície, ak dovolíte, tak by som dal meno tu pánovi Rovinskému. Pán primátor, povedzte Vy.

p. Raši, primátor mesta - Ctené dámy poslankyne, vážení páni poslanci. Chcete, aby bola petícia prečítaná teraz alebo aby bola podaná normálne do podateľne. Normálne budeme preberať ako petície na mestskom zastupiteľstve vieme o čo ide. Ide o tragédiu, ktorá sa udiala na ceste, ktorá nepatrí mestu Košice. Je to cesta, ktorá je pri Alpinke, začína zhruba pri železničnom priechode, ide hore. Je to tá cesta, kde motorkári jazdia veľmi rýchlo a kde sa stane, že aj cyklisti sa vyrútia z lesnej cesty a zhodou dvoch nešťastných náhod v danom okamihu, tam vyhasol ľudský život. Dva. Obidva. Pričom zrejmé podľa predbežných správ z vyšetrovania, asi bola chyba na oboch stranách účastníkov. Aj jednej, aj druhej. Ja by som skôr, keďže berme, že nám ide o riešenie problémov. Petícia problém nevyrieši. Pán námestník povedz nám stručnú informáciu k tomu, čo sa tam dá robiť a čo sa bude diať, a kto to vie vykonať, aby sa minimalizovalo riziko, aby sa to neopakovalo. Opakujem jednu vec, keď zlyhá ľudský faktor v tomto prípade, keď či jedna, či druhá strana alebo obe strany porušia pravidlá, nezabráni nič takejto tragédii. Pán námestník, povedz nám informáciu, čo sa dá diať a čo sa bude robiť.

p. Petruško, námestník primátora - Ďakujem za slovo. Ja budem veľmi všeobecne, lebo je to citlivá téma. Konkrétne len v podstate, k meritu veci. Máme rokovanie s políciou s krajským riaditeľstvom, aby sme situáciu nejakým spôsobom vyriešili v tom zmysle, aby cyklisti, ktorí v podstate z cyklistického chodníka, ktorý je riadne existujúci, tzn. je to riadne vedený aj v cyklomapách (cyklistický chodník), keď budú prechádzať cez cestu pre osobné motorové vozidlá, aby museli v podstate prerušiť svoju cestu na bicykli, aby z neho poviem to fyzicky, museli zísť, pozrieť sa na pravo, na ľavo a takto prešli cez cestu. Tzn., že z tej pozície magistrátu ide návrh alebo ide výzva na riešenie, ktorá súvisí v podstate aj s legislatívou, ktorá súvisí práve s prepojením cyklochodníkov s cestným telesom. Tzn., že naozaj chceme to riešiť tak, aby do budúcna bolo minimalizované riziko alebo ako povedal pán primátor, sú pravidlá, ale tie pravidlá musíme rešpektovať. To sa nie stále deje. Ja verím tomu že to, čo chystáme, tú situáciu vylepší a už v tomto úseku k takejto tragédii nedôjde, ďakujem pekne.

p. Raši, primátor mesta - Ja navrhujem, aby bola petícia normálne podaná a venujme sa tejto téme, ako zaradený bod na zastupiteľstve. Dobre, tak ďakujeme pekne za informáciu, ja som rád, že petícia bola spustená. Aj keby spustená nebola, pán Rovinský, aj tak sa tým budeme zaoberať. Čiže beriem na vedomie, že petícia bola spustená, predložíme bod ako sa to bude riešiť na ďalšie rokovanie a vravím, že petícia, nepetícia chceme tento problém vyriešiť. Pán poslanec Gaj.

p. Gaj, poslanec MZ - Ďakujem pekne. Ja sa chcem spýtať k petícii, ktorú som spomínal, či bola doručená petičným výborom petícia týkajúca sa trhoviska Merkúr na mesto alebo zase len ide o mediálnu bublinu petičného výboru. Ďakujem.

p. Raši, primátor mesta - Pán riaditeľ ten Merkúr nám bol oficiálne doručený alebo tie rokovania, čo boli na meste, boli na základe podnetu či na základe petície? Marián, dáme ti informáciu, lebo sedeli sme kvôli Merkúru, ale nechcem ťa klamať, lebo jedna vec je doručenie petície, druhá vec, či sa stáva petíciou, pretože musí dodržiavať nejaké zákonné ustanovenia. Takže dáme ti informáciu. Viem, že sme to riešili a neviem či to bol podnet petície, ale čo sa týka petície, o ktorej sme pred chvíľou hovorili, už máte na mailoch oficiálnych, si môžete všetci pozrieť petíciu, ktorú spomínal pán Rovinský, ktorú rozbieha a my to budeme riešiť. Pán poslanec Ihnát.

p. Ihnát, poslanec MZ – Áno, ďakujem za slovo, pán primátor. Chcel by som jednu vec, len na Hrebendovej ulici na Luníku IX. Máme tam ten dvojvchod 26, 32. Dával som ho aj mailom, určitý návrh nejakého riešenia, či už so splnomocnencom vlády, atď. Som toho názoru, že keby stavebný úrad aspoň ten jeden dvojvchod, to je 30, 32 vlastne dal možno zachrániť, tak jednoducho by bolo dobré pouvažovať aj s odborníkmi vlastne, či tento dom nezachrániť a aj asanovať a jednoducho predísť tomu, aby sme vyrábali ďalších bezdomovcov. Samozrejme do toho domu s tým úplným základným štandardným vybavením, základným, opakujem štandardným vybavením dať ľudí, ktorí by ako tak dokázali platiť a jednoducho sa prispôsobiť. To je môj osobný názor. Tento mail ste dostal pán primátor.

p. Raši, primátor mesta – Dostal. Len jednu otázku, keď môžem využiť, to je tá predpokladaná investícia zhruba 300 tis.? 200, 300, plus-mínus? 

p. Ihnát, poslanec MZ – Cca.

p. Raši, primátor mesta – Dobre, zásadná otázka je, lebo v tom liste to bolo komponované, že táto investícia na zobytnenie tohto domu, by mala isť z rozpočtu mesta Košice.

p. Ihnát, poslanec MZ - Nechcel by som práve, aby to išlo z rozpočtu mesta, nie. To som navrhoval práve cez splnomocnenca vlády nejak, cez eurofondy. Ja neviem, rozumiete ma, pán primátor.

p. Raši, primátor mesta - Ja rozumiem. Splnomocnenca, v tom nevidím problém.

p. Ihnát, poslanec MZ – Jednoducho, nie z rozpočtu mesta. Snažiť sa, aby ani jeden eurocent nešiel z rozpočtu mesta, ale isť cestou eurofondov a isť cestou splnomocnenca vlády, cez vládu Slovenskej republiky.

p. Raši, primátor mesta - To som isté povedal splnomocnencovi vlády, že pokiaľ sa ľudia na Luníku IX nezačnú správať zodpovedne, ako sa musíme správať my ostatní, nebude možné dávať peniaze z mesta. Preto budeme sa snažiť využívať eurofondy a všelijaké možnosti. Pán starosta je tu? (pozn. starosta MČ Luník IX). Ja verím, že sa vám to podarí prelomiť a z toho Luníka IX urobíme normálne sídlisko. Pán poslanec Polaček, po ňom pán poslanec Špak.

p. Polaček, poslanec MZ - Sa ospravedlňujem, ja som tam skoro zaspal, keď som mal slovo. Ja sa chcem vrátiť k mestským podnikom. Celá iniciatíva vznikla z bytového podniku, ale nie bytový podnik ma zaujíma. Zaujíma ma to, čo sme tu vlastne celý čas premieľali a to, čo by mal byť vlastne výsledok z toho celého, čo sme si tu povedali a to, čo je podľa mňa pre nás do budúcnosti dôležité, aby sme našli spôsob, predpis, kódex. Je jedno jak sa to bude volať, ale niečo, čo usmerni všetkých vedúcich zamestnancov ako sa majú správať. Ja by som bol veľmi rád, keby sme, keby mesto iniciovalo nejaký takýto predpis, ak dokážeme z večera do rána alebo z piatku do pondelka vyrobiť príkaz pre riaditeľov škôl, kvôli tej donáške stravy, ktorý sa tu udial, podľa mňa nemôže byť problém vyrobiť dokument, ktorý by usmernil, zamedzil, hlavne nastavil pravidlá a podmienky také, aby sme nemuseli sa už v budúcnosti vracať k tomu, či niekto porušil - neporušil a diskutovali. Jednoducho máme predpis, vieme ako to má fungovať.

p. Raši, primátor mesta - Ďakujem pekne. Rozprával som o tom s dnešným oslávencom pánom Vrábeľom z Korzára a možno by sme to mohli doplniť aj o taký morálny kódex poslanca mestského zastupiteľstva, aby sa nedialo to, čo vravela Ľubka Blaškovičová, že niekto si nepozrie materiál a nejde za odborným útvarom a potom zneužíva tento priestor. Nech je to také komplexné a patrí všetkým, aj nám. Pán poslanec Špak.

p. Špak, poslanec MZ – Ďakujem. Myslím, že to bude môj posledný vstup dnes. Musím pravdu povedať, že som si nechal uležať v hlave to, ako ste nám všetkým povedali, aký je priebeh stavby. Dokonca to, že ešte pred hodinou, resp. pred hodinou sme sa takmer zhodli, že tá stavba bude meškať myslím, že to chápem dobre.

p. Raši, primátor mesta - My dvaja sme zhodnutí.

p. Špak, poslanec MZ - A ešte pred mesiacom som na Markíze videl, že mesto zvažuje právne kroky, keď sme to povedali verejne ľuďom, priznám sa, že až mi mráz ide po chrbte, keď si uvedomím, že ste pred hodinou a akým štýlom ste mi to povedali nám to povedali tak naozaj, my ideme mráz po chrbte, lebo mám pocit, že ste boli ku mne naozaj milý, vecný. Ďakujem pekne.

p. Raši, primátor mesta – Ja, pán poslanec Špak, možno, keby sme neboli obaja politicky aktívny, tak by sme sa normálne pochopili. Ja v Národnej rade, Vy kandidát do Národnej rady. Viete, konflikt jak vyšitý. Trošku iný kontext bol toho, čo sme spomenuli vtedy tie právne kroky, lebo tam odznelo toho viac. Čiže možnože, nabudúce si to vieme urobiť prepis a si povedať, čo všetko a ako odznelo. A prečo bola taká reakcia mesta. Ale ja som aj vysvetľoval, prečo reagujem na dátum 31. 7., lebo iný mandát nemám a to, že si myslím, že z objektívnych dôvodov k nejakému posunu môže dôjsť, ale zatiaľ nemáme, zatiaľ to nemáme dané na papieri, takže nepamätám si presne kvôli čomu všetkému bola tá reakcia mesta, ale však to vytiahneme. To vytiahneme zo záznamu. Ja si skôr myslím, že vtedy váš prejav mohol mať nejaké známky šírenia poplašnej správy z hľadiska cross defaultu mesta, atď. Takže a toto som dnes ani s vami nesúhlasil, ani som toto dnes nepovedal. A ani to netvrdím, takže mne sa zdá, že to nebolo na termín meškania, ale na to všetko, čo ste zlé, čo sa stane povedali. Aj s tým pánom poslancom, neviem taký nižší vzrastom, ste tam boli, neviem jak sa volá. Pán poslanec Špak ešte na mňa reakcia, potom pán poslanec Ihnát.

p. Špak, poslanec MZ - Mám toho viacej na jazyku, ale poviem len toľko, že ste o dosť väčším kandidátom ako ja, takže ďakujem pekne.

p. Raši, primátor mesta - Ďakujem pekne, som trochu vyšší, ale možnože budete vyššie na kandidátke. Pán poslanec Ihnát, nech sa páči.

p. Ihnát, poslanec MZ – Áno, ďakujem pán primátor, len sa chcem opýtať vlastne, ako s tým parkom Angelinum, vlastne s tou základnou školou a aké tie kroky sú ďalej. Keby ste poslancom povedal vlastne, bola to kauza, ktorú sme sa dočítali len z Korzára, no ako zaujíma ma to, ďakujem.

p. Raši, primátor mesta - Rieši to polícia, čiže zareagujem veľmi krátko, keďže všetci máme záujem, aby sa to vyriešilo, vy, my, všetci. Podali sme podnet na prešetrenie na políciu a pretože ako viete, primátor mesta môže odvolať riaditeľa na návrh rady školy alebo keď sa poruší zákon podľa presných ustanovení zákona, takže na to, aby sme si boli istí, z rady školy som nedostal žiaden podnet. Neviem či rada školy zasadala myslím, že ani nezasadala kvôli tomu, ale radu školy ja zvolať nemôžem a čakám na podnet polície, keď sa to preukáže, tak budem konať, ako mi zákon káže. Ďalšia vec to, ako už spomenul pán poslanec Polaček, pre istotu sme vydali príkaz, robia sa kontroly aj na iných školách, námatkové kontroly, aby sa eliminoval akýkoľvek akt, ktorý by mohol toto spôsobiť, ale musí rozhodnúť polícia. To je všetko, ďakujem pekne. Pán poslanec Sitkár.

p. Sitkár, poslanec MZ - Ďakujem za slovo. Chcem sa len opýtať pána poslanca Ihnáta, keď chce asanovať Hrebendovú 26, 32, či namiesto tých peňazí investovať tam, nechce na Ťahanovciach pre nich postaviť nejaký blok. Veľmi radi ich premiestnime, ďakujem.

p. Raši, primátor mesta - Ďakujem pekne, uzatváram bod rôzne, aby sa nám tu nerozbehla debata. Doporučujem, aby ste si to vydiskutovali potom, vedľa rokovacej sály.
- - -

Záver rokovania

Primátor mesta Košice MUDr. Richard Raši, PhD, MPH skonštatoval, že program III. rokovania mestského zastupiteľstva sa vyčerpal. Poďakoval sa všetkým poslancom za ich účasť a aktivitu na rokovaní. Uviedol, že na ďalšom riadnom IV. rokovaní MZ sa stretnú dňa 22. júna 2015. 
Vyhlásil III. rokovanie Mestského zastupiteľstva v Košiciach za ukončené. 

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 27.05.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Mgr. art. Ľubica Blaškovičová ...............................................	Podpísala dňa: 03.06.2015

Ing. Juraj Briškár ....................................................................	Podpísal dňa: 01.06.2015
Obsah:

1	Úvod rokovania, K programu rokovania
10	Overovatelia zápisnice, Návrhová komisia
10	Správa o činnosti Útvaru hlavného kontrolóra
28	Správa o odpovediach na interpelácie a dopyty poslancov mestského zastupiteľstva, ktoré boli prednesené na II. rokovaní MZ dňa 09.02.2015
30	Ústna informácia o podaní petície za odstránenie osady „Mašličkovo“
32	Prerokovanie protestu prokurátora proti § 3 ods. 3 VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice a návrh na zmenu a doplnenie VZN mesta Košice č. 44 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov)
33	Návrh VZN mesta Košice o podrobnostiach výkonu taxislužby a o prevádzkovom poriadku stanovíšť taxislužby na území mesta Košice (nariadenie o taxislužbe)
33	Územný plán zóny Košice – Kavečany 2014
35	Územný plán HSA Košice, Zmeny a doplnky 2014 - č.95, 96, 97, 98 a 99
40	Návrh na doplnenie členov dozornej rady v neziskovej organizácii Perly Gotickej cesty n. o., Hlavná 26, Košice
41	Vzdanie sa funkcie konateľa obchodnej spoločnosti Tepelné hospodárstvo s. r. o. Košice a zároveň návrh na menovanie do funkcie konateľa s účinnosťou od 1. 5. 2015 pána Ing. Štefana Kapustu
41	Vstup mesta Košice do združenia CIVINET Česká a Slovenská republika, z. s., so sídlom Líšeňská 33a, 636 00 Brno
42	Podanie žiadosti o dotáciu na vytvorenie komunitného centra v rámci výzvy Ministerstva vnútra Slovenskej republiky
43	Koncepcia rozvoja športu v Košiciach na roky 2015 – 2020
53	Koncepcia rozvoja športu v meste Košice - Prerozdelenie dotácií v roku 2015
56	Doplnenie zástupcov zriaďovateľa v radách škôl a školských zariadení v zriaďovateľskej pôsobnosti mesta Košice
56	Ústna informácia k situácii v Bytovom podniku mesta Košice, s. r. o.
70	Prenechanie školského majetku vo vlastníctve mesta Košice do nájmu ako dôvod hodný osobitného zreteľa pre žiadateľa ŠK Keido Košice na ZŠ s MŠ Želiarska 4, Košice
72	Prenájom nebytových priestorov a pozemku v objekte zrušenej Základnej školy Galaktická 9, Košice pre občianske združenie TVOJA ŠANCA Košice, IČO, poslanec MZ - 423 292 13, Európska trieda 11, Košice z dôvodu hod. os. zreteľa (prevádzkovanie denného stacionára a relaxačno-pracovnej zóny)
75	Prenechanie školského majetku vo vlastníctve mesta Košice do nájmu ako dôvod hodný os. zreteľa pre žiadateľa Gréckokatolícka eparchia Košice na zrušenej ZŠ Juhoslovanská 2, Košice nájomcovi Cirkevná základná škola s mat. školou sv. Gorazda
75	Prenájom priestorov za nájomné z dôvodu hodného os. zreteľa v objekte zrušenej Materskej školy Jegorovovo nám. č. 5, Košice pre nájomcu Súkromná pedagogická a sociálna akadémia, Požiarnická 1, 040 01 Košice, IČO: 355 652 33
78	Prenájom telocvične na Základnej škole Janigova 2, Košice a prenájom priestorov v objekte Základnej školy Starozagorská 8, Košice a mat. škôl na ulici Hemerkova 26, Za priekopou 57, Cottbuská 34, Húskova 45, Povstanie českého ľudu 11, Čordákova 17 v Košiciach nájomcovi LIBA ACADEMY 11, IČO, poslanec MZ - 35539208, Národná trieda 48, Košice (účel - športová s pohybová činnosť) ako dôvod hodný osobitného zreteľa
78	Zverenie nehnuteľného majetku mesta - viacúčelového ihriska do správy Základnej školy Ľudovíta Fullu, Maurerova 21, Košice
79	Prenájom časti pozemku pre žiadateľa Košický seniorát Evanjelickej cirkvi augsburského vyznania na Slovensku za účelom realizácie ihrísk a správy areálu za 1 eur/rok z dôvodov hodných os. zreteľa
79	Zverenie nehnuteľností – budovy č. súpisné 47 a pozemkov parc. č. 457, 458 a 459/2, k.ú. Barca do správy MČ Košice – Barca
81	Zverenie nehnuteľností do správy MČ Košice – Nad jazerom
83	Zverenie nehnuteľného majetku mesta – miestnych komunikácií pre IBV Vyšný Lorinčík do správy Mestskej časti Košice – Lorinčík
84	Zverenie nehnuteľného majetku mesta – pozemkov pod miestnymi komunikáciami do správy Mestskej časti Košice – Krásna
85	Zverenie majetku mesta Košice do správy príspevkovej organizácie Správa mestskej zelene v Košiciach – dodatok č. 1 k zmluve č. 2013002119 zo dňa 30.09.2013, dodatok č. 3 k zmluve č. 2011001572 zo dňa 02.08.2011
85	Zriadenie vec. bremena pre horúcovodné rozvody zrealizované v rámci stavby, poslanec MZ - Náhrada parného systému CZT horúcovodným, pre zásobovanie teplom sídliska Nad jazerom – III. etapa v prospech žiadateľa Tepláreň Košice, a. s. na pozemkoch vo vlastníctve mesta Košice
86	Prenájom nehnuteľností – objektov Bufet Kamzík a Bufet Čierny vlk s príslušnými pozemkami v areáli Zoologickej záhrady Košice pre spoločnosť A.P.S. s.r.o. z dôvodov hodných osobitného zreteľa
88	Podnájom nebytových priestorov v odovzdávacích (výmenníkových) staniciach v Mestskej časti Košice - Nad jazerom na dobu určitú na 20 rokov realizovaný formou obchodnej verejnej súťaže alebo dražby
93	Rozšírenie účelu nájmu pozemkov Košickej detskej historickej železnice pre OZ Detská železnica Košice
94	Prevod 1/5 spoluvlastníckeho podielu Mesta Košice na nehnuteľnosti – pozemok parcela č. 689/3, k.ú. Ťahanovce podielovým spoluvlastníkom manželom Ivete, rod. Lechnerovej a Radoslavovi Kopkášovcom, Zimná 18, Košice
94	Bezodplatný prevod dopr. stavby SO 07 – Cesty a spevnené plochy vybudovanej v rámci príjazdovej komunikácie k objektu Zdravotnícke zariadenie – diagnostické laboratória na Gorkého ul. č. 8 v Košiciach, od firmy QUADRA Group s.r.o., Kurská č. 19 Košice do vlastníctva mesta Košice
95	Odplatný prevod dokončenej investície - rozšírenie park. plôch na Rožňavskej ul. v Košiciach, zrealizovanej v rámci dopr. stavieb za kúp. cenu 1,- eur, vo vlastníctve MČ Košice – Západ, Tr. SNP 39, Košice do vlastníctve mesta Košice
95	Určenie spôsobu prevodu pozemku v k. ú. Veľká Lodina formou priameho predaja
96	Určenie spôsobu prevodu pozemku v k. ú. Terasa v lokalite Považská ul. formou priameho predaja
96	Prevod nehnuteľností formou zámeny medzi mestom Košice v k. ú. Terasa a Ing. Romanom Romancom v k. ú. Pereš z dôvodu hodného osobitného zreteľa
98	Prevod nehnuteľností – pozemkov v k. ú. Terasa pre vlastníkov bytov a nebytových priestorov bytového domu na Kežmarskej č. 40
98	Prevod nehnuteľností v k. ú. Myslava pre Ing. Jána Kundera
99	Prevod pozemku v k. ú. Severné mesto pre Ing. Milana Hrica a manželku Danu, rod. Bartkovú z dôvodu hodného osobitného zreteľa
99	Prevod pozemku v k. ú. Jazero pre Michala Siveca a Irenu Sivecovú
100	Priamy predaj pozemku v k. ú. Sokoľ pre Ing. Jána Spišáka
100	Priamy predaj časti pozemku v k. ú. Severné mesto pre JUDr. Petra Frajta a Ing. Petra Luczyho
101	Priamy predaj nehnuteľnosti – budovy (bývalej kotolne) a pozemku vrátane prípojok v k. ú. Jazero na Azovskej ulici č. 1/A pre spoločnosť LEOLIL s.r.o.
102	Predaj spoluvlastníckeho podielu budovy – predsadenej občianskej vybavenosti z dôvodu hodného osobitného zreteľa pre nájomcu Júliusa Erdélyiho na ul. Budapeštianska č. 26, 28
103	Predaj voľného nebytového priestoru pre vlastníkov bytu č. 4 Františka Lacka a Annu Lackovú na ul. Alžbetina č. 32, 34
105	Predaj nebytového priestoru pre nájomcu Bc. Vladimír Ľoch – DZIRO v dome na ul. Jarná č. 21
105	Predaj nebytového priestoru pre nájomcu A-Z ISZA s.r.o. na ul. Sokolovská č. 21
105	Predaj nebytového priestoru pre nájomcu MARDEAK IMP-EXP, spol. s r.o. na ul. Stará baštová č. 4
106	Prerokovanie platu primátora mesta Košice
106	Informácia o činnosti Komisie na ochranu verejného záujmu pri výkone funkcií verejných funkcionárov pri MZ
107	Informácia primátora mesta o svojej činnosti od II. rokovania MZ
117	Záverečný účet mesta Košice za rok 2014
122	Interpelácie poslancov MZ
125	Dopyty poslancov MZ
127	Rôzne
133	Záver rokovania